# verses

text:
Amasiya a sungula ku fuma loko a ri wa malembe ya 25; kutani a fuma malembe ya 29 eYerusalema. Vito ra mana wa yena a a ri Yowadana, wa Yerusalema.


text:
kambe a nga dlayanga vana va vona, hikuva a endla hilaha ku tsariweke hakona enawini, ebukwini ya Muxe, laha Yehovha a leriseke kona, a ku: “Vatatana va nga tshuki va dlayeriwa vana, ni vana va nga tshuki va dlayeriwa vatatana; kambe un'wana ni un'wana u ta dlayeriwa xidyoho xa yena.”


text:
Amasiya a hlengeleta Vayuda, kutani a va xaxameta hi tindlu ta vatata wa vona hi tindhuna ta khume ra madzana, ni tindhuna ta dzana, ti ri ta tiko ra Yuda hinkwaro ni ra Benjamini; a tsala ni hinkwavo va malembe ya makume mambirhi ni le henhla ka wona; kutani a va kuma va ri vavanuna lava hlawuriweke lava humaka nyimpi, lava tamelaka tlhari ni xitlhangu, va ri 300 000.


text:
Kutani a rhamba vavanuna va Israele va 100 000, ti ri tinhenha, a va hakela hi titalenta ta dzana ta silivhere.


text:
Kambe munhu wa Xikwembu a ta eka yena, a ku: “Oho, hosi! Nyimpi ya Israele yi nga tshuki yi huma na wena, hikuva Yehovha a nga tshami na Vaisraele, ni vana va Efrayimi hinkwavo.


text:
Kambe loko u famba na vona, hambi u tiya enyimpini, Xikwembu xi ta ku wisa emahlweni ka valala; hikuva Xikwembu xi ni matimba ku pfuna ni ku wisa.”


text:
Amasiya a ku eka munhu wa Xikwembu: “Ndzi ta endla yini emhakeni ya titalenta ta dzana leti ndzi ti nyikeke vandla ra Israele xana?” Munhu wa Xikwembu a hlamula, a ku: “Yehovha a nga ku nyika leswi tlurisaka ngopfu.”


text:
Kavaloko Amasiya a hlawula vandla leri humeke eka Efrayimi leswaku va timukela ekaya ka vona. Kambe va karihela ngopfu va Yuda va timukela ekaya ka vona hi vukari lebyikulu.


text:
Amasiya a tiya mbilu, kutani a fambisa tiko ra yena enkoveni wa Munyu, a dlaya kona vanhu va 10 000 va vana va Seyira.


text:
Vana va Yuda va khoma van'wana va 10 000, va va yisa enhlohlorhini ya ntshava ya ribye, kutani va va hoxa ehansi; va phyandlasiwa hinkwavo.


text:
Kambe vanhu va vandla leri Amasiya a ri tlheriseke leswaku va nga humi nyimpi na yena, va ya hlasela miti ya Yuda, ku suka eSamariya ku fika eBet-Horoni, va dlaya vanhu va 3 000, va phanga ni xuma lexikulu.


text:
Amasiya, kuteloko a vuyile eku hlaseleni ka Vaedomu, a tisa swikwembu swa vana va Seyira a tivekela swona, swi va swikwembu swa yena; a khinsama emahlweni ka swona, a swi hisela mirhi ya risuna.


text:
Kavaloko Yehovha a karihela Amasiya, kutani a n'wi rhumela muprofeta la nga te eka yena: “U lavele yini swikwembu swa tiko leri, leswi nga ponisangiki tiko ra swona evokweni ra wena-ke?”


text:
Kakuloko a vulavula na yena, Amasiya a ku eka yena: “Xana va ku vekile wa huvo ya hosi-ke? Suka wena! Va ta ku dlayela yini-ke?” Kutani muprofeta a suka, a ku: “Ndza vona leswaku Yehovha u kanerile ku ku lovisa, hikuva u endlile mhaka leyi, kutani a ku yingisanga marito ya mina.”


text:
Amasiya, hosi ya Yuda, kuteloko a endla makungu, a rhuma eka Yowasi, n'wana Yowahazi, n'wana Yehu, hosi ya Israele, a ku eka yena: “Tana hi ta vonana, hi langutana hi mahlo!”


text:
Kutani Yowasi, hosi ya Israele, a rhuma eka Amasiya, hosi ya Yuda, a ku eka yena: “Mutwa lowu nge Lebanoni wu rhumile eka murhi wa kedari lowu nge Lebanoni, wu ku: ‘Nyika n'wananga n'wana wa wena, a va nsati wa yena.’ Kutani swiharhi swa nhova leswi nge Lebanoni, swi hundza, swi kandziyela mutwa.


text:
U vurile, u ku: ‘Waswivo, ndzi hlurile Edomu,’ kutani mbilu ya wena yi ku kucetele ku tidzunisa; sweswi, tshama ekaya ka wena! Xana u nga lavela yini khombo leswaku u lovisiwa, wena, ni va Yuda na wena-ke?”


text:
Kambe Amasiya a nga n'wi yingisanga, hikuva mhaka leyi, a yi huma eka Xikwembu, ku va lovisa, hikuva a va lavile swikwembu swa Edomu.


text:
Yowasi, hosi ya Israele, a tlhandluka, kutani yena na Amasiya, hosi ya Yuda, va langutana hi mahlo, eBeta-Xemexe, lowu nga wa Yuda.


text:
Yowasi, hosi ya Israele, a khoma Amasiya, hosi ya Yuda, n'wana Yowasi, n'wana Yowahazi eBeta-Xemexe, a n'wi yisa eYerusalema, kutani a mbundzuxa rirhangu ra Yerusalema, ku suka enyangweni ya Efrayimi, ku ya fika enyangweni ya yinhla, ku leha ka leswi mbundzuxiweke a swi ri swisungunhu swa mune wa madzana.


text:
A teka nsuku hinkwawo, ni silivhere, ni swibya hinkwaswo leswi ngi swi ri endlwini ya Xikwembu, eka Obede-Edomu, ni xuma xa yindlu ya hosi, a khoma ni vanhu, kutani a tlhelela eSamariya.


text:
Amasiya, n'wana Yowasi, hosi ya Yuda a hanya malembe ya khume na ntlhanu, endzhaku ka rifu ra Yowasi n'wana Yowahazi, hosi ya Israele.


text:
Leswi seleke swa timhaka ta Amasiya, leto sungula, ni leta ku hetelela xana a swi tsariwanga ebukwini ya tihosi ta Yuda ni ta Israele xana?


text:
Ku sungula hi nkarhi lowu Amasiya a fularheleke Yehovha, ku endliwe makungu eYerusalema ku n'wi pfukela, kutani a balekela eLakixi. Va rhuma vanhu lava n'wi landzeke eLakixi, va n'wi dlaya kona.


text:
Kavaloko tiko hinkwaro ra Yuda ri teka Uziya, la ngi a ri wa malembe ya 16, ri n'wi veka hosi ematshan'weni ya tata wa yena, Amasiya.


text:
Hi yena la pfuxeke Eloto, a wu tlherisela eku fumeni ka Yuda, loko hosi yi etlele ni vatata wa yona.


text:
Uziya a a ri wa malembe ya 16 loko a sungula ku fuma, kutani a fuma malembe ya 52 eYerusalema; vito ra mana wa yena a a ri Yekoliya, wa Yerusalema.


text:
A endla leswi lulameke emahlweni ka Yehovha hinkwaswo hilaha Amasiya, tata wa yena, a endleke hakona.


text:
A chivirika ku lava Xikwembu eku hanyeni ka Zakariya, munhu la nga twisisa swivono swa Xikwembu; emasikwini hinkwawo lawa a laveke Yehovha ha wona, Xikwembu xi n'wi katekisa.


text:
A huma nyimpi ku ya lwa ni Vafilista, a mbundzuxa rirhangu ra Gati, ni rirhangu ra Yabine, ni rirhangu ra Axidodo; kutani a aka miti etikweni ra Axidodo ni ra Vafilista.


text:
Vaamoni a va humesela Uziya ndzuvo, kutani ku twala ka yena ku ya fika etlhelo ra Egipta, hikuva a a kuma matimba lamakulu.


text:
Uziya a aka makhokholo eYerusalema, enyangweni ya yinhla, ni le nyangweni ya nkova ni le yinhleni, kutani a ma tiyisa.


text:
A aka makhokholo ni le mananga, a cela kona swihlovo leswo tala; hikuva a a ri ni mitlhambi leyo tala enkoveni ni le rivaleni, ni varimi, ni varimi va tivhinya etintshaveni ta Karmele, hikuva a a rhandza mitirho ya masimu.


text:
Uziya a a ri ni nyimpi leyi tshamaka yi huma eku lweni; a va huma hi mitlawa leyi hlayiweke, hilaha va tsariweke hakona hi Yeyiele, mutsari, na Maaseya, mulanguteri; yi fambisiwa hi Hananiya, yin'wana ya tindhuna ta hosi.


text:
Ehansi ka vona a ku ri ni nyimpi ya vavanuna va 307 500 lava lwaka hi matimba lamakulu ku pfuna hosi loko yi lwa ni valala va yona.


text:
Uziya a lavela vanhu va nyimpi hinkwayo leyi, switlhangu, ni matlhari, ni swihuku, ni swisirhelelo swa swifuva, ni mavurha, ni maribye ya swipelupelu.


text:
A endla eYerusalema swilo leswi nga swipelupelu leswi lunghisiweke hi tintlhari, swi vekiwa emakhokholweni, ni le tinhleni, ku hoxa miseve ni maribye lamakulu. Ku twala ka yena ku fika ekule, hikuva a a pfuniwa hi mukhuva lowu hlamarisaka, a ko a kuma matimba.


text:
Kuteloko a kumile matimba, mbilu ya yena yi tikukumuxa yi ko yi n'wi lovisa; a dyohela Yehovha, Xikwembu xa yena, hi ku nghena etempeleni ya Yehovha ku hisa mirhi ealitarini ya mirhi ya risuna.


text:
Kavaloko Azariya, muprista, a nghena endzhaku ka yena, a ri ni vaprista va Yehovha va 80, ti ri tinhenha;


text:
kutani va arisa hosi Uziya, va ku eka yena: “A hi ntirho wa wena, Uziya, ku hisela Yehovha mirhi ya risuna! I ntirho wa vaprista, vana va Aroni, lava hlawuriweke ku hisa mirhi ya risuna. Huma evukwetsimelweni, hikuva u dyohile! Kutani ku nga ka ku nga vi ku dzuniseni ka wena emahlweni ka Yehovha Xikwembu.”


text:
Kavaloko Uziya a kariha, evokweni ra yena a a tamele ximbitana ku hisa mirhi; kutani kakuloko a karihela vaprista, nhlokonho wu humelela emombyeni wa yena, emahlweni ka vaprista, endlwini ya Yehovha, ekusuhi ni alitari ya mirhi ya risuna.


text:
Azariya, muprista lonkulu ni vaprista hinkwavo va n'wi languta, kutani maswivo, nhlokonho a wu ri emombyeni wa yena; va n'wi humesa hi ku hatlisa, na yena a angwetla a huma, hikuva Yehovha a a n'wi bile.


text:
Hosi Uziya a va wa nhlokonho ku fikela siku ra ku fa ka yena, a tshama endlwini ya vavabyi hi leswi ngi a ri wa nhlokonho, hikuva a siveriwile ku nghena endlwini ya Yehovha; kutani Yotamu, n'wana wa yena, a lerisa timhaka ta yindlu ya hosi, a ri karhi a avanyisa vanhu va tiko.


text:
Leswi seleke swa timhaka ta Uziya, leto sungula ni leta ku hetelela, swi tsariwile hi muprofeta Esaya, n'wana Amotsi.


text:
Uziya a etlela ni vatata wa yena, kutani va n'wi lahla ni vatata wa yena ensin'wini ya masirha ya tihosi, hikuva a va ku: “I wa nhlokonho.” Kutani Yotamu, n'wana wa yena, a fuma ematshan'weni ya yena.


text:
Yotamu a a ri wa malembe ya 25 loko a sungula ku fuma, a fuma malembe ya 16 eYerusalema; vito ra mana wa yena a a ri Yeruxa, n'wana Sadoki.


text:
A endla leswi lulameke emahlweni ka Yehovha, hinkwaswo hilaha Uziya, tata wa yena a endleke hakona; ntsena a nga nghenanga etempeleni ya Yehovha. Kambe tiko ri ya emahlweni hi ku dyoha.


text:
Hi yena la nga aka nyangwa leyi tlakukeke ya yindlu ya Yehovha, a endla ni mitirho leyikulu erirhangwini ra Ofele.


text:
A lwa ni hosi ya vana va Amoni, kutani a va hlula. Vana va Amoni va n'wi nyika lembe lero titalenta ta dzana ta silivhere, ni tikore ta 10 000 ta koro, ni ta 10 000 ta barley; vana va Amoni va humesa ndzuvo wolowo hi lembe ra vumbirhi ni ra vunharhu.


text:
Leswi seleke swa timhaka ta Yotamu, ni tinyimpi hinkwato ta yena, ni mitirho hinkwayo ya yena, maswivo, swi tsariwile ebukwini ya tihosi ta Israele ni ta Yuda.


text:
Yotamu a etlela ni vatata wa yena, va n'wi lahla emutini wa Davhida; kutani Akazi, n'wana wa yena a fuma ematshan'weni ya yena.


text:
Akazi a a ri wa malembe ya 20 loko a sungula ku fuma, kutani a fuma malembe ya 16 eYerusalema. A nga endlanga leswi lulameke emahlweni ka Yehovha, kukotisa Davhida, tata wa yena,


text:
A hisa mirhi ya risuna enkoveni, wa vana va Hinomu, kutani a hisa vana va yena endzilweni, a landza manyala ya matiko lawa Yehovha a ma hlongoleke emahlweni ka vana va Israele.


text:
A tshama a humesa magandzelo ni ku hisa mirhi ya risuna etindhawini leti tlakukeke, ni le switsungeni, ni le hansi ka mirhi hinkwayo leyi hlukeke.


text:
Kutani Yehovha, Xikwembu xa yena, a n'wi nyiketa emavokweni ya hosi ya Siriya; Vasiriya va n'wi hlula, va khoma vanhu va yena lavo tala va va yisa eDamaska. A nyiketiwa ni le mavokweni ya hosi ya Israele, a hluriwa ngopfu hi yena.


text:
Hikuva Peka, n'wana Remaliya, a dlaya hi siku rin'we, etikweni ra Yuda, vavanuna va 120 000, hinkwavo ti ri tinhenha, hikuva a va tshikile Yehovha, Xikwembu xa vatata wa vona.


text:
Kavaloko Zikri, wanuna wa matimba wa Efrayimi, a dlaya Maaseya, n'wana hosi, na Azirikama, ndhuna ya yindlu ya hosi, na Elikana, la landzeke hosi hi vukulukumba.


text:
Vana va Israele va khoma exikarhi ka vamakwavo vanhu va 200 000, va ri vavasati, ni varisanyana, ni vanhwanyana ku va endla makhumbi; va va tekela ni xuma lexikulu, kutani va yisa xuma eSamariya.


text:
Muprofeta wa Yehovha a a ri kona, vito ra yena a a ri Odede, a huma ku ya hlangana ni nyimpi leyi tlhelaka eSamariya, a ku eka vona: “Maswivo, Yehovha, Xikwembu xa va tata wa n'wina, u karihele va Yuda, u va nyiketile emavokweni ya n'wina, mi va dlayile hi vukari, kutani mhaka leyi, yi fikile etilweni.


text:
Kutani sweswi, vana va Yuda lava ni va Yerusalema, mi rhandza ku va endla makhumbi ya n'wina ya xinuna ni ya xisati! Xana na n'wina a mi na nandzu emahlweni ka Yehovha, Xikwembu xa n'wina-ke?


text:
Sweswi, ndzi yingiseni, mi tlherisa vakhomiwa lava mi va khomeke exikarhi ka vamakwenu, hikuva vukari bya Yehovha byi le henhla ka n'wina.”


text:
Kavaloko van'wana exikarhi ka tihosana ta vana va Efrayimi, a ri Azariya, n'wana Yohanani, na Berekiya n'wana Mexilemoto, na Yehizikiya, n'wana Xalumi, na Amasa n'wana Hadilayi, va pfukela lava tlheleke enyimpini,


text:
va ku eka vona: “Mi nga ka mi nga nghenisi vakhomiwa lava halenu, hikuva mi rhandza ku engetela xidyoho xa hina ni milandzu ya hina, mi hi lavela nandzu emahlweni ka Yehovha hikuva nandzu wa hina wukulu, kutani vukari lebyikulu byi le henhla ka Israele.”


text:
Kutani lava hlomeke va tshika vakhomiwa ni xuma emahlweni ka tihosana, ni le mahlweni ka nhlengeletano hinkwayo.


text:
Kutani vavanuna lava vitaniweke hi mavito ya vona, va pfuka va teka vakhomiwa, va ambexa hinkwavo lava seleke, hi tinguvu ta le xumeni; va va ambexa, va va nyika tintanghu, va va nyika swakudya ni swakunwa, va va chela mafurha, va khandziyisa etimbhongolweni hinkwavo lava karheleke va va heleketa eYeriko, emutini wa micindzu, eka varikwavo; kutani va tlhela va muka eSamariya.


text:
Kambe Vafilista va nghena emitini ya le nkoveni ni le dzongeni ra tiko ra Yuda, va teka Beta-Xemexe na Ayaloni, na Gederoti, na Soko, ni miti ya kona, na Timina, ni miti ya kona, na Gimizo, ni miti ya kona, va aka kona.


text:
Hikuva Yehovha a a tsongahatile Yuda hikwalaho ka Akazi, hosi ya Israele, hikuva a a tshunxile milawu hinkwayo etikweni ra Yuda, a a dyohele Yehovha hi swidyoho leswo tala.


text:
Kutani Tiglata-Pilezere, hosi ya Asiriya, a ta n'wi pfuka, a n'wi endla nala wa yena, a nga n'wi tiyisanga.


text:
Hikuva Akazi a phangile yindlu ya Yehovha ni tindlu ta vuhosi ni ta tihosana, kutani a nyika hosi ya Asiriya mihlengo; kambe a swi n'wi pfunanga nchumu.


text:
Yena hosi Akazi a humesela swikwembu swa Damaska leswi n'wi hluleke, magandzelo, a ku: “Leswi swikwembu swa tihosi ta Siriya swi ti pfunaka, ndzi ta swi tlhavela magandzelo, swi ta ndzi pfuna.” Kambe swi pfuna ku n'wi lovisa swin'we ni Vaisraele hinkwavo.


text:
Akazi a hlengeleta swigotso swa yindlu ya Xikwembu kutani a fayetela swigotso swa yindlu ya Xikwembu, a pfala tinyangwa ta yindlu ya Yehovha, kutani a tiakela tialitari ematlhelweni hinkwawo ya Yerusalema.


text:
Hambi ku ri emitini hinkwayo ya tiko ra Yuda, a endla tindhawu leti tlakukeke ku hisela swikwembu swimbe mirhi ya risuna; sweswo a karihisa Yehovha, Xikwembu xa vatata wa yena.


text:
Leswi seleke swa timhaka ta yena, ni mitirho hinkwayo ya yena, leyo sungula ni leya ku hetelela, maswivo, swi tsariwile ebukwini ya tihosi ta Yuda ni ta Israele.


text:
Akazi a etlela ni vatata wa yena, kutani va n'wi lahla emutini, eYerusalema, hikuva a va n'wi nghenisanga emasirheni ya tihosi ta Israele. Kutani Hezekiya, n'wana wa yena, a fuma ematshan'weni ya yena.


text:
Hezekiya a sungula ku fuma loko a ri wa malembe ya 25; a fuma hi malembe ya 29 eYerusalema. Vito ra mana wa yena a a ri Abiya, n'wana Zakariya.


text:
Hi lembe ro sungula ra ku fuma ka yena, hi n'hweti yo rhanga, a pfula tinyangwa ta yindlu ya Yehovha, kutani a ti lunghisa.


text:
kutani a ku eka vona: “Ndzi yingiseni, n'wina Valevhi, tihlawuleni sweswi, mi hlawula ni yindlu ya Yehovha, Xikwembu xa vatata wa n'wina, mi humesa leswi nyameke handle ka vukwetsimelo!


text:
Hikuva vatata wa hina va tiarisile va endlile leswo biha emahlweni ka Yehovha, Xikwembu xa hina, va xi tshikile va hundzukisile mimombo ya vona, va nga languti Yindlu ya Yehovha, va yi fularhela.


text:
Va pfarile ni timbanti ta nyangwa leyikulu, va timile timboni, a va hisanga mirhi ya risuna, a va humesangi tiholokosta evukwetsimelweni bya Xikwembu xa Israele.


text:
Kutani Yehovha u karihele Yuda na Yerusalema, u va nyiketile exisandzwini ni le makhombyeni, ni le xisolweni hilaha mi swi vonaka hi mahlo ya n'wina.


text:
Hikwalaho ka swona, vatata wa hina, ni vana va hina va xinuna ni va xisati va wile hi tlhari, ni vasati va hina va le ku bohiweni.


text:
Sweswi ndzi rhandza ku endla ntwanano na Yehovha, Xikwembu xa Israele, leswaku ku hisa ka vukari bya yena ku hi sukela.


text:
Vana vanga, mi nga tshuki mi hlwela hikuva Yehovha u mi hlawurile leswaku mi yima emahlweni ka yena ku n'wi tirhela, ni leswaku mi va malandza ya yena, mi n'wi hisela mirhi ya risuna.”


text:
Kavaloko Valevhi va pfuka, a a ri Mahata, n'wana Amasayi, na Yuwele n'wana Azariya, wa vana va Kohata; ni va vana va Merari: Kixi, n'wana Abidi, na Azariya, n'wana Yehaleleli; ni va Gerixoni: Yowa, n'wana Zima, na Edeni, n'wana Yowa;


text:
Va hlengeleta vamakwavo, va tibasisa, kutani va ta hi ku lerisa ka hosi, hilaha Yehovha a nga vula hakona ku basisa yindlu ya Yehovha.


text:
Vaprista va nghena endlwini ya Yehovha ku yi basisa; va humesa handle, exivaveni xa yindlu ya Yehovha, thyaka hinkwaro leri va ri kumeke endlwini ya Yehovha, kutani Valevhi va ri teka va ri cukumeta handle, exinambyaneni xa Kedroni.


text:
Va sungula siku ro rhanga ra n'hweti yo sungula ntirho wa ku basisa; kutani siku ra ntlhanu na manharhu ra n'hweti va nghena enyangweni ya Yehovha; va basisa yindlu ya Yehovha hi masiku ya ntlhanu na manharhu; kutani hi siku ra khume na ntlhanu na rin'we ra n'hweti yo sungula, va heta.


text:
Kutani va nghena endlwini ya hosi Hezekiya, va ku: “Hi basisile yindlu hinkwayo ya Yehovha, ni alitari ya magandzelo, ni swibya hinkwaswo swa yona, ni tafula ra swinkwa leswi xaxametiwaka, ni swibya hinkwaswo swa yona.


text:
Ni swigotso hinkwaswo leswi nga nyamisiwa hi hosi Akazi eku fumeni ka yena enkarhini wa ku tiarisa ka yena hi swi lunghisile ni ku swi basisa; waswivo, swi le mahlweni ka alitari ya Yehovha.”


text:
Siku leri tlhandlamaka, hosi Hezekiya a pfuka nimixo, a hlengeleta tihosana ta muti, kutani a tlhandluka endlwini ya Yehovha.


text:
Va tisa tinkunzi ta ntlhanu na timbirhi, ni makhuna ya ntlhanu na mambirhi ni swinyimpfana swa ntlhanu na swimbirhi ni swiphongo swa ntlhanu na swimbirhi, ma va magandzelo ya ku susa swidyoho, ma ri ya vuhosi, ni ya vukwetsimelo, ni ya Yuda. Kutani hosi yi byela vaprista, vana va Aroni, ku swi tlhava ealitarini ya Yehovha.


text:
Kutani va tlhava tihomu, kutani vaprista va hlengeleta ngati, va xuva alitari ha yona; va tlhava ni tinyimpfu, kutani va xuva alitari hi ngati ya tona; va tlhava ni swinyimpfana, kutani va xuva alitari hi ngati ya swona.


text:
Va tisa ni swiphongo swa gandzelo ra xidyoho emahlweni ka hosi ni ka nhlengeletano, kutani va tlhandleka mavoko ya vona henhla ka swona.


text:
Kutani vaprista va swi tlhava, va humesa ngati ya swona ealitarini hikwalaho ka swidyoho, ku phahlela Vaisraele hinkwavo mhamba; hikuva hosi a yi lerisile leswaku holokosta ni gandzelo ra xidyoho swi humeseriwa Vaisraele hinkwavo.


text:
Kutani a ve ka Valevhi endlwini ya Yehovha, va ri ni swiphambati ni magubu ni tiharipa, hilaha Davhida na Gadi, muvoni wa hosi, na Natani, muprofeta, va leriseke hakona; hikuva ku lerisa loku a ku humile ka Yehovha hi vaprofeta va yena.


text:
Kavaloko Hezekiya a va lerisa ku humesa holokosta ealitarini; kutani, kakuloko holokosta yi sungula ku humesiwa va sungula ku yimbelela risimu ra Yehovha hi tinanga, va ririsa ni timbila ta Davhida, hosi ya Israele.


text:
Nhlengeletano hinkwayo yi khinsama, kutani risimu ri yimbeleriwa tinanga ti pfuma, hinkwaswo swi va tano ku ko ku hela holokosta.


text:
Kuteloko va hetile ku humesa holokosta, hosi ni hinkwavo lava ngi a ri na vona, va korhama, va khinsama ematsolweni.


text:
Kutani hosi Hezekiya ni tihosana va byela Valevhi ku dzunisa Yehovha hi marito ya Davhida na Asafa, muvoni; va n'wi dzunisa sweswo, va tsakile, kutani va korhama, va khinsama.


text:
Kutani Hezekiya a vulavula, a ku: “Leswi mi tihlawuleleke Yehovha, tshinelani sweswi, mi tisela yindlu ya Yehovha switlhavelo ni magandzelo ya ku khensa!” Kavaloko nhlengeletano yi tisa switlhavelo ni magandzelo ya ku khensa, kutani hinkwavo lava nga swi rhandza va humesa tiholokosta.


text:
Ntsengo wa tiholokosta leti humesiweke hi nhlengeletano, wu va tihomu ta 70, ni tinyimpfu ta 100 ni swinyimpfana swa 200 hinkwaswo leswi swi va swa tiholokosta ta Yehovha.


text:
Ntsena vaprista a va nga talanga, kutani va tsandzeka ku yevula tiholokosta hinkwato, va fanele ku pfuniwa hi vamakwavo Valevhi, va ko va heta ntirho ni vaprista va ko va tibasisa; hikuva Valevhi a va tiyile mbilu ku tlula vaprista ku tibasisa.


text:
Tiholokosta a ti tele ngopfu, hikuva a ku ri ni mafurha ya magandzelo ya ku khensa, ni vuchelo bya tiholokosta. Sweswo ntirho wa yindlu ya Yehovha wu pfuxiwa.


text:
Hezekiya ni tiko hinkwaro va tsaka, hikuva Xikwembu a xi nghenisile moya lowunene ka vanhu va tiko; hikuva mhaka leyi yi endliwile kan'wekan'we.


text:
Hezekiya a rhuma eka va Israele hinkwavo, ni ka va Yuda, a tsala ni mapapila eka va Efrayimi ni va Manase, leswaku va ta endlwini ya Yehovha eYerusalema, ku endlela Yehovha, Xikwembu xa Israele, Paseka.


text:
Hosi ni tindhuna ta yena ni nhlengeletano hinkwayo va tiyisa mhaka eYerusalema, leswaku Paseka yi ta endliwa hi n'hweti ya vumbirhi;


text:
hikuva va tsandzeka ku yi endla enkarhini wolowo, hikuva vaprista lava tibasiseke a va nga ringananga, kutani tiko a ri hlengeletananga eYerusalema.


text:
kutani va kanela makungu ku tivisa etikweni hinkwaro ra Israele, ku suka eBerexeba ku ya fika eDani, leswaku va ta Yerusalema, ku endlela Yehovha, Xikwembu xa Israele, Paseka; hikuva hi malembe layo tala, a va yi endlanga hilaha ku tsariweke hakona.


text:
Kutani vatsutsumi va ya etikweni hinkwaro ra Israele ni ra Yuda, va ri ni matsalwa ya hosi ni ya tindhuna ta yena, va vula hi ku lerisa ka hosi va ku: “Vana va Israele, tlhelani ka Yehovha, Xikwembu xa Abrahama, ni xa Isaka, ni xa Israele, kutani yena u ta tlhela eka lava poneke xikarhi ka n'wina emavokweni ya tihosi ta Asiriya.


text:
Mi nga tshuki mi endla kukotisa vatata wa n'wina ni vamakwenu lava tiariseke ka Yehovha, Xikwembu xa vatata wa vona kutani a va nyiketile emakhombyeni hi laha mi swi vonaka hakona.


text:
Sweswi mi nga nonon'hwisi tinhamu ta n'wina kukotisa vatata wa n'wina; khomani voko ra Yehovha, mi ta evukwetsimelweni bya yena lebyi a byi hlawuleke hi masiku, mi tirhela Yehovha Xikwembu xa n'wina, kutani ku hisa ka vukari bya yena ku ta mi sukela.


text:
Hikuva loko mi tlhela eka Yehovha, vamakwenu ni vana va n'wina va ta kuma tintswalo eka lava va va yiseke evukhumbini, kutani va ta vuya etikweni leri; hikuva Yehovha, Xikwembu xa n'wina, u tele tintswalo ni vunene, a nga ka a nga mi fularheli loko mi vuya ka yena.”


text:
Vatsutsumi va ya emutini wun'wana ni wun'wana etikweni ra Efrayimi ni ra Manase va ya fika eZebuloni; kambe va va hleka va va sandza.


text:
Hambiswiritano, vanhu van'wana va Asere ni va Manase ni va Zebuloni va titsongahata, kutani va ta Yerusalema.


text:
Voko ra Yehovha ri va kona ni le tikweni ra Yuda ku va nyika mbilu yin'we ku endla hilaha hosi ni tihosana ti leriseke hakona hi rito ra Yehovha.


text:
Vunyingi lebyikulu bya vanhu byi hlengeletana Yerusalema, ku endla nkhuvo wa swinkwa leswo kala comela hi n'hweti ya vumbirhi: a yi ri nhlengeletano leyikulu ngopfu.


text:
Va sungula ku susa tialitari leti ngi ti ri Yerusalema, va susa tialitari hinkwato ta ku hisa mirhi ya risuna, va ti cukumeta exinambyaneni xa Kedroni.


text:
Kutani va tlhava Paseka hi siku ra khume na mune ra n'hweti ya vumbirhi. Vaprista ni Valevhi va khomiwa hi tingana kutani va tihlawula va humesa tiholokosta endlwini ya Yehovha.


text:
Kutani va yima endhawini ya vona hilaha va lerisiweke hakona hi nawu wa Muxe, munhu wa Xikwembu. Vaprista va xuva hi ngati leyi va tshamaka va yi amukela emavokweni ya Valevhi.


text:
Hikuva a ku ri ni vanhu lavo tala enhlengeletanweni lava nga tihlawulangiki, kutani Valevhi va va tlhavela timhamba ta Paseka, va va basisela Yehovha va ri hinkwavo lava nga basangiki.


text:
Hikuva vanhu lavo tala va tiko, lavo tala va ka Efrayimi ni va Manase, ni va Isakara ni va Zebuloni, a va tibasisanga, kutani a va dyile Paseka, ku nga ri hilaha ku tsariweke hakona. Kambe Hezekiya a va khongelerile, a ku: “Yehovha la nga ni vunene a a rivalele mani na mani la tiyeke mbilu ku lava Xikwembu, Yehovha, Xikwembu xa vatata wa yena,


text:
Vana va Israele lava ngi va ri Yerusalema, va endla nkhuvo wa swinkwa leswo kala comela hi masiku ya ntlhanu na mambirhi, va tsakile ngopfu; siku rin'wana ni rin'wana Valevhi ni vaprista a va dzunisa Yehovha hi timbila leti hlawuleriweke Yehovha.


text:
Hezekiya a khongotela hi marito lamanene Valevhi hinkwavo lava tlhariheke entirhweni wa Yehovha. Kutani va dya hi masiku ya ntlhanu na mambirhi leswi lerisiweke va ri karhi va tlhava magandzelo ya ku khensa, va dzunisa Yehovha, Xikwembu xa vatata wa vona.


text:
Nhlengeletano hinkwayo yi endla makungu ku va ni nkhuvo wa masiku man'wana ya ntlhanu na mambirhi, kutani va endla nkhuvo hi masiku lawa ya ntlhanu na mambirhi hi ku tsaka.


text:
Hikuva Hezekiya, hosi ya Yuda, a a nyikile nhlengeletano tinkunzi ta 1 000, ni tinyimpfu ta 7 000; kambe tihosana a ti nyikile nhlengeletano tinkunzi ta 1 000 ni tinyimpfu ta 10 000, kutani vaprista lavo tala a va tihlawurile.


text:
Nhlengeletano hinkwayo ya Yuda, ni vaprista ni Valevhi, ni nhlengeletano hinkwayo ya lava humeke etikweni ra Israele, ni valuveri lava humeke etikweni ra Israele, ni lava akeke etikweni ra Yuda, va tinyiketa ku tsaka.


text:
Ku va ku tsaka lokukulu Yerusalema, hikuva ku suka ka masiku ya Solomoni, n'wana Davhida, hosi ya Israele, a ku vanga na mhaka leyo tano Yerusalema.


text:
Kavaloko vaprista va Valevhi va pfuka va katekisa tiko; kutani rito ra vona ri yingisiwa hi Yehovha, xikhongelo xa vona xi fikela evuakweni bya ku kwetsima ka yena etilweni.


text:
Swilo hinkwaswo leswi, kuteloko swi herile, Vaisraele hinkwavo lava ngi va ri kona va suka ku ya emitini ya Yuda, va ya faya swifaniso, va tsema swihlahla swa swifaniso swa Axera va mbundzuxa tindhawu leti tlakukeke ni tialitari ta tiko hinkwaro ra Yuda ni ra Benjamini, ni ra Efrayimi na Manase va ko va heta. Kutani vana va Israele hinkwavo va tlhelela emitini ya vona, un'wana ni un'wana endzhakeni ya yena.


text:
Kutani Hezekiya a veka mitlawa ya vaprista ni ya Valevhi emitirhweni ya vona, un'wana ni un'wana hi ntirho wa yena; vaprista ni Valevhi a va fanele ku humesa tiholokosta ni magandzelo ya ku khensa, ni ku khoma ntirho, ni ku dzunisa Yehovha ni ku yimbelela etinyangweni ta mixaxa ya Yehovha.


text:
Nhlengo wa hosi, lowu humaka erifuweni ra yena, wu va wa tiholokosta, ti ri tiholokosta ta mixo ni madyambu ni tiholokosta ta Tisavata, ni ta tin'weti letintshwa, ni ta mikhuvo hilaha ku tsariweke hakona enawini wa Yehovha.


text:
Kutani a byela vanhu va tiko, ni vaaki va Yerusalema, ku humesela vaprista ni Valevhi, nhlengo wa vona, leswaku va kuma matimba ku namarhela nawu wa Yehovha.


text:
Ku lerisa loku, kuteloko ku tivisiwile, vana va Israele va humesa hi ku tala swirhangana swa mavele, ni swa vhinyo, ni swa mafurha, ni swa vulombe ni swa mihandzu hinkwayo ya masimu va tisa swirhangana swa hinkwaswo hi ku tala.


text:
Vana va Israele ni Vayuda lava akeke emitini ya Yuda, va tisa, na vona, swa vukhume swa swifuwo leswikulu ni leswitsongo, ni swa vukhume swa swilo leswi hlawuleriweke Yehovha, Xikwembu xa vona, va endla tinhulu ha swona.


text:
Va sungula ku endla tinhulu leti hi n'hweti ya vunharhu kutani va heta hi n'hweti ya ntlhanu na timbirhi.


text:
Kutani Azariya, muprista lonkulu, wa yindlu ya Sadoki. A hlamula, a ku eka yena: “Ku suka enkarhini lowu va sunguleke ku tisa mihlengo endlwini ya Yehovha, hi dyile, hi xurhile, hi siyile leswo tala hikuva Yehovha u katekisile tiko ra yena; kutani leswi seleke, hi swona leswo tala leswi.”


text:
Kutani va tisa kona hi ku chivirika mihlengo, ni swa vukhume ni swilo leswi hlawuriweke. Konaniya, Mulevhi, a a ri mulanguteri wa swona, kutani Ximeyi, makwavo a a ri mupfuni wa yena.


text:
Yehiele na Azaziya, na Nahata, na Asahele, na Yerimoto, na Yozabadi, na Eliele, na Yixi-Makiya, na Mahata, na Benaya, a va ri entirhweni lowo, va lerisiwa hi Konaniya na Ximeyi, makwavo, hilaha ku lerisiweke ha kona hi hosi Hezekiya na Azariya, mufambisi wa yindlu ya Xikwembu.


text:
Kore, n'wana Imina, Mulevhi, mulanguteri wa nyangwa ya le vuxeni, a a ri muhlayisi wa tinyiko leti humeseriweke Xikwembu hi ku rhandza, ku avela mihlengo leyi humeseriweke Yehovha, ni swilo leswi hlawuriweke ngopfu.


text:
Ehansi ka yena, Edeni, na Miniyamini, na Yexuwa, na Xemaya, na Amariya, na Xekaniya, va vekiwile emitini ya vaprista, va ri vanhu vo tshembeka, ku avela vamakwavo, lavakulu ni lavatsongo, hi mitlawa ya vona,


text:
ehandle ka vana va vavanuna lava tsariweke ku sungula hi va malembe manharhu ni le henhla ka wona; va ri hinkwavo lava nghenaka endlwini ya Yehovha hi timhaka ta siku rin'wana ni rin'wana, hi mitirho ya vona, hi mitlawa ya vona.


text:
Loko ku ri ku tswariwa ka vaprista, va tswariwa hi tindlu ta vatata wa vona; vona Valevhi va tswariwa ku sungula hi va malembe ya makume mambirhi ni lava tlulaka; va tsaleriwa mitirho ya vona hi mitlawa ya vona.


text:
Nhlengeletano hinkwayo yi fanele ku tsariwa ni vana va vona lavatsongo, ni vasati va vona, ni vana va vona va xinuna ni va xisati; hikuva a va tihlawulela vukwetsimelo hi ku tshembeka ka vona.


text:
Loko va ri vana va Aroni, vaprista lava akeke emasin'wini, ematlhelweni ya miti ya vona, a ku ri ni vanhu lava rhumiweke va vitaniwa hi mavito ya vona emutini wun'wana ni wun'wana ku nyika vanhu hinkwavo va xinuna va vaprista, ni va Valevhi hinkwavo lava tsariweke, swilo leswi va swi averiweke.


text:
Hezekiya a endlisa sweswo etikweni hinkwaro ra Yuda; a endla leswinene, ni leswi lulameke, ni leswi nga swona emahlweni ka Yehovha, Xikwembu xa yena.


text:
Etimhakeni hinkwato leti a ti endleke ta ntirho wa yindlu ya Xikwembu, ni ta nawu, ni ta ku lerisa, a swi endla hi mbilu hinkwayo ya yena, a ri karhi a lava Xikwembu xa yena, kutani a kateka.


text:
Endzhaku ka timhaka leti ni ku hanya loku lulameke loku, Senakeribi, hosi ya Asiriya, a ta, a nghena etikweni ra Yuda, a rhendzela miti ya makhokholo, a rhandza ku nghena eka yona.


text:
a endla makungu ni tindhuna ta yena, ni tinhenha ta yena ku siva swihlovo swa mati leswi ngi swi ri handle ka muti, kutani va n'wi pfuna.


text:
Ku hlengeletiwa vunyingi lebyikulu bya vanhu, kutani va siva swihlovo hinkwaswo ni swinambyana leswi khulukelaka exikarhi ka tiko, va ku: “Tihosi ta Asiriya loko ti ta ti nga kumela yini mati ya ku tala xana?”


text:
Kavaloko a tiya mbilu, a lunghisa rirhangu hinkwako laha ri mbundzukeke kona, a lehisa makhokholo, kutani a aka rirhangu rin'wana ehandle, a tiyisa Milo emutini wa Davhida, a endla ni matlhari ya ku tala, ni switlhangu.


text:
A veka tindhuna ta nyimpi exikarhi ka tiko, kutani a va hlengeleta eka yena erivaleni ra nyangwa ya muti, a vulavula hi marito lama hlanganeke ni timbilu ta vona a ku:


text:
“Tiyani timbilu, mi tiya! Mi nga chavi, mi nga herisiwi timbilu hi hosi ya Asiriya ni vunyingi lebyi nga na yena; hikuva lava nga na hina va tlula lava nga na yena.


text:
Voko ra nyama ri na yena, kambe Yehovha, Xikwembu xa hina, u na hina ku hi pfuna ni ku lwa nyimpi ya hina.” Kutani tiko ri tiyisiwa hi marito ya Hezekiya, hosi ya Yuda.


text:
Endzhaku ka sweswo, Senakeribi, hosi ya Asiriya, loko a ri karhi a rhendzela Lakixi, a ri ni nyimpi ya yena hinkwayo, a rhuma malandza ya yena Yerusalema, eka Hezekiya, hosi ya Yuda, ni ka hinkwavo va Yuda lava ngi va ri Yerusalema, va ku eka vona:


text:
“Senakeribi, hosi ya Asiriya, u vurisa sweswo, a ku: ‘Mi tshemba yini, leswi mi tshamaka mi tipfalele Yerusalema?


text:
Xana Hezekiya a nga mi kuceteli ku tinyiketa rifu hi ndlala ni torha, loko a ku: “Yehovha, Xikwembu xa hina, u ta hi kutsula evokweni ra hosi ya Asiriya”?


text:
A hi yena Hezekiya la heteke tindhawu leti tlakukeke ta yena ni tialitari ta yena, ni loyi a nga byela va Yuda ni va Yerusalema, a ku eka vona: “Mi ta khinsama emahlweni ka alitari yi ri yin'we, mi hisa kona mirhi ya risuna, xana”?


text:
A mi tivi leswi endliweke hi mina ni vatata wa mina eka vanhu hinkwavo va matiko xana? Xana swikwembu swa matiko lawa swi kumile matimba ku ponisa matiko ya swona evokweni ra mina-ke?


text:
Hi xihi xikarhi ka swikwembu hinkwaswo swa matiko lawa vatata wa mina va ma yiriseke lexi koteke ku ponisa tiko ra xona evokweni ra mina-ke?


text:
Sweswi Hezekiya a nga tshuki a mi xisa, a nga ha mi kuceteli hi mukhuva lowu kambe mi nga pfumeli ka yena; hikuva a ku na xikwembu xa tiko rihi ni rihi ni xa ku fuma kwihi ni kwihi, le xi koteke ku ponisa tiko ra xona evokweni ra mina, ni le mavokweni ya vatata wa mina: swi tsandza ni Xikwembu xa n'wina, xi nga ka xi nga mi ponisi evokweni ra mina!’ ”


text:
A tsala ni matsalwa ya ku sandza Yehovha Xikwembu xa Israele, a ku: “Hilaha swikwembu swa matiko ya misava swi nga ponisangiki matiko ya swona evokweni ra mina, na xona Xikwembu xa Hezekiya xi nga ka xi nga ponisi tiko ra xona evokweni ra mina.”


text:
Kavaloko va huwelela hi matimba hi ririmi ra Vayuda eka vanhu va Yerusalema, lava ngi va ri erirhangwini, ku va chavisa ni ku va rhurhumerisa va ta tiva ku nghena emutini.


text:
Va fanisa timhaka ta Xikwembu xa Yerusalema ni timhaka ta swikwembu swa matiko ya misava, leswi endliweke hi mavoko ya vanhu.


text:
Kambe hosi Hezekiya a khongela emhakeni leyi a ri na Esaya, n'wana Amotsi, muprofeta, va huwelela eka tilo.


text:
Kavaloko Yehovha a rhuma ntsumi leyi yi nga lovisa tinhenha hinkwato ni vafambisi, ni tindhuna emixaxeni ya hosi ya Asiriya; kutani Senakeribi a tlhelela etikweni ra yena a ri ni tingana; kutani, kuteloko a nghenile endlwini ya xikwembu xa yena, lava humeke exifungheni xa yena va n'wi dlaya kona hi tlhari.


text:
Yehovha a ponisa Hezekiya ni vaaki va Yerusalema, evokweni ra Senakeribi, hosi ya Asiriya ni le mavokweni ya hinkwavo, a va hlayisa ematlhelweni hinkwawo.


text:
Vanhu lavo tala a va tisa mihlengo eka Yehovha eYerusalema, ni swilo swa risima eka Hezekiya, hosi ya Yuda, a ko a tlakusiwa, endzhaku ka swona, emahlweni ka matiko hinkwawo.


text:
Emasikwini lawa Hezekiya a vabya ku yisa eku feni; kutani a khongela Yehovha, Yehovha a n'wi hlamula, ni ku n'wi kombisa mahlori.


text:
Kambe Hezekiya a nga tlheriselanga Xikwembu hilaha a katekisiweke hakona, hikuva mbilu ya yena yi tikurisa; ku kariha ka Yehovha ku va kona henhla ka yena ni le henhla ka Yuda na Yerusalema.


text:
Kambe kuteloko Hezekiya a titsongahatile hikwalaho ka ku tikurisa ka mbilu ya yena, swin'we ni vaaki va Yerusalema, vukari bya Yehovha a byi telanga vona emasikwini ya Hezekiya.


text:
Hezekiya a va ni rifuwo lerikulu ngopfu, ni ku twala lokukulu ngopfu; a tilavele xuma xa silivhere, ni xa nsuku, ni xa maribye ya risima, ni xa mirhi ya risuna, ni xa switlhangu, ni swa tinxaka hinkwato ta mitirho leyi navelekaka;


text:
a tiakela tindlu ta vuhlayiselo bya koro, ni bya vhinyo ni bya mafurha, ni matshanga ya swifuwo swa tinxakaxaka, a tilavela ni mitlhambi ya swona.


text:
A tiakela miti, kutani a va ni mitlhambi leyo tala ya swifuwo leswikulu ni leswitsongo; hikuva Xikwembu a xi n'wi nyikile rifuwo lerikulu ngopfu.


text:
Hi yena Hezekiya la nga siva mati ya Gihoni hi le henhla, a ma fambisa ehansi hi ndlela ya ku lulama evuxeni bya muti wa Davhida. Sweswo Hezekiya a kateka emitirhweni ya yena hinkwayo.


text:
Kakuloko tihosi ta Babilona ti rhuma tintsumi eka yena ku vutisa mahlori lama humeleleke etikweni ra Israele, Xikwembu xi n'wi tshika ku n'wi ringa xi ta tiva hinkwaswo leswi ngi swi ri embilwini ya yena.


text:
Timhaka leti seleke ta Hezekiya ni vukhongeri bya yena, swi tsariwile ebukwini ya xivono xa Esaya, n'wana Amotsi, muprofeta, ebukwini ya tihosi ta Yuda ni ta Israele.


text:
Hezekiya a etlela ni vatata wa yena, kutani va n'wi lahla endhawini leyi tlakukeke, exikarhi ka masirha ya vana va Davhida; hinkwavo va Yuda ni vaaki va Yerusalema, va n'wi dzunisa loko a file; kutani Manase, n'wana wa yena, a fuma ematshan'weni ya yena.


text:
Manase a a ri wa malembe ya khume na mambirhi loko a sungula ku fuma, kutani a fuma malembe ya 55 eYerusalema.


text:
A pfuxa tindhawu leti tlakukeke leti vumbuluxiweke hi Hezekiya, tata wa yena; kutani a akela va Baali tialitari, a endla ni swifaniso swa Axera; a va a khinsamela vandla hinkwaro ra matilo, a swi tirhela.


text:
A aka tialitari endlwini ya Yehovha, leyi Yehovha a nga vula, a ku: “Vito ra mina ri ta va emutini wa Yerusalema, hilaha ku nga heriki.”


text:
A nghenisa vana va yena va xinuna endzilweni, enkoveni wa vana va Hinomu; a tinyiketa tinhlolo, ni vuloyi, ni mhondzo; a tiyisa lava vitanaka vafi, ni vangoma; a ya emahlweni hi ku endla ku tlurisa leswo biha emahlweni ka Yehovha ku n'wi pfuka.


text:
A yimisa ni xifaniso lexi vatliweke, xi ri lexi a xi endleke, endlwini ya Xikwembu, leyi Xikwembu xi nga vula eka Davhida ni ka Solomoni n'wanakwe xi te: “Endlwini leyi, ni le mutini wa Yerusalema lowu ndzi wu hlawuleke exikarhi ka tinxaka hinkwato ta Israele, ndzi ta veka vito ra mina hilaha ku nga heriki.


text:
Ndzi nga ka ndzi nga ha endli leswaku sondzo ra Israele ri tshinela kule ni tiko leri ndzi ri vekeleke vatata wa n'wina, loko kunene va chivirika ku endla hinkwaswo leswi ndzi va leriseke swona, va hlayisa nawu hinkwawo, ni marito, ni ku lerisa, swi ri leswi lerisiweke ha Muxe.”


text:
Manase a rhendzelekisa va Yuda ni vaaki va Yerusalema, ku endla leswo biha, hi ku tlurisa matiko lawa Yehovha a ma heriseke emahlweni ka vana va Israele.


text:
Kutani Yehovha a tisa eka vona ku va pfuka, tindhuna ta hosi ya Asiriya, tona ti khoma Manase exikarhi ka mitwa, ti n'wi boha hi tiketana ta koporo, ti n'wi yisa eBabilona.


text:
Kuteloko a ri ekhombyeni, a khongela emahlweni ka Yehovha, Xikwembu xa yena, a titsongahata ngopfu emahlweni ka Xikwembu xa vatata wa yena.


text:
Kakuloko a xi khongela, Xikwembu xi yingisa ku khongela ka yena, kutani xi n'wi tlherisela Yerusalema, eku fumeni ka yena, kutani Manase a tiva leswaku Yehovha hi xona Xikwembu.


text:
Endzhaku ka sweswo a aka rirhangu ra le handle, evupeladyambu bya muti wa Davhida, tlhelo ra Gihoni, enkoveni, ni ku fika enyangweni ya tinhlampfi, a rhendzela ntsunga ha rona, a ri tlakusa ngopfu; a veka ni tindhuna ta mavandla emitini hinkwayo ya makhokholo ya Yuda.


text:
Kutani a susa endlwini ya Yehovha, swikwembu swa matiko, ni xifaniso, ni tialitari hinkwato leti a ti akeke entshaveni ya Yindlu ya Yehovha, na Yerusalema, a swi cukumeta handle ka muti.


text:
A pfuxa alitari ya Yehovha, a humesa kona magandzelo ya ku khensa ni ya ku dzuna; a byela va Yuda ku tirhela Yehovha, Xikwembu xa Israele.


text:
Kambe tiko a ri tshikanga ku gandzela eswitsungeni; ntsena a va gandzela kona Yehovha, Xikwembu xa vona.


text:
Timhaka leti seleke ta Manase, ni xikhongelo xa yena eka Xikwembu xa yena, ni marito ya vavoni lava vulavuleke na yena hi vito ra Yehovha, Xikwembu xa Israele, swi tsariwile ebukwini ya Tikronika ta tihosi ta Israele.


text:
Ni xikhongelo, xa yena ni ku hlamuriwa ka xona ni swidyoho swa yena, ni ku homboloka ka yena, ni ndhawu leyi a akeke eka yona tindlu ta switsunga, ni laha a yimiseke kona swifaniso swa Axera, ni swifaniso leswi vatliweke loko a nga si titsongahata, swi tsariwile etimhakeni ta vavoni.


text:
Manase a etlela ni vatata wa yena, va n'wi lahla endlwini ya yena Kutani Amoni, n'wana wa yena, a fuma ematshan'weni ya yena.


text:
A endla leswo biha emahlweni ka Yehovha, hilaha Manase, tata wa yena, a endleke hakona; Amoni a gandzela swifaniso hinkwaswo leswi endliweke hi tata wa yena, a swi tirhela.


text:
A nga titsongahatanga emahlweni ka Yehovha hilaha Manase tata wa yena a titsongahateke hakona; hikuva yena Amoni a dyoha hi ku tlurisa.


text:
Kutani va tiko ra Yuda va dlaya hinkwavo lava pfukeleke hosi Amoni kutani vanhu va tiko va veka Yosiya n'wana wa yena, ku va hosi ematshan'weni ya yena.


text:
Yosiya a a ri wa malembe ya ntlhanu na manharhu loko a sungula ku fuma, kutani a fuma malembe ya 31 eYerusalema.


text:
A endla leswo lulama emahlweni ka Yehovha, a famba etindleleni ta Davhida, tata wa yena, a nga ti hambukanga, hambi exineneni, hambi eximatsini.


text:
Hi lembe ra ntlhanu na manharhu ra ku fuma ka Yosiya loko a ha ri lontshwa, a sungula ku lava Xikwembu xa Davhida, tata wa yena; hi lembe ra 12 ra ku fuma ka yena, a sungula ku basisa Yuda na Yerusalema, a susa tindlu ta switsunga ni swifaniso swa Axera, ni swifaniso leswi vatliweke, ni swifaniso leswi chuluriweke.


text:
Va mbundzuxa emahlweni ka yena tialitari ta Baali, a faya timhandze ta dyambu leti ngi ti ri henhla ka tona, a faya ni swifaniso swa Axera, ni swifaniso leswi vatliweke ni swifaniso leswi chuluriweke; a swi endla ntshuri; kutani a wu hangalasa emasirheni ya lava swi gandzeleke.


text:
Emitini ya Manase, ni ya Efrayimi, ni ya Simiyoni ni ku fika eka Neftali, hileswaku emarhumbini ya yona, ematlhelweni hinkwawo, a mbundzuxa tialitari,


text:
a fayetela swifaniso swa Axera, ni swifaniso leswi vatliweke, a swi endla ntshuri; a tsema ni timhandze ta dyambu etikweni hinkwaro ra Israele; kutani a tlhelela eYerusalema.


text:
Hi lembe ra 18 ra ku fuma ka yena, a rhuma Xafani, n'wana Asaliya, na Maaseya, ndhuna ya muti na Yowa, n'wana Yowahazi, mutsari wa timhaka, ku basisa tiko ni yindlu ya Yehovha, ni ku lunghisa yindlu ya Yehovha, Xikwembu xa yena.


text:
Va ta eka Hilkiya, muprista lonkulu, kutani va nyikiwa mali leyi nga tisiwa endlwini ya Xikwembu, leyi Valevhi valanguteri va nyangwa, a va yi hlengeletile emavokweni ya va Manase, ni va Efrayimi, ni ya hinkwavo lava saleke Va Israele, ni va Yuda hinkwavo, ni va Benjamini ni vaaki va Yerusalema.


text:
Va yi veka emavokweni ya lava khomeke ntirho, va ri lava vekiweke valanguteri va wona endlwini ya Yehovha; lava khomaka ntirho lowu, va yi nyika lava tirhaka endlwini ya Yehovha ku yi lunghisa ni ku yi tiyisa;


text:
va yi nyika vavatli ni vaaki ku xava maribye lama vatliweke, ni mirhi ya mitirho ya ku tiyisa vuako, ni ya malwango ya tindlu leti hlanhliweke hi tihosi ta Yuda.


text:
Vavanuna lava a va tirha hi ku tshembeka. Ehenhla ka vona ku vekiwile Yahata na Obadiya, Valevhi, exikarhi ka vana va Merari, na Zakariya, na Mexulama, vatukulu va Kohata, ku lerisa mitirho Valevhi hinkwavo a va tiva ku yimba timbila.


text:
A va ri valanguteri va lava rhwalaka mirhwalo, ni valerisi va hinkwavo lava khomaka ntirho wihi ni wihi, a ku ri ni vatsari, ni vakamberi, ni valanguteri va tinyangwa exikarhi ka Valevhi.


text:
Kakuloko va ha humesa mali leyi nga tisiwa endlwini ya Yehovha, Hilkiya, muprista, a kuma buku ya nawu wa Yehovha lowu nyikiweke ha Muxe.


text:
Kutani Hilkiya a vulavula na Xafani, mutsari, a ku eka yena: “Ndzi kumile buku ya nawu endlwini ya Yehovha.” Hilkiya a nyika Xafani buku;


text:
yena a tisa buku eka hosi, a ambela hosi timhaka, a ku: “Hinkwaswo leswi lerisiweke eka malandza ya wena, ma swi endlile.


text:
Va humesile mali leyi kumiweke endlwini ya Yehovha va yi vekile emavokweni ya lava lerisaka mitirho, ni le mavokweni ya lava khomaka ntirho.”


text:
kutani yi lerisa Hilkiya, na Ahikama, n'wana Xafani, na Abidoni, n'wana Mikaya, na Xafani, mutsari, na Asaya nandza wa hosi yi ku eka vona:


text:
“Fambani, mi ya ndzi vutisela Yehovha, ni lava seleke va Israele ni va Yuda, emhakeni ya marito ya buku leyi va yi kumeke, hikuva vukari bya Yehovha lebyi a hi karihelaka ha byona byikulu, hikuva vatata wa hina a va hlayisangi rito ra Yehovha ku endla hinkwaswo hilaha ku tsariweke hakona ebukwini leyi.”


text:
Kutani Hilkiya ni lava hosi yi va leriseleke va ya ka Hulida, muprofeta wa wansati, nsati wa Xalumi, n'wana Tokata, n'wana Hasira, muhlayisi wa tinguvu; a akile eYerusalema, etlhelweni rin'wana ra muti, va n'wi byela timhaka teto.


text:
Yena a ku eka vona: Yehovha, Xikwembu xa Israele, u vurisa sweswo, a ku: “Fambani, mi ya byela munhu loyi a mi rhumeke ka mina, mi ku:


text:
‘Yehovha u vurisa sweswo, a ku: “Ndzi ta tisa khombo ehenhla ka ndhawu leyi ni le henhla ka vaaki va yona, hi mirhukano hinkwayo leyi tsariweke ebukwini leyi va yi hlayeke emahlweni ka hosi ya Yuda.


text:
Hikuva va ndzi tshikile va hisele swikwembu swin'wana mirhi ya risuna, va ta ndzi pfuka hi mitirho hinkwayo ya mavoko ya vona; hikwalaho vukari bya mina byi pfurhela ndhawu leyi, byi nga ka byi nga timeki.”


text:
Loko yi ri hosi ya Yuda leyi mi rhumeke ku vutisa Yehovha, mi ta vurisa sweswo eka yona, mi ku: “Yehovha, Xikwembu xa Israele, u vurisa sweswo hikwalaho ka marito lawa u ma yingiseke, a ku:


text:
Leswi mbilu ya wena yi oloveke, u va u titsongahata emahlweni ka Xikwembu siku u tweke marito ya xona henhla ka ndhawu leyi ni le henhla ka vaaki va xona, kutani u handzurile tinguvu ta wena, u va u rila emahlweni ka mina, ndzi swi yingisile, ku vula Yehovha.


text:
Ndzi ta ku amukela eka vatata wa wena, kutani u ta vekiwa hi ku rhula esirheni ra wena, kutani mahlo ya wena ma nga ka ma nga voni makhombo hinkwawo lawa ndzi nga ta ma tisela endhawini leyi ni le henhla ka vaaki va yona.” ’ ” Kutani va yisa rito leri eka hosi.


text:
Hosi yi khandziya endlwini ya Yehovha, yi ri ni vanhu hinkwavo va Yuda, ni vaaki va Yerusalema, ni vaprista ni Valevhi, ni tiko hinkwaro, ku suka ka lonkulu, ku yisa ka lontsongo; kutani va hlaya etindleveni ta vona marito hinkwawo ya buku ya ntwanano leyi kumiweke endlwini ya Yehovha.


text:
Hosi yi yima endhawini ya yona, kutani yi endla ntwanano emahlweni ka Yehovha ku landza Yehovha, ni ku hlayisa milawu ya yena, ni vumbhoni bya yena, ni ku lerisa ka yena, hi mbilu hinkwayo ya yona, ni moya hinkwawo wa yona, ni ku famba hi marito ya ntwanano lama tsariweke ebukwini leyi.


text:
Yi nghenisa entwananweni hinkwavo lava ngi va ri Yerusalema, ni le tikweni ra Benjamini; kutani vaaki va Yerusalema, va hlayisa ntwanano wa Xikwembu xa vatata wa vona.


text:
Kutani Yosiya a susa manyala hinkwawo ya matiko hinkwawo ya vana va Israele; a va a byisa hinkwavo lava ngi va ri etikweni ra Israele, ku tirhela Yehovha, Xikwembu xa vona. Hi masiku hinkwawo ya yena, a va fularhelanga Yehovha, Xikwembu xa vatata wa vona.


text:
A byela Valevhi lava hlawuleriweke Yehovha, lava dyondziseke Vaisraele hinkwavo a ku eka vona: “Vekani areka leyi hlawuriweke endlwini leyi akiweke hi Solomoni, n'wana Davhida, hosi ya Israele; a mi na ku yi pinga emakatleni. Sweswi, tirhelani Yehovha, Xikwembu xa n'wina ni tiko ra xona ra Israele.


text:
Tilunghiseni hi tindlu ta vatata wa n'wina, hi mitlawa ya n'wina, hilaha ku tsariweke hakona hi Davhida, hosi ya Israele, na Solomoni, n'wana wa yena;


text:
mi tshama evukwetsimelweni, hi marhavi ya tindlu ta vatatana, ni ta vamakwenu, vana va tiko, mi landza mitlawa ya mindyangu ya vatata ya Valevhi.


text:
Tlhavani Paseka, mi tihlawula, mi yi lunghisela vamakwenu mi endla hi rito ra Yehovha leri nyikiweke ha Muxe.”


text:
Yosiya a nyika vana va tiko swifuwo leswitsongo, swi ri swinyimpfana ni swimbutana swa 30 000, xi ri xitlhavelo xa Paseka xa hinkwavo lava ngi va ri kona, ni tihomu ta 3 000, swi huma eswifuweni swa hosi.


text:
Tihosana ti humesela tiko, ni vaprista ni Valevhi, tinyiko hi ku rhandza ka vona: Hilkiya, na Zakariya, na Yehiele, tihosana ta yindlu ya Xikwembu, va nyika vaprista ku endla xitlhavelo xa Paseka, swinyimpfana swa 2 600 ni tihomu ta 300.


text:
Konaniya, na Xemaya, na Netanele, ni vamakwavo na Haxabiya, na Yeyiele, na Yozabadi, tihosana ta Valevhi, ti nyika Valevhi ku endla xitlhavelo xa Paseka swinyimpfana swa 5 000, ni tihomu ta 500.


text:
Kuteloko ntirho wu lunghisiwile, vaprista va yima endhawini ya vona, ni Valevhi va yima hi mitlawa ya vona hi ku lerisa ka hosi.


text:
Kavaloko va tlhava Paseka, kutani vaprista va halata ngati leyi va yi amukeleke emavokweni ya vona; Valevhi, vona a va ri karhi va yevula.


text:
Kutani va veka etlhelweni tiholokosta, ku ti nyika eka mitlawa ya tindlu ta vatata wa vana va tiko, va ta ti humesela Yehovha, hilaha ku tsariweke hakona ebukwini ya Muxe va endlisa sweswo ni tihomu.


text:
Va sweka Paseka hi ku lerisa ka yona; va sweka tinyama leti hlawuriweke etimbiteni, ni le mapotweni, ni le mapaneni; va hatlisa ku ti yisa eka vana va tiko.


text:
Kutani va tilunghisela vona ni vaprista tinyama, hikuva vaprista, vana va Aroni, a va tirha ku humesa holokosta ni mafurha ku ko ku fika vusiku kutani Valevhi va tilunghisela vona ni vaprista, vana va Aroni.


text:
Vayimbeleri, vana va Asafa, a va ri endhawini ya vona hi ku lerisa ka Davhida, na Asafa, na Hemani, na Yedutuni, muvoni wa hosi; valanguteri va tinyangwa a va ri enyangweni yin'wana ni yin'wana; a va sukelanga mitirho ya vona, hikuva vamakwavo, Valevhi, va va lunghisele Paseka.


text:
Ntirho hinkwawo wa Yehovha wu lunghisiwa hi siku lero ku endla Paseka ni ku humesa tiholokosta ealitarini ya Yehovha hilaha hosi Yosiya a leriseke hakona.


text:
Vana va Israele lava ngi va ri kona, va dya Paseka enkarhini lowu, va endla ni nkhuvo wa swinkwa leswo kala comela hi masiku ya ntlhanu na mambirhi.


text:
Ku suka emasikwini ya Samiele, muprofeta, a ku endliwanga Paseka leyi fanaka na yona etikweni ra Israele, ni le xikarhi ka tihosi hinkwato ta Israele, a ku vanga na yin'we leyi nga endla Paseka leyi fanaka ni leyi Yosiya ni vaprista ni Valevhi va yi endleke, swin'we ni va Yuda ni va Israele hinkwavo lava ngi va ri kona ni vaaki va Yerusalema.


text:
Endzhaku ka sweswo hinkwaswo, kuteloko Yosiya a lunghisile yindlu ya Yehovha, Neko, hosi ya Egipta, a tlhandlukela eKarkemixi, henhla ka Yufrata, ku ya lwa kona, kutani Yosiya a huma ku ya hlangana na yena.


text:
Neko a n'wi rhumela tintsumi, ti ku: “Ku ni mhaka yihi exikarhi ka mina na wena, hosi ya Yuda? A ndzi telanga ku lwa na wena namuntlha, kambe ndzi tele yindlu leyi ndzi nga karhi ndzi lwaka na yona; kambe Xikwembu xi vula leswaku ndzi hatlisa. Tshika ku lwa ni Xikwembu lexi nga na mina, xi nga tshuki xi ku lovisa!”


text:
Kambe Yosiya a nga n'wi fularhelanga; a tihundzula ku n'wi pfukela, a nga yingisanga marito ya Neko lama humeke enon'wini wa Xikwembu; kutani a ta ku lwa enkoveni wa Megido.


text:
Kutani vacopi va copa etlhelweni ra hosi Yosiya, kutani hosi yi ku eka malandza ya yona: “Ndzi tlakuleni, hikuva ndzi tlhaviwile ngopfu.”


text:
Malandza ya yena ma n'wi tlakula, ma n'wi susa egolonyini, ma n'wi khandziyisa egolonyini ya yena yin'wana, ma n'wi yisa eYerusalema; kutani a fa, a lahliwa emasirheni ya vatata wa yena. Kutani va Yuda hinkwavo ni va Yerusalema, va va enkosini hikwalaho ka yena.


text:
Yeremiya a thya risimu ra ku rila Yosiya; vayimbeleri va xinuna ni va xisati va vurile timhaka ta Yosiya etinsin'wini ta vona ku fika ni namuntlha; va wu endla nawu eka Vaisraele; kutani maswivo, timhaka leti ti tsariwile ebukwini ya tinsimu ta mikosi.


text:
Leswi seleke swa timhaka ta Yosiya, ni vukhongeri bya yena, hilaha a landzeke marito ya nawu wa Yehovha,


text:
ni mitirho ya yena ya ku sungula ni ya ku hetelela, maswivo, swi tsariwile ebukwini ya tihosi ta Israele ni ta Yuda.


text:
Kutani tiko ri teka Yowahazi n'wana Yosiya, ri n'wi veka hosi ematshan'weni ya tata wa yena eYerusalema.


text:
Yowahazi a a ri wa malembe ya 23 loko a sungula ku fuma, kutani a fuma tin'hweti tinharhu Yerusalema.


text:
Hosi ya Egipta yi n'wi tekela vuhosi bya yena eYerusalema, yi lerisa tiko ndzuvo wa titalenta ta dzana ta silivhere ni talenta ya nsuku.


text:
Kutani hosi ya Egipta yi veka Eliyakimi, makwavo hosi ya Yuda na Yerusalema; yi hundzula vito ra yena, yi n'wi thya Yoyakimi. Kutani Neko a teka Yowahazi, makwavo, a n'wi yisa eEgipta.


text:
Yoyakimi a a ri wa malembe ya 23 loko a sungula ku fuma, kutani a fuma malembe ya 11 eYerusalema, a endla leswo biha emahlweni ka Yehovha, Xikwembu xa yena.


text:
Nebukadnetsara, hosi ya Babilona, a tlhandluka ku n'wi pfuka, kutani a n'wi boha hi tiketana ta koporo ku n'wi yisa eBabilona.


text:
Nebukadnetsara a yisa Babilona swibya swin'wana swa yindlu ya Yehovha, a swi veka endlwini ya yena ya vuhosi eBabilona.


text:
Leswi seleke swa timhaka ta Yoyakimi, manyala lawa a ma endleke, ni leswi kumiweke ka yena, maswivo swi tsariwile ebukwini ya tihosi ta Israele ni ta Yuda. Yoyakini, n'wana wa yena, a fuma ematshan'weni ya yena.


text:
Yoyakini a a ri wa malembe ya 18 loko a sungula ku fuma; kutani a fuma tin'hweti tinharhu na khume ra masiku eYerusalema, a endla leswo biha emahlweni ka Yehovha.


text:
Eku heleni ka lembe, hosi Nebukadnetsara a rhuma vanhu ku n'wi khoma, va n'wi yisa eBabilona, ni swibya leswo saseka swa yindlu ya Yehovha. A veka Sedekiyasi makwavo, hosi ya Yuda na Yerusalema.


text:
A endla leswo biha emahlweni ka Yehovha, Xikwembu xa yena; a nga titsongahatangi emahlweni ka Yeremiya, muprofeta, loyi a n'wi byeleke rito ra Yehovha.


text:
A va a xandzukela hosi Nebukadnetsara leyi n'wi hlambanyiseke hi vito ra Xikwembu; kutani a nonon'hwisa nhamu ya yena, a nonon'hwisa ni mbilu ya yena, a nga ti tshuka a tlhelela eka Yehovha Xikwembu xa Israele.


text:
Swi tsandza ni tihosana hinkwato ta vaprista, ni vanhu va tiko, va andzisa ku homboloka ka vona, va landza manyala hinkwawo ya matiko; va va va nyamisa yindlu ya Yehovha leyi a tikwetsimiseleke yona eYerusalema.


text:
Yehovha, Xikwembu xa vatata wa vona, a va layile emikarhini leyo tala hi tintsumi ta yena, hikuva a a rhandza ku ponisa tiko ra yena ni vuako bya yena.


text:
Kambe a va rhukana tintsumi ta Xikwembu, va sandza marito ya xona, va hleka vaprofeta va xona, vukari bya Yehovha byi ko byi pfuka tiko ra yena swonghasi leswaku ku nga ha vi na ku ponisiwa.


text:
A rhuma eka vona hosi ya Vakalediya ku va pfuka, a dlaya hi tlhari majaha ya vona evukwetsimelweni bya vona; a nga tsetselelanga majaha, hambi vanhwanyana hambi vakulukumba, hambi misisi leyo basa; a n'wi nyiketa hinkwaswo.


text:
Ni swingolongondzwana swa yindlu ya Xikwembu, leswikulu ni leswitsongo, ni xuma xa yindlu ya Yehovha, ni xuma xa hosi ni xa tindhuna ta yena, Nebukadnetsara a yisa hinkwaswo eBabilona.


text:
Va hisa yindlu ya Xikwembu, va mbundzuxa rirhangu ra Yerusalema, va hisa tindlu hinkwato ta vuhosi, va onha swilo hinkwaswo swa risima.


text:
A yisa Babilona lava poneke matlharini, kutani va n'wi tirhela ni vana va yena, ku ko ku pfuka vuhosi bya ku fuma ka Peresi,


text:
leswaku ku hetiseka rito ra Yehovha leri nga vuriwa hi nomu wa Yeremiya, tiko ri ko ri tsakela Tisavata ta rona; ri wisa hi nkarhi hinkwawo lowu, ku ko ku hela malembe ya 70.


text:
Hi lembe ro sungula ra Korexe, hosi ya Peresi hileswaku ku endlakala rito ra Yehovha leri a ri vuleke hi nomu wa Yeremiya, Yehovha a pfuxa mbilu ya Korexe, hosi ya Peresi, kutani a twarisa hinkwako eku fumeni ka yena, hi mukhosi ni matsalwa mhaka leyi nge:


text:
“Ku vula Korexe, hosi ya Peresi: ‘Yehovha, Xikwembu xa le matilweni, xi ndzi nyikile vuhosi hinkwabyo bya misava; kambe xi ndzi lerisile leswaku ndzi n'wi akela yindlu eYerusalema, etikweni ra Yuda. U kwihi exikarhi ka n'wina la nga wa tiko ra xona? Yehovha, Xikwembu xa yena a a ve na yena, a a tlhandluke!’ ”


text:
Hi lembe ro sungula ra Korexe, hosi ya Peresi, hileswaku ku endlakala rito ra Yehovha leri a ri vuleke hi nomu wa Yeremiya, Yehovha a pfuxa mbilu ya Korexe, hosi ya Peresi, kutani a twarisa hinkwako eku fumeni ka yena hi mukhosi ni matsalwa mhaka leyi nge:


text:
“Ku vula Korexe, hosi ya Vaperesi: Yehovha, Xikwembu xa le matilweni, xi ndzi nyikile vuhosi hinkwabyo bya misava; kambe xi ndzi lerisile leswaku ndzi n'wi akela yindlu eYerusalema, etikweni ra Yuda.


text:
U kwihi exikarhi ka n'wina la nga wa tiko ra xona? Xikwembu xa yena a xi ve na yena, a ta tlhandlukela eYerusalema, etikweni ra Yuda, a pfuxa yindlu ya Yehovha, Xikwembu xa Israele! Hi xona Xikwembu lexi nga eYerusalema!


text:
Kutani hinkwavo lava poneke va tiko ra Yehovha, hinkwako laha va luveleke kona, vanhu va kona a va va pfune hi silivhere, ni nsuku, ni xuma, ni tihomu, swin'we ni magandzelo lama humeseriwaka yindlu ya Xikwembu lexi nga eYerusalema.”


text:
Kutani tihosi ta tinyimba ta ka Yuda na Benjamini, ni vaprista, ni Valevhi, swin'we ni lava timbilu ta vona ti pfuxiweke hi Yehovha, va suka va ya aka yindlu ya Yehovha eYerusalema.


text:
Kutani hinkwavo lava akisaneke na vona, va va engetela hi timbita ta silivhere, ni ta nsuku, ni xuma, ni tihomu, ni swilo swo saseka, ehandle ka leswi va nga swi humesa hi ku rhandza ka vona.


text:
Kambe hosi Korexe a humesa swingolongondzwana swa yindlu ya Yehovha leswi ngi swi tekiwile eYerusalema hi Nebukadnetsara; a a swi vekile endlwini ya xikwembu xa yena.


text:
Korexe, hosi ya Peresi, a swi humesa hi voko ra Mitiredata, muhlayisi wa xuma xa yena, kutani a nyika Xexebasara, hosana ya Yuda.


text:
Hi lowu ntsengo wa swona: makume manharhu ya mikamba ya nsuku, na khume ra madzana ya mikamba ya silivhere, ni mikwana ya switlhavelo ya 29;


text:
ni makume manharhu ya mindzheko ya nsuku, ni mindzheko ya silivhere ya rixaka rin'wana ya 410, ni swigotso swin'wana swa 1 000.


text:
Hinkwaswo swigotso swa nsuku ni silivhere a swi ri swa 5 400. Swilo leswi hinkwaswo, Xexebasara a ya na swona enkarhini lowu lava bohiweke eBabilona va nga tlheriseriwa eYerusalema.


text:
Hi lava vanhu va tiko lava vuyeke eku khomiweni, lava ngi va fambisiwile eku bohiweni eBabilona hi Nebukadnetsara, hosi ya Babilona, va tlhelele eYerusalema, na Yuda, un'wana ni un'wana emutini wa rikwavo.


text:
Lava nga famba na Zerubabele Yexuwa, Nehemiya, Seraya, Relaya, Mordekayi, Bilixani, Mispara, Bigivhayi, Rehumi na Baana.


text:
Vana va valanguteri va tinyangwa: Vana va Xalumi, ni vana va Atere, ni vana va Talimoni, ni vana va Akubu, ni vana va Hatita, ni vana va Xobayi, hinkwavo va endla 139.


text:
Loko va ri vana va malandza ya Solomoni, a va ri: Vana va Sotayi, vana va Hasoferete, vana va Peruda,


text:
Van'wana va suka eTeli-Mela, na Teli-Harixa, na Keruba-Adani-Imere, va tsandzeka ku komba tindlu ta vatata wa vona ni rixaka ra vona, ni ku tiyisa leswaku a va ri Vaisraele.


text:
Ni vana va vaprista, va ri: vana va Habaya, vana va Hakosi, ni vana va Barizilayi, yeloyi tata wa yena a tekile un'wana wa vana va Barizilayi, wa Giliyadi, kutani a thyiwa varikwavo.


text:
Va tshama va lava mavito ya vona ematsalweni ya tinxaka ta vona, va nga ma kumi, kutani va humesiwa evupristeni bya vona.


text:
Kutani hosi yi va byela leswaku va nga ka va nga dyi swilo swo kwetsima, ku fikela siku ku humelelaka muprista la nga ta yima emahlweni ka Xikwembu, a tamele Urimi na Thumimi.


text:
ehandle ka malandza ya vona, ya xinuna ni ya xisati, va endla 7 377, va 200 eka vona a swi ri swiyimbeleri swa vavanuna ni swa vavasati.


text:
Kuteloko va fika endlwini ya Yehovha ya le Yerusalema, vakulukumba van'wana, ti nga tihosana ta vatata wa vona, va humesela yindlu ya Yehovha mihlengo hi ku rhandza ka vona, leswaku ku pfuxiwa xita xa yona.


text:
Kambe hi ku titwa matimba ya vona va humesela vuhlayiselo bya mali ya mitirho tidarika ta nsuku ta 61 000, ni timina ta silivhere ta 5 000, ni tinguvu ta 100 ta vaprista.


text:
Kutani vaprista ni Valevhi, ni vanhu ntsena, ni swiyimbeleri, ni valanguteri va tinyangwa, ni va Netinimi va aka emitini ya vona ni Vaisraele hinkwavo va aka emitini ya vona.


text:
Siku ku tshamaka n'hweti ya ntlhanu na timbirhi, vana va Israele a va ri emitini ya vona; kutani tiko ri hlengeletana eYerusalema, kukotisa loku a ri munhu un'we.


text:
Yexuwa, n'wana Yosadaka, ni vamakwavo va nga vaprista, na Zerubabele, n'wana Salatiele, ni vamakwavo, va yima va aka alitari ya Xikwembu xa Israele, ku ta tlhavela eka yona magandzelo lama hisiwaka, hi ku landza leswi tsariweke emilawini ya Muxe, munhu wa Xikwembu.


text:
Va pfuxa alitari exiteni xa yona, hambi va ri ni ku chava hikwalaho ka matiko ya matlhelo kutani va tlhavela Yehovha magandzelo ya ku hisa, ma nga lawa va ma hisaka nimixo ni madyambu.


text:
Va endla ni nkhuvo wa mitsonga hi ku landza leswi tsariweke ni ku humesa holokosta ya siku rin'wana ni rin'wana hi maendlelo ya kona, ni ku lerisa ka kona hi mfanelo ya siku rin'wana ni rin'wana.


text:
Kambe ku humesiwa holokosta ya masiku, ni ya n'weti loko yi tshama, ni ya tinhlengeletano hinkwato leto kwetsima ta Yehovha ni ya munhu un'wana ni un'wana la swi rhandzaka ku tlhavela Yehovha mhamba.


text:
Siku ro rhanga ra n'hweti ya ntlhanu na timbirhi, va sungula ku tlhavela Yehovha magandzelo lama hisiwaka; kambe tempele ya Yehovha yi nga si sunguriwa;


text:
va humesela swivatli swa maribye ni swa timhandze mali; va nyika Vasidoni ni Vatiri swakudya ni swakunwa, ni mafurha, leswaku va tisa eYopa, hi le lwandle, mirhi ya kedari ya Lebanoni, hilaha va pfumeleriweke hakona hi Korexe, hosi ya Peresi.


text:
Hi lembe ra vumbirhi ra ku fika ka vona endlwini ya Yehovha eYerusalema, hi n'hweti ya vumbirhi, Zerubabele n'wana Salatiele, na Yexuwa, n'wana Yosadaka ni vamakwavo lava nga vaprista, ni Valevhi, ni hinkwavo lava nga tlhelela eYerusalema, va huma eku bohiweni, va sungula ku tirha, kutani ku vekiwa Valevhi lava nga ni malembe ya makume mambirhi, ni lava nga emahlweni, leswaku va fambisa mitirho ya yindlu ya Yehovha.


text:
Kutani Yexuwa ni vana va yena, ni vamakwavo, na Kadimiele, ni vana va yena va nga vana va Yuda, va yima kukotisa loko ingi a ri munhu un'we, leswaku va fambisa mitirho ya yindlu ya Xikwembu, va ri ni vana va Henadada, ni vana va vona, ni vamakwavo Valevhi.


text:
Kakuloko vaaki va sungula masungulo ya tempele vaprista va yima kona, va ambele swa vona, va tamele tinanga, va ri ni Valevhi, ni vana va Asafa, va tamele swiphambati, va dzunisa Yehovha, va ya hi ku lerisa ka Davhida, hosi ya Israele.


text:
Kutani va pfumelelana, va dzunisa, va vonga Yehovha, va ku: “Kunene u ni vunene, hikuva nsovo wa yena eka Israele hi lowu nga heriki.” Kutani tiko hinkwaro ri endla huwa leyikulu ku dzunisa Yehovha, hikuva ku sunguriwa masungulo ya yindlu ya Yehovha.


text:
Kutani vaprista lavo tala ni Valevhi, ni vakulukumba va vatatana, swi nga swikoxa, lava nga vona yindlu ya khale yi ri emasungulweni ya yona, va rila, va kolola loko va vona yindlu yoleyo; kambe van'wana lavo tala, va huwelela hi ku tsaka;


text:
kutani exikarhi ka tiko a ku nga ri na munhu la tivaka ku hlawula mpfumawulo wa ku huwelela ka ku tsaka eka mpfumawulo wa lava rilaka va tiko; hikuva tiko a ri endla pongo lerikulu, leri mpfumawulo wa rona wu nga twala ekule.


text:
Kuteloko valala va Yuda ni va Benjamini va twa leswaku vana va vukhumbi va aka tempele ya Yehovha, Xikwembu xa Israele,


text:
va tshinelela Zerubabele ni tihosana ta vatata wa vona, va ku: “A hi akeni na n'wina, hikuva na hina hi lava Xikwembu xa n'wina kukotisa n'wina, kutani ha xi humesela gandzelo mpfhuka Esari-Hadoni, hosi ya Asiriya, a hi tlhandlukiseke halenu.”


text:
Kambe Zerubabele na Yexuwa, ni tihosana tin'wana ta vatatana va Israele va ku eka vona: “Mi nga ka mi nga akeli Yehovha, Xikwembu xa hina yindlu swin'we na hina; hi ta akelela Yehovha, Xikwembu xa Israele, hi ri sweru, hilaha hi lerisiweke hakona hi hosi Korexe, hosi ya Peresi.”


text:
ni ku hakela valeteri leswaku va onha makungu ya vona; swi endlisa sweswo hinkwawo masiku ya ku hanya ka Korexe, hosi ya Peresi, ku ya fika enkarhini wa ku fuma ka Dariyosi, hosi ya Peresi.


text:
Emikarhini ya hosi Ahasuwerusi, eku sunguleni ka ku fuma ka yena, va tsala papila ra ku hehla vaaki va Yuda ni va Yerusalema.


text:
Kambe enkarhini wa Ataserkisi, Bixilama, na Mitiredata, na Tabele, ni vanakulobye van'wana va vona, va tsalela Ataserkisi, hosi ya Peresi, papila; va tsala hi matsalwa ya Xiaramu, ni ku hundzuluxa hi Xiaramu.


text:
Hi sweswo Rehumi, mulerisi wa timhaka, na Ximixayi, mutsari, va tsalela hosi Ataserkisi papila ehenhla ka Yerusalema, va ku:


text:
“Rehumi mulerisi wa timhaka na Ximixayi mutsari, ni vanakulobye van'wana va vona, va Dina, ni va Afarsataka, ni va Tarpela, ni va Afarasi, ni va Ereke, ni va Babele, ni va Susa, ni va Deha, ni va Elamu,


text:
ni va matiko man'wana lava luveleke, lava vekiweke hi Asinapara lonkulu, la twaleke emutini wa Samariya, ni le tikweni leri nge hase ka nambu.”


text:
Hi wona marito ya papila leri va ri rhumeleke yena hosi Ataserkisi; va ku: “Hina, malandza ya wena lama akeke entsungeni wa hase wa nambu ...


text:
A swi tiviwe hi hosi leswaku Vayuda lava sukeke eka wena, va ta eka hina eYerusalema, va aka muti wa ku ti nonon'hwisa ka ku biha, kambe va lava ku heta rirhangu, va pfuxa masungulo ya wona.


text:
Loko swi ri tano, a swi tiviwe hi wena hosi, leswaku kunene loko muti lowu, wu pfuxiwa, ni rirhangu ra wona loko ri hela, a va nga ha humesi muthelo ni ndzuvo ni nhlengo, kutani vuhlayiselo bya tihosi byi ta onhaka.


text:
Leswi hi lungaka swakudya swa hina hi munyu lowu humaka endlwini ya hosi, na swona a swi hi lulameri ku vona hosi loko yi onhakelwa hi xilo, hikwalaho hi rhumelaka eka hosi ku n'wi tivisa leswaku


text:
a ku laviwe ebukwini ya timhaka ta ku hanya ka vatata wa wena, u ta kuma ebukwini ya timhaka, u ta tiva leswaku muti lowu, i muti wa ku ti nonon'hwisa, wa ku onha tihosi ni matiko, kambe ku tiarisa a ku ri kona emutini wolowo, ni le mikarhini ya khale, muti lowu, wu onhiwile hi sweswo.


text:
Hi tivisa hosi, hi ku: ‘Loko muti lowu wu pfuxiwa, ni rirhangu ra wona loko ri hela, a ku nga ha vi na tiko entsungeni wa hase ka nambu.’ ”


text:
Kutani hosi yi rhuma ku hlamula, yi ku eka Rehumi, muleteri, ni ka Ximixayi, mutsari, ni ka vanakulobye van'wana lava akeke eSamariya, ni ka van'wana ehase ka nambu: “Ku tsaka a ku ve kona ...


text:
ndzi va ndzi lerisa ku lavisisa, kutani va kuma leswaku muti lowu, wu tshama wu tiarisa eka tihosi emikarhini ya khale; ku huma ku tiarisa ni madzolonga eka wona.


text:
Kambe Yerusalema, i muti lowu tshamaka wu fumiwa hi tihosi ta matimba leti nga fuma matiko hinkwawo ehase ka nambu, leti muthelo, ni ndzuvo, ni nhlengo swi nga humeseriwa tona.


text:
Loko swi ri tano, byelani vanhu valavo va yimisa mitirho ya vona, ni leswaku muti lowu, wu nga pfuxiwi, ku fikela loko va byeriwa hi mina.


text:
Kambe tivoneleni, mi nga tshuki mi hoxa ku endla sweswo, tihosi ti nga tshuki ti onhakelwa hikwalaho.”


text:
Kuteloko marito ya papila ra hosi Ataserkisi ma hlayiwile emahlweni ka Rehumi, na Ximixayi, mutsari ni vanakulobye va hatlisa va ya eka Vayuda eYerusalema, va va yimisa hi matimba ya mavoko.


text:
Kavaloko ku yima ntirho wa yindlu ya Xikwembu eYerusalema, wu yima ku fikela lembe ra vumbirhi ra ku fuma ka Dariyosi, hosi ya Peresi.


text:
Kute nkarhi lowu muprofeta Hagayi na muprofeta Zakariya, n'wana Ido, va nga profeta eka Vayuda va le Yudiya ni va le Yerusalema, hi vito ra Xikwembu xa Israele lexi nga vulavula na vona.


text:
Hiloko ku pfuka Zerubabele, n'wana Salatiele, na Yexuwa, n'wana Yosadaka, va tlhela va sungula ku aka yindlu ya Xikwembu eYerusalema, va ri ni vaprofeta va Xikwembu lava va pfunaka.


text:
Enkarhini wolowo ku ta eka vona Tatenayi, hosi ya tiko ra le ntsungeni wa nambu, a ri na Xetara-Bozenayi, ni vanakulobye va ku eka vona: “Mi byeriwile hi mani ku aka yindlu yoleyo, ni ku heta rirhangu rolero xana?”


text:
Kambe tihlo ra Xikwembu xa vona ri languta vakulukumba va Vayuda, kutani va tshika ku va sivela loko mhaka yoleyo ya ha yisiwile ka Dariyosi, va langutela papila ra ku hlamula mhaka yoleyo.


text:
Hi wona marito ya papila leri rhumeriweke hosi Dariyosi hi Tatenayi hosi ya tiko ra hase ka nambu, a ri na Xetara-Bozenayi ni vanakulobye va Afarsaka, va hase ka nambu.


text:
Va n'wi rhumela papila ra ku n'wi tivisa, leri ku tsariweke timhaka leti eka rona, ri nge: “Eka hosi Dariyosi a ku ve ku rhula hinkwako lokukulu!


text:
“Hosi a yi tive leswaku a hi yile etikweni ra Yuda, endlwini ya Xikwembu lexikulu; yona yi akiwa hi maribye lamakulu, lama vatliweke ni makhumbi ma fuleriwa hi mapulangi; mitirho ya hatlisa, ni mavoko ya vona ma ni vulwandla.


text:
Kambe hi vutisile vakulukumba, hi vulavula na vona, hi ku: ‘Mi byeriwile hi mani ku aka yindlu yoleyo, ni ku aka rirhangu rolero xana?’


text:
Hi va vutisa ni mavito ya vona, hi ta ku byela wona hi ta tsala mavito ya vavanuna lava va va tirhisaka.


text:
Kutani va hi hlamule, va ku: ‘Hi malandza ya Xikwembu xa le matilweni ni le misaveni, hi pfuxa yindlu leyi akiweke khale, ku ni malembe layo tala yi akiwile yi va yi hela hi hosi yin'wana leyikulu ya Vaisraele.


text:
“ ‘Kuteloko vatata wa hina va karihisile Xikwembu xa le matilweni xi va nyiketa emavokweni ya Nebukadnetsara, Mukalediya, hosi ya Babilona, hi yena la onheke yindlu yoleyo, a yisa tiko leri eBabilona, evukhumbini.


text:
Hambiswiritano, hi lembe ro sungula ra ku fuma ka Korexe, hosi ya Babilona, hosi Korexe yi vula leswaku yindlu ya Xikwembu a yi pfuxiwe;


text:
swi tsandza ni mitirho ya nsuku ni ya silivhere ya yindlu ya Xikwembu leyi ngi yi humesiwile etempeleni ya Yerusalema hi Nebukadnetsara, a famba na yona, a yi veka etempeleni ya Babilona; hosi Korexe a yi humesa etempeleni ya Babilona, a yi tlherisa, a yi veka emavokweni ya Xexebasara, loyi a vekiweke vuhosi hi yena.


text:
A ku eka yena: “Teka mitirho leyi, u famba na yona u yi veka etempeleni ya le Yerusalema, yindlu ya Xikwembu yi va yi pfuxiwa exiteni xa yona.”


text:
Xexebasara, yeloyi u tile, u cerile masungulo ya yindlu ya Xikwembu leyi nga eYerusalema, kutani mpfhuka yi akiwa, ni sweswi a yi si hela.’


text:
“Loko swi ri tano, loko hosi yi pfumela, a ku laviwe evuhlayiselweni bya xuma xa hosi ya Babilona loko ku vuriwile hi hosi Korexe leswaku ku akiwa yindlu ya Xikwembu eYerusalema, kutani hosi yi ta hi tivisa ku rhandza ka yona emhakeni leyi.”


text:
Kutani hosi Dariyosi a va byela leswaku ku laviwa endlwini ya mapapila ya tihosi ta Babilona, laha ku hlayiseriwaka kona xuma.


text:
Kutani ku kumiwa eEkibatana, emutini wa hosi, etikweni ra Mediya, papila leri songiweke, leri ngi ri ri ni timhaka leti tsariweke ta ku tsundzuxa leti nge:


text:
“Hi lembe ro sungula ra ku fuma ka Korexe, hosi Korexe yi vurile ematshan'weni ya yindlu ya Xikwembu eYerusalema, leswaku yindlu yeleyo yi tlhela yi pfuxiwa, ku va laha va nga ta tlhava magandzelo kona, ni masungulo ya yona ma ta pfuxiwa. Ku leha ka yona ku va swisungunhu swa 60; ku anama ka yona ku va swisungunhu swa 60.


text:
Yi va ni tinxaxa tinharhu ta maribye lamakulu, ni yin'we ya timhandze letintshwa; mali yo hakela yi ta huma endlwini ya hosi.


text:
Loko yi ri mitirho ya nsuku ni ya silivhere yi nga ya yindlu ya Xikwembu, leyi Nebukadnetsara ngi a yi tekile etempeleni ya Yerusalema, a yi tisa Babilona, a yi nehiwe yi muka etempeleni ya Yerusalema, evutshan'weni bya yona; u ta yi veka endlwini ya Xikwembu.


text:
“Loko swi ri tano, wena Tatenayi, hosi ya hase ka nambu, na Xetara-Bozenayi ni vanakulobye va vona va Afarsaka, va le hase ka nambu, mi titshamela etlhelo;


text:
mi tshika ntirho wa yindlu ya Xikwembu wu humela emahlweni; hosi ya Vayuda ni vakulukumba va Vayuda a va ake yindlu yoleyo ya Xikwembu exiteni xa yona.


text:
Kambe ku lerisa ka mina emhakeni ya leswi mi nga ta swi endlela vakulukumba volavo va Vayuda, leswaku yindlu yoleyo ya Xikwembu kunene yi akiwa, ndzi ri: Mali ya ndzuvo ya hosi leyi humaka ehase ka nambu, nyikani vavanuna volavo ku humesela ntirho hi mukhuva wa kona, va nga kanakanisiwi.


text:
Hambi swi ri leswi va swi pfumalaka, kumbe tinkunzi, kumbe makhuna, ni swinyimpfana swa tiholokosta ta Xikwembu xa le matilweni, hambi yi ri koro, kumbe munyu, ni vhinyo, ni mafurha ni laha vaprista va Yerusalema, va nga kombelaka hakona, a va nyikiwe hi siku rin'wana ni rin'wana, mi nga hoxi kona;


text:
va ta tiva ku humesela Xikwembu xa le henhla magandzelo ya risuna, kambe va ta khongelela ku hanya ka hosi ni ka vana va yona.


text:
Ndzi lerisa ndzi ri mina, ndzi ku: Rito leri ra mina loko ri hambuxiwa hi munhu, mhandze yi ta hlomuriwa endlwini ya yena, yi yimberiwa, kutani a beriwa eka yona; yindlu ya yena yi ta hundzuriwa tala hikwalaho ka swona.


text:
Kutani Xikwembu lexi akiseke vito ra xona kona, a xi wisele ehansi hosi yin'wana ni yin'wana, ni tiko rin'wana ni rin'wana leri nga ta tlakusa voko ku hambuxa mhaka leyi, ni ku onha yindlu yoleyo ya Xikwembu leyi nga eYerusalema. Mina, Dariyosi ndzi swi lerisile; endlani hakona sweswi.”


text:
Kutani Tatenayi, hosi ya hase ka nambu, a ri na Xetara-Bozenayi, ni vanakulobye, loko va vona leswi rhumiweke hi hosi Dariyosi, va hatlisa va endlisa sweswo.


text:
Kutani vakulukumba va Vayuda va aka va tsakile va tiyisiwa hi ku bvumbha ka muprofeta Hagayi ni ka Zakariya, n'wana Ido; va aka va heta hilaha ku nga vula hakona Xikwembu xa Israele, ni hilaha ku nga vula Korexe, na Dariyosi, na Ataserkisi, hosi ya Peresi.


text:
Kutani yindlu yi hetiwa hi siku ra vunharhu ra n'hweti ya Adara, hi lembe ra ntlhanu na rin'we ra ku fuma ka hosi Dariyosi.


text:
Kutani vana va Israele, ni vaprista, ni Valevhi ni lava tlheleke eku bohiweni, va khangula yindlu leyi ya Xikwembu hi ku tsaka;


text:
eku khanguleni ka yindlu leyi ya Xikwembu, va tlhava tinkunzi ta dzana rin'we, ni makhuna ya madzana mambirhi, ni swinyimpfana swa madzana ya mune, ni swiphongo swa khume na swimbirhi swa mhamba ya swidyoho swa Vaisraele hinkwavo, hi ntsengo wa tinyimba ta va Israele.


text:
Kutani vaprista va vekiwa etinxaxeni ta vona, ni Valevhi emintlaweni ya vona ku tirha mitirho ya Xikwembu xa le Yerusalema, kukotisa leswi ku tsariweke ebukwini ya Muxe.


text:
hikuva vaprista ni Valevhi a va tibasisile kukotisa loko ngi a ri munhu un'we, va tengile hinkwavo; Paseka yoleyo va yi tlhavela hinkwavo lava tlheleke eku bohiweni, ni vaprista, vamakwavo va vona.


text:
Kutani vana va Israele lava tlheleke eku bohiweni, va yi dya hinkwavo, lava aveneke ni mathyaka ya matiko, lava teke ku ta hlangana na vona ku lava Yehovha, Xikwembu xa Israele.


text:
Va endla nkhuvo wa swinkwa leswo kala comela, hi masiku ya ntlhanu na mambirhi hi ku tsaka, hikuva Yehovha a a va tsakisile, ni ku kucetela mbilu ya hosi ya Asiriya, leswaku yi tiyisa mavoko ya vona emitirhweni ya yindlu ya Xikwembu, ya Xikwembu xa Israele.


text:
Endzhaku ka sweswo, enkarhini lowu ku fumaka Ataserkisi, hosi ya Peresi, Ezra, n'wana Seraya, n'wana Azariya n'wana Hilkiya,


text:
Ezra yeloyi, a suka eBabilona. A a ri mutsari wa ku tlhariha emilawini ya Muxe, leyi nyikiweke hi Yehovha, Xikwembu xa Israele. Hosi yi n'wi nyika hinkwaswo leswi a swi kombelaka hikuva voko ra Yehovha, Xikwembu xa yena, a ri ri na yena.


text:
Kutani van'wana va vana va Israele, vaprista, ni Valevhi, ni vayimbeleri, ni valanguteri va tinyangwa, ni malandza, va tlhandlukela eYerusalema na yena, hi lembe ra ntlhanu na mambirhi ra ku fuma ka Ataserkisi.


text:
A suka eBabilona hi siku ro rhanga ra n'hweti yo sungula, kutani a fika eYerusalema, hi siku ro rhanga ra n'hweti ya vuntlhanu, hilaha voko ra tintswalo ra Xikwembu ingi ri ri na yena.


text:
Hikuva Ezra a a vekile mbilu ya yena ku lava milawu ya Yehovha, ni ku tirha ha yona, ni ku dyondzisa Vaisraele milawu, ni ku lerisa.


text:
Hi wona marito ya papila leri hosi Ataserkisi a ri nyikeke Ezra muprista ni mutsari, a nga mutsari wa ku lerisa ka Yehovha, ni milawu ya yena leyi byeriweke va Israele:


text:
“Ataserkisi, hosi ya tihosi, eka Ezra, muprista ni mutsari la hetisekeke wa nawu wa Xikwembu xa le henhla ...


text:
“Ndzi lerisa leswaku hinkwavo va ku fuma ka mina lava nga va tiko ra Israele, ni vaprista va vona, ni Valevhi, lava rhandzaka ku tlhelela eYerusalema, na wena, hi ku rhandza ka vona, va nga famba;


text:
hikuva u rhumiwa hi hosi ni tindhuna ta yena ta ntlhanu na timbirhi ta huvo, ku ya kambela Yudiya ni le Yerusalema, hilaha ku vuriweke hakona emilawini ya Xikwembu xa wena leyi u yi tamelaka emavokweni ya wena;


text:
u ya ni silivhere, ni nsuku, leswi hosi ni tindhuna ta yona ta huvo va swi humeseleke Xikwembu xa Israele hi ku swi rhandza, leswi vutshamo bya xona byi nga eYerusalema,


text:
ni silivhere hinkwayo, ni nsuku leswi u nga swi kumaka etikweni hinkwaro ra Babilona, swin'we ni mihlengo leyi nga ta humeseriwa yindlu ya Xikwembu xa vona eYerusalema hi tiko, ni vaprista, hi ku tirhandzela ka vona.


text:
Hikwalaho, hatlisa u xava hi mali yoleyo tinkunzi, ni tinyimpfu, ni swinyimpfana, ni tinyiko ta swona, ni swakunwa leswi cheriwaka ehenhla ka swona, u swi humesa ealitarini ya yindlu ya Xikwembu xa n'wina eYerusalema.


text:
Loko yi ri silivhere ni nsuku, leswi nga ta salela wena ni vamakwenu, mi ta tirha ha swona, hi ku rhandza ka Xikwembu xa n'wina, hilaha mi vonaka hakona.


text:
Loko swi ri swibya leswi u swi nyikiweke swa ntirho wa yindlu ya Xikwembu xa wena, u ta swi veka emahlweni ka Xikwembu xa Yerusalema.


text:
Swin'wana leswi nga laveriwaka yindlu ya Xikwembu xa wena, leswi u fanekelaka ku swi humesa, u ta swi teka evuhlayiselweni bya hosi.


text:
Kutani mina, ndzi nga hosi Ataserkisi, ndzi byela n'wina hinkwenu va hase ka nambu lava hlayisaka xuma xa mina, leswaku mi hatlisa mi endla hinkwaswo hilaha Ezra, muprista ni mutsari wa milawu ya Xikwembu xa le matilweni, a nga ta kombela hakona,


text:
ku fika ka titalenta ta dzana ta silivhere, ni tikore ta dzana ta koro, ni vhinyo ya dzana ra tibati, ni tibati ta dzana ta mafurha, ni munyu lowu va ringanaka.


text:
Hinkwaswo leswi lerisiweke hi Xikwembu xa le matilweni a swi endliwe hi mukhuva lowu hetisekeke, leswaku ku kwetsima ka xona ku nga tshuki ku va ni ku holova ehenhla ka ku fuma ka hosi ni ka vana va yona.


text:
Kambe ha mi tivisa leswaku loko va ri vaprista hinkwavo, ni Valevhi, ni vayimbeleri ni valanguteri va tinyangwa, ni Vanetinimi, ni malandza ya yindlu ya Xikwembu, va nga humesi ndzuvo, hambi yi ri kungiso, kumbe muthelo.


text:
“Loko u ri wena, Ezra hi vutlhari bya Xikwembu xa wena lebyi u nga na byona, wanga veka vaavanyisi, ni vakamberi va ku avanyisa tiko hinkwaro ra hase ka nambu, va ri hinkwavo lava tivaka milawu ya Xikwembu xa wena; loko a ri un'wana ni un'wana la nga yi tiviki, mi n'wi dyondzisa yona.


text:
Mani na mani la nga endliki hi milawu ya Xikwembu xa wena, ni milawu ya tihosi, a a avanyisiwe, kumbe hi ku dlawa, kumbe a hlongoriwa, kumbe ku dyiwa swilo swa yena kumbe a nghenisiwa ekhotsweni.”


text:
A ku vongiwe Yehovha, Xikwembu xa vatata wa hina, lexi vekeke timhaka letonghasi embilwini ya hosi, ta ku dzunisa yindlu ya Yehovha eYerusalema, ni la ndzi kumiseke tintswalo eka hosi, ni ka tindhuna ta yena ta huvo, ni ka tihosana hinkwato ta matimba ta hosi!


text:
Loko ndzi ri mina, ndzi tiya mbilu hilaha voko ra Yehovha Xikwembu xa mina, ingi ri ri ehenhla ka mina hakona, ndzi hlengeleta vakulukumba va Israele leswaku va tlhandluka na mina.


text:
Hi leti tihosana ta tindlu ta vatata wa vona, ni mavito ya tinyimba leti nga huma eBabilona na mina, enkarhini wa hosi Ataserkisi:


text:
eka vana va Adonikama, va nga vo hetelela, hi lawa mavito ya vona: Elifelete na Yuwele, na Xemaya, va ri ni vavanuna va 60;


text:
Ndzi va hlengeleta enambyeni lowu khulukelaka eAhavha, kutani hi gova kona masiku manharhu. Kuteloko ndzi kamberile tiko ni vaprista, ndzi nga kumi na un'we wa vana va Levhi;


text:
ndzi rhuma vanhu ku ya vita Eliezere, na Ariele, na Xemaya, na Elinatani na Yaribi, na Elinatani, na Natani na Zakariya, na Mexulama, ti nga tihosana na Yoyaribi, na Elinatani, vavanuna va ku anakanya;


text:
ndzi va lerisa ematshan'weni ya Ido, hosana ya tikonyana ra Kasifiya, ndzi va nyika timhaka leti va nga ta byela Ido makwavo wa vona, ni Vanetinimi lava akeke etikwanyaneni ra Kasifiya, ndzi ku: “A va nehe vanhu ku ta khoma ntirho wa yindlu ya Xikwembu xa hina.”


text:
Hilaha voko ra vunene ra Xikwembu xa hina ingi ri ri eka hina hakona, va hi nehela wanuna wa miehleketo wa vana va Maheli, n'wana wa Levhi, n'wana Israele, a nga Xerebiya ni vana va yena, ni vamakwavo, va ri 18;


text:
ku ta ni Vanetinimi va 220, va hlawuriwa hinkwavo hi mavito, va nga Vanetinimi lava Davhida ni tihosana ingi va va nyikile ku tirhela Valevhi.


text:
Loko ha ha ri enambyeni wa Ahavha, ndzi vula siku ra ku titsona swakudya, hi ta titsongahata emahlweni ka Xikwembu xa hina, leswaku hi tikombelela eka xona riendzo lerinene ra hina, ni ra vana va hina ni ra swilo hinkwaswo swa hina.


text:
Hikuva a ndzi ri ni tingana ku kombela vandla ra tinhenha, ni vakhandziyi va tihanci eka hosi, leswaku va hi lwela eka valala endleleni, hikuva a hi byerile hosi, hi ku: “Voko ra Xikwembu xa hina ri yimela hinkwavo lava xi lavaka, kasi matimba ni vukari bya xona byi lwa ni hinkwavo lava xi fularhelaka.”


text:
Hi titsona swakudya sweswo, hi lava ku pfuniwa hi Xikwembu xa hina hikwalaho ka mhaka leyi, kutani xi hi yingisa.


text:
Kavaloko ndzi hlawula tihosana ta vaprista ta khume na timbirhi, a nga Xerebiya, na Haxabiya, ni vamakwavo va vona va khume.


text:
Ndzi va pimela ku tika ka silivhere ni nsuku, ni swigotso swa nhlengo lowu humeseriweke yindlu ya Xikwembu xa hina hi hosi ni tindhuna ta huvo, ni tihosana ta yena, ni Vaisraele hinkwavo lava ngi va ri kona.


text:
Ndzi pima, ndzi va nyika titalenta ta silivhere ta 650, ni swibya swa silivhere leswi endlaka titalenta ta dzana, ni titalenta ta nsuku ta dzana;


text:
ni mindzheko ya makume mambirhi ya nsuku, ya nxavo wa tidarika ta khume ra madzana, ni timbita timbirhi ta koporo leto saseka, leto vangama kukotisa nsuku, leti ngi i nsuku hi nxavo; ndzi ku eka vona:


text:
“Mi hlawuleriwe Yehovha, timbita na tona ti hlawulekile loko yi ri silivhere ni nsuku, swilo leswi humeseriwaka Yehovha, Xikwembu xa vatata wa n'wina, hi ku rhandza.


text:
Hanyanyani, mi swi hlayisa ku fikela siku mi nga ta pima ku tika ka swona emahlweni ka vakulukumba va vaprista, ni Valevhi, ni tihosana ta tinyimba ta vatatana va Vaisraele eYerusalema, evuhlayiselweni bya yindlu ya Yehovha.”


text:
Sweswo, vaprista ni Valevhi va amukela silivhere ni nsuku, ni swigotso swin'wana hi ku tika ka swona, leswaku va swi heleketa eYerusalema, endlwini ya Xikwembu xa hina.


text:
Hi sukile enambyeni wa Ahavha, siku ra khume na mambirhi ra n'hweti yo rhanga hi kongoma eYerusalema; voko ra Xikwembu xa hina a ri ri na hina, xi hi lamulela emavokweni ya valala, ni lava tumbeleke etindleleni,


text:
Hi ra vumune, hi pima ku tika ka silivhere, ni nsuku, ni swigotso hi ri endlwini ya Xikwembu xa hina hi swi veka emavokweni ya muprista Meremoto, n'wana Uriya, a ri na Eliyazara, n'wana Finiyasi, na Yozabadi, n'wana Yexuwa, na Nowadiya, n'wana Binuyi, va ri Valevhi,


text:
hi ntsengo ni ku tika ka swona hinkwaswo; ku tika ka swona hinkwaswo, ku tsariwa kona enkarhini wolowo.


text:
Kutani va le ku bohiweni lava tlheleke va humesela Xikwembu xa Israele tiholokosta; ku tlhaveriwa Vaisraele hinkwavo tinkunzi ta khume na timbirhi, ni makhuna ya 96, ni swinyimpfana swa 77; ni swiphongo swa 12 swa magandzelo ya swidyoho hinkwaswo leswi swi tlhaveriwa Yehovha hi mukhuva wa ku hisa.


text:
Kambe va nyika tindhuna ta hosi ni vafumi va hase ka nambu, ku lerisa ka hosi, kutani valavo va yimela tiko ni yindlu ya Xikwembu.


text:
Timhaka leti, loko ti herile, tihosana ti ndzi tshinelela mina, ti ku: “Tiko ra Israele ni vaprista, ni Valevhi a va tihlawulangi eka vanhu va matiko, kambe va etisa manyala ya vona, va nga Vakanana, ni Vahiti, ni Vaperesi, ni Vayebusi, ni Vaamoni, ni Vamowabu, ni Vaegipta ni Vaamori.


text:
Hilaha va tekeke vana va vona, va va tekanisa ni vana va vona, kutani rixaka ra ku kwetsima, va ri hlanganisile ni vamatiko, ku dyoha koloko ku sungurile hi tihosana ta tiko ni valerisi va rona.”


text:
Kuteloko ndzi twile mhaka leyi, ndzi handzula banci ra mina, ni nguvu, ndzi hluva misisi ya nhloko ya mina, ni malebvu ya mina ndzi tshama ehansi ndzi ri ni gome.


text:
Kutani ku hlengeletana eka mina, hinkwavo lava rhurhumerisiweke hi marito ya Xikwembu xa Israele, hikwalaho ka ku dyoha ka vona, lava tlheleke evukhumbini. Loko ndzi ri mina, ndzi tshama hansi, ndzi ri ni gome ku kondza ku fika nkarhi wa magandzelo ya madyambu.


text:
Hi nkarhi wa magandzelo ya madyambu, ndzi yima kona eku titsongahateni ka mina, banci ni nguvu ya mina swi handzuriwile, ndzi khinsama hi matsolo, ndzi tlakusa mavoko ya mina eka Yehovha, Xikwembu xanga,


text:
ndzi ku: “Oho! Xikwembu xa mina, ndzi tsanile hi tingana ku tlakusa mombo wanga eka wena, Xikwembu xa mina, hikuva swivi swa hina swi andzile ehenhla ka tinhloko ta hina, ni nandzu wa hina wu kurile ku fika ematilweni.


text:
Ka ha ri mpfhuka wa vatata wa hina, hi tshama enandzwini lowukulu ku fikela sweswi hikwalaho ka swidyoho swa hina, hi nyiketiwile ni tihosi ta hina, ni vaprista va hina, emavokweni ya tihosi ta matiko walawo, hi nyiketiwa fumu ni ku bohiwa, ni ku onhaka, ni tingana, kukotisa namuntlha.


text:
Kutani sweswi, Yehovha, Xikwembu xa hina, xi hi tsetselela hi nkarhinyana, leswaku xi hi siyela masalela ma nga ri mangani, ni ku hi nyika mhandze exivandleni xa xona lexi hlawuriweke, leswaku Xikwembu xa hina xi tlhela xi rhendzeleta mahlo ya hina, ni ku pfuxa vutomi bya hina switsanana eku bohiweni ka hina.


text:
Hikuva hi makhumbi kunene, kambe evukhumbini bya hina Xikwembu xa hina a xi hi tshikanga xi va xi hi kombisa tintswalo ta xona emahlweni ka tihosi ta Peresi, xi hi hanyisa, leswaku yindlu ya Xikwembu xa hina yi akiwa yi pfuxiwa erhumbini ra yona, hi ta nyikiwa rirhangu etikweni ra Yuda na Yerusalema.


text:
leyi u hi leriseke yona hi malandza ya wena vaprofeta, u te: ‘Tiko leri mi nga ta nghena eka rona ku ri teka, i tiko leri nyamisiweke hi thyaka ra matiko ya rona, ma ri tatisile hi manyala ya vona, ku sungula emakumo man'wana, ku yisa emakumo man'wana.


text:
Oho! Sweswi, mi nga tshuki mi nyika vana va n'wina eka vana va vona, mi nga tekeli vana va n'wina vanhwana va vona, mi nga naveli ndzalo wa vona, ni loko xi ri xuma xa vona, ni siku ni rin'we, mi ta tiva ku kuma matimba, ni ku dya ku nona ka tiko, mi ta siyela vana va n'wina tiko leri, yi va ndzhaka ya vona hilaha ku nga heriki.’


text:
“Loko ku ri laha hi nga humelela hi leswo tala, hikwalaho ka ku endla ka hina ka ku biha, ni milandzu leyikulu ya hina (kasi wena Xikwembu xa hina, u hi tsetselele, a ku hi banga hi ku biwa loku ringanaka ni makhombo ya hina, u tlhele u hi hlayisela masalela layonghasi);


text:
hi nga tlhela hi tlula milawu ya wena hi ku yini, ni ku tipfanganyeta ni matiko walawo ya manyala, hi ku tekana na vona xana? Xana u nga ka u nga hi kariheli, u hi heta, u nga ha siyi ni masiyela, hambi wu ri lowu poneke xana?


text:
Oho Yehovha, Xikwembu xa Israele, u lulamile; hina, hi lo sala hi ri lava poneke kukotisa leswi voniwaka namuntlha. Hi hina kwala, hi yimeke emahlweni ka wena hi ri ni nandzu; hikuva hi nga ka hi nga hanyi emahlweni ka wena hikwalaho ka swona.”


text:
Ezra a ku a ha khongela, a tivula, a ri karhi a rila, a khinsamile emahlweni ka yindlu ya Xikwembu, ku hlengeletana eka yena nhlengeleto leyikulu ngopfu, ya Vaisraele, vavanuna, ni vavasati, ni vana; kambe tiko ri rila hi ku vaviseka lokukulu.


text:
Kutani Xekaniya, n'wana Yehiele, wa vana va Elamu, a vulavula, a ku eka Ezra: “Hi dyohele Xikwembu xa hina hi ku teka vasati vambe va matiko lawa; hambiswiritano ku tshemba ka ha ri kona eka Vaisraele, emhakeni yoleyo.


text:
Sweswi, a hi endleni ntwanano na Xikwembu xa hina ku tlherisa vasati valavo hinkwavo, ni vana lava velekiweke hi vona, hi laha hosi yanga yi vulaka hakona, ni lava rhurhumerisiwaka hi milawu ya Xikwembu xa hina; kutani a ku endliwe hi milawu.


text:
Kavaloko Ezra a yima a hlambanyisa tihosana ta vaprista, ni ta Valevhi, ni ta Vaisraele, hinkwavo leswaku va endla hi marito walawo kutani va hlambanya.


text:
Ezra a suka emahlweni ka yindlu ya Xikwembu a nghena ekamareni ya Yohanani, n'wana Eliyaxibi, kuteloko a nghenile kona, a nga dyi vuswa, a nga nwi mati, hikuva a a vavisekile hi ku tiarisa ka lava nga tlhela eku bohiweni.


text:
“Hlengeletanani eYerusalema, kutani mani na mani la nga tiki hi masiku manharhu hi ku vula ka tihosana ni vakulukumba, swilo hinkwaswo swa yena swi ta dyiwa, yena a humesiwa enhlengeletanweni ya lava tlheleke eku bohiweni.”


text:
Kutani vanhu hinkwavo va Yuda, ni va Yerusalema, ni va Benjamini, va hlengeletana eYerusalema hi masiku manharhu; yi nga n'hweti ya ntlhanu na mune, hi siku ra makume mambirhi ra n'hweti. Tiko hinkwaro ri ta tshamisa erivaleni, emahlweni ka yindlu ya Xikwembu, va ri karhi va rhurhumela hikwalaho ka mhaka leyi nga kona, ni hikwalaho ka timpfula.


text:
Kutani muprista Ezra a yima a ku eka vona: “Mi dyohile hi ku teka vasati vambe, mi engeterile hakona, milandzu ya Israele.


text:
Sweswi, dzunisani Yehovha Xikwembu xa vatata wa n'wina, mi endla hi ku rhandza ka yena mi tihlawula eka vamatiko ya misava, ni le ka vavasati vambe.”


text:
Kutani nhlengeletano hinkwayo yi hlamula hi marito lama tlakukeke, va ku: “E, hi fanele ku endla swoleswo hilaha u vulaka hakona.


text:
Kambe tiko ri kurile, kutani hi nkarhi wa timpfula letikulu, a ku na laha hi nga yimaka kona ehandle, kambe a hi ntirho wa siku rin'we, kumbe wa masiku mambirhi, hikuva hi tele ngopfu, lava hi dyoheke emhakeni yoleyo.


text:
A ku yime tihosana ta hina ematshan'weni ya nhlengeletano hinkwayo, kutani hinkwavo lava tekeke vasati vambe emitini ya vona, va ta ta hi nkarhi lowu nga ta vekiwa, va ri ni vakulukumba va muti wun'wana ni wun'wana, ni vaavanyisi va vona, mahlundzu ya vukari bya Xikwembu xa hina ma ko ma suka ehenhla ka hina hikwalaho ka mhaka leyi.”


text:
Kambe Yonatani, n'wana Asahele na Yahaziya, n'wana Tikivha, va ala, va yimeriwa hi Mexulama na Xabetayi, Valevhi.


text:
Loko va ri lava tlheleke eku bohiweni, vona va endlisa sweswo, va veka muprista Ezra, ni vavanuna van'wana, lava va nga tihosana ta tindlu ta vatata wa vona, va hlawuriwa hi tindlu ta vatata wa vona, hinkwavo va vuriwa hi mavito ya vona, va ta swin'we, hi siku ro sungula ra n'hweti ya vukhume, ku ta lavisisa mhaka yoleyo.


text:
Ku kumiwa vana van'wana va vaprista lava tekeke vavasati valavo; eka vana va Yexuwa, n'wana Yosadaka, ni ka vana va vamakwavo, Maaseya, Eliezere, Yaribi, Gedaliya;


text:
vona va tlakusa mavoko, va tiboha, leswaku va ta tlherisa vasati va vona, hikuva a va ri ni nandzu; va tlhavela milandzu ya vona magandzelo ya khuna lerintshwa.


text:
Loko va ri va Israele, eka vana va Paroxi: Ramiya, Yiziya, Malikiya, Miyamini, Eliyazara, Malikiya, Benaya.


text:
Timhaka ta Nehemiya, n'wana Hakaliya. Hi n'hweti ya Kislevhu ya lembe ra makume mambirhi, loko ndza ha ri Xuxani, emutini wa ntsindza,


text:
ku fika Hanani, un'wana wa vamakwerhu, a ri ni vavanuna va Yada; ndzi va vutisa timhaka ta Vayuda lava poneke, lava seleke eku bohiweni, ni ta va Yerusalema;


text:
va ku eka mina: “Masalela, lama saleke eku bohiweni, lava akeke etikweni leriya, va le nhlomulweni lowukulu, ni le tinganeni; rirhangu ra Yerusalema, i swiphemu, ni timbanti ta kona ti tshwile hi ndzilo.”


text:
Kuteloko ndzi twile timhaka leti, ndzi tshama ehansi, ndzi rila, ndzi va enkosini hi masiku layo talanyana, kambe ndzi titsona swakudya, ndzi khongela emahlweni ka Xikwembu xa le matilweni,


text:
ndzi ku: “Yo! Yehovha Xikwembu xa matilo! Xikwembu lexikulu, lexi chavisaka, u hlayisela lava ku rhandzaka lava hlayisaka milawu ya wena, ntwanano ni tintswalo!


text:
Oho! Ndleve ya wena a yi rhiyete, ni mahlo ya wena a ma hanyanye, u ta yingisa mikhongelo ya nandza wa wena, leyi ndzi nga karhi ndzi tlhandlukiselaka eka wena enkarhini wa sweswi, nhlekanhi ni vusiku, ndzi khongelela malandza ya wena, vana va Israele, ndzi karhi ndzi vula swidyoho swa vana va Israele, leswi hi ku dyoheleke ha swona, hikuva mina ni yindlu ya tatana hi dyohile.


text:
Kunene, hi ku dyohele ngopfu, a hi hlayisanga ku lerisa ni milawu ya ku avanyisa loku u ku leriseke Muxe, nandza wa wena.


text:
Wa nga anakanya rito leri u tshamaka u ri byela nandza wa wena, Muxe, u te: ‘Kutakuloko mi tiarisa, ndzi ta mi hangalasa exikarhi ka matiko;


text:
kambe loko mi hundzukela eka mina, mi endla hakona, hambi mi nga hangalasiwa emakun'wini ya matilo, ndzi ta mi hlengeleta ndzi mi vuyisela endhawini leyi ndzi yi hlawuleke ku veka vito ra mina ka yona.’


text:
Kutani valavo, malandza ya wena, i tiko ra wena leri u ri kutsuleke hi matimba ya wena lamakulu, ni voko ra wena ra matimba.


text:
Oho! Yehovha, ndleve ya wena a yi rhiyeketele mikhongelo ya nandza wa wena, ni mikhongelo ya malandza ya wena lama tirhandzeleke ku chava vito ra wena; wanga tiyisa nandza wa wena, kutani u n'wi kumisa tintswalo emahlweni ka wanuna loyi.” Kambe a ndzi ri mucheleri wa hosi.


text:
En'hwetini ya Nisani, hi lembe ra makume mambirhi ra ku fuma ka Ataserkisi, kakuloko vhinyo yi ri emahlweni ka yena, ndzi teka vhinyo, ndzi nyika hosi; kambe a ndzi nga si vusangana mombo emahlweni ka yena.


text:
Kutani hosi yi ku eka mina: “Mombo wa wena wu khwanyela yini, kasi a ku vabyi xana? A ku na ximbe loko ri nga ri gome ra mbilu.” Kutani ndzi tshuka ngopfu,


text:
ndzi ku eka hosi: “Hosi a yi hanye hilaha ku nga heriki! Xana ndzi nga tshika ku khanyana mombo ha yini, leswi muti wa masirha ya vatatana wu onhakeke, timbanti ta wona ti tshama ti tshwile hi ndzilo?”


text:
Kutani hosi yi ku eka mina: “U kombela yini ka mina-ke?” Kutani ndzi khongela Xikwembu xa le matilweni,


text:
ndzi ku eka hosi: “Loko hosi yi pfumela, ni loko nandza wa wena a kuma tintswalo emahlweni ka wena, u ndzi rhumela eYudiya emutini wa masirha ya vatatana, ndzi ta tlhela ndzi wu aka.”


text:
Hosi a yi ri ni nsati wa yona, a tshamisile ekusuhi na yona, yi ku eka mina: “Rendzo leri ra wena ri ta va ra masiku mangani-ke? U ta vuya rini xana?” Kutani hosi yi pfumela ku ndzi rhuma, ndzi va ndzi n'wi byela nkarhi wokari.


text:
Kambe ndzi ku eka hosi: “Loko hosi yi pfumela, a ndzi nyikiwe papila leri yaka eka tihosi ta hase ka nambu, va ta ndzi pfulela ndlela ndzi ko ndzi ya fika eYudiya.


text:
Kambe a ndzi nyikiwe papila leri yaka eka Asafa, mukamberi wa swihlahla swa hosi, leswaku a ta ndzi nyika timhandze ta ku endla timbanti ta tinyangwa ta khokholo ra yindlu ya Yehovha, ni ta rirhangu ra muti, ni ta yindlu leyi ndzi nga ta tshama eka yona.” Hosi yi ndzi nyika mapapila walawo hilaha voko ra vunene bya Xikwembu xanga ngi ana ri le ka mina.


text:
Kutani ndzi fika eka tihosi ta hase ka nambu, ndzi va nyika mapapila ya hosi, kambe hosi a yi rhumile valerisi van'wana va mavandla, ni vakhandziyi, va ndzi heleketa.


text:
Sanibalati, Muhoroni, na Tobiya, nandza wa Muamoni, va va ni gome hi ku tlurisa, loko va twa leswaku ku fikile wanuna la nga ta endla vana va Israele vunene.


text:
kutani ndzi suka nivusiku, ndzi ri ni vanhu va nga ri vangani, hikuva a ndzi byelanga munhu leswi Xikwembu xa mina xi swi vekeke embilwini ya mina, leswaku ndzi ya swi endla eYerusalema, kambe a ndzi nga ri na xifuwo ximbe, loko xi nga ri lexi ngi ndzi xi khandziyile.


text:
Ndzi huma nivusiku hi nyangwa ya Nkova, ndzi languta tlhelo ra xihlovo xa Dragona, ni tlhelo ra nyangwa ya Vulongo, ndzi languta rirhangu ra Yerusalema, hilaha ri mbundzuxiweke hakona, ni timbanti ta kona hilaha ti tshameke ti tshwile.


text:
Ndzi hundzela etlhelo ra nyangwa ya Xihlovo, ni le tiveni ra hosi; kambe a ku nga ri na laha xifuwo lexi ndzi xi khandziyeke xi nga hundzaka kona.


text:
Kambe vusiku byebyo, ndzi tlhandluka enambyeni, ndzi valanga rirhangu, ndzi tlhela ndzi ta nghena enyangweni ya Nkova, ndzi vuyisa sweswo.


text:
Tihosana a ti nga tivi laha ndzi yeke kona, ni leswi ndzi swi endleke; a ndzi nga si byela Vayuda, hambi va ri vaprista, ni vakulukumba, ni tihosana, ni van'wana vatirhi va ntirho.


text:
Kutani ndzi ku eka vona: “Ma ri vona khombo leri hi nga eka rona, hilaha Yerusalema, wu onhakeke hakona ni hilaha timbanti ta wona ti tshweke hakona; tanani, a hi pfuxeni rirhangu ra Yerusalema, hi nga ti tshama exisandzwini.”


text:
Kambe ndzi va hlamusela hilaha voko ra vunene bya Xikwembu xa mina ingi ri ri eka mina: ndzi va byela marito lawa hosi yi ma vulavuleke na mina, kutani va ku: “A hi sukeni hi aka,” kutani va titiyisa ku tirha ntirho wolowo wo saseka.


text:
Sanibalati, Muhoroni, na Tobiya nandza wa Muamoni, na Gexeme Muarabu, kuteloko va twile mhaka leyi, va tlanga ha hina, va hi hleka, va ku: “I xini lexi mi xi endlaka? Xana mi rhandza ku tiarisela eka hosi xana?”


text:
Ndzi va hlamula ndzi ku eka vona: “Xikwembu xa matilo, hi xona xi nga ta hi pfuna hina, malandza ya xona, hi ta pfuka hi aka. Loko mi ri n'wina, a mi na ku averiwa, ni loko yi ri mfanelo, hambi xitsundzuxo eYerusalema.”


text:
Kutani Eliyaxibi, muprista lonkulu ni vaprista vamakwavo va suka va aka nyangwa ya Tinyimpfu, va yi hlawulela Yehovha, va nghenisa timbanti ta kona, kambe va aka va hlawulela Yehovha rirhangu ku fika ekhokholweni ra Mea, ni ku fika ekhokholweni ra Hananele.


text:
Nyangwa ya Tinhlampfi yi akiwa hi vana va Hasena, va endla timhandze ta kona, va vehela timbanti ni swilotlela ni tinghole.


text:
Ekusuhi na vona ku lunghisa Meremoto, n'wana Uriya, n'wana Hakosi; ekusuhi na vona, ku lunghisa Mexulama, n'wana Berekiya, n'wana Mexezabele; ekusuhi na vona, ku lunghisa Sadoki, n'wana Baana.


text:
Ekusuhi na vona, ku lunghisa va Tekowa, kambe vakulu va vona a va pfumelanga ku khoma ntirho wa hosi ya vona.


text:
Nyangwa ya Khale, yona, yi lunghisiwa i Yehoyada, n'wana Paseyaka na Mexulama, n'wana Besodeya; va veka timhandze ta yona, va vehela timbanti ni swilotlela ni tinghole.


text:
Ekusuhi na vona ku lunghisa Melatiya, wa Gibiyoni, na Yadoni, wa Meronoti, ni vanhu va Gibiyoni, ni va Mispa, va le kufumeni ka hosi ya hase ka nambu.


text:
Ekusuhi na vona, ku lunghisa Uziele, n'wana Harahaya, mufuri wa nsuku, ekusuhi na yena, ku lunghisa Hananiya, un'wana wa vaendli va mirhi yo tola. Va lunghisa sweswo rirhangu ra Yerusalema, va tshika muti ku fika erirhangwini ro anama.


text:
Ekusuhi na vona, ku lunghisa Refaya, n'wana Huru, n'wini wa ku avanyisa kun'wana ka ntsendzele wa Yerusalema.


text:
Ekusuhi na yena ku lunghisa Yedaya, n'wana Harumafa, a lunghisa ku vandzamana ni yindlu ya yena; ekusuhi na yena, ku lunghisa Hatuxi, n'wana Haxabiniya.


text:
Loko a ri Malikiya, n'wana Harimi, na Haxubu, n'wana Pahata-Mowabu, va lunghisa xiyenge xin'wana ni khokholo ra Tihondo.


text:
Ekusuhi na vona, ku lunghisa Xalumi, n'wana Halohexi, n'wini wa ku avanyisa kun'wana ka ntsendzele wa Yerusalema, a ri ni vana va yena va vanhwana.


text:
Enyangweni ya Nkova ku lunghisa Hanunu, ni lava akeke eZanowaka, va aka va vehela timbanti ta kona ni swilotlela ni tinghole va aka ni swisungunhu swa khume ra madzana swa rirhangu, ku ya fika enyangweni ya Vulongo.


text:
Enyangweni ya Vulongo ku lunghisa Malikiya, n'wana Rekaba, n'wini wa ntsendzele wa Beta-Hakereme; a aka, a vehela timbanti ta kona, ni swilotlela ni tinghole.


text:
Nyangwa ya Xihlovo, yona yi lunghisiwa hi Xalumi, n'wana Kolohoza, n'wini wa ntsendzele wa Mispa, a yi aka, a yi fulela, a vehela ni timbanti ta kona, a vehela swilotlela ni tinghole, a aka ni rirhangu ra tiva ra Xihlovo, emahlweni ka nsimu ya hosi, ku ya fika eswikhandziweni swa ku ngirimela, swi suka emutini wa Davhida.


text:
Emahlweni ka yeloyi, ku lunghisa Nehemiya, n'wana Azibuku, n'wini wa hafu ya ntsendzele wa Beta-Suru, ku ya fika emasirheni ya Davhida, ni le tiveni leri akiweke, ni le ndlwini ya tinhenha.


text:
Emahlweni ka yena, ku lunghisa Valevhi: a a ri Rehumi, n'wana Bani; ekusuhi na yena ku lunghisa Haxabiya, n'wini wa hafu ya ntsendzele wa Keyila.


text:
Emahlweni ka yena, ku lunghisa vamakwavo, a a ri Bavhayi, n'wana Henadada, n'wini wa hafu yin'wana ya ntsendzele wa Keyila.


text:
Ekusuhi na yena, ku lunghisa Ezere, n'wana Yexuwa, n'wini wa Mispa, a lunghisa xiyenge xin'wana xa rirhangu, a lavana ni ndlela leyi tlhandlukaka endlwini ya matlhari, eyinhleni.


text:
Emahlweni ka yena Baruku, n'wana Zabayi, a lunghisa xiyenge xin'wana hi mapfundzu, ku suka eyinhleni ya rirhangu ku fika enyangweni ya yindlu ya muprista lonkulu, Eliyaxibi.


text:
Emahlweni ka yena, Meremoto, n'wana Uriya, n'wana Hakosi, a lunghisa xiyenge xin'wana, ku suka enyangweni ya yindlu ya Eliyaxibi, ku fika emakumo ya yindlu ya Eliyaxibi.


text:
Emahlweni ka vona ku lunghisa Benjamini na Haxubu, emahlweni ka yindlu ya vona. Emahlweni ka vona, ku lunghisa Azariya, n'wana Maaseya, n'wana Ananiya, emalunganeni ya yindlu ya yena.


text:
Emahlweni ka yeloyi ku aka Binuyi n'wana Henadada, a lunghisa xiyenge xin'wana, ku suka endlwini ya Azariya, ku fika eyinhleni yo hela.


text:
Palala, n'wana Uzayi, a sungula ni yinhla ni khokholo leri humelaka ehandle emahlweni ka yindlu leyo leha ya hosi, leyi ungameleke xivava xa khotso. Emahlweni ka yena, ku aka Pedaya, n'wana Paroxi.


text:
Vanetinimi va aka laha va tshameke kona eswitsungeni ku ya fika emalunganeni ya nyangwa ya Mati ya tlhelo ra vuxa, ni ka khokholo leri humelaka ehandle.


text:
Emahlweni ka valavo, va Tekowa va aka xiyenge xin'wana xa rirhangu, va sungula emalunganeni ya khokholo lerikulu, leri humelaka ehandle ku ya fika erirhangwini ra Ofele.


text:
Emahlweni ka Nyangwa ya Tihanci, vaprista va lunghisa un'wana ni un'wana ku langutana ni yindlu ya yena.


text:
Emahlweni ka vona, Sadoki, n'wana Imere, a lunghisa ku langutana ni yindlu ya yena; emahlweni ka yena ku lunghisa Xemaya, n'wana Xekaniya, mulanguteri wa nyangwa ya vuxa.


text:
Emahlweni ka yena, Hananiya, n'wana Xelemiya, na Hanunu, n'wana wa ntlhanu na un'we wa Salafa, va lunghisa xiyenge xin'wana. Emahlweni ka vona, Mexulama, n'wana Berekiya, a lunghisa ku lavana ni kamara ya yena.


text:
Emahlweni ka yena, Malikiya, mufuri wa nsuku, a lunghisa ku ya fika etindlwini ta Vanetinimi, ni ta vaxavisi, ku lavana ni nyangwa ya Mifikadi, ni ku ya fika laha ku tlhandlukaka, le yinhleni.


text:
Exikarhi ka yinhla laha ku tlhandlukaka, ni nyangwa ya Tinyimpfu, ku lunghisa vafuri va nsuku ni vaxavisi.


text:
Kuteloko Sanibalati a twa leswaku hi tlhela hi pfuxa rirhangu, a vilela a kariha ngopfu, a sola Vayuda.


text:
Kutani a vulavula emahlweni ka vamakwavo ni le mahlweni ka tinhenha ta Samariya, a ku: “Vayuda lava va swisiwana, va endla yini? Xana va titshemba swonghasi-ke? Xana va ta tlhava magandzelo-ke? Va ta heta sweswi xana? Xana va ta hanyisa maribye lama tshweke ehansi ka tinhulu leti ta ntshuri xana?”


text:
Tobiya, Muamoni, la ngi a yimile ekusuhi na yena, a ku: “Leswi va swi akaka, hambi mhungubye loko yi nga khandziya kona, yi nga mbundzuxa rirhangu ra vona ra maribye!”


text:
Oho Xikwembu xa hina! Yingisa hilaha hi endliwaka xisandzu hakona, u va tlherisela swirhukano swa vona etinhlokweni ta vona, u va nyiketa leswaku va ya xupuriwa etikweni ra ku bohiwa.


text:
U nga funengeti ku homboloka ka vona, u nga hlanguli xidyoho xa vona emahlweni ka wena hikuva va ku karihele emahlweni ka vaaki.


text:
Sweswo hi pfuxa rirhangu, kutani rirhangu hinkwaro ri hlangana ku fika exikarhi ka ku tlakuka ka rona; loko ri ri tiko, ri khoma ntirho lowu hi mbilu.


text:
Kuteloko Sanibalati na Tobiya, ni Maarabu, ni Vaamoni, ni va Axidodo va twa leswaku ku pfuxa ka rirhangu ra Yerusalema, ku ya emahlweni, ni hafu yi lava ku hlangana, va kariha ngopfu.


text:
Kambe hina hi khongela Xikwembu xa hina hi ku va chava, hi veka valanguteri nhlekanhi ni vusiku, leswaku hi tisivela eka vona.


text:
Kambe Vayuda va ku: “Matimba ya varhwari ma tsana, kasi ntshuri wu tele, wu ta hi tsandza ku heta rirhangu.”


text:
Kasi valala va hina a va ku: “Va nga ka va nga tivi nchumu, va nga ka va nga voni nchumu, hi kondza hi nghena exikarhi ka vona, hi va dlaya, hi yimisa mitirho ya vona.”


text:
Vayuda lava ngi va akile ekusuhi na vona va ta hi hlevela makungu walawo ku fika ka khume va huma ematlhelo hinkwawo, va ku: “Mi fanele ku vuyela eka hina.”


text:
Kutani ndzi veka valanguteri exivandleni xa le hansi endzhaku ka rirhangu; exivandleni lexi ahlameke, ndzi veka tiko kona hi tinyimba ta vona va ri ni mikwana ya vona, ni matlhari ya vona, ni miseve ya vona.


text:
Kutani ndzi languta ndzi yimile, ndzi ku eka vakulukumba, ni ka tihosana, ni ka van'wana va tiko: “Mi nga va chaveni; mi anakanya Hosi leyikulu leyi chavisaka, mi lwela vamakwenu ni vana va n'wina, ni vana va xisati va n'wina, ni vasati va n'wina, ni tindlu ta n'wina.”


text:
Valala va hina, kuteloko va twile leswaku timhaka ta vona ha ti tiva, ni loko Xikwembu xi hangalasile makungu ya vona, hi tlhelela erirhangwini un'wana ni un'wana a ya entirhweni wa yena.


text:
Ku suka siku lero, vanhu van'wanyana va mina va tirha mitirho, van'wanyana va yima va tamele matlhari, ni switlhangu, ni miseve va ri ni swisirhelelo swa swifuva; tindhuna tona a ti yimile endzhaku ka hinkwavo va yindlu ya Yuda.


text:
Vaaki va rirhangu, ni varhwari va mirhwalo hi voko rin'wana va tirha mitirho, hi rin'wana va tamele matlhari.


text:
Hinkwavo vaaki a va tsimbile, un'wana ni un'wana mukwana wa yena enyongeni, a ri karhi a aka; loko a ri loyi a yimbaka nanga, a a yimile ekusuhi na mina.


text:
Ndzi ku eka vakulukumba ni ka tihosana ni ka van'wana va tiko: “Ntirho wukulu, kambe wu anamile hi avanile ehenhla ka rirhangu, un'wana ni un'wana u le kule ni makwavo.


text:
Loko swi ri tano, tanani mi hlengeletana eka hina exivandleni xihi ni xihi laha mi nga ta yingisa mpfumawulo wa nanga, laha yi twalaka kona; Xikwembu xa hina xi ta hi lwela.”


text:
Hi khoma mitirho sweswo, van'wana va hina va tamele matlhari, ku suka nimixo ku fikela eku humeni ka tinyeleti.


text:
Kambe enkarhini wolowo, ndzi ku eka tiko: “Un'wana ni un'wana a a tshame vusiku ni malandza ya yena exikarhi ka Yerusalema, leswaku va hi pfuna vusiku ku langutela, nhlekanhi hi ta khoma mitirho.”


text:
Loko ndzi ri mina, ni vamakwerhu, ni malandza ya mina, ni valanguteri lava ndzi landzaka, a hi nga susi tinguvu ta hina; un'wana ni un'wana a a tamerile tlhari ra yena evokweni ra yena ra xinene.


text:
Van'wana va ku: “Hina hi fanele ku lomba hi masimu ya hina, ni tivhinya ta hina, ni tindlu ta hina, ku kuma mavele endlaleni leyi.”


text:
Kambe van'wana va ku: “Hi lombile mali hi masimu ya hina ni tivhinya ta hina ku ta humesa ndzuvo wa hosi;


text:
kasi miri wa hina wu fana ni miri wa vamakwerhu, ni vana va vona va fana ni vana va hina; hambiswiritano hina hi fanele ku yisa vana va hina evukhumbini, swi tsandza ni sweswi, vana va hina van'wana va xisati i makhumbi; hi pfumala matimba ya ku tipfuna, hikuva masimu ya hina ni tivhinya ta hina i swa van'wana.”


text:
Ndzi hlamulana ni mbilu ya mina leswaku ndzi fanele ku tshinya ngopfu vakulukumba ni tihosana, ndzi ku eka vona: “Kasi un'wana ni un'wana mi lomba eka vamakwenu hi bindzu-ke!” Kutani ndzi va vitanela enhlengeletanweni leyikulu,


text:
ndzi ku eka vona: “Hi kutsurile vamakwerhu va Vayuda lava ngi va xavisiwile ematikweni hi lexi ngi hi ri na xona, kutani hi n'wina sweswi mi xavisaka vamakwenu-ke! Kambe mi ri va xavisiwa eka hina xana?” Kutani va miyela, va nga kumi mhaka leyi va nga yi hlamulaka.


text:
Kutani ndzi ku: “Leswi mi swi endlaka a swi lulamanga; a mi fanele ku famba eku chaveni ka Xikwembu xa hina, hi nga tshuki hi sandziwa hi matiko lawa va nga valala va hina.


text:
Kambe mina ni vamakwerhu ni malandza ya mina, hi va lombile mali ni mavele; a hi tshikeni sindziso yoleyo!


text:
Kona sweswi, tlheriselani eka vona masimu ya vona, ni tivhinya ta vona, ni mitlhwari ya vona, ni tindlu ta vona, ni ku avanyisa ka dzana ka mali, ni mavele, ni vhinyo leyintshwa, ni mafurha, ri ri bindzu leri mi ri tekeke eka vona.”


text:
Kutani va ku: “Hi ta va tlherisela, kambe hi nga ka hi nga ha lavi nchumu, hi ta endla leswi u nga swi vula.” Kutani ndzi vitana vaprista ku va hlambanyisa leswaku va ta endla hi marito walawo.


text:
Ndzi phumunha tinguvu ta mina, ndzi ku: “Xikwembu a xi phumunhise sweswo ehandle ka yindlu ya yena, ni mitirho ya yena, munhu un'wana ni un'wana la nga hlayisiki marito lawa, a a phumunhisiwe; sweswo, a halatiwa.” Kutani nhlengeletano hinkwayo yi ku: “E, hi swona!” Kutani va dzunisa Yehovha, kambe tiko ri endla hi marito walawo.


text:
Naswona, ku sukela siku ndzi nga vekiwa hosi ya vona, etikweni ra Yuda, ku suka lembe ra makume mambirhi, ku fika lembe ra makume manharhu na mambirhi ra ku fuma ka Ataserkisi, ku nga hi malembe ya khume na mambirhi, mina ni vamakwerhu a hi dyangi vuswa lebyi averiwaka hosi;


text:
kasi vafumi vo rhanga lava ngi va ri kona emahlweni ka mina, a va tikela tiko, va teka vuswa ni vhinyo eka vona, ehandle ka tixikele ta mune wa makume ta silivhere, ni malandza ya vona a ma fuma hi matimba ehenhla ka tiko.


text:
Kambe mina a ndzi endlanga sweswo, hi ku chava Xikwembu. Kambe ndzi tirha mitirho ya rirhangu leri, a hi xavanga masimu, ni malandza ya mina hinkwawo a ma hlengeletana kwala emitirhweni.


text:
Etafuleni ra mina a ku tshama Vayuda ni tihosana, vavanuna va 150, ehandle ka lava nga ta eka hina va hume ematikweni ya matlhelo.


text:
Loko swi ri leswi nga swekiwa hi siku rin'wana ni rin'wana, a ndzi swekeriwa homu yin'we, ni tinyimpfu ta ntlhanu na yin'we leti hlawuriweke, ni tihuku: Ni vhinyo leyo tala ya tinxakaxaka hi khume rin'wana ni rin'wana ra masiku. Hambiswiritano, a ndzi lavanga vuswa bya mufumi, hikuva mitirho leyi a yi tikela ngopfu tiko leri.


text:
Oho Xikwembu xa mina! Anakanya hinkwaswo leswi ndzi swi endleleke tiko leri, u ndzi endla hi vunene hikwalaho ka swona!


text:
Sanibalati, na Tobiya, na Gexeme, Muarabu, ni lava seleke va valala va hina, kuteloko va twile leswaku ndzi pfuxile rirhangu, ni leswaku a ka ha ri na laha ngi ri mbundzuxiwile, hambi ndzi nga si vehela timbanti ta tinyangwa ku fikela enkarhini wolowo,


text:
Sanibalati na Gexeme va rhumela eka mina, va ku: “Tana, hi hlangana na wena emitini leyi nga enkoveni wa Ono,” kasi a va kanerile ku ndzi humesela khombo.


text:
Ndzi va rhumela tintsumi, ndzi ku: “Ndzi khomiwile hi mitirho leyikulu, ndza tsandzeka ku ngirimela; ndzi nga yimisela yini mitirho ku yi siya ndzi ta eka n'wina xana?”


text:
Hi loko Sanibalati a tlhela a rhuma mhaka yoleyo ra vuntlhanu hi nandza wa yena, a ta a tamele papila leri phurunuriweke evokweni ra yena,


text:
leri ku tsariweke eka rona mhaka leyi nge: “Ku twakele exikarhi ka matiko, na yena Gexeme u vula sweswo leswaku wena ni Vayuda mi kanele makungu ya ku xandzuka, hikwalaho mi pfuxaka rirhangu; mavunwa ma ri hi wena u nga ta va hosi ya vona.


text:
U vekile ni vaprofeta ku vula eYerusalema leswaku u hosi ya Vayuda. Sweswi mhaka yoleyo yi ta byeriwa hosi, loko swi ri tano, tana hi ta kanela kun'we.”


text:
Kutani ndzi rhumela eka yena, ndzi ku: “A ku na mhaka ni yin'we ya leti u ti vulavulaka, u lo sungula embilwini ya wena ntsena.”


text:
Hikuva hinkwavo a va lava ku hi chavisa, va ku: “Mavoko ya vona ma ta hela matimba leswaku ntirho wu nga yi emahlweni.” Oho Xikwembu xanga! Sweswi wa nga tiyisa mavoko ya mina!


text:
Kutani ndzi nghena endlwini ya Xemaya, n'wana Delaya, n'wana Mehetabele (a a tipfalele kona); a ku eka mina: “A hi hlengeletaneni endlwini ya Xikwembu, endzeni ka tempele, hi pfala timbanti ta tempele, hikuva va ta ta ku dlaya; hi vusiku lebyi, va ta ku dlaya.”


text:
Ndzi ku: “Xana munhu wo kota mina a nga baleka xana? U kwihi munhu loyi a kotaka mina la nga nghenaka etempeleni leswaku a ta hanya? Ndzi nga ka ndzi nga ngheni kona.”


text:
Ndzi vona leswaku Xikwembu a xi n'wi rhumanga, kambe u vurile vuprofeta lebyi ku ndzi pfuka, hikuva Tobiya na Sanibalati a va n'wi hakela.


text:
Leswi va nga n'wi hakelelaka swona hileswaku ndzi chava ndzi dyoha hi ku endla sweswo va ta kuma leswi va nga ta onha vito ra mina ha swona hi ku ndzi hembela.


text:
Oho Xikwembu xa mina! Anakanya Tobiya na Sanibalati, ni ku endla ka vona! Na yena Nowadiya, muprofeta wa wansati, ni vaprofeta van'wana lava laveke ku ndzi chavisa!


text:
Loko ri ri rirhangu, ri hela hi siku ra makume mambirhi na ntlhanu ra n'hweti ya Elulu, ri tirhiwile hi masiku ya 52.


text:
Kuteloko valala hinkwavo va hina va swi twa, va matiko hinkwawo lama hi rhendzeleke va tshuka, va pfimba timbilu, va chava hi ku vona leswaku mitirho yoleyo yi endliwile hi Xikwembu xa hina.


text:
Kambe enkarhini wolowo a ku ri ni vakulukumba van'wana va Vayuda lava nga rhumela mapapila layo tala eka Tobiya, va tlhela va kuma mapapila ya Tobiya.


text:
Hikuva a ku ri ni vanhu lavo tala va Vayuda lava ngi va hlanganile na yena hi ku hlambanya; hikuva a a ri mukon'wana wa Xekaniya, n'wana Ara, kutani n'wana wa yena Yohanani, a a tekile n'wana Mexulama n'wana Berekiya;


text:
kambe a va n'wi vula hi timhaka letinene emahlweni ka mina, a va n'wi hlevela ku vulavula ka mina. Kambe Tobiya a a rhuma mapapila ku ndzi chavisa.


text:
Kuteloko rirhangu ri herile, ndzi vehela timbanti etinyangweni, kutani valanguteri va vekiwa emitirhweni va vona, na vona vayimbeleri, ni Valevhi.


text:
Ndzi veka Hanani, makwerhu, na Hananiya, mulerisi wa khokholo, leswaku va langutela Yerusalema, hikuva a a ri wanuna lonene, la chavaka Xikwembu ku tlurisa van'wana lavo tala.


text:
Ndzi ku eka vona: “Tinyangwa ta Yerusalema, ti nga pfuriwi loko dyambu ri nga si tlhava; mi ri karhi ma ha yimile kona, ku ta pfariwa tinyangwa, mi ti tiyisa; lava akeke eYerusalema, va ta va valanguteri, un'wana ni un'wana entlaweni wa yena, van'wana va ta langutela ku lavana ni tindlu ta vona.”


text:
Hikuva muti a wu anamile, wu ri wukulu, kambe vanhu va wona a va nga talanga, na tona tindlu a ti nga si akiwa.


text:
Kutani Xikwembu xa mina xi nghenisa embilwini ya mina ku anakanya ka ku hlengeleta vakulukumba ni tihosana ni tiko, leswaku va hlayiwa hi tinyimba ta vona; ndzi kuma buku ya tinyimba ta lavo rhanga, ndzi kuma kona va tsarile va ku:


text:
Hi lava vanhu va tiko lava tlheleke eku bohiweni, a va yisiwile eku bohiweni hi Nebukadnetsara, hosi ya Babilona, va tlherile Yerusalema le Yuda, un'wana ni un'wana emutini wa yena.


text:
Lava teke na Zerubabele, i Yexuwa, Nehemiya, Azariya, Ramiya, Nahamani, Mordekayi, Bilixani, Misperete, Bigivhayi, Nehumi, Baana.


text:
Loko va ri valanguteri va tinyangwa: Vana va Xalumi, vana va Atere, vana va Talimoni, vana va Akubu, vana va Hatita, vana va Xobayi, 138.


text:
Van'wana va sukile eTeli-Mela, na Teli-Harixa, na Keruba-Adoni, na Imere, kambe va tsandzekile ku komba tindlu ta vatata wa vona, ni tinyimba ta vona, ni ku tiyisa leswaku a va ri Vaisraele:


text:
Kambe van'wana va vaprista: Vana va Hobaya, vana va Hakosi, vana va Barizilayi, valavo tata wa vona a tekeke n'wana Barizilayi Mugiliyadi, a thyiwa hi vito ra vona.


text:
Vona va lava mapapila ya mavito ya vona, ni ya tinyimba, va nga ma kumi, hikwalaho va humesiwa evupristeni.


text:
Mufumi, a va byela leswaku va nga dyi swilo leswo kwetsima, ku kondza ku fika muprista la nga ta vutisa Urimi na Thumimi.


text:
ehandle ka malandza ya vona ya vavanuna ni vavasati va nga va 7 337; va ri ni vayimbeleri va vavanuna ni va vavasati va 245.


text:
Van'wanyana va tihosana ta tindlu ta vatatana wa vona va humesela ntirho mihlengo; mufumi, yena, a humesela vuhlayiselo tidarika ta nsuku ta 1 000, ni mikambana ya 50, ni tinguvu ta vaprista ta 530;


text:
van'wanyana va tihosana ta tindlu ta vatata wa vona, va humesela vuhlayiselo bya mali ya mitirho tidarika ta nsuku ta 20 000, ni timina ta silivhere ta 2 200.


text:
Leswi humesiweke hi van'wana va tiko i tidarika ta nsuku ta 20 000, ni timina ta silivhere ta 2 000, ni tinguvu ta vaprista ta 67.


text:
Kutani vaprista, ni Valevhi, ni valanguteri va tinyangwa, ni vayimbeleri, ni vanhu va tiko, ni va Netinimi, ni Vaisraele hinkwavo, va aka emitini ya vona. Loko ku tshamile n'hweti ya ntlhanu na timbirhi, vana va Israele a va akile emitini ya vona.


text:
Kutani tiko hinkwaro ri hlengeletana erivaleni, emahlweni ka nyangwa ya Mati, kukotisa loko a ri munhu un'we va byela Ezra, mutsari ku tisa buku ya milawu ya Muxe, leyi Yehovha a yi leriseke Israele.


text:
Hi siku ro sungula ra n'hweti ya ntlhanu na timbirhi, Ezra, muprista, a tisa milawu emahlweni ka nhlengeletano ya vavanuna ni vavasati, ni hinkwavo lava ngi va kota ku twisisa.


text:
A hlaya kona erivaleni laha emahlweni ka nyangwa ya Mati, a sungula nimixo ku ko ku fika nhlekanhi, emahlweni ka vavanuna ni vavasati ni lava nga ni ku twisisa, kutani tiko hinkwaro ri rhiya tindleve ku yingisa buku ya milawu.


text:
Ezra, mutsari, a a yimile ehenhla ka tshala ra timhandze leri endleriweke enkarhini lowu; ekusuhi na yena, evokweni ra xinene, ku yimile Matitiya, na Xema, na Anaya, na Uriya, na Hilkiya, na Maaseya; hitlhelo ra ximatsi, ku yimile Pedaya, na Mixaele, na Malikiya, na Haxumu, na Haxibadana, na Zakariya na Mexulama.


text:
Ezra a phendla buku emahlweni ka tiko hinkwaro, a ungamerile tiko hinkwaro; kakuloko a phendla, tiko hinkwaro ri yima.


text:
Ezra a vonga Yehovha, Xikwembu lexikulu, kutani tiko hinkwaro ri hlamula, ri ku: “Amen! Amen!” va yimisile mavoko ehenhla, va korhama, va khinsama emahlweni ka Yehovha, va jovotela ehansi.


text:
Kutani Yexuwa, Bani, Xerebiya, Yamini, Akubu, Xabetayi, Hodiya, Maaseya, Kelita, Azariya, Yozabadi, Hanana, Pelaya, ni Valevhi, va hlamusela tiko milawu, tiko ri ri karhi ri yima kwalaho.


text:
A va hlaya buku ya milawu ya Xikwembu hi rito leri twalaka, va ri karhi va hlamusela, va twisisisa leswi hlayiwaka.


text:
Kutani Nehemiya la ngi a ri hosi, a ri na Ezra muprista ni mutsari, ni Valevhi, va dyondzisa tiko, va ku eka tiko hinkwaro: “Siku leri, hi leri hlawuleriweke Yehovha, Xikwembu xa n'wina, mi nga tshami enkosini, mi nga tshuki mi rila!” Hikuva va tiko hinkwaro a va rila loko va twa marito ya milawu.


text:
Va engeta va ku eka vona: “Fambani mi dya tinyama leti noneke, mi nwa leswo nandziha, mi rhumela lava nga lunghiseriwangiki nchumu swakudya, hikuva siku leri hi leri hlawuleriweke hosi ya hina; mi nga hlunami, hikuva ku tsaka ka Yehovha i matimba ya n'wina.”


text:
Sweswo Valevhi va wisisa tiko hinkwaro, va ku: “Miyelani, hikuva siku leri, hi leri hlawuriweke, mi nga tshuki mi hlunama!”


text:
Kutani tiko hinkwaro ri suka ri ya dya, ni ku nwa, va rhumela van'wana swakudya, va endla nkhuvo lowukulu, hikuva a va twisisile marito lawa va ma byeriweke.


text:
Hi ra vumbirhi, tihosana ta tindlu ta vatatana wa tiko hinkwaro, ni vaprista, ni Valevhi, va hlengeletana eka Ezra, mutsari, ku ta dyondza marito ya milawu.


text:
Va kuma ku tsariwile emilawini leyi Yehovha a yi leriseke Muxe, leswaku vana va Israele va fanele ku aka emitsongeni hi masiku ya nkhuvo wa n'hweti ya ntlhanu na timbirhi,


text:
ni leswaku va fanele ku hangalasa ni ku rhuma xitiviso emitini hinkwayo ya vona ni Yerusalema, lexi nge: “Yanani entshaveni mi ya teka marhavi ya mutlhwari lowu velekaka mafurha, ni marhavi ya mutlhwari wa nhova, ni marhavi ya mirta, ni marhavi ya micindzu, ni marhavi ya mirhi leyi teleke matluka, mi ta endla mitsonga ha wona, hilaha ku tsariweke hakona.”


text:
Hi kona tiko ri sukaka, ri ya lava marhavi kutani va tiendlela mitsonga, un'wana ni un'wana ehenhla ka yindlu ya yena, kumbe erivaleni ra yona, ni le rivaleni ra yindlu ya Xikwembu, ni le ntsendzeleni wa nyangwa ya Mati, ni le ntsendzeleni wa nyangwa ya ka Efrayimi.


text:
Nhlengeletano hinkwayo ya lava tlheleke eku bohiweni, va endla mitsonga, kutani va tshama emitsongeni yeleyo; hikuva vana va Israele a va nga si endla sweswo, ka ha ri mpfhuka Yoxuwa, n'wana Nuni, a ri kona, ku fikela sweswi. Ku tsaka ku va lokukulu ngopfu.


text:
Ku hlayiwa buku ya milawu ya Xikwembu, siku rin'wana ni rin'wana, ku sungula hi siku ro rhanga, ku fika ro hetelela; va endla nkhuvo hi masiku ya ntlhanu na mambirhi; hi ra ntlhanu na manharhu ku endliwa nhlengeletano leyikulu ngopfu, hilaha ku lerisiweke hakona.


text:
Hi siku ra makume mambirhi na mune ra n'hweti leyi, vana va Israele va hlengeletana ku titsona swakudya, va ambele maxuka layo khwaxa, va tikhuva tinhloko hi ntshuri.


text:
Va rixaka ra Israele va tihlawula eka vana va matiko, va tihumesa erivaleni, va tivula swivi swa vona ni ku dyoha ka vatata wa vona.


text:
Va yimile ematshan'weni ya vona, kutani ku hlayiwa buku ya milawu ya Yehovha, Xikwembu xa vona, hi ku avanyisa ka vumune ka siku rin'wana ni rin'wana; hi ku avanyisa kun'wana ka vumune va humesa ku tivula ka vona kutani va khinsama emahlweni ka Yehovha, Xikwembu xa vona.


text:
Kutani Yexuwa, Bani, Kadimiele, Xebaniya, Buni, Xerebiya, Bani, na Kenani, va yima etshaleni ra Valevhi, va huwelela eka Yehovha, Xikwembu xa vona, hi rito lerikulu.


text:
Kutani Valevhi na Yexuwa, Kadimiele, Bani, Haxabiniya, Xerebiya, Hodiya, Xebaniya, na Petahiya, va ku: “Yimani, mi vonga Yehovha Xikwembu xa n'wina, hilaha ku nga heriki, ku vongiwa vito ra wena lero kwetsima leri tlakukeke ehenhla ka ku vonga hinkwako ni tinsimu hinkwato!


text:
Hi wena Yehovha u ri swaku, hi wena u endleke matilo ni matilo ya matilo, ni mavandla hinkwawo ya wona, ni misava, ni hinkwaswo leswi nga ehenhla ka yona, ni malwandle, ni leswi nga eka wona, hi wena la hanyisaka swilo leswi hinkwaswo, mavandla ya le matilweni ma karhi ma khinsama emahlweni ka wena.


text:
Hi wena Yehovha, Xikwembu la hlawuleke Abrama, u n'wi rhurhisela Uru wa Kalediya, u n'wi thya vito ra Abrahama,


text:
u n'wi kumile a ri ni mbilu leyi tshembekaka emahlweni ka wena, u endla ntwanano na yena ku n'wi nyika tiko ra Kanana, ni ra Vahiti ni ra Vaamori, ni ra Vaperesi ni ra Vayebusi, ni ra Vagirigaxi, leswaku u ri nyika vatukulu va yena; kunene u hetile rito ra wena, hikuva u lulamile.


text:
“U vonile mahlomulo ya vatata wa hina loko va ri Egipta, u twile ku huwelela ka vona, loko va ri ekusuhi ni Lwandle ro Tshwuka,


text:
u endle swikombiso ni masingita ehenhla ka Faro, ni le henhla ka malandza ya yena hinkwawo, ni le henhla ka tiko hinkwaro ra misava ya yena, hikuva a u tiva hilaha va va xaniseke hakona, kutani u tiendlele ku twala hilaha ku nga kona namuntlha;


text:
u hikile lwandle emahlweni ka vona, va ko va pela lwandle hi ndlela leyi omeke; lava va landzeke u va wisile eswidziveni, kukotisa ribye leri hoxiwaka ematini ya matimba;


text:
u va fambisile hi ku nembelela ka papa ninhlekanhi, ni ku nembelela ka ndzilo nivusiku, u va voningela ndlela leyi va faneleke ku famba ha yona.


text:
U va u xikela entshaveni ya Sinayi, u vulavula na vona u ri ematilweni u va nyika ku avanyisa ematilweni, u va nyika ku avanyisa loko lulama ni milawu leyinene, ni ku lerisa, ni switsundzuxo leswo lulama.


text:
U va tivisile Savata ra wena leri kwetsimaka; u va vekele ku lerisa, ni switsundzuxo, ni milawu ha Muxe nandza wa wena;


text:
u va nyikile vuswa lebyi humaka ematilweni ku va fihluta, u va humesela mati eribyeni ku tima torha ra vona, u ku eka vona: ‘Nghenani, mi fuma misava leyi ndzi nga hlambanya ndzi ku, ndzi ta va nyika yona.’


text:
“Kambe vatata wa hina va tikukumuxile va nonon'hwisa tinhamu ta vona, a va yingisanga ku lerisa ka wena,


text:
va ala ku twa, a va anakanyangi swihlamariso swa wena leswi u va endleleke swona, kambe va nonon'hwisa tinhamu ta vona, va tiarisa, va tivekela tihosi va ta tlhelela eku bohiweni ka vona. Kambe wena u Xikwembu lexi teleke ku rivalela ni tintswalo ni vunene, u hlwela ku kariha, u tele ku tsetselela, a ku va fularhelanga.


text:
Kute ni siku va tiendleleke rhole leri chuluriweke va ku: ‘Hi xona Xikwembu xa hina lexi hi humeseke eEgipta,’ hambi va sandza swonghasi,


text:
hi ku tsetselela ka wena lokukulu, a ku va tshikanga mananga; ku nembelela ka papa a ku tshikangi ku va ungamela ninhlekanhi loko va famba hi ndlela, nivusiku, ku nembelela ka ndzilo a ku tshikanga ku voninga ndlela leyi va faneleke ku famba ha yona.


text:
U va nyikile moya wa wena lowunene ku va tlharihisa, a ku tsonangi milomu ya vona manna ya wena, u va nyika ni mati ya ku nwa.


text:
Hi malembe ya mune wa makume, u va hlayisile mananga, a va pfumalanga nchumu; swa ku ambala swa vona a swi onhakanga, ni milenge ya vona a yi pfimbanga.


text:
U va nyikile ni ku fuma matiko, u va avela wona hi tindzima, va fuma misava ya Sihoni, hosi ya Hexiboni, ni tiko ra Ogo, hosi ya Baxani.


text:
U andzisile vana va vona va fana ni tinyeleti ta le tilweni, u va nghenisa etikweni leri u nga byela vatata wa vona leswaku va ta nghena eka rona, va ri fuma.


text:
Vana va vona kunene va nghenile va fuma tiko, u tsongahata emahlweni ka vona Vakanana lava ngi va akile etikweni rolero, u va nyiketa emavokweni ya vona swin'we ni tihosi ta vona ni vanhu va tiko, leswaku va endla ha vona hilaha va swi rhandzaka.


text:
Va teka miti ya rirhangu ni tiko leri noneke va fuwa tindlu leti teleke xuma xa tinxakaxaka hinkwato ni swihlovo leswi ceriweke, ni tivhinya ni mitlhwari, ni mirhi yo tala leyi vekaka mihandzu, va dya, va xurha va nona, kutani va hanya eku tsakeni hinkwako hi tintswalo ta wena letikulu.


text:
“Hambiswiritano va tiarisile va ku hundzukela, va cukumeta milawu ya wena endzhaku, va dlaya vaprofeta va wena lava nga endla vumbhoni exikarhi ka vona, leswaku va va hundzuluxela ka wena, kambe va ku sandza ngopfu.


text:
Hikwalaho u va nyiketeke emavokweni ya valala va vona, va va xanisa. Emikarhini ya ku xanisiwa ka vona, va huwelela ka wena, kutani wena u va yingisile u ri ematilweni, hi mitsetselelo ya wena yo tala u va nyikile valamuleri va va lamulela emavokweni ya valala va vona.


text:
Kuteloko va wisile va tlhela va sungula ku endla swo biha emahlweni ka wena, na wena u va nyiketa emavokweni ya valala va vona, va va fuma; kutani va tlhela va huwelela ka wena, na wena u va yingisa u ri ematilweni, kutani hi ku tsetselela ka wena, u va ponisile ha kangani.


text:
U va khongoterile ku tlhelela emilawini ya wena, kambe va tialele ku yingisa milawu ya wena, va dyohele ku lerisa ka wena loku munhu a nga ta hanya hakona loko a endla hakona; va humesile khatla leri alaka joko, va nonon'hwisa tinhamu ta vona, va nga yingisi nchumu.


text:
U va byarha hi malembe yo tala, u va laya hi moya wa wena, u vulavula na vona hi vaprofeta va wena, kambe a va rhiyanga tindleve; hikwalaho u va nyiketeke emavokweni ya matiko ya misava.


text:
Kambe hi mitsetselelo ya wena ya ku tala, a ku va hetanga, a ku va fularhelanga, hikuva u Xikwembu xa tintswalo ni vunene.


text:
“Kutani sweswi, Xikwembu xa hina Xikwembu lexikulu xa matimba, lexi chavisaka, lexi hlayisaka ntwanano ni tintswalo, mahlomulo ma nga tshuki ma va matsanana emahlweni ya wena lama hi humeleleke hina ni tihosi ta hina, ni tihosana ta hina ni vaprista va hina, ni vaprofeta va hina, ni vatata wa hina, ni tiko ra hina hinkwaro, ka ha ri emikarhini ya tihosi ta Asiriya ku ta fikela siku ra sweswi.


text:
Loko u ri wena, u endlile hi ku lulama etimhakeni hinkwato leti humeleleke, u endlile swinene, kambe hina hi endlile leswo biha.


text:
Tihosi ta hina, ni vakulu va hina, ni vaprista va hina, ni vatata wa hina a va endlanga hi nawu wa wena, a va tsundzukangi ku lerisa ka wena ni milawu ya wena, hilaha u endleke vumbhoni exikarhi ka vona hakona.


text:
Kambe eku fumeni ka vona, hambi u va pfunile hi vunene byo tala, u va nyikile tiko lerikulu leri velekaka, a va ku tirhelanga a va fularhelanga mitirho leyo biha ya vona,


text:
vona, sweswi hi makhumbi; loko ri ri tiko leri u ri nyikeke vatata wa hina leswaku va dya mihandzu ni xuma xa rona, wanga vona, hi makhumbi eka rona,


text:
ku nona ka rona ku talele tihosi leti u ti vekeke ku hi fuma hikwalaho ka swidyoho swa hina, va ni matimba ehenhla ka hina, ni miri wa hina, ni tihomu ta hina, hinkwako, hilaha va swi rhandzaka hakona, kutani hina hi le khombyeni lerikulu!”


text:
Hikwalaho ka swilo leswi hinkwaswo hi endlile ntwanano, hi wu tsala, hi wu tiyisa hi ku tiyisa ka vakulu va hina ni Valevhi va hina ni vaprista va hina.


text:
Van'wanyana va tiko, ni vaprista ni Valevhi, ni valanguteri va tinyangwa, ni vayimbeleri, ni Vanetinimi ni hinkwavo lava ngi va tihlawurile eka matiko lama akeke ekusuhi, leswaku va namarhela milawu ya Xikwembu va ri ni vasati va vona, ni vana va vona va xinuna ni va xisati va nga hinkwavo lava ngi va ri ni ku tiva ni ku twisisa,


text:
va hlangana ni vamakwavo va tihosana, va nghena na vona eku hlambanyeni ni le ku tiyiseni, va ku va ta famba emilawini ya Xikwembu, leyi va yi nyikiweke hi Muxe, nandza wa Xikwembu, va ta hlayisa ku lerisa hinkwako ka Yehovha, hosi ya hina ni marito ya yena ni milawu ya yena, va ta famba ha swona.


text:
Hi tiboha leswaku hi nga ka hi nga nyiki vamatiko vana va hina, ni loko ku ri ku tekela vana va hina vana va xisati va vona,


text:
kambe hi ku: “Loko va ri vanhu va tiko lava tisaka xuma ni swakudya swa tinxaka hinkwato hi siku ra Savata ku xavisa ha swona, hi nga ka hi nga xavi eka vona hi siku ra Savata, hambi ma ri masiku man'wana lama hlawuriweke; kambe hi ta va ni ku tshunxa hi lembe ra ntlhanu na mambirhi, hi ta tshikela un'wana ni un'wana milandzu ya yena.


text:
“Kambe hi tivekela milawu, hi tiboha leswaku hi ta humesela yindlu ya Xikwembu xa hina ku avanyisa ka vunharhu ka xikele, hi lembe rin'wana ni rin'wana,


text:
xi va xa swinkwa swa xikombiso, ni nyiko leyi nga heriki, ni tiholokosta ta masiku, ni Tisavata, ni swa tin'weti loko ti tshama ni swa mikhuvo, ni swa swilo swo kwetsima, ni swa magandzelo ya swidyoho lama humeseriwaka Vaisraele, ni swa mitirho hinkwayo ya yindlu ya Xikwembu xa hina.


text:
Hi hlahluva hi vuhlolotwana emhakeni ya tihunyi leti (hina, ni vaprista, ni Valevhi, ni van'wana va tiko, hi ku ya hi tindlu ta vatata wa hina) hi fanelaka ku ti humesela yindlu ya Xikwembu xa hina hi mikarhi leyi vekiweke, hi malembe hinkwawo, va ta tshivela ndzilo ha tona ealitarini ya Yehovha, Xikwembu xa hina, hilaha ku tsariweke hakona enawini;


text:
ni ku neha endlwini ya Yehovha swirhangana swa tiko ra hina, ni swirhangana swa mihandzu hinkwayo ya mirhi hinkwayo hi lembe rin'wana ni rin'wana,


text:
ni mativula ya vana va hina ni ya swifuwo swa hina, hilaha ku tsariweke hakona emilawini, ni ku tisa endlwini ya Xikwembu xa hina, eka vaprista lava tirhaka mitirho endlwini ya Xikwembu xa hina, mativula ya tihomu ta hina ni ya tinyimpfu ta hina.


text:
Hi ta tisa leswi hlawuriweke swa mapa ya hina, ni swa tinyiko ta hina, ni swa mihandzu ya mirhi hinkwayo, ni swa vhinyo leyintshwa, ni mafurha, hi swi nehela vaprista emakamareni ya yindlu ya Xikwembu xa hina, swin'we ni ku pambula ka khume ka swa misava, swi nga swa Valevhi; hikuva vona Valevhi va ta teka ku pambula ka khume eka swona emitini hinkwayo leyi nga ni masimu ya tiko ra hina;


text:
muprista, n'wana Aroni, u ta va ni Valevhi siku va tekaka ku pambula ka khume, kutani Valevhi va ta neha ku pambula ka khume eka swa vukhume endlwini ya Xikwembu xa hina, emakamareni ya yindlu ya vuhlayiselo.


text:
Vana va Israele ni vana Valevhi va ta neha nhlengo lowu pamburiweke ka koro ni ka vhinyo leyintshwa, ni ka mafurha emakamareni, laha mitirho ya magandzelo yi nga kona, ni laha ku tshamaka vaprista lava tirhaka mitirho, ni valanguteri va tinyangwa ni vayimbeleri, kutani hi nga fularheli yindlu ya Xikwembu xa hina.”


text:
Tihosana ta tiko, tona, a ti akile eYerusalema; loko va ri van'wana va tiko va hlawuriwa hi vuhlolotwana leswaku exikarhi ka lava khume, un'wana a ta aka eYerusalema, emutini lowo kwetsima, lava ntlhanu na mune va aka emitini.


text:
Hi lava vakulukumba va matlhelo lava tshamaka va aka Yerusalema, ni le mitini ya Yuda; Vaisraele, ni vaprista, ni Valevhi, ni Vanetinimi, ni vana va malandza ya Solomoni, va aka un'wana ni un'wana etikweni leri a ri fumeke, emutini wa yena.


text:
Lava akeke eYerusalema, hi lava: Vana va Yuda ni vana va Benjamini; vana va Yuda, a ri Ataya, n'wana Uziya, n'wana Zakariya, n'wana Amariya, n'wana Xefatiya, n'wana Mahalalele wa vana va Perese;


text:
na Maaseya, n'wana Baruku, n'wana Kolo-Hoze, n'wana Hazaya, n'wana Adaya, n'wana Yoyaribi, n'wana Zakariya, n'wana Xiloni.


text:
Vana va Benjamini hi lava: Salu, n'wana Mexulama, n'wana Yowede, n'wana Pedaya, n'wana Kolaya, n'wana Maaseya, n'wana Itiele, n'wana Yexaya.


text:
Na Yuwele, n'wana Zikri, a vekiwa mukamberi wa vona, Yuda, n'wana Hasenuwa, yena a vekiwa mukamberi wa vumbirhi emutini.


text:
na Seraya, n'wana Hilkiya, n'wana Mexulama, n'wana Sadoki, n'wana Merayoto, n'wana Ahituba, murisi wa yindlu ya Xikwembu,


text:
swin'we ni vamakwavo lava nga tirha mitirho ya yindlu va ri vavanuna va 822, na Adaya, n'wana Yerohama, n'wana Pelaliya, n'wana Amisi, n'wana Zakariya, n'wana Paxahuru, n'wana Malikiya,


text:
ni vamakwavo ti nga tihosana ta tindlu ta vatata wa vona, va nga vavanuna va 242, na Amaxayi, n'wana Asarele, n'wana Ahazayi, n'wana Mexilemoto, n'wana Imere,


text:
na Xabetayi, na Yozabadi, a va ri vakamberi va mitirho ya le handle ka yindlu ya Xikwembu, a va ri van'wana va tihosana ta Valevhi,


text:
na Mataniya, n'wana Mikaya, n'wana Zabidi, n'wana Asafa, loyi a nga suma tinsimu ta xikhongelo, exikarhi ka vamakwavo a a ri Bakibukiya na Abida, n'wana Xamuwa, n'wana Galala, n'wana Yedutuni.


text:
Eka valanguteri va tinyangwa, a a ri Akubu na Talimoni, ni vamakwavo lava nga languta tinyangwa va endla 172.


text:
Van'wana Vaisraele ni vaprista, ni Valevhi, a va akile emitini hinkwayo ya Yuda, un'wana ni un'wana endzhakeni ya yena.


text:
Mukamberi wa Valevhi eYerusalema, a a ri Uzi, n'wana Bani, n'wana Haxabiya n'wana Mataniya, n'wana Mikaya, wa vana va Asafa; valavo i vayimbeleri lava tirhaka mitirho ya yindlu ya Xikwembu;


text:
hikuva hosi a yi lerisile mitirho ya vona, ni leswaku hakelo leyi vuriweke yi nyikiwa vayimbeleri hi siku rin'wana ni rin'wana.


text:
Petahiya, n'wana Mexezabele, wa vana va Zera, n'wana Yuda, a a vekiwile hi hosi ku lunghisa timhaka hinkwato ta tiko.


text:
Loko yi ri miti ni masimu ya kona, vana va Yuda van'wana va akile eKiriyata-Araba ni miti ya kona, na Diboni ni miti ya kona, na Yekabiele ni miti ya kona,


text:
na Zanowaka, na Adulama ni miti ya kona, na Lakixi, ni masimu ya kona, na Azeka ni miti ya kona, va aka ku suka eBerexeba ku fika enkoveni wa Hinomu.


text:
Loko va ri vana va Benjamini, va ake ku sukela eGeba na Mikamaxa, na Aya, na Betele ni le mitini ya kona,


text:
Vaprista ni Valevhi lava nga vuya na Zerubabele, n'wana Salatiele na Yexuwa: Seraya, Yeremiya, Ezra,


text:
Salu, Amoko, Hilkiya, Yedaya; lava a ti ri tihosana ta vaprista ni ta vamakwavo emasikwini ya Yexuwa.


text:
Ni Valevhi: Yexuwa, Binuyi, Kadimiele, Xerebiya, Yuda, Mataniya; yena ni vamakwavo a va fambisa tinsimu ta ku dzunisa.


text:
Loko va ri Valevhi, tihosana ta tindlu ti tsariwile enkarhini wa Eliyaxibi, ni wa Yoyada, ni wa Yohanani ni wa Yaduwa; ni vaprista va tsariwile eku fumeni ka Dariyosi Muperesi.


text:
Vana va Levhi, tihosana ta tindlu ti tsariwile ebukwini ya Tikronika ku ta fika enkarhini wa Yohanani, n'wana Eliyaxibi.


text:
Tihosana ta Valevhi a a ri: Haxabiya, na Xerebiya, na Yexuwa, n'wana Kadimiele, ni vamakwavo lava langutaneke na vona, a va ri ni mfanelo ya ku dzunisa Yehovha, hilaha Davhida, munhu wa Xikwembu, a leriseke hakona; ntlawa wu ri karhi wu hlamulana ni ntlawakulobye.


text:
Mataniya, na Bakibukiya, na Obadiya, na Mexulama, na Talimoni, na Akubu, a va ri valanguteri va tinyangwa ta tindlu ta xuma leti nga etinyangweni.


text:
Lava a va hanya emikarhini ra Yoyakimi n'wana Yexuwa, n'wana Yosadaka, ni le mikarhini ya Nehemiya, mufumi, ni ya muprista, Ezra, mutsari.


text:
Enkarhini wa ku khangula rirhangu ra Yerusalema, Valevhi va vitaniwa emitini hinkwayo ya vona, va ku va ta eYerusalema, va ta khangula rirhangu hi ku tsaka, ni tinsimu, ni ku yimbelela hi swiphambati, ni magubu, ni tiharipa.


text:
Vana va vayimbeleri, na vona, va hlengeletana ematikweni lama rhendzelekaka Yerusalema, exikarhi, ni le mitini ya Vanetofati,


text:
na Beta-Giligala, ni tiko ra Geba, ni ra Azimavhete, hikuva vayimbeleri a va tiakele miti ematlhelweni ya Yerusalema.


text:
Kutani ndzi khandziyisa tihosana ta va Yuda ehenhla ka rirhangu, ndzi veka mitlawa mimbirhi leyikulu leyi yimbelelaka va yimile hi ku longoloka, wun'wana wu famba ehenhla ka rirhangu hitlhelo ra xinene, wu langutile enyangweni ya Vulongo;


text:
ni vana va vaprista lava tameleke tinanga; Zakariya, n'wana Yonatani, n'wana Xemaya, n'wana Mataniya, n'wana Mikaya, n'wana Zakuru, n'wana Asafa,


text:
ni vamakwavo a nga Xemaya, Asarele, Milalayi, Gilalayi, Maayi, Netanele, Yuda, Hanani, va ri ni timbila ta Davhida, munhu wa Xikwembu; mutsari Ezra, yena a va rhangela emahlweni.


text:
Kuteloko va fikile enyangweni ya Tiva, ku lavana ni laha va nga kona, va khandziya hi swikhandziyo swa muti wa Davhida hi ndzulamo wa rirhangu leri ungameleke yindlu ya Davhida, ku ya fika enyangweni ya Mati evuxeni.


text:
Ntlawa wa vumbirhi lowu yimbelaka wu famba hitlhelo rin'wana, mina ndzi landza endzhaku, ndzi ri ni hafu ya tiko, hi famba ehenhla ka rirhangu leri ungamelaka khokholo ra switofu, ku fika erirhangwini lero anama,


text:
ni le henhla ka nyangwa ya Efrayimi, ni le nyangweni ya Khale, ni le nyangweni ya Tinhlampfi, ni le khokholweni ra Hananele, ni le khokholweni ra Mea, ku ya fika eNyangweni ya Tinyimpfu, kutani va yima enyangweni ya Khotso.


text:
Mitlawa mimbirhi ya vayimbeleri yi yima emahlweni ka yindlu ya Xikwembu, na mina ndzi yima sweswo, ndzi ri ni ku avanyisa kun'wana ka tihosana.


text:
Ni vaprista Eliyakimi, Maaseya, Miniyamini, Mikaya, Eli-Howenayi, Zakariya, Hananiya, va tamele tinanga;


text:
Maaseya, Xemaya, Eliyazara, Uzi, Yohanani, Malikiya, Elamu, na Ezere, vayimbeleri va yimbelela, va fambisiwa hi Yizirahiya.


text:
Siku rero Vaisraele va tlhava magandzelo lamakulu va tsaka, hikuva Xikwembu a xi va tsakisile hi ku tsaka lokukulu; swi tsandza ni vavasati ni vana a va tsaka; ku tsaka ka Yerusalema, ku twakala kule.


text:
Siku lero ku vekiwa vakamberi ku kambela makamara ya vuveko bya mihlengo, ni bya swirhangana, ni bya ku pambula ka hi khume va ta hlayisela kona mihlengo leyi humaka emitini ya matlhelo, swi ri leswi averiwaka eka vaprista ni Valevhi hi nawu, hikuva ku tsaka a ku ri kona eka Yuda, hikuva vaprista ni Valevhi va tlherile va yima emahlweni ka Xikwembu,


text:
vona va hlayisa hinkwaswo leswi nga swa ntirho wa Xikwembu xa vona, ni leswi nga swa ku tibasisa, na vona vayimbeleri, ni valanguteri va nyangwa va endla sweswo, hilaha ku lerisiweke hakona hi Davhida na Solomoni, n'wana wa yena.


text:
Hikuva emikarhini ya Davhida na Asafa, eku sunguleni a ku ri ni mufambisi wa vayimbeleri, ni tinsimu ta ku dzunisa ni ku khensa Xikwembu.


text:
Emikarhini ya Zerubabele ni le mikarhini ya Nehemiya, Vaisraele hinkwavo a va humesa mihlengo ya vayimbeleri ni ya valanguteri va tinyangwa hilaha ku faneleke ku humesiwa hakona hi siku rin'wana ni rin'wana swilo leswi hlawuriweke, swi nyikiwa Valevhi; Valevhi, vona, va nyika vana va Aroni.


text:
Enkarhini wolowo ku hlayiwa buku ya Muxe, emahlweni ka tiko, va kuma ku tsariwile leswaku Vaamoni ni Vamowabu, va nga ka va nga ngheni enhlengeletanweni ya Xikwembu, ni siku ni rin'we,


text:
hikuva a va yanga va ya hlangana ni vana va Israele hi vuswa ni mati kambe va hakela Balaama leswaku a va rhukana, ntsena Xikwembu xa hina hi xona lexi nga n'wi hlamula ku rhukana hi ku katekisa.


text:
Leswo swi nga si va kona, Eliyaxibi muprista la nga vekiwa mukamberi wa makamara ya yindlu ya Xikwembu xa hina, warikwavo eka Tobiya,


text:
a n'wi lunghiserile kamara leyikulu, laha ku nga hlayisiwa mihlengo ni mirhi ya risuna khale, ni mitirho, ni ku pambula ka vukhume eka koro, ni ka vhinyo leyintshwa, ni mafurha, leswi ngi swi lerisiwile Valevhi ni vayimbeleri, ni valanguteri va tinyangwa, ni mihlengo leyi hlawuleriwaka vaprista.


text:
Enkarhini wa timhaka toleto, a ndzi nga ri Yerusalema, hikuva hi lembe ra 32 ra Ataserkisi, hosi ya Babilona, a ndzi tlherile, ndzi ya eka hosi;


text:
kuteloko lembe ri herile, ndzi pfumeleriwa hi hosi ku tlhelela eYerusalema, kutani ndzi tsundzuka swo biha leswi endliweke hi Eliyaxibi ematshan'weni ya Tobiya, hilaha a n'wi lunghiseleke kamara hakona exivaveni xa yindlu ya Xikwembu.


text:
Ndzi va ni tingana ngopfu, hikwalaho ndzi cukumeta timpahla hinkwato ta yindlu ya Tobiya ehandle ka kamara;


text:
ndzi va byela leswaku makamara a ma basisiwe, ndzi vuyisela kona mitirho ya yindlu ya Xikwembu, ni mihlengo, ni mirhi ya risuna.


text:
Ndzi twa kambe leswaku Valevhi a va nga nyikiwanga ku averiwa ka vona, ni leswaku Valevhi ni vayimbeleri lava tirhaka mitirho, va hangalakile un'wana ni un'wana ensin'wini ya yena;


text:
kutani ndzi holovela tihosana, ndzi ku: “Yindlu ya Xikwembu mi yi fularhele yini xana?” Ndzi tlhela ndzi va hlengeleta ndzi va tlherisela emitirhweni ya vona.


text:
Kutani Vayuda hinkwavo va tlhela va humesa ku pambula ka vukhume eka koro ni vhinyo leyintshwa, ni mafurha, evuhlayiselweni;


text:
ndzi veka Xelemiya, muprista, na Sadoki, mutsari, na Pedaya, va Valevhi, vakamberi va vuhlayiselo, ndzi va tiyisa hi Hanana n'wana Zakuru, n'wana Mataniya; hikuva a va ri lava tshembekaka, va byeriwa leswaku va pambulela vamakwavo ku averiwa ka vona.


text:
Oho! Xikwembu xa mina, u ndzi anakanya hikwalaho ka sweswo, u nga hlanguli ku endla ka vukhongeri loku ndzi ku endleleke yindlu ya Xikwembu xa mina ni mitirho ya yona!


text:
Enkarhini wolowo ndzi vona vanhu va kandziya exikhuvutelweni hi Savata, etikweni ra Yuda, ni lava chochaka tinyandza ekaya, va rhwexile timbhongolo, ti rhwele vhinyo, ni mihandzu ya vhinya, ni makuwa, ni mitirho yin'wana ya tinxaka, va neha eYerusalema, hi siku ra Savata; kutani ndzi va holovela hi siku rolero va xavisaka swakudya ha rona.


text:
Ni va Tiri lava akeke eYerusalema, a va tisa tinhlampfi ni mitirho yin'wana ya tinxaka, va xavisa swona hi Savata eka vana va Yuda ni le Yerusalema.


text:
Ndzi holovela vakulu va Yuda ndzi ku eka vona: “Ku biha loko mi ku endlaka hi ku yini, loko mi nyamisa siku ra Savata-ke?


text:
Xana leswi Xikwembu xa hina xi hi humeseleke hina ni muti lowu makhombo walawo hinkwawo, xana a hi leswi vatata wa hina va tshamaka va endla leswo tano-ke? Kasi na n'wina mi engetelela Israele vukari, hi ku nyamisa Savata.”


text:
Sweswo, kuteloko tinyangwa ta Yerusalema, ti funengetiwe hi ndzhuti, loko Savata ri ta sungula, ndzi vula leswaku tinyangwa ti ta pfariwa, ndzi vula kambe, ndzi ku: “Ti nga ha pfuriwi loko ku nga ri loko Savata ri hundzile,” ndzi veka malandza ya mina etinyangweni leswaku ku nga ngheni ndzhwalo ni wun'we hi siku ra Savata.


text:
Hikwalaho vaxavi ni lava xavisaka mitirho ya tinxaka hinkwato, va tshama nivusiku ehandle ka Yerusalema, kan'we kumbe kambirhi.


text:
Ndzi va holovela, ndzi ku eka vona: “Mi vundzela yini vusiku ehandle ka rirhangu-ke? Loko mi tlhela mi engeta, ndzi ta mi khoma.” Ku sukela enkarhini wolowo, a va ha tanga hi Savata.


text:
Kambe ndzi byela Valevhi leswaku va tibasisa, va ta langutela tinyangwa leswaku siku ra Savata ri ta hlawuriwa. Oho! Xikwembu xa mina! Ndzi anakanye ni le mhakeni leyi, u ndzi tsetselela hi vukulu bya tintswalo ta wena!


text:
Emikarhini yoleyo kambe, ndzi vona leswaku Vayuda van'wanyana va tekile vasati va Vaaxidodo, ni va Vaamoni, ni va Vamowabu;


text:
vana va vona a va vulavula hi ririmi ra Vaaxidodo kambe a swi nga hetiseki a va nga tivi ku vulavula hi ririmi ra Vayuda, va vulavula hi ririmi ra matiko man'wana hambi man'wanyana.


text:
Kutani ndzi va holovela, ndzi va rhukana, ndzi va ni van'wana, ndzi va hluva misisi, ndzi va hlambanyela hi Xikwembu, ndzi ku: “Mi nga nyika vana va n'wina eka vana va vona, mi nga teki vana va vona, na n'wina mi nga tekelani na vona.


text:
Solomoni, hosi ya Israele a nga dyohanga emhakeni leyi xana? Exikarhi ka matiko layo tala a ku nga ri na hosi leyi fanaka na yena, kambe a a rhandziwa hi Xikwembu xa yena, kutani Xikwembu a xi n'wi vekile hosi ya Vaisraele hinkwavo kambe, hambiswiritano, vasati va matiko va n'wi dyohisile na yena.


text:
Hi nga mi pfumelerisa ku yini leswaku mi endla swo biha leswo tano, mi karihisa Xikwembu xa hina hi ku teka vavasati va vamatiko?”


text:
Un'wanyana wa vana va Yehoyada, n'wana Eliyaxibi, muprista lonkulu, a nga mukon'wana wa Sanibalati, Muhoroni, ndzi n'wi hlongola emahlweni ka mina.


text:
Oho! Xikwembu xa mina, u va anakanya, hikuva va nyamisile vuprista ni xinakulobye xa vaprista ni Valevhi.


text:
Kutani ndzi va basisa, ndzi va tshikisa hinkwaswo leswi nga swa vamatiko, kutani ndzi lerisa hinkwaswo leswi vaprista ni Valevhi va faneleke ku swi endla, un'wana ni un'wana entirhweni wa yena,


text:
ndzi lunghisa ni timhaka ta nhlengo wa tihunyi hi mikarhi leyi vekiweke, ni ya swirhangana. Oho! Xikwembu xa mina, u ndzi anakanya, u ndzi endlela leswinene!


text:
Emikarhini ya Ahasuwerusi. (I Ahasuwerusi loyi ingi a fuma ehenhla ka matiko ya 127, ku suka eIndiya ku ya fika eEtiyopiya),


text:
ndzi ri, emikarhini leyo, kuteloko hosi Ahasuwerusi a tshamisile exitshan'weni xa vuhosi bya yena, eXuxani, wu nga ntsindza,


text:
elembeni ra vunharhu ra ku fuma ka yena, a endla nkhuvo, a wu endlela tihosana hinkwato ta yena, ni malandza hinkwawo ya yena; ni nyimpi ya Peresi ni ya Mediya, ni tihosana, ni vakulukumba va matiko ya yena, lava hlengeletaneke emahlweni ka yena.


text:
A va kombisa xuma ni ku kwetsima ka ku fuma ka yena, ni ku saseka ni vubombi bya vukulu bya yena, hi masiku lamanyingi, ma nga masiku ya 180.


text:
Masiku lawa loko ma hundzile, hosi yi endlela vanhu hinkwavo ku sungula hi lavakulu ku fika eka lavatsongo lava nga eXuxani, ntsindza, nkhuvo wa masiku ya ntlhanu na mambirhi, exikarhi ka rivala ra masimu ya yindlu ya hosi.


text:
Kona, a ku ri ni tinguvu ta ntsembyana lowo basa, ni ta rihlaza, ni ta ribungu, ingi ti hayekiwile hi tingoti ta ntsembyana lowa ribungu eswingwavileni swa silivhere, ni le timhandzeni ta mabulu lowo basa; kambe, a ku ri ni swilawu swa nsuku ni silivhere evukandziyweni bya porfira, ni bya mabulu lowo basa, ni bya tinkatla, ni bya maribye laya ntima.


text:
Ku nweriwa emikambaneni ya nsuku; mikambana yi ri ya tinxakaxaka; vhinyo ya hosi a yi tele hilaha hosi yi rhandzeke ku nyika hakona.


text:
Ku lerisa ku va kona leswaku munhu a nga sindzisiwi ku nwa, hikuva hosi a yi lerisile tindhuna hinkwato ta yindlu ya yona, leswaku ku endleriwa un'wana ni un'wana hi ku rhandza ka yena.


text:
Loko yi ri nkosikazi Vhasiti, yena a endlela vavasati nkhuvo endlwini ya vuhosi, yi nga ya hosi Ahasuwerusi.


text:
Hi siku ra ntlhanu na mambirhi, kuteloko mbilu ya hosi yi tsakile hi vhinyo, yi lerisa Mehumani, na Bizita, na Harabona, na Bigita, na Abagita, na Zetara, na Karakasi, ti nga tindhuna ta ntlhanu na timbirhi leti yimaka emahlweni ka hosi Ahasuwerusi ku n'wi tirhela,


text:
leswaku ti tisa emahlweni ka hosi nkosikazi Vhasiti, a rhwele harhi ya vuhosi enhlokweni ya yena leswaku a ta ta kombisa vumbhurhi bya yena eka vanhu ni tihosana hinkwato ta yena; hikuva a a ri munhu wa nghohe leyo saseka ngopfu.


text:
Kambe nkosikazi Vhasiti a ala ku ta hi nomu wa hosi lowu yisiweke eka yena hi tindhuna; hosi yi kariha ngopfu ha swona, kutani vukari bya yena byi pfurha endzeni ka yena.


text:
Hilaha hosi yi vulavulaka ni lava vutlhari lava tivaka mikarhi (hikuva mhaka yihi ni yihi ya hosi a yi vulavurisiwa xisweswo emahlweni ka hinkwavo lava tivaka ku lerisa ni timfanelo);


text:
kambe lava ingi va ri ekusuhi na yena a a ri Karixena, na Xetara, na Adimata, na Tarxixi, na Merese, na Marisena na Memukana, ti nga tihosana ta ntlhanu na timbirhi ta Peresi na Mediya, leti ngi ti vona nghohe ya hosi, kambe a ti ri leti ngi ti tshama eswitshan'weni leswi tlakukeke evuhosini. A ku eka vona:


text:
“Hi ta endla yini eka nkosikazi Vhasiti hilaha milawu yi nga kona, hikuva a nga endlanga hi rito ra hosi Ahasuwerusi leri yisiweke eka yena hi tindhuna?”


text:
Hilaha Memukana a hlamulaka emahlweni ka hosi ni tihosana, a ku: “Nkosikazi Vhasiti a nga dyohelenga hosi swakwe, u dyohele ni tihosana hinkwato, ni vanhu hinkwavo va le matikweni hinkwawo ya hosi Ahasuwerusi.


text:
Hikuva ku endla loko ka nkosikazi ku ta twala exikarhi ka vavasati hinkwavo, kutani vanuna va vona va ta soriwa emahlweni ka vona va ta ku: ‘Hosi Ahasuwerusi a lerisile leswaku ku tisiwa nkosikazi Vhasiti emahlweni ka yena, kambe u arile ku ta.’


text:
Loko swi ri tano, ku suka esikwini leri, tinkosikazi ta Peresi na Mediya leti tweke ku endla ka nkosikazi, ti ta vulavula mhaka yi ri yin'we eka tihosana, kutani xisolo ni vukari lebyo tala swi ta va kona.


text:
Hikwalaho, loko hosi yi pfumela, ku lerisa ka ku fuma a ku endliwe hi yena, kutani ku tsariwa ebukwini ya milawu ya Peresi na Mediya, ku va loku nga riki na ku hundzuka, leswaku, Vhasiti a nga ha tshuki a ta emahlweni ka hosi Ahasuwerusi, kutani hosi a yi nyike vukosikazi bya yena eka un'wana la n'wi tlulaka hi ku lulama.


text:
Ku lerisa loku endliwaka hi hosi ku ta twiwa eku fumeni ka yena hinkwako (hambi ku kurile), kutani vavasati hinkwavo va ta chava vanuna va vona ku sungula hi lonkulu ku yisa ka lontsongo.”


text:
A rhumela matsalwa ematikweni hinkwawo ya hosi, etikweni rin'wana ni rin'wana hi matsalele ya rona, ni vanhu van'wana ni van'wana hi ku vulavula ka vona, va ku, wanuna un'wana ni un'wana a a ve hosi endlwini ya yena, kutani a vulavula hi ririmi ra varikwavo.


text:
Endzhaku ka sweswo, kuteloko vukari bya Ahasuwerusi byi herile, a tsundzuka Vhasiti ni leswi endliweke hi yena ni leswi kaneriweke hi yena.


text:
kutani ematikweni hinkwawo ya ku fuma ka yona, hosi a yi lerise tindhuna leswaku va hlengeleta vanhwana hinkwavo lavantshwa, lavo saseka, va tisiwa eXuxani, ntsindza, endlwini ya vavasati, evuhlayiselweni bya Hegayi, ndhuna ya hosi ni mulanguteri wa vavasati;


text:
va nyikiwa hi yena maakha ya vona; kambe wanhwana la nga ta tsakisa hosi, a a vekiwe nkosikazi ematshan'weni ya Vhasiti.” Mhaka yoleyo yi tsakisa hosi, kutani a endla sweswo.


text:
A ku ri ni wanuna wa Muyuda eXuxani ntsindza, la vuriwaka Mordekayi, n'wana Yayiro, n'wana Ximeyi, n'wana Kixi, Mubenjamini.


text:
A a susiwe eYerusalema a yisiwa evukhumbini kun'we na Yekoniya hosi ya Yuda, loyi ingi a yisiwile evukhumbini hi Nebukadnetsara, hosi ya Babilona.


text:
A a ri karhi a wundla Hadasa, la nga Estere, n'wana hahani wa yena, a nga ri na tata wa yena ni mana wa yena; nhwanyana yeloyi a a sasekile, a languteka; siku ku faka tata wa yena ni mana wa yena, Mordekayi u n'wi hlayisile, a n'wi endla n'wana wa yena.


text:
Kuteloko rito ra hosi ni ku lerisa ka yona swi tiviwile, ni loko vanhwana lavanyingi va hlengeletiwile eXuxani, ntsindza, evulangutelweni bya Hegayi, na yena Estere a yisiwa endlwini ya hosi, evulangutelweni bya Hegayi, mulanguteri wa vavasati.


text:
Wanhwana a n'wi tsakisa, kutani a kuma tintswalo eka yena; a hatlisa a n'wi nyika maakha ya yena ni swakudya swa yena, a n'wi nyika ni vanhwanyana va ntlhanu na vambirhi lava hlawuriweke endlwini ya hosi, kutani yena a n'wi yisa ni vanhwana va yena ekamareni leyo saseka ku tlurisa endlwini ya vavasati.


text:
Kambe Estere a nga n'wi tivisanga xivongo xa rikwavo; ni loko ku ri ku tswariwa ka yena, hikuva Mordekayi a a n'wi lerisile leswaku a nga tshuki a titivisa.


text:
Hi siku rin'wana ni rin'wana, Mordekayi a a tifambela emahlweni ka rivala ra yindlu ya vavasati, ku tiva hilaha Estere a tshameke hakona, ni leswi nga ta n'wi humelela.


text:
Kuteloko ku fike nkarhi wa vanhwana hinkwavo wa ku nghena ha un'we un'we eka hosi Ahasuwerusi, va ri karhi va tilunghisile hi ku lerisa loku lerisiwaka vavasati hi tin'hweti ta khume na timbirhi, hikuva masiku ya ku tilunghisa ka vona a ma tshamisise sweswo: hi tin'hweti ta ntlhanu na yin'we, a va tola mafurha ya mirha, hi tin'hweti tin'wana ta ntlhanu na yin'we va tola maakha lama nun'hwelaka ni swin'wana;


text:
wanhwana yeloyi a nghena eka hosi; hinkwaswo leswi ingi a swi lava, a nyikiwa swona leswaku a huma na swona endlwini ya vavasati a ya endlwini ya hosi.


text:
A nghena kona nimadyambu; nimixo a tlhelela endlwini ya vumbirhi ya vavasati, evulangutelweni bya Xaaxigazi, ndhuna ya hosi, mulanguteri wa vasati va hosi; a a nga tlheri a nghena eka hosi, loko ku nga ri loko a naveriwa hi hosi, a vuya a vitiwa hi vito ra yena.


text:
Loko a ri Estere, n'wana Abihayili, hahani wa Mordekayi, loyi ingi a n'wi hlayisile, a n'wi endle n'wana wa yena, siku ku fikaka nkarhi wa yena wa ku nghena eka hosi, a nga lavanga nchumu loko xi nga ri lexi ingi a xi byeriwile hi Hegayi, ndhuna ya hosi, mulanguteri wa vavasati; kutani Estere a kuma tintswalo eka hinkwavo lava n'wi vonaka.


text:
Estere a yisiwa sweswo eka hosi Ahasuwerusi, endlwini ya yena ya vuhosi, en'hwetini ya vukhume, yi nga n'hweti ya Tebete, elembeni ra vuntlhanu na mambirhi ra ku fuma ka yena.


text:
Hosi yi rhandza Estere ku tlurisa vavasati van'wana hinkwavo, kutani a kuma tintswalo ni ku amukeriwa emahlweni ka yena ku tlula vanhwana van'wana hinkwavo; kwalaho a n'wi tlhandleka harhi ya vukosikazi enhlokweni, kutani a n'wi veka nkosikazi ematshan'weni ya Vhasiti.


text:
Kutani hosi yi endlela tihosana ta yena hinkwato ni tindhuna ta yena nkhuvo lowukulu, wu nga nkhuvo wa Estere, a hunguta ndzuvo wa matiko, kutani a nyika tinyiko hilaha hosi yi nga nyikaka hakona.


text:
Tanihi loko Estere a lerisiwile hi Mordekayi, a nga tivisangi ku tswariwa ka yena ni loko ri ri rixaka ra rikwavo hikuva Estere a endle leswi a swi byeriweke hi Mordekayi, kukotisa siku lero loko a ri karhi a kurisiwa hi yena.


text:
Emikarhini yoleyo, Mordekayi loko a ri karhi a tshamile emahlweni ka nyangwa ya hosi Bigitana na Terexi tindhuna letimbirhi ta hosi, va nga valanguteri va tinyangwa, va karihela hosi, kutani va ringeta ku khoma hosi Ahasuwerusi.


text:
Mhaka yoleyo yi tiviwa hi Mordekayi, kutani a yi tivisa nkosikazi Estere, Estere yena a byela hosi hi vito ra Mordekayi.


text:
Mhaka leyo yi lavisisiwa, yi kumiwa leswaku yi tano, kutani va hayekiwa havambirhi emhandzeni; kutani timhaka leto ti tsariwa ebukwini ya timhaka ta ku fuma, emahlweni ka hosi.


text:
Endzhaku ka sweswo, hosi Ahasuwerusi a tlakusa Hamani, n'wana Hamedata Muagaga; a n'wi kurisa, a tlakusa xitshamo xa yena ku tlurisa swa tihosana hinkwato leti ngi a ri na tona.


text:
Malandza hinkwawo ya hosi lawa ingi ma yima emahlweni ka nyangwa ya hosi, a ma korhama, ma khinsama emahlweni ka Hamani; hikuva hosi a yi lerise sweswo enkarhini wa yena. Kambe Mordekayi a nga korhami, a nga khinsami.


text:
Malandza ya hosi lawa ingi ma yima emahlweni ka nyangwa ya hosi, ma ku eka Mordekayi: “U tlulela yini ku lerisa ka hosi?”


text:
Va tshama va n'wi vulavulela sweswo hinkwawo masiku, a ala ku va yingisa; hilaha va byelaka Hamani leswaku va ta vona loko rito ra Mordekayi ri nga va leri tiyeke, hikuva a va byerile leswaku i Muyuda.


text:
Kuteloko Hamani a vona leswaku Mordekayi a nga korhami, a nga khinsami emahlweni ka yena, Hamani a tala hi ku kariha.


text:
A nyenya ku khoma Mordekayi a ri yena, hikuva a a byeriwile rixaka ra Mordekayi; hikwalaho Hamani a lava hilaha a nga herisaka rixaka ra Mordekayi hakona, va nga Vayuda va ku fuma hinkwako ka Ahasuwerusi.


text:
Loko swi ri tano, hi n'hweti ya ku sungula, yi nga n'hweti ya Nisani, elembeni ra khume na mambirhi ra hosi Ahasuwerusi, ku hlahluviwa hi Puru, hileswaku vuhlolotwana emahlweni ka Hamani, enkarhini wa siku rin'wana ni rin'wana, ni wa n'hweti yin'wana ni yin'wana, ku yisa en'hwetini ya khume na timbirhi, yi nga n'hweti ya Adara.


text:
Hamani a ku eka hosi Ahasuwerusi: “Ku ni vanhu van'wana lava hangalakeke, lava avaneke exikarhi ka vanhu va matiko hinkwawo ya ku fuma ka wena; milawu ya vona yi hambanile ni ya vanhu van'wana; a va yi hi milawu ya hosi; a hi swinene leswaku hosi yi va tshika va rhula.


text:
Loko hosi yi pfumela, a ku tsariwe ku lerisa ka ku va dlaya, kutani ndzi ta humesa lava khomaka ntirho wa hosi titalenta ta silivhere ta 10 000, va ta ti nghenisa evuhlayiselweni bya hosi.”


text:
Kutani hosi yi susa xingwavila evokweni ra yona, yi xi nyika Hamani, n'wana Hamedata, Muagaga, nala wa Vayuda.


text:
Kutani hosi yi ku eka Hamani: “Mali leyo yi nyikiwile wena, u nyikiwile ni vanhu valavo, u ta endla ha vona hilaha u rhandzaka hakona.”


text:
Hi laha vatsari va hosi va vitaniwaka hi siku ra khume na manharhu ra n'hweti yo sungula; ku tsaleriwa hinkwako hilaha Hamani a leriseke hakona; ku tsaleriwa tindhuna ta hosi, ni vafumi va tiko rin'wana ni rin'wana, ni tihosana ta vanhu van'wana ni van'wana; ku tsaleriwa tiko rin'wana ni rin'wana hi matsalele ya rona, ni vanhu van'wana ni van'wana hi ku vulavula ka vona; matsalwa ma tsariwa hi vito ra hosi Ahasuwerusi, kutani ku tiyisiwa hi xingwavila xa hosi.


text:
Matsalwa ma rhumeriwa ematikweni hinkwawo ya hosi hi vatsutsumi, va ku: “Ku lovisiwa, ku dlayiwa, ku herisiwa Vayuda hinkwavo, lavakulu ni lavatsongo, vana ni vavasati, hi siku rin'we, hi siku ra khume na manharhu ra n'hweti ya khume na timbirhi, yi nga n'hweti ya Adara, va phanga ni xuma xa vona.”


text:
Leswi nga tsariwa a wu ri nawu wa matiko hinkwawo, leswaku vanhu hinkwavo va tilunghisela siku lero.


text:
Ku lerisa ku tivisiwa ni le Xuxani, ntsindza. Kutani hosi na Hamani va tshamisa va nwa, kambe muti wa Xuxani a wu tele tingana.


text:
Kuteloko Mordekayi a tivile hinkwaswo leswi endliweke, a handzula tinguvu ta yena, a funengela tinguvu leto khwaxa ni nkuma, kutani a humelela exikarhi ka muti, a ri karhi a rila hi ku rila lokukulu, ko vavisa.


text:
A fikisa xisweswo emahlweni ka nyangwa ya hosi, hikuva munhu la funengeleke tinguvu leto khwaxa a nga pfumeleriwi ku nghena hi nyangwa ya hosi.


text:
Etikweni rin'wana ni rin'wana, eswivandleni hinkwaswo laha rito ra hosi ni ku lerisa ka yona swi fikeke kona, nhlomulo wu va lowukulu eka Vayuda, ni ku titsona swakudya, ni ku rila, ni ku tiba swifuva; kutani nguvu leyo khwaxa ni nkuma swi va swilawu swa lavo tala.


text:
Vanhwanyana va Estere ni malandza ya yena va ta, va n'wi byela timhaka leto. Nkosikazi yi vaviseka ngopfu kutani yi rhumela Mordekayi swifunengelo leswaku, a funengela swona, a susa nguvu ya yena leyo khwaxa; kambe a nga swi amukelanga.


text:
Hilaha Estere a vitaka Hataki, un'wana wa malandza lama vekiweke hi hosi emahlweni ka yena, a n'wi lerisa leswaku a ya eka Mordekayi, a ta twa mhaka leyi nga kona ni timbhoni ta mhaka yoleyo.


text:
Mordekayi a n'wi tivisa hinkwaswo leswi humeleleke, a n'wi ringanisela ni mali leyo Hamani a nga te, u ta yi humesela vuhlayiselo bya hosi ematshan'weni ya Vayuda, leswaku va dlawa.


text:
A n'wi nyika ni marito ya tsalwa ra ku lerisa loku pfaka eXuxani ku va dlaya ku yi kombisa Estere, a ta n'wi tivisa hinkwaswo; kambe a lerisa Estere ku nghena eka hosi, a ta va khongelela, a khongelela vanhu va rikwavo eka yena.


text:
“Malandza hinkwawo ya hosi ni vanhu va matiko ya hosi, va tiva leswaku munhu, kumbe wanuna, kumbe wansati, loko a nghena eka hosi erivaleni ra le xikarhi a nga vitaniwanga, nawu wu kona lowu nga hundzukiki lowu lerisaka leswaku a dlayiwa loko ku nga ri loko hosi yi nga n'wi yimisela nhonga ya yona ya vuhosi, ya nsuku, leswaku a hanya; kasi mina a ndzi si vitaniwa leswaku ndzi nghena eka hosi hi masiku ya makume manharhu.”


text:
Hilaha Mordekayi a lerisaka leswaku Estere a hlamuriwa hileswaku: “U nga anakanyi embilwini ya wena leswaku u ta pona, hambi u ri endlwini ya hosi, ku tlula Vayuda hinkwavo;


text:
hikuva, hambi u nga miyela enkarhini wolowo ku pfuna ni ku hanyisiwa swi ta humelela Vayuda swi pfa kun'wana; loko u ri wena ni yindlu ya tata wa wena, mi ta lovisiwa, kambe swi tiviwa hi mani loko kumbe u fikile evukosikazini hikwalaho ka nkarhi lowo tano?”


text:
“Famba u ya hlengeleta Vayuda hinkwavo lava nga kona eXuxani; mi titsona swakudya ematshan'weni ya mina; mi nga tshuki mi dya, ni loko ku ri ku nwa hi masiku manharhu, vusiku ni nhlekanhi; na mina ni vanhwanyana va mina, hi ta titsona swakudya sweswo, ndzi ta nghena eka hosi, ni loko nawu wu nga pfumeri; hambi ndzi nga dlawa, a ndzi dlayiwe.”


text:
Hi siku ra vunharhu, Estere a funengela swifunengelo swa yena swa vukosikazi, kutani a ya yima erivaleni leri nga exikarhi ka yindlu ya hosi, emahlweni ka yindlu ya hosi, hosi a yi tshamisile exiluvelweni xa ku fuma ka yena, endlwini ya vuhosi, kusuhi ni nyangwa ya yindlu.


text:
Kuteloko hosi yi vona nkosikazi Estere a yime erivaleni, a kuma tintswalo emahlweni ka hosi, kutani yi yimisela Estere nhonga ya vuhosi ya nsuku leyi ngi yi ri evokweni ra yena; kutani Estere a tshinela, a khoma makumu ya nhonga.


text:
Hosi yi ku eka yena: “Oho, nkosikazi Estere, u ni mhaka yihi; u kombela yini? Hambi u nga kombela ku avanyisa ka vumbirhi ka ku fuma, u ta nyikiwa.”


text:
Estere a ku: “Loko hosi yi pfumela, hosi a yi te namuntlha na Hamani eswakudyeni leswi ndzi n'wi lunghiseleke swona.”


text:
Hosi yi ku: “Hatlisani mi landza Hamani, a ta, a endla leswi vuriwaka hi Estere.” Kutani hosi yi ta na Hamani eswakudyeni leswi Estere a swi lunghiseke.


text:
Kakuloko ku nwiwa vhinyo, hosi yi ku eka Estere: “U kombela yini? U ta swi nyikiwa. U kombela yini? Ni loko ku nga va ku averiwa ka vumbirhi ka ku fuma, u ta endleriwa swona.”


text:
Loko swange ndzi kume tintswalo emahlweni ka hosi loko hosi yi nga pfumela ku ndzi nyika ku kombela ka mina, ni ku endla tani hi ku khongela ka mina, ndzi ri, hosi a yi engete yi ta na Hamani eswakudyeni leswi ndzi nga ta va lunghisela swona, kutani mundzuku ndzi ta endla hi ku vula ka hosi.”


text:
Hi siku rolero, Hamani a huma a tsakile embilwini ya yena, a tikorisile; kambe kakuloko Hamani a vona Mordekayi a ri emahlweni ka nyangwa ya hosi, a nga yimanga ku n'wi tshinelela, a karihela Mordekayi.


text:
Kambe Hamani a tikhoma; kutani, kuteloko a fikile ekaya, a rhumela ku ya vitana maxaka ya yena na Zerexa, nsati wa yena.


text:
Hamani a va byela ku kateka ka rifuwo ra yena, ni ku tala ka vana va yena, ni hinkwaswo leswi hosi yi n'wi tlakuseke ha swona, ni laha a n'wi kuriseke ku n'wi veka lonkulu wa tihosana ni wa malandza ya hosi.


text:
Hamani a engeta a ku: “Kambe, nkosikazi Estere a nga rhambangi munhu ehandle ka hosi ku ta eswakudyeni leswi a swi endleke, loko ndzi nga ri mina; ni mundzuku na kambe ndza ha rhambiwile ku ya eka yena kun'we ni hosi.


text:
Kambe leswo hinkwaswo a swi ringani eka mina, loko ndza ha ri karhi ndzi vona Mordekayi, Muyuda loyi, a tshamisaka emahlweni ka nyangwa ya hosi.”


text:
Zerexa, nsati wa yena, ni maxaka ya yena, va ku eka yena: “A ku yimisiwe mhandze leyo leha ya ntlhanu wa makume ya swisungunhu, kutani mundzuku, u kombela eka hosi leswaku Mordekayi a hayekiwa eka yona; kutani wena, u ta ya eswakudyeni ni hosi u tsakile.” Mhaka yoleyo yi tsakisa Hamani, kutani a lerisa leswaku ku yimisiwa mhandze.


text:
Hi vusiku byolebyo, hosi a yi nga kumi vurhongo; kutani yi ku, ku tisiwa buku ya switsundzuxo, ya timhaka ta ku fuma, yi va yi hlayiwa emahlweni ka hosi.


text:
Ku kumiwa ku tsariwe hilaha Mordekayi ingi a tivisile timhaka ta Bigitana na Terexi tindhuna letimbirhi ta hosi va nga valanguteri va nyangwa, ta leswi va nga lava ku khoma hosi Ahasuwerusi.


text:
Hosi yi ku: “Ku dzuna ni ku khensa hi loku yini leswi Mordekayi a swi endleriweke enkarhini wolowo?” Malandza lawa ma tirhelaka hosi, ma ku: “A nga endleriwangi nchumu.”


text:
Hosi yi ku: “I mani la nga ehandle?” Kutani Hamani a a fikile exivandleni lexi nga exikarhi ka yindlu ya hosi, a tele ku ta kombela eka hosi leswaku ku hayekiwa Mordekayi emhandzeni leyi a n'wi lunghiseleke yona.


text:
Hilaha Hamani a nghenaka, kutani hosi yi ku eka yena: “Ku ta endliwa yini eka munhu loyi hosi yi rhandzaka ku n'wi tsakisa xana?” Hamani a ku embilwini ya yena: “Hosi yi nga rhandza ku tsakisa mani loko ndzi nga ri mina xana?


text:
a ku tisiwe xifunengelo xa vuhosi lexi funengelaka hi hosi, ni hanci leyi khandziyaka hi hosi, ni harhi ya vuhosi leyi vekeriwaka enhlokweni ya yona,


text:
xifunengelo ni hanci swi vekiwa emavokweni ya ndhuna yin'wana ya hosi ya letikulu; ku funengetiwa munhu loyi hosi yi rhandzaka ku n'wi tsakisa, kutani a fambisiwa hi hanci entsendzeleni wa muti, kutani ku huweleriwa emahlweni ka yena, va ku: ‘Ku endliwa sweswo eka munhu loyi hosi yi rhandzaka ku n'wi tsakisa!’ ”


text:
Kutani hosi yi ku eka Hamani: “Hatlisa u teka xifunengelo ni hanci, hilaha u nga vula hakona, kutani u endla sweswo eka Mordekayi, Muyuda la tshamaka emahlweni ka nyangwa ya hosi; u nga tshiki mhaka ni yin'we ya hinkwaswo leswi u swi vuleke.”


text:
Kutani Hamani a teka xifunengelo ni hanci, a funengeta Mordekayi, kutani a n'wi fambisa hi hanci entsendzeleni wa muti, a ri karhi a huwelela emahlweni ka yena, a ku: “Ku endliwa sweswo eka munhu loyi hosi yi rhandzaka ku n'wi tsakisa.”


text:
Kutani Mordekayi a vuya a tlhelela enyangweni ya hosi, Hamani, yena, a hatlisa a tiyela ekaya, a ri ku vavisekeni, a tifunengete nhloko.


text:
Hamani a rungulela Zerexa, nsati wa yena, ni maxaka hinkwawo ya yena, hinkwaswo leswi n'wi humeleleke. Tintlhari ta yena, ni nsati wa yena Zerexa, va ku eka yena: “Leswi Mordekayi yeloyi u sunguleke ku wa emahlweni ka yena, a ri wa rixaka ra Vayuda, u nga ka u nga n'wi hluli, kambe hakunene u ta wa emahlweni ka yena.”


text:
Va ku va ha vulavula, ku fika tindhuna ta hosi, ti hatlisa ti yisa Hamani eswakudyeni leswi endliweke hi Estere.


text:
Na kambe hosi yi ku eka Estere, hi siku ra vumbirhi, loko ku nwiwa vhinyo: “U kombela yini, nkosikazi Estere? U ta xi nyikiwa. U kombela yini? Ni loko ku nga va ku avanyisa ka vumbirhi ka ku fuma, u ta endleriwa swona.”


text:
Nkosikazi Estere a hlamula, a ku: “Loko ngi ndzi kume tintswalo emahlweni ka wena, hosi, loko hosi yi nga pfumela, a ndzi nyikiwe ku hanya ka mina hi ku kombela ka mina, ni ku hanya ka varikwerhu hi ku kombela ka mina;


text:
hikuva hi xavisiwile, mina ni varikwerhu, leswaku hi herisiwa hi dlawa, hi lovisiwa. Kambe; loko hi xavisiwile leswaku hi ta endliwa makhumbi ya vavanuna ni ya vavasati, ingi ndzi miyerile ndzi ku ntsee; kambe muxanisi a nga hluleka ku riha leswi hosi yi nga ta onhakelwa hi swona.”


text:
Kutani hosi Ahasuwerusi a hlamula, a ku eka nkosikazi Estere: “La tiyeke mbilu ku endla sweswo, i mani-ke, u kwihi?”


text:
Estere a ku: “Muxanisi ni nala, i Hamani, munhu lowo biha!” Kutani Hamani a tshuka ngopfu emahlweni ka hosi ni nkosikazi.


text:
Hilaha hosi, eku kariheni ka yona, yi sukaka eswakudyeni, yi tiyelaka entangeni wa yindlu ya vuhosi; Hamani, yena, a yima kwalaho, a tikhongelela vutomi bya yena eka nkosikazi Estere hikuva a swi vonisisile leswaku rifu ra yena ri kaneriwile hi hosi.


text:
Hosi yi vuya hi le ntangeni wa yindlu ya vuhosi, yi vuyela endlwini, laha ingi ku nwiwa vhinyo. Kasi Hamani a tiwisele exilawini lexi Estere a nga eka xona. Hosi yi ku: “Xana hileswaku, u pfukela nkosikazi matimba emahlweni ka mina endlwini ya mina?” Mhaka yoleyo ya ku ya ha huma enon'wini wa hosi, ku funengetiwa nghohe ya Hamani.


text:
Ndhuna yin'wana, Harabona, yi ku eka hosi: “Vona, mhandze ya ku leha kantlhanu wa makume ya swisungunhu, leyi Hamani a yi celeleke Mordekayi la vulavuleke swinene eka hosi, yi yimisiwe endlwini ya Hamani.” Kutani hosi yi ku: “N'wi hayekeni eka yona.”


text:
Kutani va hayeka Hamani emhandzeni leyi ngi yi lunghiseriwe Mordekayi, kutani vukari bya hosi byi vomba.


text:
Hi siku rolero, hosi Ahasuwerusi a nyika nkosikazi Estere yindlu ya Hamani, muxanisi wa Vayuda; Mordekayi yena, a ta emahlweni ka hosi, hikuva Estere a a n'wi byerile lexi a nga xona eka yena.


text:
Hosi yi humesa xingwavila xa yena lexi ingi a xi tekerile Hamani, a xi nyika Mordekayi; kutani Estere a veka Mordekayi n'wini wa yindlu ya Hamani.


text:
Estere a engeta a vulavula emahlweni ka hosi, a tiwisela emahlweni ka milenge ya yena, a rila, a n'wi khongela leswaku a herisa ku biha ka Hamani, Muagaga, ni vutlhari bya yena lebyi ingi a hehleke Vayuda ha byona.


text:
a ku: “Loko hosi yi pfumela, ni loko ndzi kume tintswalo emahlweni ka yona, loko mhaka ya mina yi lulamile emahlweni ka hosi, kambe loko ndzi ri la tsakisaka emahlweni ka yona, a ku tsariwe leswaku ku hundzuluxiwa mapapila lawa ma tsariweke hi vutlhari bya Hamani, n'wana Hamedata, Muagaga, lawa ma tsariweke hi yena ku dlaya Vayuda va matiko hinkwawo ya hosi.


text:
Hikuva ndzi nga tiyisa ku yini matimba ku vona ku biha loku nga ta wela ehenhla ka vanhu va rikwerhu xana? Kumbe ndzi nga tiyisa ku yini matimba ku languta ku dlayiwa ka varikwerhu xana?”


text:
Hosi Ahasuwerusi a ku eka nkosikazi Estere ni ka Muyuda Mordekayi: “Vonani, ndzi nyike Estere yindlu ya Hamani, kutani yena a hayekiwile emhandzeni, hikuva a yise voko eka Vayuda.


text:
Loko swi ri tano, tsalani n'wina hi vito ra hosi ematshan'weni ya Vayuda hilaha mi swi rhandzaka, kutani mi tiyisa hi xingwavila xa hosi; hikuva papila leri tsariweke hi vito ra hosi, ri tiyisiweke hi xingwavila xa hosi, a ri na ku hundzukeriwa.”


text:
Kwalaho vatsari va hosi va vitaniwa hi nkarhi wolowo, ri nga siku ra makume mambirhi na manharhu ra n'hweti ya vunharhu, yi nga n'hweti ya Sivani; ku tsariwa hinkwako hilaha Mordekayi a lerisaka hakona; ku tsaleriwa Vayuda ni tindhuna ta tihosi, ni vafumi, ni tihosana ta matiko, ku suka eIndiya ku fika eEtiyopiya, ma nga matiko ya 127, ku tsaleriwa tiko rin'wana ni rin'wana hi matsalele ya rona, ni vanhu van'wana ni van'wana hi ku vulavula ka vona, ni Vayuda hi matsalele ni ku vulavula ka vona.


text:
Mordekayi a tsala hi vito ra hosi Ahasuwerusi, kutani a tiyisa hi xingwavila xa hosi, a rhumela mapapila hi vatsutsumi lava khandziyeke tihanci ni vakhandziyi va tikamela, ni timula leti tswalaka hi tihanci leta matswele.


text:
Mapapila lawa, hosi a ma rhumela Vayuda, emutini wun'wana ni wun'wana, leswaku va pfumeleriwa ku hlengeletana endhawini yin'we, ni ku yimela ku hanya ka vona, ku dlaya, ni ku lovisa hinkwavo vanhu ni tiko leri va pfukelaka, kun'we ni vana va vona ni vasati va vona, ni ku phanga swilo swa vona.


text:
Va ku va endla sweswo hi siku rin'we ematikweni hinkwawo ya hosi Ahasuwerusi, ri nga siku ra khume na manharhu ra n'hweti ya khume na timbirhi, yi nga n'hweti ya Adara.


text:
Kopi ya papila lero yi endliwa leswaku ku va ku lerisa etikweni rin'wana ni rin'wana, kutani yi khensiwa evanhwini hinkwavo, leswaku Vayuda va ta va va tilunghisile hi siku rolero, leswaku va ta tirihisela eka valala va vona.


text:
Vatsutsumi lava khandziyeke tihanci ni timula, va hatlisa va huma, va hatlisisiwa hi ku lerisa ka hosi. Ni le Xuxani, ntsindza, ku lerisa koloko ku lerisiwa.


text:
Mordekayi a suka emahlweni ka hosi a funengele xifunengelo xa vuhosi xa rihlaza ni xa ntsembyana lowo basa, a vehele harhi leyikulu ya nsuku, a ri ni nguvu ya ntsembyana leya ribungu. Kutani muti wa Xuxani wu ba huwa, wu tsakile ngopfu.


text:
Etikweni rin'wana ni rin'wana, ni le mutini wun'wana ni wun'wana, eswivandleni hinkwaswo leswi rito ra hosi ni ku lerisa ka yona swi fikeke eka swona, Vayuda va tshamisa eku tsakeni ni le ku tsakisiseni va endla nkhuvo hi siku lerinene; ku tsandza ni lavanyingi exikarhi ka vanhu va matiko va tiendla Vayuda, hikuva ku chava ka Vayuda a ku va wele ehenhla.


text:
En'hwetini ya khume na timbirhi, yi nga n'hweti ya Adara, hi siku ra khume na manharhu ra n'hweti, leri rito ni ku lerisa ka hosi ingi swi fanele ku hetiseka ha rona, ri nga siku leri valala va Vayuda ingi va tshembile leswaku va ta va pfukela matimba ha rona, timhaka ti hundzuka, kutani Vayuda va va vona lava pfukelaka lava ngi va va venga hi matimba.


text:
Vayuda va hlengeletana emitini ya vona, ematikweni hinkwawo ya hosi Ahasuwerusi, leswaku va yisa voko eka hinkwavo lava rhandzeke ku va humesela khombo; a ku vanga na un'we la nga tiva ku yima emahlweni ka vona, hikuva nchavo wa vona a wu wele vanhu hinkwavo.


text:
Tihosana hinkwato ta matiko, ni tindhuna, ni vafumi, ni hinkwavo lava khomeke timhaka ta hosi, va yimela Vayuda hikuva nchavo wa Mordekayi a wu va wele ehenhla.


text:
Hikuva Mordekayi a a ri nkulu endlwini ya hosi, kutani ku twala ka yena a ku yile ematikweni hinkwawo; hikuva wanuna yeloyi, Mordekayi, a a ri karhi a kula.


text:
Vayuda va dlaya valala va vona hinkwavo hi fumu, ku va ku dlawa ni ku lovisa lokukulu, kutani va endla lava va va vengeke hi ku rhandza ka vona.


text:
Kutani hosi yi ku eka nkosikazi Estere: “EXuxani, ntsindza, Vayuda va dlayile vanhu va ntlhanu wa madzana ni vana va Hamani va khume. Loko swi ri tano va endlise ku yini eka matiko man'wana ya hosi xana? Ni sweswi, u kombela yini? U ta xi nyikiwa. Wa ha kombela yini? Ku ta endliwa sweswo.”


text:
Estere a ku: “Loko hosi yi pfumela, Vayuda va le Xuxani va tlhela va pfumeleriwa ni mundzuku ku endla hi ku lerisa ka sweswi, kambe ku hayekiwa etimhandzeni vana va Hamani va khume.


text:
Hosi yi lerisa leswaku ku endlisiwa sweswo, ni leswaku ku vuriwa ku lerisa eXuxani; kutani vana va Hamani va khume va hayekiwa etimhandzeni.”


text:
Loko swi ri tano, Vayuda va le Xuxani va tlhela va hlengeletana hi siku ra khume na mune ra n'hweti ya Adara, kutani va dlaya vanhu va madzana manharhu eXuxani, kambe a va phanganga nchumu.


text:
Vayuda van'wana, lava nga ematikweni ya hosi, va hlengeletana na vona, va yimela ku hanya ka vona; va vona ku wisa eka valala va vona, kutani va dlaya vanhu va 75 000 exikarhi ka lava va va vengeke, kambe a va phanganga nchumu.


text:
Leswo va swi endla hi siku ra khume na manharhu ra n'hweti ya Adara, kutani va wisa hi ra vukhume na mune va ri endla siku ra nkhuvo ni ra ku tsaka.


text:
Kambe Vayuda va le Xuxani va hlengeletana hi ra vukhume na manharhu ni ra vukhume na mune ra n'hweti yoleyo, kutani va wisa hi ra vukhume na ntlhanu, va ri endla siku ra nkhuvo ni ro tsaka.


text:
Hikwalaho Vayuda va le tikweni, lava akeke emitini leyi nga riki na marhangu, va endla siku ra vukhume na mune ra n'hweti ya Adara siku ro tsaka ni ro dya, ni siku ra nkhuvo, leri ku rhumelaniwaka tinyiko ha rona.


text:
Mordekayi a tsala timhaka toleto kutani a rhumela mapapila eka Vayuda hinkwavo va le matikweni hinkwawo ya hosi Ahasuwerusi, eka lava nga ekusuhi ni ka lava nga ekule,


text:
leswaku ku tiyisiwa exikarhi ka vona leswaku hi lembe rin'wana ni rin'wana, va hlawula siku ra khume na mune ra n'hweti ya Adara ni siku ra khume na ntlhanu,


text:
hileswaku hi masiku lawa Vayuda va voneke ku wisa eka valala va vona, kambe en'hwetini leyi tingana ta vona ti hundzukeke ku tsaka, ni ku rila ka vona ku hundzukeke nkhuvo; va ku va ma endla masiku ya nkhuvo ni ya ku tsaka lawa ku rhumelaniwaka tinyiko, lawa kambe ku hiwaka swisiwana ha wona.


text:
Vayuda va pfumela ku endla leswi ingi va sungurile ku swi endla, swi nga leswi Mordekayi a va tsaleleke swona.


text:
Hikuva Hamani, n'wana Hamedata, Muagaga, muxanisi wa Vayuda hinkwavo, a kanerile makungu yo dlaya Vayuda kutani a hlahluve Puru, byi nga vuhlolotwana, leswaku a va heta, a va dlaya.


text:
Kambe loko Estere a ta emahlweni ka hosi, a lerisa hi mapapila leswaku makungu layo biha lawa ma kaneriweke hi Hamani ya ku hehla Vayuda, ma tlheriseriwa enhlokweni ya yena, kutani a hayekiwa emhandzeni, yena ni vana va yena.


text:
Hilaha va thyeke masiku walawo Purimi, hi vito ra Puru. Hikwalaho, kuteloko va hlaye timhaka hinkwato ta papila lero ni ku vona leswi va swi voneke, ni leswi swi va humeleleke,


text:
Vayuda va kanela, kutani va tihlawulela, va hlawulela ni vatukulu va vona ni hinkwavo lava nga va namarhelaka, leswaku va nga ka va nga tshiki ku hlawula masiku walawo mambirhi, elembeni rin'wana ni rin'wana, hi nawu wa kona lowu tsariweke, ni nkarhi lowu vekiweke;


text:
va kanela leswaku masiku walawo ma ta tsundzukiwa ni ku hlawuriwa emikarhini hinkwayo, endlwini yin'wana ni yin'wana, ni le tikweni rin'wana ni rin'wana, ni le mutini wun'wana ni wun'wana, ni leswaku masiku walawo ya Purimi ma nga ka ma nga pfumaleki exikarhi ka Vayuda, ni loko ku ri ku tsundzuka ka kona ku nga heli eka vatukulu va vona.


text:
Nkosikazi Estere, n'wana wa Abihayili, ni Muyuda Mordekayi, va tsala va nyikiwile matimba hinkwawo, va tiyisa papila rolero ra vumbirhi ehenhla ka Purimi.


text:
Vayuda hinkwavo, lava nga ematikweni ya 127 ya ku fuma ka Ahasuwerusi, va rhumeriwa mapapila ya timhaka ta ku rhula ni ta vunene,


text:
ya ku veka masiku walawo ya Purimi enkarhini wa kona lowu vekiweke, hilaha Muyuda Mordekayi ni nkosikazi Estere va va vekeleke wona, ni laha va tivekeleke wona ni vatukulu va vona enkarhini wa timhaka ta ku titsona swakudya, ni ta ku huwelela ka vona.


text:
Loko yi ri mitirho hinkwayo ya mandla ya yena, ni swiendlo swa yena leswi tlakukeke, ni loko ku ri ku runguriwa ka vukulukumba bya Mordekayi, hilaha hosi yi nga n'wi tlakusa hakona, a ndzi ku, timhaka toleto ti tsariwe ebukwini ya timhaka ta tihosi ta Mediya na Peresi.


text:
Hikuva Muyuda Mordekayi a a ri wa vumbirhi, la tlhandlamaka hosi Ahasuwerusi; a va nkulukumba exikarhi ka Vayuda, ni la tsakisaka eka vunyingi bya varikwavo; a a lavela vanhu va rikwavo tintswalo, a kanelela hinkwavo va rixaka ra yena ku rhula.


text:
Munhu a a ri kona etikweni ra Usi, vito ra yena a a ri Yobo. A a ri munhu la fambaka hi ku tenga ni ku lulama; a chava Xikwembu, a tinga swo biha.


text:
Swifuwo swa yena a ti ri tinyimpfu ta 7 000, ni tikamela ta 3 000, ni tihomu leti ringanaka majoko ya 500, ni timbhongolo ta matswele ta 500, ni malandza layo tala; munhu yeloyi a a tlula vavanuna hinkwavo va le vuxeni hi vukulu.


text:
Vana va yena a va ri ni mukhuva wo endlelana mikhuvo etindlwini ta vona, un'wana ni un'wana hi siku ra yena; a va vitana ni vamakwavo va xisati lavanharhu ku ya dya ni ku nwa na vona.


text:
Kuteloko va hetile mikhuvo ya vona, Yobo a a va vitana ku ta va basisa, a pfuka nimixo, a tlhava magandzelo yo hisiwa lama ringanaka ntsengo wa vona hinkwavo, hikuva Yobo a a ku: “Kumbe vana va mina va dyohile; va rivele Xikwembu etimbilwini ta vona.” Yobo a a tshama a endlisa sweswo hi masiku hinkwawo.


text:
Siku rin'wana vana va Xikwembu va ya humelela emahlweni ka Yehovha na yena Satana a nghena exikarhi ka vona.


text:
Kutani Yehovha a ku eka Satana: “U huma kwihi?” Satana a hlamula, a ku eka Yehovha: “Ndzi huma emisaveni, a ndzi valanga kona.”


text:
Yehovha a ku eka Satana: “A ku tsundzukanga Yobo nandza wa mina xana? Hikuva a ku na munhu la fanaka na yena emisaveni, la fambaka hi ku lulama ni ku tenga, la chavaka Xikwembu ni ku fularhela swo biha.”


text:
Xana a hi leswi u n'wi sivelelaka yena, ni yindlu ya yena, ni swilo hinkwaswo swa yena-ke? A ku andzisanga mitirho ya mavoko ya yena, ni ku andzisa mitlhambi ya yena emisaveni xana?


text:
Wa nga tshambuluta voko ra wena u khumba hinkwaswo leswi a nga na swona, u ta vona xana a nga ka a nga ku sandzi emahlweni erivaleni-ke?”


text:
Yehovha a ku eka Satana: “Vona, leswi a nga naswo hinkwaswo, ndzi swi veka emavokweni ya wena; ntsena, u nga yisi voko ra wena emirini wa yena.” Kutani Satana a suka emahlweni ka Yehovha.


text:
Hi siku rin'wana, vana va Yobo va xinuna ni va xisati, kakuloko va dya, va nwa vhinyo endlwini ya hosi ya vona,


text:
ku fika ntsumi eka Yobo, yi ku eka yena: “Tihomu a ti rima, ni timbhongolo a ti dya ekusuhi na tona;


text:
kutani va ka Xeba va hi wela ehenhla, va teka swifuwo, va dlaya varisi hi matlhari; ku pona mina ntsena ndzi ku byelaka.”


text:
Kakuloko yeloyi a ha vulavula, ku fika un'wana, a ku: “Ndzilo wa Xikwembu wu wile hi le henhla, wu hisile tinyimpfu ni varisi, va herile; ku lo pona mina ntsena ndzi ku byelaka.”


text:
Yeloyi loko a ha vulavula, ku fika un'wana, a ku: “Vakalediya va mavandla manharhu va wele tikamela ehenhla, va ti byisa, va dlaya ni varisi hi matlhari; ku pona mina ntsena ndzi ku byelaka.”


text:
Yeloyi a ha vulavula, ku fika un'wana a ku: “Vana va wena va vavanuna ni va vavasati loko va ri karhi va dya, va nwa vhinyo endlwini ya hosi ya vona,


text:
moya lowukulu wu huma hi le mananga, wu ba tinhla ta mune ta yindlu, yi wela ehenhla ka vona, yi va dlaya, ku pona mina ntsena ndzi ku byelaka.”


text:
“Ndzi humile ekhwirini ra manana ndzi ri hava nchumu, ndzi ta tlhelela kona ndzi ri hava nchumu. Yehovha u ndzi nyikile, Yehovha u tlhele a teka; a ku dzunisiwe vito ra Yehovha!”


text:
Kambe hi siku rin'wana loko vana va Xikwembu va ya humelela emahlweni ka Yehovha, Satana na yena, a humelela na vona emahlweni ka Yehovha.


text:
Yehovha a ku eka Satana: “Xana u tsundzukile Yobo nandza wa mina-ke? Hikuva a ku na la fanaka na yena emisaveni, la fambaka hi ku lulama ni ku tenga, la chavaka Xikwembu, la fularhelaka swo biha. Wa ha tiyisile eku lulameni ka yena, hambi u ndzi phikelerile ku n'wi lovisa ntsena.”


text:
Satana a hlamula a ku eka Yehovha: “Dzovo ri ringana ni dzovo! Hinkwaswo leswi munhu a nga na swona, a nga swi humesela vutomi bya yena.


text:
Wa nga tlakusa voko ra wena, u khumba marhambu ya yena ni nyama ya yena u vona loko a nga ku rhukani erivaleni xana?”


text:
Kutani a ba Yobo hi marhumba layo vavisa, ku suka emikondzweni ku fika enhlokweni. Yobo a lava xirhengele ku tinwaya ha xona, a tshamile enkumeni.


text:
Kutani nsati wa yena a ku eka yena: “Xana wa ha tiyisile eku lulameni ka wena-ke? Rhukana Xikwembu, u fa!”


text:
Yobo a ku eka yena: “U vulavula kukotisa xihunguki loko xi vulavula. Xana hi ta amukela leswo saseka emavokweni ya Xikwembu, hi nga amukeri swo biha-ke?” Etimhakeni toleto hinkwato Yobo a nga dyohanga hi nomu wa yena.


text:
Vanakulobye va Yobo ha vanharhu, va twa khombo leri n'wi weleke, kutani un'wana ni un'wana a suka eka rikwavo, Elifasi wa ka Temani, Bilidada wa ka Xuwaka, na Sofara wa ka Naama, va hlangana marito, va ta swin'we ku ta tsetsa Yobo ni ku n'wi chavelela.


text:
Kuteloko va tlakuse mahlo va ha ri kule, a va n'wi tivanga; kutani va tlakusa marito, va rila, va handzula tinguvu ta vona va tikhuva hi ntshuri etinhlokweni ta vona, va wu tsutsuxa ehenhla.


text:
Kutani va tshama na yena ehansi, hi masiku ya ntlhanu na mambirhi, ni vusiku bya ntlhanu na byimbirhi, va nga vulavuli na yena, hi ku vona leswaku ku vaviseka ka yena ku kurile ngopfu.


text:
Siku rolero a ri hundzuke munyama, Xikwembu xi nga ri tsetseleli xi ri etilweni, Ku vonakala ku nga ri voningi!


text:
A ri laviwe hi munyama ni mindzhuti ya rifu, Mapapa a ma ri funengete, A ri chavisiwe hi leswi nyamisaka dyambu!


text:
Vusiku byebyo! A byi phorhiwe hi munyama, Byi nga tsaki exikarhi ka masiku ya lembe, Byi nga hlayiwi entsengweni wa masiku ya tin'hweti!


text:
Tinyeleti ta vupeladyambu bya byona a ti nyamisiwe; A byi langutele ku vonakala, mahala, byi nga ku voni, Byi nga voni tin'hwembeti ta vurhonga!


text:
Hikuva a byi pfalangi khwiri leri ndzi humeke eka rona, A byi fihlanga ku vaviseka emahlweni ka mina.


text:
“A ndzi fanga ha yini ndza ha ri ekhwirini ra manana? Kumbe a ndzi lahlekanga ha yini ndza ha huma enyimbeni ya yena?


text:
Kumbe a ndzi ta fana ni mhondlwana leyi yimberiweke, Ndzi kotisa vana lava nga vonangiki ku vonakala.


text:
“Lowa khombo u nyikiwa ku vonakala ha yini-ke? Ni vutomi byi nyikiwa lava nga ni mbitsi etimbilwini ha yini-ke?


text:
Hikuva ku chavisa loku ndzi ku chavaka ku ndzi tele, Leswi ndzi swi tshukaka hi leswi ndzi humelelaka.


text:
“Loko hi tiya ku vulavula na wena, xana hi ta ku karhata-ke? Kambe la nga tibohaka i mani, leswaku a nga vulavuri?


text:
Vukhongeri bya wena a hi ku tshemba ka wena xana? Xana a ku titshembisi hi ku pfumala nandzu eku hanyeni ka wena xana?


text:
Xifaniso lexi ndzi nga tsandzeka ku hlamula xiyimo xa xona, xi yima emahlweni ka mina. Ndzi twa ku te ti-ti-ti, kutani rito ri vulavula khwatsi na mina, ri ku:


text:
‘Xana wa ku fa a nga lulama emahlweni ka Xikwembu xana? Kumbe munhu a nga basa emahlweni ka muvumbi wa yena xana?


text:
Vona, swi tsandza ni malandza ya xona, a xi va tshembi, Xi vona vuhunguki ni le ka tintsumi ta xona!


text:
Swi nga vi tano ngopfu eka lava akeke tindlu ta vumba! Va humile entshurini, va phyandlasiwa kukotisa xivungu.


text:
“Huwelela sweswi! Xana un'wana u kona la nga ta ku hlamulela? Kutani hi wihi wa vakwetsimi la nga ta hundzukela eka wena xana?


text:
Ndzi vonile xihunguki xi mirile rimitsu, Kutani hi nomu lowu, ndzi vona yindlu ya xona yi rhuketeriwa;


text:
Kambe makhamba ma mita rifuwo ra xona. Ntsena khombo a ri humi entshurini, Na wona nhlomulo a wu hluki emisaveni;


text:
Xi nga xona lexi endlaka swilo leswikulu swonghasi, leswi nga kambekiki, Ni mahlori lama nga hlayekiki?


text:
“Vonani, ku katekile munhu loyi Xikwembu xi n'wi layaka! U nga soli nkhavi wa la nga ni matimba hinkwawo,


text:
Emakhombyeni ya ntlhanu na rin'we u ta ku kutsula, Ni ka laya ntlhanu na mambirhi, a ku na swo biha leswi nga ku khumbaka.


text:
Etindlaleni u ta ku hlayisa, u nga tshuki u fa, Etinyimpini u ta ku hlayisa, u nga tlhaviwi hi fumu.


text:
Hikuva u ta endla xinakulobye ni maribye ya nhova, Kambe swivandzana swa nhova swi ta rhula na wena.


text:
U ta kuma leswaku nyimba ya wena ya engeteleka, Ni leswaku vatukulu va wena va ta tala ku fana ni byanyi bya nhova.


text:
U ta rhelela esirheni ra wena eku dyuhaleni lokunene, Kukota nyandza ya koro loko yi susiwa hi nkarhi wa yona.


text:
“Loko swange ku ringanisiwa ku vaviseka ka mina, Ni loko makhombo ya mina, na wona, ma nga vekiwa exikalweni!


text:
Miseve ya lowa matimba yi ndzi tlhavile, Mbilu ya mina yi nwile vuxungu bya yona; Michavo ya Xikwembu yi sisimukile ku ndzi lwisa.


text:
“Oho! Loko ingi ku kombela ka mina ku endleka, Ni loko Xikwembu xi ndzi nyika lexi ndzi xi languteleke!


text:
Loko ngi swi tano, ngi ndzi ta va ni ku chavelela, Ni ku tsaka emakhombyeni lawa ndzi tikeriwaka ha wona, Hikuva a ndzi tlulanga ku lerisa ka Lowo kwetsima.


text:
Matimba ya mina hi wahi leswaku ndzi va ni ku tshemba? Ku hela ka mina hi kwihi leswaku ndzi yingisela?


text:
“Maxaka ya la vavisekaka ma fanele ku n'wi twela vusiwana, Hikuva a nga tshika ku chava Lowa matimba hinkwawo.


text:
Loko ndzi etlela, ndzi ku: ‘Ndzi ta pfuka rini? Vusiku byi ta xa rini?’ Ndzi karhala hi ku hundzuluka vurhonga byi kondza byi huma.


text:
Nyama ya mina yi tlhomene hi swivungu ni mabuwu ya misava Nhlonge ya mina yi oma, yi tlhela yi huma vuvopfu.


text:
Masiku ya mina ma tsemiwa hi ku hatlisa kukota xiluko xa muluki, Ma hangalaka, ku nga ri na ku tshemba.


text:
“Yehovha tsundzuka leswaku vutomi bya mina i ku huhuta ntsena, Mahlo ya mina ma nga ha voni ku tsaka;


text:
Tihlo ra la vonaka a ri nga ha tlheli ri ndzi vona; Mahlo ya wena ma ta ndzi lava, kutani ndzi ta va ndzi nga ha ri kona,


text:
Mapapa ma hangalakile, ma mukile; Hi sweswo, ni loyi a rhelelaka exivandleni xa vafi, a nga na ku tlhela kona.


text:
“Loko swi ri tano ndzi nga ka ndzi nga tipfali nomu, Kambe ndzi ta vulavula hi gome ra mbilu ya mina, Ndzi ta humesa ku bava ka moya wa mina.


text:
Loko ndzi ku: ‘Masangu ya mina ma ta ndzi wisisa,’ Xilawu xa mina xi ta olovisa ku vaviseka ka mina,


text:
Ndzi phiriwa hi ku hanya! A ndzi rhandzi ku hanya hilaha ku nga heriki! Ndzi tshike, hikuva masiku ya mina i huhuto ntsena,


text:
Loko kumbe ndzi endlile xivi, ndzi ku endlele yini, wena mulanguteri wa vanhu? U ndzi veke ha yini lexi u copaka nseve wa wena ka xona, Ndzi hundzuka ndzi va ndzhwalo eka mina,


text:
A ku ndzi khomeri ku dyoha ka mina ha yini, U va u susa ku homboloka ka mina-ke? Hikuva ndzi ya etlela entshurini, U ta ndzi lava, kutani ndzi ta pfumaleka.”


text:
“Timhaka letonghasi, u ta tivulavula ku yisa kwihi? Ni marito ya nomu wa wena ma ta fana ni moya lowu hungelaka ku fika kwihi?


text:
“Xana mavungu ma nga mila laha ndzhope ku nga hava, Kumbe tinhlanga ti nga tala laha mati ku nga hava xana?


text:
Kambe loko va wu susa endhawini ya wona, Wu ta landzula, wu ku: ‘A ndzi ku vonanga ni siku ni rin'we.’


text:
“Ndzi tiva swinene leswaku swi tano! Munhu la faka a nga lulama hi ku yini emahlweni ka Xikwembu xana?


text:
Ni loko a rhandza ku tenga na xona, A nga ka a nga hlamuli mhaka na yin'we, ni ka leta madzanadzana.


text:
Hambi ndzi lulamile, ndzi nga ka ndzi nga hlamuli nchumu; Ndzi ta tikombelela tintswalo eka muavanyisi wa mina.


text:
Hambi a hlamula, loko ndzi n'wi vita, Ndzi nga tsandzeka ku pfumela leswaku u yingisile rito ra mina,


text:
Loko ndzi tivitela matimba! U ri, hi mina wa matimba, Kumbe ku lulama! U ri, i mani la nga ta ndzi vitana ehubyeni?


text:
Hambi ndzi lulamile, nomu wa mina wu fanele ku ndzi vula lowo biha; Loko ndzi nga ri na nandzu, u ta ndzi vula ndzi ri mbabva.


text:
Ku ni mhaka yin'we ntsena leyi ndzi yi tiyisaka, Ndzi ri: Xi onha la nga tiki na nandzu ni lowa nandzu.


text:
Misava yi nyikiwile emavokweni ya lavo biha; Xi sirhela mahlo ya vaavanyisi va yona; Loko xi nga ri xona la endleke sweswo, a nga va mani xana?


text:
Ndzi chavisiwa hi ku vaviseka ka mina hinkwako, Ndzi karhi ndzi tiva leswaku u nga ka u nga ndzi vuli la pfumalaka nandzu.


text:
“Mbilu ya mina yi phiriwile hi vutomi bya mina! Ndzi fanela ku nyika ku dzumadzuma ka mina nkarhi, Ndzi vulavula eku vavisekeni ka moya wa mina.


text:
U tsakela yini ku ndzi endla swo biha, Leswaku u tshika mitirho ya mavoko ya wena, U tivonakisa emakun'weni ya lavo biha xana?


text:
Kasi wa swi tiva leswaku a ndzi na nandzu, Ni leswaku a ku na munhu la nga ndzi lamulelaka evokweni ra wena.


text:
Xana a ku ndzi funengetanga hi nhlonge leyi nga le mirini, Ni ku ndzi tiyisa hi marhambu ni misiha-ke?


text:
Loko ndzi ri ni nandzu, i khombo ra mina! Loko ndzi nga ri na nandzu, ndzi chava ku tlakusa nhloko, Hikuva ndzi xurhile tingana, ndzi vona makhombo ya mina.


text:
Loko ndzi nga yimisa nhloko, u ta ndzi tsutsumela kukotisa nghala, U engetela mahlori ya wena ehenhla ka mina.


text:
U ndzi humesela kambe timbhoni ta wena, U lwa, u andzisela vukari bya wena, U ndzi tela hi mavandla ku ta ndzi hlasela.


text:
“ ‘Yo! U ndzi humesele yini ekhwirini ri manana? Ingi ndzi file kona, ndzi nga voniwi hi tihlo ra munhu;


text:
Masiku ya mina i mangani-ke? Loko swi ri tano, ndzi tshike, Ndzi tlhela ndzi tlakusa mombo switsanana,


text:
Ndzi nga si famba laha ndzi nga tiki tlhela ndzi vuya kona, Etikweni ra munyama ni le ndzhutini wa rifu,


text:
Ri nga tiko ra ntima kukota vusiku lebyikulu, Tiko ra ndzhuti wa rifu ni wa mpfilumpfilu, Laha ku vonakala ku fanaka ni munyama.’ ”


text:
“Marito layo tala lawa, ma ta pfumala ku hlamuriwa xana? Ni munhu wa rivulavulo u ta vuriwa la lulameke xana?


text:
Xana timhaka ta wena ta hava ti nga miyeta vavanuna? Xana u ta sola, ku nga ri na la ku khomisaka tingana xana?


text:
Ku ku boxela xihundla xa vutlhari bya xona lebyi enteke, Ku tlula ku twisisa ka wena, U ta swi vona leswaku Xikwembu xi rivele vukulu bya xidyoho xa wena.


text:
I ku tlakuka loku kotaka ka le tilweni, u ta endla yini? Ku entile ku tlula xivandla xa vafi, u ta tiva yini?


text:
Loko xi hundza, ni loko xi khoma, Loko xi vitana vanhu eku avanyisiweni xi ta siveriwa hi mani xana?


text:
Kambe munhu la nga riki na ku twisisa, loko a kumile miehleketo, Ximbhongolwana xa nhova xi ta fanana na yena.


text:
Vutomi bya wena byi ta tlhavela byi tlula dyambu ra nhlekanhi, Loko wu ri munyama, wu ta fana ni loko wu ri mixo.


text:
U ta tiya mbilu, hikuva ku tshemba ku ta va kona. U ta hiteka, kutani u ta etlela vurhongo lebyinene.


text:
Kambe mahlo ya timbabva ma ta herisiwa; Va ta pfumala vuchavelo, Ku langutela ka vona ri ta va rifu ntsena.”


text:
Na mina, mbilu, ndzi na yo kukota n'wina; A ndzi xihlangi eka n'wina, Timhaka teto, i mani la nga ti tiviki xana?


text:
Ndzi hundzukile mahleko eka vanakulorhi, Loko ndzi kombela ku pfuniwa hi Xikwembu; Ingi la lulameke, la pfumalaka nandzu, i mahleko!


text:
Makhombo ma lulamele hi xisolo, hi ku vula ka lava tsakeke! Ku soriwa ku langutele loyi sondzo ra yena ri rhetemukaka.


text:
Mitsonga ya vaonhi yi ni ku tsaka; Ku rhula i ka lava nga vuriki nchumu hi Xikwembu, Lava tamelaka xikwembu xa vona emavokweni ya vona.


text:
Vona, loko xi onha, a ku na la nga vuyetelaka, Loko xi pfalela munhu, a ku na la nga n'wi pfulelaka.


text:
Eka xona ku tshamile matimba ni vutlhari; La hambukeke ni loyi a hambukisaka va le mavokweni ya xona;


text:
Xi andzisa matiko, kutani xi ma lovisa; Xi navisa matiko, xi tlhela xi ma vuyisela emindzilekaneni ya wona.


text:
Kambe ndzi nga rhandza ku vulavula na Lowa matimba hinkwawo, Ndzi nga navela ku nghena eku tengeni ni Xikwembu.


text:
Xana mi rhandza loko xi mi vutisisa hinkwaswo-ke? Kumbe mi nga xi kanganyisa kukotisa loko va kanganyisa munhu xana?


text:
Xana vukulu bya xona byi nga ka byi nga mi tateli ku chava? Ni nchavo wa xona wu nga ka wu nga mi khomi xana?


text:
Swi pfuna yini hambi ndzi nga khoma nyama ya mina hi meno ya mina, Ndzi fumbarhela moya wa mina hi voko ra mina.


text:
Vonani, a nga ndzi dlaya, a ndza ha ri na ntshembo; Ntsena ndzi rhandza ku tengisa mikhuva ya mina emahlweni ka xona.


text:
Ntsena u ndzi humesele hi swilo swimbirhi, Hilaha ndzi nga tiki fihla mombo wa mina emahlweni ka wena.


text:
Swi lo yini loko u ndzi bohela milenge hi misinya, Hambi ku ri ku siva tindlela ta mina hinkwato, Ni ku rhendzerisa mikondzo ya mina;


text:
Loko masiku ma hlayiwile, ni ntsengo wa tin'hweti ta yena loko wu tiviwile hi wena, Loko a vekiwile endzilakaneni wolowo, a nga ka a nga wu tluli.


text:
Susa mahlo ya wena eka yena, u n'wi ha nkarhi leswaku a tsaka Kukota la thoriweke loko a tsakela ku hela ka ntirho wakwe.


text:
Hi mukhuva wolowo munhu u etlela a nga ha pfuki, Ku ko ku hela matilo, a nga ka a nga ha pfuki, A nga ka a nga khindlimuki evurhongweni bya yena.


text:
Yo! Loko ngi u ndzi fihlile exivandleni xa vafi, U ndzi pfalela hi nkarhi, vukari bya wena byi ko byi hundza, U ndzi vekela siku leri u nga ta ndzi anakanya ha rona.


text:
Loko ngi munhu la feke a nga tlhela a hanya, A ndzi ta yingisela hi masiku hinkwawo ya tinyimpi ta mina, Ku fikela enkarhini lowu timhaka ta mina ti nga ta hundzuka.


text:
“Xana munhu wa vutlhari a nga hlamula hi timhaka ta hava xana? Xifuva xa yena xi nga tshuka xi tele moya wa le vuxeni xana?


text:
Xana ku hlamula ka yena ku fana ni loko ku nga ri nchumu? Ni marito ya yena ma nga pfumala ku pfuna-ke?


text:
Van'wana va kona exikarhi ka hina lavakulu, va misisi yo basa, Lava tlulaka tata wa wena hi malembe.


text:
Vona, swi tsandza ni vakwetsimi va xona, a xi va tshembi, Hambi ma ri matilo, a ma basanga emahlweni ka xona,


text:
Ngopfungopfu xi nga tsandzeka ku tshemba munhu wa thyaka la onhakeke, La nwaka ku homboloka kukotisa mati!


text:
Leswi vuriwaka hi lava vutlhari, Leswi va nga swi fihlangiki hilaha va nga swi teka eka vatata wa vona.


text:
Hilaha tiko ingi ri nyikiwile vona ntsena, Ku nga ri na wumbe wa matiko la ngheneke exikarhi ka vona.


text:
Munhu wa mbabva wa xaniseka hi masiku hinkwawo ya ku hanyaka yena, Hi malembe hinkwawo lawa a ma averiweke.


text:
U pepetseka hala ni hala a lava swakudya swi kwihi xana? U tiva leswaku siku ra munyama ri n'wi tshinelele.


text:
Makhombo ni ku xaniseka swi n'wi chavisa, Swi n'wi kama kukotisa hosi leyi tilunghiseleke ku huma nyimpi.


text:
U tsutsumile ku lwa na yena, a tiyisa nhamu, A tisirhelela ehansi ka mihlana ya switlhangu swa yena.


text:
A nga ka a nga fuwi; rifuwo ra yena ri nga ka ri nga sali, Ni vukosi bya yena byi nga ka byi nga andzi emisaveni.


text:
A nga ka a nga poni munyama; Ritshwa ri ta omisa marhavi ya yena, U ta susiwa hi ku huhuta ka nomu wa yena.


text:
U ta kotisa vhinya leyi tshikaka mihandzu ya yona ya ha ri mimbisi, Ni kukota mutlhwari lowu hohlokaka vulangi bya wona.


text:
Na mina a ndzi ta vulavula kukotisa n'wina, Loko ngi mi ri exitshan'weni xa mina, A ndzi ta luka timhaka ehenhla ka n'wina, Ndzi nonon'hwisa nhloko eka n'wina,


text:
“Hambi ndzi vulavula, ku vaviseka ka mina a ku nga miyeli; Hambi ndzi nga tshika, ndzi nga vona ku pfuniwa kwihi?


text:
Vukari bya yena byi ndzi handzula, byi ndzi landzelela; U ndzi getselela meno. Loyi a nga nala eka mina, u ndzi tlhava hi mahlo layo kariha.


text:
Va ahlamisile milomu ya vona ngopfu ehenhla ka mina ku ndzi hlota, Va ndzi rhukana, va ndzi phakata marhama, Va hlangene ku lwa na mina.


text:
A ndzi hanya swinene, kambe xi ndzi hlakahlile, Xi ndzi khoma hi nhamu, xi ndzi pulukanya hi le xikarhi, Xi ndzi veka evuvekweni bya ku hoxa ka xona.


text:
Miseve ya xona yi ndzi tele hi le henhla, yi huma ematlhelo hinkwawo; Xi ndzi tlhavile xi nga ri na tintswalo; Xi chululela nyongwa ya mina ehansi,


text:
Ni sweswi, vona, mbhoni ya mina yi le matilweni, Mulandzuleri wa mina u le tlhelweni ra le henhlahenhla.


text:
Hikuva malembe lama hlayiweke ma hundza, Ndzi tifambela hi ndlela leyi ndzi nga tiki tlhelaka ha yona.


text:
Hakunene mitseketselo yi ndzi rhendzele. Kutani mahlo ya mina ma byisiwile hi ku hlohlotela ka vona!


text:
“Wa nga ndzi vekela xilangutelo ematshan'weni ya mina, u va wena u humelelaka, Hikuva i mani la nga ndzi yimelelaka, a katsakanya na mina?


text:
Hambiswiritano, lowo lulama u tiyisela endleleni ya yena, Ni lowa mavoko yo basa u engetela ku tiya mbilu.


text:
Loko mi ri n'wina hinkwenu, tlhelani mi vuya; Ndzi nga ka ndzi nga voni munhu loyi a tlhariheke exikarhi ka n'wina.


text:
Masiku ya mina ma hundzile, Makungu ya mina lama rhandziwaka hi mbilu ya mina, Makungu ya mina ma wile hansi.


text:
Kutani ndzi langutile tlhelo ra vafi leswaku yi va yindlu ya mina, Ndzi andlarile masangu ya mina tlhelo ra munyama.


text:
Wena la tihandzulaka hi vukari bya wena, Xana misava yi ta hundzuka swahava hikwalaho ka wena-ke? Ni maribye ma tshinetiwa evutshan'weni bya wona xana?


text:
Ku vonakala ku ta hundzuka munyama entsongeni wa yena, Rivoningo ra yena ra le henhla ka yona ri ta timiwa.


text:
A ku na ombe wa varikwavo la akaka entsongeni wa yena, Xivavula xi halatiwa henhla ka vuako bya yena.


text:
A nga siyi n'wana, hambi a ri ntukulu exikarhi ka tiko ra yena, Evuakweni bya yena ku pfumaleka masiyela lama humaka eka yena.


text:
Tinxaka leti nga ta ta ti ta hlamala eku onhakeni ka yena, Rixaka ra sweswi ri khomiwa hi ku rhurhumela.


text:
Ku ndzi rhiyela xirimbana xa xona. Vonani, ndzi ba nkosi hi leswi ndzi endliwaka hi ku nonon'hwa kambe a ndzi voni ku hlamula, Ndzi kombela ku pfuniwa, kambe ku lulama ku hava!


text:
Mavandla ya yena ma ndzi hlomele swin'we, Ma ndzi boxele ndlela ku ta ndzi khoma, Ma rhendzele ntsonga wa mina exikarhi.


text:
“U ndzi tshineterile vamakwerhu ekule na mina, Lava ndzi tivanaka na vona va tiendlile vambe ka mina,


text:
Ndzi vitana nandza wa mina, a nga pfumeri, Ndzi n'wi khongotela hi nomu wa mina, na swona, a swi pfuni.


text:
Ku hefemula ka mina ka nun'hwa eka nsati wa mina, Ndzi nyenyetsa ni le ka vana lava humeke eka mina.


text:
Swi tsandza ni vana lavatsongo, va ndzi hlekula, na vona, Loko ndzi pfuka, va vulavula ehenhla ka mina.


text:
Marhambu ya mina ma namarhele nhlonge ya mina ni nyama ya mina, Ndzi ponile ndzi ri ni nhlonge ya meno ya mina ntsena.


text:
Ndzi tweleni vusiwana! Ndzi tweleni vusiwana, n'wina vanakulorhi! Hikuva voko ra Xikwembu, hi rona leri ndzi beke.


text:
Kambe ndza swi tiva leswaku Mukutsuri wa mina wa hanya, Hikuva u ta pfuka emisaveni a ri yena wa ku hetelela.


text:
Ndzi ta tilangutela xona, xi ta ndzi tsetselela; Ndzi ta xi vona hi mahlo ya mina, ma nga ri ya wumbe, Mbilu ya mina yi navela swonghasi exifuveni xa mina.


text:
Enkarhini wolowo mi ta ku: ‘A hi n'wi xanisela yini?’ Kasi ku lulama ka timhaka ta mina ku ta tiviwa.


text:
Tichaviseni fumu, Hikuva vumbabva i xidyoho lexi lulameleke hi fumu! Mi ta twa leswaku ku avanyisa ku kona.”


text:
“Meehleketo ya mina yi ndzi hlohlotela ku hlamula, Na kona ndzi hluleka ku tikhoma eku anakanyeni ka mina.


text:
Ndzi twile ku tshinya loku ndzi teriseke tingana; Kambe moya wa mina wu ndzi hlamurisa hi ku twisisa ku mina.


text:
Mahlo lama tshamaka ma n'wi vona, a ma nga ha tlheli ma n'wi vona, Ni vutshamo bya yena a byi nga ha tlheli byi n'wi tiva.


text:
Vana va yena va ta lava ku tsetseleriwa hi swisiwana, Mavoko ya yena ma ta vuyisela rifuwo leri a ri tekeke.


text:
Mahlo ya yena a ma nga ha tsakeli swinambyana, Hambi yi ri milambu, hambi yi ri milambyana ya vulombe ni ntswamba.


text:
U ta tlherisa bindzu ra yena, a nga ka a nga ha fuwi nchumu, U ta tlherisa leswi a swi tekeke, a nga ha swi tsakeli.


text:
“Hikuva a nga tivanga ku kolwa embilwini ya yena, U ta hluleka ku tiponisa hi leswi a swi rhandzisisaka.


text:
U ta pfumala, hambi rifuwo ra yena ri n'wi andzele ngopfu, Mavoko ya lava xanisiweke ma ta n'wi wela ehenhla.


text:
Hi nkarhi lowu a xurhisaka khwiri ra yena, Xikwembu xi ta n'wi ba hi ku hisa ka ku kariha ka xona, Xi ta n'wi nisela emarhumbyini ya yena ematshan'weni ya vuswa.


text:
U ta hlomula nseve emirini wa yena, Nhumbu leyo hatima yi huma exivindzini xa yena; U khomiwile hi ku chavisa ka rifu.


text:
Makhombo hinkwawo ma vekeriwile evuhlayiselweni bya yena, Ndzilo lowu nga pfurhetiwiki hi munhu wu ta n'wi hisa, Wu ta hisa ni leswi nga ta sala entsongeni wa yena.


text:
Hi kona ku averiwa ka mbabva loku humaka eka Xikwembu, Ni ndzhaka leyi yi vekeriweke yona hi Xikwembu.”


text:
Rixaka ra vona ri tiyisiwa na vona emahlweni ka vona, Ni vatukulu va vona va yima emahlweni ka vona.


text:
Tindlu ta vona ti tshamile eku tsakeni, ti sirheriwa, a ti chavi, Nhonga ya Xikwembu a yi tshami ehenhla ka vona.


text:
Vonani! Ku tsaka ka vona a ku le mavokweni ya vona-ke? Ku tiyingisa ka timbabva a ku ve kule na mina!


text:
“Hi nkarhi wun'wana rivoni ra timbabva ri timeka, A va tali ku wela hi khombo, Xikwembu a xi andzise ku va avela vukari bya xona.


text:
Mi ku: ‘Xikwembu xi hlayisela vana ku biwa ka ku homboloka ka tata wa vona,’ Kambe a xi n'wi be yena, a ta yingisa!


text:
Hikuva a nga vuri nchumu hi yindlu ya yena ni vana va yena, Loko ntsengo wa tin'hweti ta yena wu herile.


text:
“Vonani, ndzi tiva mianakanyo ya n'wina, Ni ku avanyisa loku mi ndzi avanyisaka ha kona, loku nga lulamangiki.


text:
I mani la nga ta n'wi holovela emahlweni hikwalaho ka mafambele yakwe, U ta tlheriseriwa hi mani leswi a nga swi endla?


text:
Mabuwu ya nkova ma vevuka ehenhla ka yena; Vanhu hinkwavo va longolokile hile ndzhaku ka yena, Lavo rhanga a va hlayiwi hi ku tala ka vona.


text:
Loko swi ri tano mi ndzi humesele yini ku chavelela ka hava? Eku hlamuseleni ka n'wina ku sele mona ntsena.”


text:
“Xana munhu a nga pfuna Xikwembu hi xilo xin'wana xana? E-e, ni ku ringa; munhu wa vutlhari u tipfuna yena n'wini ntsena?


text:
Lowa matimba hinkwawo a nga vona vunene bya wena hi ku tsaka-ke? Kumbe xana a nga kuma bindzu hi mikhuva ya wena ya ku lulama-ke?


text:
“Xana Xikwembu a xi tlakukangi kukota tilo xana? Languta ku tlakuka ka tinyeleti ti tlakukile swonghasi!


text:
“Hikwalaho u endla ntwanano na Xikwembu, u ta vona ku tsaka; Hi mukhuva wulowo rihleko ri ta ta eka wena;


text:
Loko u tlhelela eka Lowa matimba u ta tlhela u pfuxiwa, Ntsena u hlongola ku homboloka entsongeni wa wena;


text:
Hikuva hi kona u nga ta kuma ku tsaka eka Lowa matimba hinkwawo. U ta yimisa mombo wa wena eka Xikwembu.


text:
Loko u kanela mhaka yin'wana yi ta humelela eka wena, Ku vonakala ku ta vangama etindleleni ta wena.


text:
Hambi u famba eku titsongahateni, u ta tikombelela matimba ya ku tipfuxa, Xikwembu xi ta pfuxa munhu la titsongahataka,


text:
“Ni sweswi ku dzumadzuma ka mina ka ha tele ku bava, Voko leri ndzi baka ra ndzi tikela, ri funengeta ku n'unun'uta ka mina.


text:
A ndzi ta tiva timhaka leti xi nga ta ndzi hlamula ha tona, Ndzi twa ni leswi xi nga ta ndzi byela swona.


text:
Loko ngi hi lowo lulama a kanetanaka na xona, Ndzi ta va ndzi tshunxekile hilaha ku nga heriki eka muavanyisi wa mina.


text:
Nenge wa mina wu tiyile emitileni ya xona; Ndzi hlayisile ndlela ya xona, a ndzi hambukanga eka yona.


text:
Milawu ya milomu ya xona a ndzi yi hambukanga; Ndzi hlayisile timhaka ta nomu wa xona ku tlula leswi ndzi tihlambanyisaka ha swona.


text:
Hambiswiritano, xi ni ku anakanya kun'we ntsena, i mani la nga xi rhendzevetaka? Leswi moya wa xona wa swi rhandzaka, wu swi endla.


text:
“Mikarhi leyi vekiweke a yi hlayisiwi hi Lowa matimba hinkwawo xana? Lava n'wi chavaka a va tivi ha yini masiku ya yena xana?


text:
Vona, kukotisa timbhongolo ta nhova, Va humele swakudya swa vona wa ha ri mpundzu; Emananga ntsena va ta kumela vana va vona swakudya.


text:
Ku tekiwa swisiwana emaveleni ya vamana wa swona, Vapfumari va tekeriwa swa vona, swi vekiwa ku languteriwa.


text:
Va kandletela mafurha eswivaveni swa lavo homboloka, Va khuvuta exikhuvutweni xa vona, va ri ni torha.


text:
Mikosi ya lava faka yi twakala emitini; Mimoya ya lava tlhaviweke ya huwelela, Hambiswiritano, Xikwembu a xi chawuki manyala ya vanhu!


text:
Mahlo ya muoswi ma langutela mpimavayeni, U ri: ‘A ku na tihlo leri ndzi vonaka,’ Kambe u tifunengeta mombo hi xisirhelo.


text:
“Lavo biha va hatla ku khaluta kukota swilo leswi rhetemukaka ehenhla ka mati; Ndzhaka ya vona yi rhukaniwile laha emisaveni, A va ha languti tlhelo ra tivhinya!


text:
Kukota loko mati ya gamboko ma lahleka, ma munyeka hi ku oma ka dyandza, Vaendlaswivi va munyisiwa sweswo hi xivandla xa vafi!


text:
Va rivala hi nyimba leyi va velekeke, Va dyiwa hi swivungu, a va anakanyiwi! Mbabva yi susiwa kukota murhi lowu omeke.


text:
“A ri loyi a dyaka swa mhika leyi nga velekiki, Loyi a nga endlangiki nsati wa noni swinene ni kan'we! ...


text:
Xikwembu xi lehisa masiku ya vamatimba hi matimba ya xona, Va pfuka, hambi va nga tshembi leswaku va ta hanya;


text:
Va kurisiwile; kambe hi mikarhi yi nga ri yingani, a va ha ri kona: Va wa, va tekiwa kukota vanhu hinkwavo, Va tshoveriwa kukota swidzumba.


text:
Loko swi nga ri tano, i mani la nga ndzi landzulaka, Ku vulavula ka mina ku ta endliwa swahava hi mani-ke?”


text:
Munhu la faka a nga lulamisa ku yini emahlweni ka Xikwembu? La velekiweke hi wansati a nga tenga hi ku yini xana?


text:
Swi tsandza ni n'weti, xi nga xilo lexi nga vonakaliki, Na tona tinyeleti ti nga tengangiki emahlweni ka xona;


text:
Vona, sweswo i vuhandle bya tindlela ta xona, Hi twa tingomela letitsanana ta xona ntsena; Loko ti ri tindlati ta matimba ya xona, i mani la nga ti twaka xana?”


text:
“I Xikwembu lexi hanyaka, lexi ndzi tekeleke ku lulama ka mina! Ni Lowa matimba hinkwawo la vavisaka moya wa mina!


text:
A ku ve kule na mina ku mi vula lava lulameke! Ndzi ta tiya ndzi tivula la pfumalaka nandzu ndzi kondza ndzi fa;


text:
Ndzi tikhomelela hi ku lulama ka mina, ndzi nga ka ndzi nga ku tshiki, Mbilu ya mina a yi avanyisi ni siku ni rin'we ra ku hanya ka mina.


text:
Hikuva ntshembo wa mbabva hi wihi, Loko Xikwembu xi n'wi tsema, Ni loko xi n'wi tekela vutomi bya yena?


text:
Kumbe xana u lave ku titsakela hi Lowa matimba hinkwawo-ke? Xana a nga khongela Xikwembu hi masiku hinkwawo xana?


text:
Ndzi ta mi dyondzisa maendlelo ya Xikwembu; Ndzi nga ka ndzi nga fihli makungu ya Lowa matimba hinkwawo.


text:
Vonani, hinkwenu mi tsundzuka swinene, ma twanana; Loko swi ri tano, mi humesa ha yini marito ya hava?


text:
“Xona hi ku akeriwa ka mbabva loku humaka eka Xikwembu, Ni ndzhaka leyi va ku homboloka va yi tekaka eka Lowa matimba hinkwawo.


text:
Loko vana va yena va tele, swi ta va swakudya swa matlhari, Vatukulu va yena va nga ka va nga xurhi vuswa.


text:
Hi yena la hlengeletaka, kambe hi lowo lulama la nga ta tifunengeta ha swona, Mali ya yena, lava nga riki na nandzu va ta avelana yona.


text:
Hikuva Xikwembu xi n'wi copa hi miseve xi nga n'wi tsetseleli, A rhandza ku phonyomuka evokweni ra xona.


text:
Munhu u herisa munyama; U vonisisa vuento hinkwabyo, Leswaku a kuma ribye leri fihliweke emunyameni ni le ndzhutini wa rifu.


text:
U cela mugodi ekule ni laha vanhu va akeke kona; Nenge wa yena wa rivala ku n'wi pfuna, U lengalenga, a hayekiwile ekule ni vanhu.


text:
Nsuku wa Ofiri wu nga ka wu nga pimiwi na byona exikalweni, Hambi yi ri onikisi ya risima, ni safiri;


text:
Topazi ya Etiyopiya a yi ringani na byona, Ni nsuku lowo tenga wu nga ka wu nga ngheni exikalweni na byona.


text:
Kutani xi ku eka munhu: ‘Vona, xichavo xa Hosi, hi byona vutlhari; Ku papalata swo biha, hi kona ku twisisa.’ ”


text:
“Loko ndzi nga vona kambe tin'hweti ta khale, Ni masiku lawa Xikwembu xi nga ndzi hlayisa exikarhi ka wona,


text:
Enkarhini wolowo rivoningo ra xona ri voningeke nhloko ya mina, Eku vonakaleni ka xona, a ndzi tiva ku famba exikarhi ka munyama.


text:
Ingi loko ndzi ri kukotisa emasikwini ya ku tiya ka mina, Loko Xikwembu xa ha tshamile entsongeni wa mina kukota nakulorhi.


text:
Loko mikondzo ya mina yi hlantsweka entswambeni, Ni loko ribye ri ndzi humesela swinambyana swa mafurha!


text:
Ndleve leyi ngi yi ndzi twa a yi ku ndzi katekile, Na rona tihlo leri ngi ri ndzi vona ri ndzi dzunisa.


text:
A ndzi funengela ku lulama, kutani ku lulama ku tifunengeta ha mina; Ku tenga ka mina a yi ri nguvu ya mina ni xihuku xa nuna.


text:
A ku nga ri na loyi a hlamulaka loko ndzi vulavurile, Timhaka ta mina a yi ri mberha ehenhla ka vona.


text:
Va ndzi langutela kukotisa mpfula, Va ahlamisa milomu ya vona kukotisa loko va amukela mpfula ya munakan'we.


text:
Loko ndzi hlawula ku ya eka vona, a ndzi tshama emahlweni ka vona, Ndzi kotisa hosi exikarhi ka vunyingi, Ni la chavelelaka lava rilaka.”


text:
“Kambe sweswi, ndzi xihlekiso eka lava nga vatsongo eka mina, Lava ndzi nga sola ku veka vatata wa vona Exikarhi ka timbyana ta mitlhambi ya mina.


text:
Rixaka leri ra ku biha, ri yima evokweni ra mina ra xinene, Va susumeta milenge ya mina ehansi ka mina, Va tiboxela tindlela ku ta ndzi onha.


text:
Va onha ndlela ya mina, va engetela ku onhakeriwa ka mina, Kasi vona va nga ka va nga pfuniwi hi munhu.


text:
Ku chavisa hinkwako ku ndzi kumile, Ku hlongola xidzumo xa mina kukotisa mheho, Ku kateka ka mina ku hundzile kukota papa.


text:
Ndzi huwelela eka wena, kambe a ku ndzi hlamuri; Ndzi yimile kwala, kutani a ndzi honolela hi mahlo.


text:
Hikuva ndza swi tiva leswaku u ndzi yisa eku feni, Endlwini yoleyo hinkwavo lava hanyaka va faneleke ku hlengeletana eka yona.


text:
Xana a ndzi rilangi ehenhla ka loyi a tshameke enhlomulweni? Mbilu ya nga a yi tsetselelanga xisiwana-ke?


text:
A ndzi langutela ku kateka, kutani ndzi tele hi khombo; A ndzi langutela ku vonakala, kambe munyama wu fikele.


text:
Kambe a ndzi ta vona ku averiwa loku yini eka Xikwembu ehenhla xana? A ndzi ta vona ndzhaka leyo yini ehenhla, eka Lowa matimba hinkwawo?


text:
Loko nkondzo wa mina wu hambukile ndlela, Kumbe mbilu ya mina yi landzelele mahlo ya mina, Ni loko xivati xi namarhele emavokweni ya mina,


text:
“Loko mbilu ya mina yi kanganyisiwe hi wansati, Kumbe ndzi tshama enyangweni ya loyi ndzi akeke na yena ku n'wi etlela,


text:
Ndzi to yini loko Xikwembu xi lo ndzi pfukela xana? Ni loko xi vutisisa timhaka, ndzi to yini ka xona-ke?


text:
La ndzi vumbeke ekhwirini, na vona u va vumbile, Xana a hi xona lexi hi humeseke ekhwirini ra wansati-ke?


text:
“Loko ndzi arile xikhongelo xa xisiwana, Ndzi va ndzi languta wansati wa noni a kondza a karhala mahlo,


text:
Kasi loko ndza ha ri lo ntshwa, swi kurile ka mina, Ndzi va ka swona kukotisa tatana. Ndzi fambisile nsati wa noni mpfhuka ndzi huma ekhwirini ra manana.


text:
Loko swi ri tano, khatla ra mina a ri huma emahlanganweni ya rona, Voko ra mina a ri we, ri tshoveka!


text:
Hikuva ku rihisa ka Xikwembu ka ndzi chavisa, Ndzi tsandzeka ku yima emahlweni ka ku tlakuka ka xona.


text:
“Loko ndzi endlile nsuku ku tshemba ka mina, Ndzi ku eka nsuku lowunene: Ku dzuna ka mina ku le ka wena.


text:
Na kona i ku dyoha loku fanelaka ku biwa hi muavanyisi. Hikuva ingi ndzi landzurile Xikwembu xa le henhla.


text:
Vanhu va ntsonga wa mina a va vulanga, va ku: ‘U kwihi la nga ka a nga xurhi hi tinyama ta swifuwo swa yena?’


text:
Loko ndzi funengetile ku homboloka ka mina kukota Adamu, Ndzi va ndzi fihla milandzu ya mina exifuveni xa mina,


text:
Hi ku chava vunyingi bya vanhu, Hikuva xisandzu xa tinxaka a xi ndzi chavisa, Ndzi tshama exihundleni ndzi nga humi enyangweni ya mina.


text:
Loko ngi a ri kona la ndzi yingisaka! Vonani, ku tiyisiwa ka mina hi kuloku: ‘Lowa matimba a a ndzi hlamule! Loko a ndzi ri ni mhaka ya ku kanela ingi yi tsariwe hi la ndzi lwisaka!’


text:
A ku mile mitwa ematshan'weni ya koro, Ni rihunga, ematshan'weni ya barley!” Ku hela ka marito ya Yobo.


text:
Kavaloko ku pfurha vukari bya Elihu, n'wana Barakele wa Buzi, wa yindlu ya Rhamu. Vukari bya yena byi pfurhela Yobo hikuva a a tivekile la lulameke emahlweni ka Xikwembu.


text:
Vukari bya yena byi pfurhela ni vanakulobye lavanharhu hikuva a va pfumarile swo hlamula, hambiswiritano, a va kaneta Yobo.


text:
Kutani Elihu n'wana Barakele wa Buzi, a hlamula, a ku: “Ndzi xihlangi hi malembe, kambe n'wina mi vakulu; Hikwalaho ndzi tlherile, ndzi chava Ku vula miehleketo ya mina emahlweni ka n'wina.


text:
A ndzi langutela ku hela ka marito ya n'wina, A ndzi yingisela ku hlamula ka n'wina hi ndleve, Mi ko mi heta ku hlamula;


text:
Ndzi yingisile, ndzi mi xiya swinene, Kambe a ku na un'we la hlamuleke Yobo, A ku na un'we wa n'wina la kaneteke marito ya yena.


text:
Hambiswiritano, mi nga tshuki mi ku: ‘Hi kumile vutlhari; Xikwembu ntsena xi nga n'wi hlula, a nga ri munhu.’


text:
Kambe a nga tisangi marito eka mina, Hikwalaho ndzi ta n'wi hlamula hi marito lama nga faniki ni ya n'wina.


text:
Mapfalo ya mina ma kotisa vhinyo leyi nga pfuriwangiki, Kukota swikutsu leswintshwa leswi handzukaka.


text:
“Kambe sweswi, wee Yobo, wa nga yingisa marito ya mina, U rhiya tindleve eka marito ya mina hinkwawo.


text:
Ndzi ta vulavula hi ku lulama ka mbilu yanga, Milomu ya mina yi ta vula miehleketo ya mina hi ntiyiso.


text:
Xi vulavula hi milorho ni ku vona ka vusiku, Loko vanhu va khomiwile hi vurhongo lebyo tika, Loko va khutsehela emasangwini ya vona.


text:
Loko ntsumi yi ri kona leyi n'wi khongelelaka, Yi ri yin'we exikarhi ka khume ra madzana, Yi kombisa munhu ndlela leyi lulameke,


text:
Xikwembu xi n'wi tsetselela, xi ku eka yona: ‘N'wi lamulele, a nga ti tshuka a xikela esirheni; Ndzi kumile lexi nga n'wi kutsulaka.


text:
Loko a khongela Xikwembu, xi n'wi endla hi tintswalo, Xi n'wi kombisa mombo wa xona hi ku tsaka, Xi n'wi tlherisela ku lulama ka yena.


text:
A yimbelela emahlweni ka vanhu a ku: ‘Ndzi dyohile, ndzi homboloxe ku lulama. Kambe a ndzi beriwanga ku dyoha ka mina.


text:
Xikwembu xi kutsurile moya wa mina leswaku ndzi nga xikeli esirheni, Kutani vutomi bya mina byi tsakela ku vonakala.’


text:
Hambi ndzi lulamile, ndzi endliwa muhembi; Ndzi tlhaviwile hi nseve lowu dlayaka, ndzi nga ri na nandzu.’


text:
“Hikwalaho n'wina vavanuna vo twisisa, ndzi yingiseni! Swo biha swi le kule na Xikwembu; A ku na ku homboloka eka Lowa matimba hinkwawo!


text:
Hikuva u tlherisela eka munhu leswi ringanaka mitirho ya yena. U n'wi nyika ku ringana mikhuva ya yena.


text:
Kunene, Xikwembu a xi endli lexi nga lulamangiki; Lowa matimba hinkwawo a nga ka a nga hombolosi ku lulama.


text:
I mani loyi a vekeke misava eku leriseni ka yena? I mani la n'wi tshembiseke xirhendzevutana xa misava hinkwayo?


text:
Xikwembu a xi yi hi nghohe ya tihosi, A xi languti vafuwi ku tlula swisiwana; Hikuva hinkwavo i mitirho ya mavoko ya xona.


text:
Va ku fa hi nkarhinyana, Exikarhi ka vusiku, vanhu va tiko va tsekatseka, va hundza; Lava matimba va tlherisiwa, ku nga ri hi voko ra munhu.


text:
Hikuva Xikwembu a xi lavi nkarhi lowo leha ku tiva munhu; Xi ta n'wi humesa eku avanyisiweni emahlweni ka xona;


text:
Loko xi va humesela ku rhula, i mani la nga endlaka dzolonga xana? Loko xi fihla mombo wa xona, i mani la nga ta xi vona? Xi fuma matiko ni vanhu hi mukhuva wun'we,


text:
Xana Xikwembu xi ta vutisa wena loko xi avanyisa? Hi wena la fanelaka ku hlawula ku nga ri mina, Loko swi ri tano, humesa leswi u swi tivaka!


text:
Hikuva u engeterile ku dyoha ka yena hi ku homboloka, A phokotela mavoko exikarhi ka hina, A andzisa marito ya yena ku pfuka Xikwembu.”


text:
Ku biha ka wena ku nga onha munhu wo kotisa wena, Ku lulama ka wena ku nga pfuna n'wana wa munhu ntsena.


text:
Kambe a va vutisi, va ku: ‘Xikwembu, muvumbi wa mina u kwihi-ke? Xona lexi nyikaka munhu nivusiku tinsimu ta ku tsaka,


text:
Xi hi nyikile ku twisisa loku tlulaka ka swiharhi, Ni vutlhari lebyi tlulaka bya tinyanyana ta le tilweni.’


text:
Xikwembu xi nga ka xi nga twi mikhongelo ya swahava, Lowa matimba hinkwawo a nga ka a nga swi languti.


text:
“Wa nga ndzi rhulela mbilu switsongo, ndzi ta ku tsundzuxa, Hikuva ndza ha ri ni lexi ndzi nga xi vulelaka Xikwembu.


text:
A xi fularheli lavo lulama, Kambe xi va veka ni tihosi exiluvelweni, Xi va tshamisisa kona hi masiku leswaku va kurisiwa.


text:
Loko va yingisa, kutani va xi tirhela, Va ta hetisela masiku ya vona eku katekeni, Ni malembe ya vona eku tsakeni.


text:
Xi ta ku ponisa na kona emin'waleni ya masangu, Xi ku veka endhawini laha u nga kamanyetiwiki, Swakudya leswi xawulaka swi ta vekiwa etafuleni ra wena.


text:
Ku huwelela ka wena ku nga ku humesa ekhombyeni xana? Hambi ma ri matimba hinkwawo ya wena ma nga ku pfuna xana?


text:
Xikwembu i xikulu, kambe hi nga ka hi nga tivisisi vukulu bya xona; Ntsengo wa malembe ya xona a wu hlayiwi.


text:
Kutani rito ra xona ri pfuma, xi ri pfumisa hi vukulu bya xona; Kambe a xi pfali tindlati loko rito ra xona ri twakala.


text:
Hi rito ra xona Xikwembu xi pfuma hi mukhuva lowu hlamarisaka, Xi endla swilo leswikulu leswi hi tsandzekaka ku swi twisisa.


text:
Kavaloko xi fungha mavoko ya vanhu hinkwavo, Leswaku vanhu hinkwavo lava xi va vumbeke va xi tivisisa.


text:
Ma tihundzuluxa hinkwako laha ma byeriwaka kona, Ma tirha hinkwaswo hi laha ma lerisiweke hakona Erivaleni ra misava leyi akiweke hi vanhu;


text:
Xana u nga tiva ku andlala xibakabaka xa le tilweni kukotisa yena, U xi tiyisa kukota xivonivoni xa nsimbhi leyi chuluriweke?


text:
Hi dyondzise lexi hi nga n'wi byelaka xona; Hikuva munyama wa hina wu hi sivela ni ku vula mhaka na yin'we.


text:
“Kasi munhu wa tsandzeka ku languta dyambu Loko ri hatima empfhukeni wa le tilweni, Loko mheho yi hundzile yi wu kukurile.


text:
Ku hatima loku nga ka nsuku ku huma en'walungwini; Xikwembu xi rhendzeriwa hi ku kwetsima loku chavisaka.


text:
Hi nga ka hi nga tshineli Lowa matimba hinkwawo, U tlakukile hi matimba, ni ku twisisa, ni ku lulama hinkwako, A nga hlamuli nchumu.


text:
Masungulo ya timhandze ta yona ma celeleke eka yini? Kumbe i mani la vekeke ribye ra yinhla ra yona?


text:
Siku tinyeleti ta vuxa ti baka huwa yo tsaka, Ni vana hinkwavo va Xikwembu va yimbelelaka hi ku tsakisisa?


text:
Ndzi ri: ‘U ta fika kwala, a ku na ku hundzela emahlweni, Ku kukumuka ka magandlati ya wena ku ta helela kwala’?


text:
“Mpfhuka u tumbuluka, u tshama u byela mixo ku humelela xana? Kumbe u byerile vurhonga laha byi nga ta tshama kona,


text:
Misava yi hundzuka hi nghohe kukotisa vumba loko byi kandziyisiwa hi fungho. Eswilweni hinkwaswo, ku vonaka swiambalo leswo saseka.


text:
Ndlela hi yihi, leyi ku vonakala ku avanyisiwaka eka yona, Laha mheho ya le vuxeni yi humaka kona ku hungela misava-ke?


text:
Loko mati ma tiyile, ma nonon'hwa kukota ribye, Ni loko mati ya rivala ra xidziva ma bohiwe swinene?


text:
Xana u nga humesa swikombiso swa le tilweni enkarhini wa swona? Kumbe hi wena la fambisaka Gongomela ni vana va yona?


text:
I mani la tsetselelaka wukuwuku hi swakudya swa rona? Loko mavondlo ya rona ma huwelela eka Xikwembu, Loko ma solovanya hala ni hala hi ku twa ndlala?


text:
Xana u nga bohelela nyarhi exikon'wini hi ngole? Kumbe yi nga bela mabuwu, yi ku landzelela emikoveni xana?


text:
Xana u ta yi tshemba leswaku yi tleketlela mavele ya wena ekaya? Yi ma hlengeleta exivuyeni xa wena xana?


text:
Yi karihela mavondlo ya yona kukota loko ma nga ri ya yona; Yi lo tshikela ntsena, a yi tsawuki nchumu;


text:
“Xana hi wena la nyikeke hanci matimba ya yona? Ni ku bombisa nhamu ya yona hi ntshiva lowu tshukatshukaka?


text:
Loko yi twa mpfumawulo wa yona yi ku: ‘AhÃ¡Ã !’ Loko ya ha ri ekule yi nun'hwetela nyimpi, Ni rito ra tindhuna, ni nkosi wa nyimpi.


text:
“Xana koti ri haha hi ku endla ka ku twisisa ka wena? Ri tlakusela tlhelo ra dzonga timpapa ta rona xana?


text:
“Xana mukaneti u ta tenga yini ni Lowa matimba hinkwawo? La landzulaka mhaka ni Xikwembu a a hlamule!”


text:
Hi laha, na mina, ndzi nga ta tiva ku ku dzunisa, Hikuva voko ra wena ra xinene ingi ri ku hlayisile!


text:
Loko milambu yi tala, a yi chavi nchumu, A yi hlamari ni loko Yordani a nga kukumuka ku fika enon'wini wa yona.


text:
Xana u ta ringeta ku yi khoma yi ri karhi yi ku languta, Kumbe u nga yi phasa ku yi boxa nhompfu xana?


text:
“Ndzi rhandza kambe ku vula ta swirho swa yona, Ni ta matimba ya yona, ni vumbhurhi bya xivumbeko xa yona.


text:
Hambi u yi tlhava hi tlhari, a ri ngheni, A yi vuri nchumu hi nseve ni tlhuvana, ni xisirhelo xa xifuva.


text:
Khwiri ra yona ri tlhomiwe hi swirhengele leswi tlhavaka; Endzopeni, yi endla ndlela kukotisa xileyi.


text:
Yi pfindlusa xidziva, ingi i mbita yo vila; Yi phyaphyarhisa lwandle kukota khuwana leri teleke mirhi ya risuna.


text:
‘I mani la timelaka makungu ya mina hi vuhunguki bya yena?’ Ndzi vulavurile ndzi nga ri na ku twisisa, I mahlori lama ndzi hlulaka, lawa ndzi nga ma twisisiki?


text:
Kuteloko Yehovha a kanerile na Yobo, Yehovha a ku eka Elifasi wa Temani: “Vukari bya mina byi pfurhele wena ni vanakuloni lavambirhi, hikuva a mi vulanga swa mina swinene kukotisa Yobo, nandza wa mina.


text:
Hikwalaho, humesani tinkunzi ta ntlhanu na timbirhi, ni makhuna ya ntlhanu na mambirhi, mi ya eka nandza wa mina Yobo, mi ya titlhavela magandzelo, kutani Yobo, nandza wa mina, u ta mi khongelela; hikwalaho ka yena swakwe, ndzi nga ka ndzi nga mi bi hi ku hunguka ka n'wina, hikuva a mi vulavulanga swa mina hi ku lulama, kukotisa nandza wa mina, Yobo.”


text:
Kutani Elifasi wa Temani, na Bilidada, wa Xuwaka, na Sofara wa Naama, va ya endla hi laha Yehovha a va byeleke hakona, kutani Yehovha a yingisa xikhongelo xa Yobo.


text:
Kutani Yehovha a humesa Yobo eku bohiweni ka yena, loko a khongelerile vanakulobye, Yehovha a n'wi andzisela kambirhi hinkwaswo leswi ngi a ri na swona.


text:
Kutani vamakwavo hinkwavo va xinuna ni va xisati, ni hinkwavo lava a nga tivana na vona, va ta eka yena, va dya na yena endlwini ya yena, va hlangula mihloti ya yena va n'wi chavelela eku vavisekeni ka yena hinkwako loku Yehovha a ku tiseleke ehenhla ka yena; un'wana ni un'wana a n'wi nyika xiphemu xa silivhere ni sindza ra nsuku.


text:
Kutani Yehovha a katekisa mahetelelo ya Yobo ku tlurisa ku sungula ka yena; a fuwa tinyimpfu ta 14 000, ni tikamela ta 6 000, ni tihavi ta majoko ya 1 000, ni timbhongolo ta mantswele ta 1 000.


text:
Etikweni hinkwaro, a ku nga ri na wansati la nga kotaka vana va Yobo hi ku saseka. Tata wa vona a va pambulela ndzhaka exikarhi ka vamakwavo.


text:
Endzhaku ka swona, Yobo a hanya malembe ya 140, a vona vana vi yena ni vana va vona, ku fika erixakeni ra vumune.


text:
Ku katekile munhu la nga fambiki hi ku letela ka lavo homboloka, La nga yimiki endleleni ya vadyohi, La nga tshamisiki exitshan'weni xa vasandzi,


text:
U fana ni murhi lowu simekiweke kusuhi ni milambu ya mati, Lowu tswalaka mihandzu ya wona hi nkarhi wa wona, Lowu matluka ya wona ma nga omiki: Hinkwaswo leswi a swi endlaka swi ta kateka.


text:
Hikwalaho, lavo homboloka va nga ka va nga yimi eku avanyisiweni, Hambi va ri vadyohi enhlengeletanweni ya lavo lulama;


text:
Xana tihosi ta misava ti pfukele yini, Ni tihosana ti hlengeletene ha yini na vona, Ku pfukela Yehovha ni Muhlawuriwa wa yena?


text:
Kombela ka mina, ndzi ta ku nyika matiko, ma ta va ndzhaka ya wena. Ni makumu ya misava, ma ta fumiwa hi wena.


text:
Ntswontswani n'wana, leswaku a nga ti kariha, Kutani mi lova etindleleni ta n'wina, Hikuva vukari bya yena bya hatlisa ku pfurha. Va katekile hinkwavo lava chavelaka ka yena!


text:
Oho Yehovha, lava nga valala eka mina va tele swonghasi! Lava ndzi pfukelaka matimba, va tele ngopfu!


text:
Ndzi vitana eka Yehovha hi rito ra mina, Kutani u ndzi hlamula a ri entshaveni ya yena ya ku kwetsima.


text:
Pfuka Yehovha! U ndzi ponisa, Xikwembu xanga! Hi wena la baka marhama ya valala va mina hinkwavo, U tshova meno ya lavo homboloka.


text:
Loko ndzi vitana, ndzi hlamule, wena; Xikwembu xa ku lulama ka mina! Loko ndzi ri emapfalweni, ndzi tshunxe! Ndzi tsetselele, u va u yingisa ku khongela ka mina.


text:
N'wina, vana va vanhu, xana mi ta hundzula ku vonakala ka mina xisandzu, Mi ta rhandza swahava, mi tiyisa vunwa, ku yisa kwihi-ke?


text:
Tivani leswaku Yehovha u tihlawulele munhu la khongelaka; Loko ndzi vitana ka yena, Yehovha wa ndzi yingisa.


text:
Lavo tala va ku: “Hi ta kombiwa ku kateka hi mani? Oho Yehovha! Wa nga hi tsuvukisela ku vonakala ka mombo wa wena!”


text:
Ndzi sivama, ndzi etlela hi ku rhula, Hikuva hi wena Yehovha u ri swaku la ndzi akisaka eku sasekeni.


text:
Yingisa rito ra mina loko ndzi huwelela, wena hosi yanga, ni Xikwembu xanga! Hikuva ndza ku khongela.


text:
Kambe mina hi tintswalo ta wena letikulu ndzi ta nghena endlwini ya wena, Ndzi ta khinsama hi ku chava etempeleni ya wena leyo kwetsima.


text:
Yehovha, ndzi fambise eku lulameni ka wena hikwalaho ka lava lwaka na mina. U lunghisa ndlela ya mina emahlweni ka mina.


text:
Hikuva a ku na ku tshembeka emilon'wini ya vona; Timbilu ta vona ti tele vumbabva, Mikolo ya vona i masirha lama ahlameke, Tindzimi ta vona ti ni marito ya ku kanganyisa.


text:
U va ba, Xikwembu, u va wisa hi makungu ya vona. U va wisa hikwalaho ka swidyoho swa vona leswi teleke; Hikuva va ku hundzukele.


text:
Kutani hinkwavo lava ku tshembaka va ta tsaka; Va ta tsakisisa hilaha ku nga heriki, kutani u ta va lwela. Lava rhandzaka vito ra wena va ta ku tsakela.


text:
Hikuva, wena Yehovha, u katekisa la lulameke, Hi tintswalo ta wena u n'wi rhendzela swanga hi xitlhangu.


text:
U ndzi tsetselela, Yehovha, hikuva ndzi pfumala matimba; U ndzi horisa, Yehovha hikuva marhambu ya mina ma rhurhumela.


text:
Ndzi karhele hi ku keta; Hi vusiku byin'wana ni byin'wana, ndzi tsakamisa xilawu xa mina hi ku rila; Byetlelo bya mina byi tsakama hi mihloti ya mina.


text:
Tshinelani ekule na mina, n'wina hinkwenu lava tirhaka swo biha; Hikuva Yehovha u yingisile rito ra swirilo swa mina.


text:
Hinkwavo valala va mina va ta khomiwa hi tingana, va rhurhumela; Va ta tlhela endzhaku, va khomiwa hi tingana.


text:
Yehovha, Xikwembu xa mina, ndzi chavela ka wena; Ndzi ponise ka hinkwavo lava ndzi xanisaka, u ndzi londzovota,


text:
Leswaku nala a nga tshuki a ndzi handzula kukotisa nghala, A ndzi khandletela loko ndzi nga ri na mulweri.


text:
Yehovha, Xikwembu xa mina! Loko ndzi endlile xin'wana, Loko ku homboloka ku kona emavokweni ya mina;


text:
Loko ndzi rihele la nga hanya hi ku rhula na mina, swo biha, Loko ndzi phangile la ndzi vengeke ntsena,


text:
Nala a a ndzi hlongorise, a ndzi khoma, A kandziyela vutomi bya mina ehansi, Kutani a etlerisa ku kwetsima ka mina entshurini!


text:
Pfuka, Yehovha, evukarini bya wena, U pfukela ku leva ka lava nga valala eka mina, Pfuka ku ndzi yimela, u lerisa ku avanyisa!


text:
Yehovha a a avanyise matiko; Oho Yehovha! U ndzi lunghisela! Leswaku ndzi endliwa hi ku lulama ni ku tenga ka mina.


text:
Herisa lunya ra lavo homboloka, Kambe u tiyisa la lulameke, Wena la kambaka timbilu ni swisuti, oho Xikwembu xo lulama!


text:
Loko lowo biha a nga hundzuki, xi ta lota tlhari ra xona; Xi kungile vurha bya xona, xi byi rhiyile;


text:
Maswivo, lowo biha a tilunghisela swo biha ntsena; A xurhe swona exifuveni, kutani a tswala swahava.


text:
Ndzi ta dzunisa Yehovha hikwalaho ka ku lulama ka yena, Ndzi ta yimbelela vito ra Yehovha la nge henhlahenhla.


text:
Oho Yehovha, Hosi ya hina! Vito ra wena ri kwetsimile swonghasi emisaveni hinkwayo! Ku vonakala ka wena ku tlakukile henhla ka matilo.


text:
Wa tiyisa matimba ya wena hi milomu ya swihlangi ni ya lava an'waka. Hikwalaho ka lava lwaka na wena, Ku miyeta nala wa wena, ni la tirihiselaka.


text:
Ndzi ku: “Munhu wa ku fa i yini, leswaku u n'wi anakanya? Ni n'wana wa munhu, leswaku u n'wi endzela xana?”


text:
Ni tinyanyana ta tilo, ni tinhlampfi ta lwandle, Ni hinkwaswo leswi fambafambaka etindleleni ta malwandle.


text:
Hikuva u yimele timhaka ta mina ni timfanelo ta mina; U tshamisile exiluvelweni xa wena, u ri muavanyisi la lulameke.


text:
U tshinya vamatiko, u lovisa lavo homboloka, U hlangula mavito ya vona hi masiku, hilaha ku nga heriki.


text:
Valala va herisiwile; ku onhaka ka vona ku herile. U onhile miti ya vona; ni vito ra vona ri herile na vona.


text:
Hikuva murihiseri wa ngati u anakanya lava nga ekhombyeni, A nga rivali ku huwelela ka lava nga ni nhlomulo.


text:
Ndzi twele vusiwana, oho Yehovha! Languta khombo leri ndzi nga ka rona hikwalaho ka lava ndzi vengaka, Wena la ndzi humesaka etinyangweni ta rifu;


text:
Leswaku ndzi twarisa tinsimu ta wena hinkwato, Etinyangweni ta wanhwanyana wa Siyoni, Kutani ndzi ta tsakela ku hlayiseka ka wena.


text:
Matiko ma wile erindzini leri ma ri celeke; Milenge ya vona yi phasiwile entlhan'wini lowu va wu fihleke.


text:
Hikuva xisiwana xi nga ka xi nga rivariwi hi masiku, Kambe ku langutela ka lava nga ekhombyeni, ku nga ka ku nga lovi hi laha ku nga heriki.


text:
Pfuka, Yehovha, leswaku munhu a nga tshuki a tiha matimba, Matiko a ma avanyisiwe emahlweni ka wena!


text:
La nga ni khombo u xaniseka hi ku tikurisa ka lavo homboloka; U phasiwa emahirini lama hiriweke hi vona.


text:
Hikuva lowo biha u tidzunisa hi ku navela ka mbilu ya yena; Ni khamba ri rhukana, kambe ri sandza Yehovha.


text:
Lowo biha, eku tikuriseni ka yena, a ku: A nga ka a nga vutisisi; “Xikwembu a xi kona”; hi kona ku anakanya ka yena hinkwako.


text:
Ku kateka ku le ndleleni ya yena hi masiku; Ku avanyisa ka wena ku n'wi tsandza hi vukulu bya kona; U huhutela eka hinkwavo lava nga valala va yena.


text:
Nomu wa yena wu tele tinhlambha, ni ku xisa, ni mano; Ririmi ra yena ri fihlile lunya ni ku homboloka.


text:
U etlele kusuhi ni swimitana, U dlaya la nga riki na nandzu endhawini ya munyama; Mahlo ya yena ma xiya la nga ni khombo.


text:
Wa rindza emunyameni kukotisa nghala leyi nga ebakweni ra yona; Wa rindza ku khoma la nga enhlomulweni; A n'wi khoma, a n'wi koka hi ntlhamu wa yena.


text:
A ku embilwini ya yena: “Xikwembu xi rivele; Xi fihlile mombo wa xona, a xi languti ni siku ni rin'we.”


text:
Xana lowo homboloka a tsan'wela yini Xikwembu? Leswi a nga embilwini ya yena: “U nga ka u nga lavisisi”?


text:
Kasi wa swi vona, hikuva u languta khombo ni ku xaniseka, Kutani u swi tekela emavokweni ya wena. La nga ekhombyeni u titshembela wena, Hi wena muyimeri wa xisiwana.


text:
Oho Yehovha! U yingisa mikhongelo ya lava xanisiwaka; U tiyisa timbilu ta vona, u va yingisela hi tindleve ta wena,


text:
Ku lulamisa timhaka ta swisiwana ni ta la xanisiwaka, Leswaku munhu wa ku fa a nga ha chavisi la emisaveni.


text:
Ndzi tshembile Yehovha; Xana mi nga vurisa ku yini eka moya wa mina: “Tsutsumela etintshaveni ta n'wina tani hi nyanyana”?


text:
Hikuva lavo homboloka va khotsa mavurha ya vona, Va rhiyeketa miseve ya vona erisingeni, Ku copa emunyameni vanhu va timbilu leti lulameke.


text:
Yehovha u le tempeleni ya yena leyo kwetsima, Yehovha u ni xiluvelo xa yena ematilweni; Mahlo ya yena ma languta, Tinkohe ta yena ti ringa vana va vanhu.


text:
Yehovha u kamba la lulameke; Moya wa yena wu venga lowo homboloka ni la rhandzaka ku pfukela matimba.


text:
U ta nisela lavo homboloka mitlhamu, ni ndzilo ni xivavula; Mheho leyi hisaka, i xinwelo lexi va xi averiweke.


text:
Hikuva Yehovha u lulamile, u rhandza mitirho ya ku lulama; Vanhu lava lulameke va ta hlalela nghohe ya yena.


text:
Hi hlayise, Yehovha! Hikuva vanhu lavanene va hela, Lavo tshembeka va lova exikarhi ka vana va vanhu.


text:
“Hikwalaho ka khombo ra swisiwana ni ku rila ka vapfumari, Ndzi ta pfuka sweswi,” ku vula Yehovha; “Ndzi ta ponisa lava xanisiwaka.”


text:
Marito ya Yehovha i marito layo tenga; I ntsopfu lowu basisiweke entshengelweni, Lowu nyukisiweke kantlhanu na kambirhi.


text:
Oho Yehovha, u ta yisa kwihi ku ndzi rivala hi masiku xana? U ta ndzi fihlela mombo wa wena ku yisa kwihi-ke?


text:
Moya wa mina wu ta tivilerisa ku yini, Ni mbilu ya mina yi ta va ni nhlomulo hi masiku ku yisa kwihi? Nala wa mina u ta tshika rini ku ndzi pfukela?


text:
Leswaku ndzi nga tshuki ndzi etlela vurhongo bya rifu, Nala wa mina a nga tshuki a ku: “Ndzi n'wi hlurile!”


text:
Ni lava ndzi xanisaka va nga tshuki va tsaka loko ndzi tsekatseka. Loko ndzi ri mina, ndzi tshembile tintswalo ta wena,


text:
Xihunguki xi te embilwini ya xona: “A ku na Xikwembu!” Va borile; mitirho ya vona yi ni manyala; A ku na la endlaka swinene.


text:
Yehovha u langutile vana va vanhu a ri etilweni, A ta vona xana u kona la nga ni ku twisisa, La lavaka Xikwembu.


text:
Xana hinkwavo lava endlaka swo biha va pfumala ku tiva xana? Va dya tiko ra mina kukotisa loko ku dyiwa vuswa; A va khongeri Yehovha.


text:
Loko ingi ku hlayiseka ku nga tela Israele hi le Siyoni! Siku Yehovha a tlherisaka tiko ra yena eku bohiweni, Yakobo u ta tsaka, Israele u ta tsakisisa.


text:
Oho Yehovha! N'eni wa wena u ta va mani entsongeni wa wena? U ta va mani la nga ta aka entshaveni ya wena leyo kwetsima xana?


text:
Hi la hanyaka eku lulameni, a endla leswi lulameke, Kutani a vula leswi tiyeke hilaha swi nga kona embilwini ya yena.


text:
Emahlweni ka yena munhu la solekaka u fanele ku cukumetiwa, Kambe u chava vanhu lava chavaka Yehovha. Loko a hlambanyile, a nga hundzuki, hambi a nga onhakeriwa.


text:
A nga lombi mali ya yena hi bindzu, Kambe a nga amukeri tinyiko, a ta avanyisa la nga riki na nandzu. La endlaka sweswo a nga ka a nga tsekatsekisiwi, ni siku ni rin'we.


text:
Ku andzisiwa swikwembu swo hemba, ku tsutsumeriwa eka swikwembu swimbe; Ndzi nga ka ndzi nga swi humeseri ku chela ka ngati; Kambe mavito ya swona ma nga ka ma nga humi emilon'wini ya mina.


text:
Ndzi vonga Yehovha, hikuva hi yena muleteri wa mina; Swi tsandza nivusiku, mbilu ya mina yi ndzi dyondzisa.


text:
Ndzi vekile Yehovha emahlweni ka mina hi masiku; Ndzi nga ka ndzi nga tsekatseki, hikuva u le tsheveni ra mina ra xinene.


text:
Hikwalaho mbilu yanga yi tsakile; Moya wa mina wu tsakile ngopfu; Na yona nyama ya mina yi ta wisa hi ku tshemba.


text:
Hikuva u nga ka u nga tshiki moya wanga exivandleni xa vafi; U nga ka u nga pfumeri leswaku muhlawuriwa wa wena a vona ku bola.


text:
U ta ndzi tivisa ndlela ya vutomi; Ku xurha ka ku tsaka ku kona emahlweni ka wena; Ni ku tsaka loku nga heriki evokweni ra wena ra xinene.


text:
Yehovha! Yingisa ku lulama, u yingisela ku huwelela ka mina; U ndzi twa loko ndzi khongela hi nomu lowu nga riki na ku xisa!


text:
U kambile mbilu ya mina, u yi lavisise nivusiku; U ndzi ringile, kambe a ku kumanga nchumu: Ku anakanya ka mina a ku tluli rito ra mina.


text:
Loko ndzi anakanya mitirho ya vanhu hi rito ra wena, Ndzi ku, ndzi ta chava tindlela ta lava pfukelaka matimba.


text:
Oho Xikwembu! Ndzi vitana ka wena, hikuva wa ndzi hlamula! Ndzi yingise hi tindleve ta wena, u yingisa rito ra mina!


text:
Kombisa tintswalo ta wena, wena la hlayisaka lava chavelaka ka wena; Hi voko ra xinene ra wena, u va lwela eka valala va vona.


text:
Hikwalaho ka lavo biha lava ndzi pfukelaka matimba, Ni ka valala va mina lava ndzi rhendzelaka exikarhi hi ku wonga.


text:
Pfuka, Yehovha, u va rhangela emahlweni, u va wisa! U ponisa moya wa mina hi tlhari ra wena eka lavo homboloka;


text:
Hi voko ra wena, Oho Yehovha! U ndzi ponisa eka vanhu va misava leyi, Va ni ku averiwa ka vona evutomini lebyi; U tatile swifuva swa vona hi rifuwo ra wena; Vana va vona va xurhile, Kambe va siyela vatukulu va vona leswi salaka.


text:
Loko ndzi ri mina eku lulameni ka mina, ndzi ta hlalela mombo wa wena; Loko ndzi pfuka evurhongweni, ndzi ta xurha xivumbeko xa wena.


text:
Oho Yehovha! Ribye ra mina, ni khokholo ra mina, ni mulweri wa mina! Oho Xikwembu xanga! Ribye ra mina leri ndzi chavelaka eka rona! Xitlhangu xa mina, ni matimba lama ndzi ponisaka, ni xichavelo xa mina!


text:
Emapfalweni ya mina, ndzi vitanile eka Yehovha; Ndzi huwelele eka Xikwembu xanga; U yingisile rito ra mina, a ri endlwini ya yena; Kambe ku huwelela ka mina ku fikile emahlweni ka yena etindleveni ta yena.


text:
Misava yi va yi tsekatseka, yi rhurhumela, Masungulo ya tintshava ma susumetiwa, Ma tsekatseka, hikuva a a karihile.


text:
Ku tlhandluka musi etinhompfini ta yena, Ni ndzilo lowu lovisaka enon'wini wa yena; Ku huma ka wona makala lama vavamelaka.


text:
Eku vonakaleni loku n'wi rhangelaka emahlweni, Ku huma mapapa ya xihangu, ni makala lama vavamelaka.


text:
Yehovha u pfuma ematilweni Loya nge henhla a twakarisa rito ra yena, Ku va ni xihangu ni makala lama vavamelaka.


text:
A copa miseve ya yena, a hangalasa valala va mina, A vangamisa tihati leti nga hlayiwiki, a va hambanyisa.


text:
Vuento bya lwandle byi humelela, Masungulo ya misava ma hluvuleka, Hi ku holova ka wena, Yehovha! Hi ku huhutela ka moya wa tinhompfu ta wena.


text:
A ndzi lwela eka nala wa mina lowa matimba, Ni le ka lava ndzi vengeke, lava ndzi tlulaka hi matimba.


text:
Hikwalaho Yehovha u ndzi hakerile hi ku lulama ka mina, Ni ku basa ka swandla swa mina emahlweni ka yena.


text:
La baseke, u n'wi endla hi ku basa ka wena, Kambe lowo homboloka u n'wi endla hi ku homboloka ka yena.


text:
Loko ndzi ri na wena, ndzi nga tihoxa evandleni ra valala, Kambe hi Xikwembu xa mina, ndzi nga tlula rihlampfu.


text:
Tindlela ta Xikwembu ti lulamile, Rito ra Yehovha ri hlawulekile; I xitlhangu eka hinkwavo lava titshembeleke yena.


text:
U endle milenge ya mina yi fana ni ya tinhlangu, U ndzi tiyisile etindhawini ta mina leti tlakukeke.


text:
U ndzi nyikile xitlhangu xa ku hlayiseka ka wena, Voko ra wena ra xinene ri ndzi tiyisile, Kambe vunene bya wena byi ndzi kurisile.


text:
U rhendzelekisile mihlana ya valala va mina emahlweni ka mina, Kutani ndzi herisile lava ndzi vengeke.


text:
Ndzi va sirile kukota ntshuri lowu hungiwaka hi moya, Ndzi va cukumeta ekule kukota ndzhope wa mitsendzele.


text:
U ndzi lwerile eku kanetaneni ka tiko, Kambe u ndzi vekile hosi ya matiko; Tiko leri ingi ndzi nga ri tivi, ra ndzi tirhela.


text:
Kambe u ndzi lwela eka valala va mina, U ndzi tlakurile ehenhla ka lava ngi va lwa na mina, U ndzi ponisile eka munhu wa vukari.


text:
Hikwalaho ndzi ta ku vonga exikarhi ka matiko, oho Yehovha! Ndzi ta yimbelela ku kwetsima ka vito ra wena.


text:
U ponisa hosi ya yena hi ku kutsula lokukulu, U endla hi tintswalo eka muhlawuriwa wa yena, Eka Davhida, ni ka rixaka ra yena hilaha ku nga heriki.


text:
Ku twakala ka swona ku hangalakile emisaveni hinkwayo, Marito ya swona ma yile emakun'wini ya misava. Xi akele dyambu ntsonga wa rona kona.


text:
Rona ri huma kukotisa muteki endlwini ya yena; Ri tsaka kukota nhenha leyi tsutsumaka eku siyisaneni;


text:
Ri suka emakun'wini ya matilo, Kutani riendzo ra rona ri helela emakun'wini man'wana; A ku na nchumu lowu fihlekaka eku hiseni ka rona.


text:
Nawu wa Yehovha wu hetisekile, wu wisisa moya; Vumbhoni bya Yehovha bya tshembeka, byi tlharihisa xihunguki.


text:
Ku letela ka Yehovha ku lulamile ku tsakisa mbilu; Ku lerisa ka Yehovha ku basile, ku hanyanyisa mahlo;


text:
Xichavo xa Yehovha xi tengile, xi kona hi masiku; Ku avanyisa ka Yehovha ku nene, ku lulamile hinkwako.


text:
Swi naveriwa ngopfu ku tlula nsuku ku tlula nsuku lowu tengeke wa ku tala. Swi tlula ni vulombe hi ku nandziha, ni leswi tshonaka eswihlengeni swa byona.


text:
Kambe u hlayisa nandza wa wena eka lava tikurisaka; Va nga tshuki va ndzi fuma! Hi laha ndzi nga ta tenga, ndzi va ndzi pfumala milandzu leyikulu.


text:
Wa nga amukela marito ya nomu wa mina, Ni ku anakanya ka mbilu ya mina, Wena Yehovha, ribye ra mina ni mulweri wa mina!


text:
Hi ta ba mikulungwana hikwalaho ka ku hlayiseka ka wena, Kutani hi tlakusa mujeko hi vito ra Xikwembu xa hina; Yehovha u ta ku nyika hinkwaswo leswi u swi kombelaka.


text:
Ni sweswi, ndza swi tiva leswaku Yehovha u hlayisa muhlawuriwa wa yena, U ta n'wi hlamula a ri ematilweni ya ku kwetsima ka yena, Hi mitirho ya ku lwela ka voko ra yena ra xinene.


text:
Van'wana va tidzunisa hi tigolonyi ta vona, van'wana hi tihanci; Kambe hina hi tidzunisa hi vito ra Yehovha, Xikwembu xa hina.


text:
U n'wi nyikile hilaha mbilu ya yena yi naveleke hakona, Kambe a ku solanga ku kombela ka milomu ya yena,


text:
Hikuva u n'wi rhangele hi ku kateka lokunene; U n'wi vekerile enhlokweni harhi ya nsuku lowu tengeke.


text:
Hikuva hosi yi titshembele Yehovha, Kutani hi ku tsetselela ka La nge henhlahenhla a nga ka a nga tsekatseki.


text:
Voko ra wena ri ta khoma valala va wena hinkwavo, Voko ra wena ra xinene ri ta kuma lava ku vengaka.


text:
U va endla tani hi hondo leri pfurhaka, Esikwini leri u humelelaka ha rona; Yehovha u ta va herisa hi vukari bya yena, Kutani va ta hisiwa hi ndzilo.


text:
Xikwembu xanga! Xikwembu xanga! U ndzi tshikele yini? U yimela yini hitlhelo leswaku u nga ti ndzi hlayisa, U nga ti ndzi yingisa loko ndzi huwelela?


text:
A ndzi ri emavokweni ya wena mpfhuka ndzi tswariwa; Loko ndza ha ri ekhwirini ra manana, u ri Xikwembu xa mina.


text:
U nga tshuki u va ekule na mina loko mahlomulo ma ri ekusuhi, Loko ndzi nga ri na loyi a ndzi pfunaka!


text:
Ndzi khuluka kukotisa mati, Marhambu ya mina hinkwawo ma sulekile; Mbilu ya mina yi fana ni xihlenge xa tinyoxi, Yi nyukile emarhumbyini ya mina.


text:
Matimba ya mina ma omile tani hi mbita ya vumba, Ririmi ra mina ri namarherile emalakeni ya mina; Kutani u ndzi latile entshurini wa rifu.


text:
Hikuva timbyana ti ndzi rhendzele; Vandla ra lavo biha ri ndzi rhendzele; Va tlhavile swandla swa mina ni mikondzo ya mina.


text:
“N'wina lava chavaka Yehovha, n'wi vongeni! N'wina hinkwenu rixaka ra Yakobo, n'wi twariseni! Rhurhumelani emahlweni ka yena n'wina rixaka hinkwaro ra Israele!


text:
Hikuva a nga solanga ni ku nyenya la nga enhlomulweni, A nga n'wi fihlelangi mombo wa yena; Kambe u n'wi yingisile loko a huwelele eka yena.”


text:
U ta khensiwa hi mina enhlengeletanweni leyikulu: Ndzi ta ku rihela ku hlambanya ka mina emahlweni ka lava ku chavaka.


text:
Lava nga ekhombyeni va ta dya va xurha; Lava lavaka Yehovha va ta yimbelela tinsimu ta yena; Timbilu ta n'wina ti ta hanya hi laha ku nga heriki.


text:
Matlhelo hinkwawo ya misava ma ta tsundzuka Yehovha, ma hundzulukela ka yena. Ni tinxaka hinkwato ta matiko ti ta khinsama emahlweni ka yena.


text:
Hinkwavo vafuwi va misava va ta dya, va khinsama, Hinkwavo lava xikelaka entshurini va ta korhama emahlweni ka yena, Lava hlulekaka ku hlayisa vutomi bya vona.


text:
Ni loko ndzi famba enkoveni wa ndzhuti wa rifu, A ndzi chavi ku biha ni kun'we, hikuva u na mina: Nhonga ya wena ni xongotelo ra wena, hi swona leswi ndzi tiyisaka.


text:
U ndzi lunghisela tafula emahlweni ka valala va mina, U totile nhloko ya mina hi mafurha, Kutani ndzheko wa mina wa khapa.


text:
Kunene, ku kateka ni tintswalo swi ta ndzi landzela Hi masiku hinkwawo ya ku hanya ka mina, Kutani ndzi ta tshama endlwini ya Yehovha hi masiku hinkwawo.


text:
I mani la nga ta tlhandlukela entshaveni ya Yehovha? Kambe i mani la nga ta tshama evukwetsimelweni bya yena?


text:
Hi loyi a nga ni swandla leswi nga riki na nandzu, ni mbilu leyi tengeke. Loyi a nga nyiketiki moya wa yena ku hemba mavunwa, La nga hlambanyiki hi ku xisa.


text:
N'wina tinyangwa, tlakusani marimba ya n'wina! Titlakuseni, n'wina tinyangwa ta masiku lama nga heriki! Ku ta nghena hosi ya ku kwetsima.


text:
Hosi ya ku kwetsima, i mani? I Yehovha wa matimba la nga tsandziwiki ha nchumu, Yehovha la nga ni matimba enyimpini.


text:
N'wina tinyangwa, tlakusani marimba ya n'wina! Ma tlakuseni, n'wina tinyangwa ta masiku! Ku ta nghena hosi ya ku kwetsima.


text:
Xikwembu xanga! Ndzi vekile ku tshemba ka mina eka wena; Ndzi nga tshuki ndzi khomiwa hi tingana. Lava nga valala eka mina, va nga tshuki va tsaka ha mina!


text:
Hinkwavo lava ku tshembaka va nga ka va nga khomiwi hi tingana. Tingana i ta lava endlaka swo biha ha vomu ntsena.


text:
Ndzi fambise entiyisweni wa wena u ri karhi u ndzi dyondzisa; Hikuva hi wena Xikwembu xa ku hlayiseka ka mina; Hi masiku, ndzi ku tshembile.


text:
U nga anakanyi swidyoho swa vuntshwa bya mina, ni ku tlula ka mina; U ndzi anakanya hi nsovo wa wena, Hikwalaho ka tintswalo ta wena, oho Yehovha!


text:
Tindlela hinkwato ta Yehovha i tintswalo ni ku tshembeka, Eka hinkwavo lava hlayisaka ntwanano wa yena ni swileriso swa yena.


text:
Yehovha, ndzi avanyisele, hikuva ndzi hanya hi ku lulama ka mina. Ndzi tshembile Yehovha, ndzi nga ka ndzi nga tsekatseki.


text:
A ndzi tshami ni vanhu lava rhandzaka vunwa; Naswona a ndzi endzelani ni lava fihlaka leswi nga embilwini.


text:
Lava khomeke ku dlaya emavokweni ya vona, Kambe swandla swa vona swa xinene swi tele ku hanana ka ku xenga.


text:
Yehovha i ku vonakala ka mina, ni ku hlayiseka ka mina: Ndzi nga tshukisiwa hi mani? Yehovha i khokholo ra vutomi bya mina: Ndzi nga rhurhumela emahlweni ka mani xana?


text:
Kungakuloko lavo biha va ndzi tela Ku ta phorha nyama ya mina, Valala va mina ni lava ndzi vengaka, Hi vona lava khunguvanyekaka va wa ehansi.


text:
Ni loko nyimpi yi nga ta ku ndzi lavelela, Mbilu ya mina yi nga ka yi nga chavi nchumu; Ni loko fumu ri nga ndzi pfuka, Na kona, mbilu ya mina yi ta va ni ku tshemba.


text:
Ndzi komberile xilo xin'we eka Yehovha, ndza ha xi navela ngopfu: Hi leswaku ndzi tshama endlwini ya Yehovha hi masiku hinkwawo ya ku hanya ka mina. Ndzi ta hlalela ku kwetsima ka Yehovha, Ndzi va ndzi kambisisa tempele ya yena.


text:
Hikuva u ta ndzi fihla entsongeni wa yena hi siku ra khombo, U ta ndzi tumbeta exichavelweni xa Tabernakela ya yena, Kutani a ndzi khandziyisa ehenhla ka ribye lero tiya.


text:
Sweswi, nhloko ya mina yi ta ungamela valala lava ndzi rhendzeleke; Kambe ndzi ta humesa magandzelo va ku tsaka eTabernakeleni ya yena, Ndzi ta yimbelela, ndzi va ndzi twarisa Yehovha.


text:
Mbilu ya nga yi ndzi byela swa wena, yi ku: “Lavani mombo wa mina!” Ndzi ta lava mombo wa wena, oho Yehovha!


text:
U nga ndzi fihleri mombo wa wena, U nga cukumeti nandza wa wena hi ku kariha; Hi wena la ndzi pfunaka; u nga ndzi lahli, u nga ndzi tshiki, Xikwembu xa ku hlayiseka ka mina.


text:
Yehovha, ndzi kombise ndlela ya wena, U ndzi fambisa endleleni leyi lulameke, Hikwalaho ka lava nga valala eka mina.


text:
U nga ndzi nyiketi eku rhandzeni ka lava lwaka na mina, Hikuva timbhoni ta vunwa ti ndzi pfukele, Ni vanhu lava hefemulaka ku kariha ntsena.


text:
Yehovha, ndzi huwelela eka wena! Ribye ra nga! U nga ndzi siveli tindleve ta wena: Swi nga ku, kumbexana loko u ndzi miyelela, Ndzi nga va tani hi lava ngirimelaka esirheni.


text:
Yingisa rito ra mikhongelo ya mina loko ndzi huwelela eka wena, Ni loko ndzi tlakusa mavoko ya mina evukwetsimelweni bya wena.


text:
U nga ndzi susi ni lavo biha, ni lava endlaka swo homboloka. Lava vulaka ku rhula eka varikwavo, kasi lunya ri le timbilwini ta vona.


text:
U va nyika leswi lulamelaka mitirho ya vona, ni lunya ra vona; U va hakela hi ntirho wa mavoko ya vona; U va tlherisela hi laha va endleke hakona.


text:
Hikuva a va anakanyi mitirho ya Yehovha, Hambi wu ri ntirho wa mavoko ya yena. U ta va wisa ehansi, a nga ka a nga va akisi.


text:
Yehovha i matimba ya mina ni xitlhangu xa mina; Mbilu ya mina yi titshembele yena kutani ndzi pfunekile; Mbilu ya mina yi tsakile hikwalaho, Kutani ndzi n'wi twarisa hi tinsimu ta mina.


text:
Rito ra Yehovha ri pfuma ehenhla ka mati, Xikwembu xo kwetsima xi twakarisa ku dzindza; Yehovha u le henhla ka mati lamakulu.


text:
Rito ra Yehovha ri tswarisa tinhlangu, Ri hlanhla swihlahla. Etempeleni ya yena hinkwaswo swi ku: “Ku kwetsima!”


text:
Yehovha, u humesile moya wa mina exivandleni xa vafi, U ndzi hanyisile exikarhi ka lava xikelaka esirheni.


text:
Yimbelelani Yehovha, n'wina lava n'wi rhandzaka, Mi dzunisa vito ra yena leri kwetsimaka, mi ri tsundzuka.


text:
Hikuva vukari bya yena i bya nkarhinyana ntsena, Kambe tintswalo ta yena, i ta vutomi hinkwabyo; Swirilo swi nga hambukela eka munhu nimadyambu, Kambe nimixo i ku tsaka.


text:
Yehovha! Hi tintswalo ta wena, u tiyisile ntshava ya mina; Kambe u fihle mombo wa wena, kutani ndzi kanakana.


text:
“Xana u nga fuwa yini hi ngati ya mina, Loko ndzi xikela esirheni? Xana ntshuri wu nga ku dzunisa? Xana wu nga vula ku tshembeka ka wena xana?


text:
U hundzuluxile mihloti ya mina ku tsaka, U tshunxile nguvu ya mina leyo khwaxa, kutani u ndzi ambexe ku tsaka,


text:
Leswaku mbilu ya mina yi ku yimbelela yi nga miyeli. Yehovha, Xikwembu xa mina, ndzi ta ku dzunisa hi masiku.


text:
Yehovha, ndzi chavela eka wena: Ndzi nga khomiwi hi tingana ni siku ni rin'we! Ndzi tshunxe eku lulameni ka wena!


text:
Wa nga ndzi yingisa, u hatlisa ku ndzi ponisa! U va ribye ra mina ra xichavelo, Ni khokholo laha ndzi nga chavelaka kona.


text:
Hikuva hi wena ribye ra mina ni khokholo ra mina; Hikwalaho ka vito ra wena, u ta ndzi komba ndlela, u ndzi fambisa,


text:
Ndzi nyiketa moya wa mina emavokweni ya wena; U ta ndzi kutsula, wee Yehovha, Xikwembu xa ku tshembeka!


text:
Ndzi ta ba mikulungwana, ndzi tsakela musa wa wena, Wena la langutaka khombo ra mina, u tivaka mahlomulo ya moya wa mina,


text:
Yehovha, ndzi tsetselele, hikuva ndzi le mahlomulweni; Mahlo ya mina ma herisiwa hi swirilo, swin'we ni moya wa mina, ni marhumbu ya mina;


text:
Hikuva vutomi bya mina byi helela eku vavisekeni, Ni malembe ya mina eku konyeni. Matimba ya mina ma tsanile hikwalaho ka ku homboloka ka mina, Kutani marhambu ya mina ma gudlagudla.


text:
Ndzi xisandzu hikwalaho ka valala va mina hinkwavo; Xisandzu lexikulu eka lava akeke na mina; Lava ndzi vonaka ehandle va tsutsumela ekule na mina.


text:
Hikuva ndzi twa ku sandza ka lavo tala, Ku tshuka ku ndzi rhendzele, Loko va hlamulana kun'we ehenhla ka mina; Va anakanya ku susa vutomi bya mina.


text:
Mikarhi ya mina yi le vokweni ra wena; Ndzi tshunxe emavokweni ya valala va mina, ni ya lava ndzi xanisaka.


text:
Yehovha, ndzi nga tshuki ndzi khomiwa hi tingana, hikuva ndzi ku khongele; Lavo homboloka vona a va khomiwe hi tingana, A va xike va miyela exivandleni xa vafi!


text:
Milomu leyi hembaka, a yi hundzuke ya mbheveve, Leyi sandzaka la lulameke, Leyi vulavulaka hi ku tikukumuxa ni ku sola!


text:
Ku kurile swonghasi ku kateka ka wena. Loku ku vekelaka lava ku chavaka, Loku u tirhaka hakona emahlweni ka vana va vanhu, Ni ku pfuna lava chavelaka eka wena.


text:
U va fihla exihundleni lexi nga emahlweni ka wena ekule ni lava xanisaka; U va sirhelela entsongeni wa wena; ekule ni tindzimi leti lumaka.


text:
A ku dzuniwe Yehovha! Hikuva u ndzi kombisile nsovo wa yena, Kukotisa loko ngi ndzi vekiwe ekhokholweni.


text:
A ndzi hatlisa, ndzi ku: “Ndzi susiwile emahlweni ka wena”; Kambe u yingisile rito ra ku khongela ka mina, Loko ndzi huwelele eka wena.


text:
Rhandzani Yehovha, n'wina hinkwenu varhandziwa va yena. Yehovha u hlayisa lava tshembekaka, Kambe u tlherisela eka la tikurisaka, hinkwaswo leswi n'wi faneleke.


text:
Ku katekile munhu loyi Yehovha a nga n'wi hlayeriki ku biha ka yena, Loyi ku nga riki na mano embilwini ya yena!


text:
Hikuva nhlekanhi ni vusiku voko ra wena ri tshama ri ndzi tikela, Matimba ya mina ma hundzuka ku oma ka ximumu.


text:
Ndzi ku tivisile xidyoho xa nga, A ndzi fihlanga ku homboloka ka nga; Ndzi te: “Ndzi ta tivula ka Yehovha ku dyoha ka mina,” Kutani u hlangurile nandzu wa xidyoho xanga.


text:
Hikwalaho, un'wana ni un'wana la ku rhandzaka U ta ku khongela hi nkarhi lowu u kumiwaka ha wona; Hambi mati lamakulu loko ma hundza, ma nga ka ma nga n'wi fikeri.


text:
Ndzi ta ku tlharihisa ndzi ku komba ndlela leyi u faneleke ku famba ha yona; Ndzi ta ku letela, ni mahlo ya mina ma ta va eka wena.


text:
Mi nga tshuki mi fana ni hanci kumbe mbhongolo leyi nga riki na ku twisisa; Swi fanele ku khomiwa enon'wini hi matomu, Loko swi nga ri tano, swi nga ka swi nga ku tshineleri.


text:
Titsakeleni ha Yehovha, mi va mi tsakisisa, n'wina va ku lulama! Yimbelelani hi ku tsaka, n'wina hinkwenu va timbilu to lulama!


text:
Makungu ya Yehovha ma tiyile hi laha ku nga heriki; Mianakanyo ya mbilu ya yena yi yima etinxakeni hinkwato.


text:
Ku katekile tiko leri Yehovha a nga Xikwembu xa rona! Ni vanhu lava a tihlawuleleke ku va ndzhaka ya vona!


text:
Vonani, mahlo ya Yehovha ma le henhla ka lava n'wi chavaka, Ehenhla ka lava tshembaka vunene bya yena,


text:
Ndzi ta twarisa Yehovha hi masiku hinkwawo; Ku dzunisa ka yena ku ta va enon'wini wa mina hi masiku.


text:
Munhu loyi wa nhlomulo u khongerile, kutani Yehovha u n'wi yingisile, A va a n'wi ponisa enhlomulweni wa yena hinkwawo.


text:
Nantswani, mi va mi vona leswaku Yehovha hi lonene swonghasi! Ku katekile munhu la chavelaka eka yena.


text:
Swinghalana swi nga pfumala, swi nga va ni ndlala, Kambe lava lavaka Yehovha a va nga kiyeriwi hi leswinene.


text:
Yehovha u kutsula mimoya ya malandza ya yena, Kutani hinkwavo lava chavelaka eka yena, va nga ka va nga avanyisiwi.


text:
Hlomula tlhari, u sivela lava ndzi hlongorisaka! U ku eka moya wa mina: “Hi mina ku hlayiseka ka wena!”


text:
A va kanakane, a va khomiwe hi tingana, lava lavaka vutomi bya mina! A va tlhelele endzhaku, a va kanakane, lava ehleketaka ku ndzi lovisa!


text:
Hikuva va lunghisile exihundleni ntlhamu ku ndzi phasa mahala, Va cerile rindzi ku rindzela vutomi bya mina mahala.


text:
Ku onhaka a ku va wele ehenhla va nga swi tivi, A va phasiwe hi ntlhamu lowu va wu fihleke; A va wele kona, va lova.


text:
Marhambu hinkwawo ya mina ma ta ku: “Yehovha, i mani la fanaka na wena, La ponisaka xisiwana eka la n'wi tlulaka hi matimba, La nga ekhombyeni ni swisiwana, eka vawutleri va vona.”


text:
Kasi mina, eku vabyeni ka vona, a ndzi funengela tinguvu to khwaxa; A ndzi tsongahata moya wa mina hi ku titsona swakudya, Xikhongelo xa mina xi tlhela xi vuya exifuveni xa mina.


text:
A ndzi famba khwatsi kukotisa loko ngi ndzi rilela nakulorhi, kumbe makwerhu; A ndzi famba ndzi korhamile enkosini kukotisa loko ndzi feriwe hi manana.


text:
Kambe loko ndzi lava ku wa, va tsaka, va hlengeletana; Va hlengeletana ku ndzi sola, ndzi nga swi tivi; Va nga rhuteli ku ndzi handzula.


text:
Wena Hosi, u ta swi hlalela ku fika rini xana? Ponisa moya wanga eku onheni ka vona, Ni vutomi bya mina etinghaleni!


text:
Va nga tshuki va tsaka ha mina lava nga valala eka mina ntsena, Va nga tshuki va tshunyeta hi mahlo lava ndzi vengaka ntsena!


text:
Hikuva ku rhula a ku kona eku vulavuleni ka vona, Va anakanyela va ku rhula va le tikweni, marito ya ku hemba.


text:
Va nga tshuki va vula etimbilwini ta vona va ku: “Haha! Hi leswi hi swi navelaka!” Va nga tshuki va ku: “Hi n'wi mitile!”


text:
A va khomiwe hi tingana, a va kanakanisiwe kun'we Lava tsakelaka swo biha leswi ndzi telaka! A va funengetiwe hi tingana ni xisandzu Lava tikurisaka ehenhla ka mina!


text:
A va yimbelele, a va tsake lava rhandzaka ku lulama ka mina, A va vule hi masiku: “A ku vongiwe Yehovha! La rhandzaka ku rhula ka nandza wa yena!”


text:
Timhaka to biha ti kona embilwini ya munhu lowo homboloka; Ku chava Xikwembu a ku kona emahlweni ya yena.


text:
U anakanya swo homboloka emasangwini ya yena. U famba hi ndlela leyi nga riki leyinene; A nga fularheli leswo biha.


text:
Ku lulama ka wena ku fana ni tintshava ta Xikwembu; Ku avanyisa ka wena i xidziva lexikulu; Yehovha, u hlayisa vanhu ni swiharhi.


text:
Xikwembu, tintswalo ta wena ti rhandzeka swonghasi! Vana va vanhu va chavela endzhutini wa timpapa ta wena.


text:
Milenge ya lava tikurisaka yi nga tshuki yi ndzi fikela, Ni mavoko ya lavo biha ma nga tshuki ma ndzi hlongorisa!


text:
Miyela emahlweni ka Yehovha, u langutela yena; U nga kariheli munhu la katekeke endleleni ya yena, La hetisaka makungu layo biha ya yena.


text:
Ku sele nkarhinyana, kutani lowo biha a nga ka a nga ha vi kona; U ta lavisisa xivandla xa yena, kutani u ta va a nga ha ri kona.


text:
Lavo homboloka va hlomula tlhari, va konga vurha, Ku wisa ehansi la nga enhlomulweni ni xisiwana, Ni ku dlaya lava fambaka hi ndlela ya ku lulama.


text:
Hikuva lavo homboloka va ta lova, Ni lava vengaka Yehovha va ta hela kukotisa rihlaza, Va ta tlhaka kukotisa musi.


text:
Hikuva lava Xikwembu xi va katekisaka, va ta dya ndzhaka ya misava; Kambe lava xi va rhuketelaka, va ta susiwa.


text:
A ndzi ri lontshwa, kutani ndzi dyuharile, Kambe a ndzi vonanga la lulameke a tshikiwa, Ni vana va yena va kombele vuswa bya vona.


text:
Hikuva Yehovha u rhandza ku lulama, A nga ka a nga tshiki lava n'wi rhandzaka, Va hlayisiwa hi masiku. Kambe vana va lavo biha va ta herisiwa.


text:
Kambe Yehovha a nga ka a nga n'wi tshiki emavokweni ya yena, A nga ka a nga n'wi wisi loko a ta avanyisiwa.


text:
Tshemba Yehovha, u hlayisa ndlela ya yena, U ta ku kurisa leswaku u fuma misava; Kambe u ta vona ku herisiwa ka lavo biha.


text:
Yehovha wa va pfuna, wa va kutsula; U va kutsula eka lavo biha, wa va hlayisa, Hikuva va chaverile eka yena.


text:
Ku hanya a ku kona enyameni ya mina hikwalaho ka vukari bya wena. Ku rhula a ku kona emarhambyini ya mina hikwalaho ka xidyoho xa mina.


text:
Hikuva ku homboloka ka mina ku tlule nhloko ya mina; Ku ndzi hlula hi ku tika kukotisa ndzhwalo lowu tikaka ngopfu.


text:
Ndzi heleriwe hi matimba, ndzi tshovatshoviwile ngopfu; Ndzi rila hikwalaho ka ku tsekatseka ka mbilu ya mina.


text:
Mbilu ya mina ya tlulatlula, matimba ya mina ma ndzi sukela; Ni ku vonakala ka mahlo ya mina a ka ha ri na mina.


text:
Lava lavaka vutomi bya mina va ndzi rhiyela mitlhamu; Lava ndzi lavelaka swo biha, va vulavula swa lunya, Va anakanya ku kanganyisa siku hinkwaro.


text:
Kambe mina ndzi kotisa wo fa tindleve, a ndzi twi nchumu; Ndzi fana ni mbheveve la nga ahlamisiki nomu wa yena.


text:
Hikuva ndzi te: “Va nga tshuki va titsakela ha mina, Va nga tshuki va tikurisa ehenhla ka mina loko nenge wa nga wu rhetemuka.”


text:
A ndzi ku: “Ndzi ta hitekela tindlela ta mina, Leswaku ndzi nga ti tshuka ndzi dyoha hi ririmi ra nga; Ndzi ta veka tomu enon'wini wa mina, Enkarhini lowu lowo biha a nga ta va kona emahlweni ka mina.”


text:
Ndzi tshama ndzi ri mbheveve, ndzi timiyelela; Ndzi titsona ku vulavula, ndzi vaviseka, Kambe nhlomulo wa mina wu engetekile.


text:
Mbilu ya mina a yi hiseka endzeni ka mina, Ndzilo wu tshiveriwe eku anakanyeni ka mina, Ku va laha ririmi ranga ri vulavulaka:


text:
“Yehovha! Ndzi tivise makumu ya vutomi byanga, Ni mpimo wa masiku ya mina, Ndzi ta tiva leswaku ndzi mukhaluti ntsena.”


text:
Waswivo, u pimile masiku ya mina, ma ringana xandla ntsena, Ni ku hanya ka mina a hi nchumu emahlweni ka wena. Kunene munhu un'wana ni un'wana la yimaka i hika ntsena.


text:
Kunene munhu wa fambafamba kukotisa ndzhuti, Va endla nkitsikitsi ku kuma swahava; U hlengeleta rifuwo, kambe a nga tivi la nga ta dya rona.


text:
Loko u laya munhu hikwalaho ka ku dyoha ka yena, U herisa swo saseka swa yena tani hi tinsumba. Kunene, munhu un'wana ni un'wana i hika ntsena.


text:
“Yehovha, yingisa xikhongelo xa mina, rhiyela ku huwelela ka mina ndleve! U nga miyeli loko ndzi rila; Hikuva ndzi muendzi eka wena, Ndzi muluveri kukota vatata wa mina hinkwavo.


text:
Wa nga ndzi fularhela leswaku ndzi tlhela ndzi kuma ku tsaka, Ndzi nga si tifambela, kutani ndzi nga ha vi kona.”


text:
U ndzi humesile ekheleni ra ku onhaka, ni le tshobyeni ra ndzhope; U vekile mikondzo ya nga eribyeni, a tiyisa ku famba ka mina.


text:
U nghenise enon'wini wa mina risimu lerintshwa, Ku dzunisa Xikwembu xa hina. Lavo tala va swi vonile va ve ni ku chava, Kutani va tshembile Yehovha.


text:
Ku katekile munhu la vekaka ku tshemba ka yena eka Yehovha, La nga hundzukeriki eka lava tikukumuxaka ni ka vahembi!


text:
Wena Yehovha, Xikwembu xanga, u andzisile ngopfu Masingita ni makungu ya wena ehenhla ka hina; Swa hi hlula ku ma hlaya emahlweni ka wena. Hambi ndzi rhandza ku ma hlaya ni ku ma vula, Ntsengo wa wona wu tlula leswi nga hlayiwaka.


text:
A ku tsakelangi magandzelo ni tinyiko; U pfurile tindleve ta mina. A ku lavanga holokosta ni magandzelo ya xidyoho.


text:
Xikwembu xanga, ndzi tsakela ku endla ku rhandza ka wena! Kutani nawu wa wena wu le mbilwini ya mina.”


text:
Ndzi twarisile ku lulama enhlengeletanweni leyikulu; Vona, a ndzi pfalanga milomu ya mina, Yehovha, wa swi tiva.


text:
A ndzi fihlanga ku lulama ka wena embilwini ya nga, Ndzi vurile ku tshembeka ka wena ni ku hlayiseka ka wena, A ndzi fihlelanga nhlengeletano leyikulu tintswalo ta wena, ni ku lulama ka wena.


text:
Wena Yehovha u nga ka u nga ndzi aleli tintswalo ta wena! Musa wa wena ni ku lulama ka wena, swi ta ndzi hlayisa hi masiku.


text:
Hikuva makhombo lama nga hlayiwiki ma ndzi rhendzele; Milandzu ya mina yi ndzi khomile, ndzi hluleka ku yi vona; Yi tlula ntsengo wa misisi ya nhloko ya mina, Kutani ndzi heleriwa hi mbilu.


text:
A va kanakane, a va khomiwe hinkwavo hi tingana Lava lavaka vutomi bya mina ku byi susa; A va tlhelele endzhaku, a va khomiwe hi tingana, Lava tsakelaka ku onhaka ka mina!


text:
A va tsake, a va titsakele ha wena Hinkwavo lava ku lavaka! Lava rhandzaka ku hlayiseka ka wena, A va vule hi masiku, va ku: “A ku kurisiwe Yehovha!”


text:
Loko ndzi ri mina, ndzi xisiwana ni mupfumari; Kambe Hosi ya ndzi anakanya. U mupfuni wa nga ni mukutsuri wa nga: Xikwembu xa mina, u nga hlweri!


text:
Yehovha u ta n'wi hlayisa, a va a n'wi hanyisa; U ta katekisiwa emisaveni, Kutani u nga ka u nga n'wi nyiketi eku naveleni ka valala va yena.


text:
Yehovha u ta n'wi tiyisa emasangwini loko a vabya; Wa hundzuluxa swinene byetlelo bya yena loko a vabya.


text:
Ni loko un'wana a ta ku ndzi vona, a vulavula hi ku hemba, Mbilu ya yena yi n'wi hlengeletela mianakanyo ya ku biha; A huma, kutani a vulavula ehandle.


text:
Na yena nakulorhi loyi ndzi n'wi tshembeke, Loyi a nga dya vuswa bya mina, u ndzi tlakusele xirhendze.


text:
A ku vongiwe Yehovha, Xikwembu xa Israele, Hi mikarhi leyi nga riki na ku sungula ni ku hela. Amen! Amen!


text:
Hi laha ntswele ya mhunti yi rilelaka mati ya milambu, Moya wa mina wu ku naverisa sweswo, wena Xikwembu!


text:
Moya wanga wu ni torha ra Xikwembu, ra Xikwembu lexi hanyaka. Ndzi ta ya rini, ndzi humelela emahlweni ka Xikwembu xana?


text:
Mihloti ya mina i swakudya swa mina nhlekanhi ni vusiku, Hi leswi va tshamaka va ku eka mina: “Xi kwihi Xikwembu xa wena?”


text:
Ndza xi anakanya, ni mbilu ya mina yi nyuka endzeni ka mina, Hi laha ingi ndzi tshamaka ndzi famba ni vunyingi, Ndzi byi fambisa, byi ya endlwini ya Xikwembu, Hi marito ya ku tsaka ni tinsimu ta ku khensa, Ta vunyingi lebyi nga enkhubyeni.


text:
Moya wanga, u hele ntamu ha yini, u tshukele yini endzeni ka mina? Tshemba Xikwembu, hikuva ndzi ta tlhela ndzi xi dzunisa; Hi xona ku hlayiseka ka mina ni Xikwembu xanga.


text:
Xikwembu xanga! Moya wa mina wu hele ntamu endzeni ka mina: Hikwalaho ndzi anakanya wena ndzi ri etikweni ra Yordani, Na Hermoni, ni le ntshaveni ya Mizara.


text:
Xidziva xi vitana xidziva xin'wana hi mpfumawulo wa maboboma ya wena. Magandlati ni maboboma hinkwawo ya wena ma hundzile henhla ka mina.


text:
Ninhlekanhi, Yehovha u ndzi ha tintswalo ta yena; Nivusiku, ndzi tshama ndzi yimbelela risimu ra yena, Ndzi khongela Xikwembu xa vutomi bya mina.


text:
Ndzi ku eka Xikwembu, ri nga ribye ra mina: “U ndzi rivele ha yini xana? Swi ndzi fanela ha yini ku famba hi xirilo, ndzi xanisiwa hi nala?”


text:
Marhambu ya mina ma tshove ka loko ndzi soriwa hi valala va mina, Loko va tshama va ku eka mina: “Xi kwihi, Xikwembu xa wena?”


text:
Moya wa mina, u hele matimba ha yini, u tshukele yini endzeni ka mina? Tshemba Xikwembu, hikuva ndzi ta tlhela ndzi xi dzunisa; Hi xona ku hlayiseka ka mina ni Xikwembu xanga.


text:
Ndzi avanyisele, Xikwembu, u ndzi lwela Eka rixaka leri nga ku rhandziki; Ndzi ponise ka munhu wa ku hemba ni wa ku homboloka.


text:
Hikuva hi wena Xikwembu xa ku chavelela ka mina, U ndzi cukumetela yini? Xana ndzi fambela yini hi nkosi ndzi karhi ndzi xanisiwa hi nala?


text:
Rhuma ku vonakala ka wena ni vunene bya wena, swi ndzi fambisa, Swi ndzi yisa entshaveni ya ku kwetsima ka wena ni le tindlwini ta wena.


text:
Ndzi ta tshinela alitari ya Xikwembu, Ya Xikwembu lexi ku nga ku tsaka ka mina ni ku yimbelela ka mina; Ndzi ta ku dzunisa hi haripa, wena Xikwembu, Xikwembu xanga!


text:
Moya wanga, u hele matimba ha yini, u tshukele yini endzeni ka mina? Tshemba Xikwembu, hikuva ndzi ta tlhela ndzi xi dzunisa; Hi xona ku hlayiseka ka mina, ni Xikwembu xa mina.


text:
Oho Xikwembu, hi swi twile hi tindleve ta hina, Vatata wa hina va hi byerile Mitirho leyi u yi endleke emasikwini ya vona, Emasikwini ya khale.


text:
Hikuva a va tekangi tiko hi tlhari ra vona, A hi voko ra vona leri nga va ponisa; Kambe i voko ra wena ra xinene, i voko ra wena ni ku vonakala ka wena, Hikuva u va rhandzile.


text:
U endle ha hina xilo xa ku soriwa eka lava akeke na hina, Hi vungunyiwa ni ku hlekiwa hi lava hi rhendzelaka exikarhi;


text:
Loko ndzi twa rito ra la ndzi rhukanaka a va a ndzi sandza, Loko ndzi vona nala ni loyi a tirihiselaka.


text:
Kambe hi dlayiwa hi masiku hinkwawo hikwalaho ka wena, Hi ringanisiwa ni tinyimpfu leti yisiwaka eku tlhaviweni.


text:
Mbilu ya nga yi hisekela marito lamanene. Ndzi ku: “Ntirho wa mina i wa Hosi!” Ririmi ra nga i peni ya mutsari la tlhariheke.


text:
U tlula hi ku saseka vana va vanhu, Tintswalo ti halakile emilon'wini ya wena; Hikwalaho Xikwembu xi ku katekiseke hi laha ku nga heriki.


text:
Khandziya golonyi ya wena u ya hlula, U ya lwela ntiyiso, ni ku lulama, ni musa. Voko ra wena ra xinene ri ta ku dyondzisa mitirho leyi chavisaka.


text:
Miseve ya wena yi kariha, Matiko ma ta wela ehansi ka wena, Miseve ya wena yi ta nghena etimbilwini ta valala va hosi!


text:
Oho Xikwembu! Xiluvelo xa wena xi tiyile hi mikarhi ni mikarhi; Nhonga ya vuhosi bya wena i nhonga ya ku lulama.


text:
U rhandza ku lulama, u venga swo biha; Hikwalaho, Xikwembu, Xikwembu xa wena Xi ku chelele hi mafurha ya ku tsaka exikarhi ka vanakuloni.


text:
Mirha, ni mhangani, ni kasiya swi le tingubyini ta wena hinkwato; Etindlwini ta ndlopfu, ku yimba ka magubu ku ku tsakisa.


text:
Vanhwanyana va tihosi va le xikarhi ka malandza ya wena. Nsati wa wena u tshamile evokweni ra wena ra xinene, U sasekisiwe hi nsuku wa Ofiri.


text:
U tisiwe ka hosi a ambale rhoko ya mavalavala. Endzhaku ka yena ku ta vanhwanakulobye va tisiwe ka wena;


text:
Vana va wena va ta tshama ematshan'weni ya vatata wa wena; U ta va veka tihosana emisaveni hinkwayo.


text:
Ndzi ta tsundzuxa vito ra wena etinxakeni hinkwato, Hikwalaho matiko ma ta ku dzunisa hi mikarhi leyi nga heriki.


text:
Hikwalaho a hi chavi nchumu loko misava yi hundzuluka, Ni loko tintshava ti tsekatseka exikarhi ka malwandle,


text:
Hambi magandlati ya wona ma pfuma, ma endla boboma, Hambi tintshava ti rhurhumela hikwalaho ka ku tlakuka ka wona.


text:
Wu kona nambu lowu mikhovotlo ya wona yi tsakisaka muti wa Xikwembu, Vukwetsimelo bya tindlu ta La nge henhlahenhla.


text:
U herise tinyimpi ku yisa emakun'wini ya misava, U tshovile mavurha, u fayetele matlhari, U hise tigolonyi endzilweni.


text:
Tihosana ta matiko ti hlengeletana Ni tiko ra Xikwembu xa Abrahama, Hikuva switlhangu swa misava i swa Xikwembu: Xi tlakukile ngopfungopfu.


text:
Yehovha u nkulukumba, U faneriwe hi ku vongiwa hinkwako, Emutini wa Xikwembu xa hina, entshaveni ya xona ya ku kwetsima.


text:
Yi sasekile swonghasi ntshava ya Siyoni, yi tsakisa misava hinkwayo. Etlhelweni ra n'walungu, i muti wa hosi leyikulu;


text:
Leswi hi swi yingiseke, hi swi vonile Emutini wa Yehovha wa tinyimpi. Emutini wa Xikwembu xa hina: Xikwembu xi ta wu tiyisa hi laha ku nga heriki.


text:
Hi laha vito ra wena ri vongiwaka, oho Xikwembu! Swi tano ni ku dzuna ka wena ku yisa emakun'wini ya misava; Voko ra wena ra xinene ri tele ku lulama.


text:
Langutisisani rirhangu ra wona, Mi kambisisa tindlu ta wona ta vuhosi, Mi ta ambela rixaka leri nga ta ta.


text:
Hikuva Xikwembu lexi, i Xikwembu xa hina hi laha ku nga heriki; Xi ta hi fambisa ku ya fika eku feni.


text:
Ndzi ta rhiyela rito ra vutlhari ndleve, Ndzi ta hlamusela xifaniso xa mina ndzi va ndzi yimba haripa.


text:
Xana ndzi ta chavela yini emasikwini ya khombo, Loko ndzi rhendzeriwa hi ku homboloka ka valala va mina?


text:
Kambe va ta ri vona: lavo tlhariha va fa, Na swona swihunguki ni swiphukuphuku swi fa na swona, Va siyela van'wana rifuwo ra vona.


text:
Va ringanisa leswaku tindlu ta vona ti ta va kona hi masiku, Ni vuako bya vona etinxakeni ta tinxaka, Va tshula matiko hi mavito ya vona.


text:
Va nghenisiwa exivandleni xa lava feke kukota ntlhambi, Va dyiwa hi rifu, Ni mixo, lava lulameke va va kandziyela hi milenge; Vumbhurhi bya vona byi dyiwa hi sirha byi pfumala vutshamo.


text:
Hikuva siku a nga ta fa, a nga ka a nga teki nchumu wa swona, Ku kwetsima ka yena ku nga ka ku nga xikeli endzhaku ka yena.


text:
Hambi a khensa moya wa yena eku hanyeni ka yena, Hambi vanhu va ku khensa hikwalaho ka ku titsakisa ka wena,


text:
Hambiswiritano, u ta xikela erixakeni ra vatata wa wena, Lava nga ha tiki vona ku vonakala ni siku ni rin'we.


text:
Xikwembu xa matimba, yena Yehovha, wa vulavula, u vitana misava, Ku suka evuxeni ku yisa evupeladyambu.


text:
Xikwembu xa hina xa ta, xi nga ka xi nga miyeli; Emahlweni ka xona ku ni ndzilo lowu pfurhaka, Xi rhendzeriwe exikarhi hi xidzedze lexa matimba.


text:
“Yingisa, tiko ranga, ndzi ta vulavula, Yingisa, Israele, ndzi ta vula vumbhoni exikarhi ka wena. Hi mina Xikwembu, Xikwembu xa wena.


text:
Hikuva swiharhi hinkwaswo swa nhova i swa mina, Ni swiharhi hinkwaswo swa tintshava swa madzanadzana;


text:
“Loko ngi ndzi ri ni ndlala ndzi nga ka ndzi nga ku byeli nchumu, Hikuva misava i ya mina, ni hinkwaswo leswi nga eka yona.


text:
Humesela Xikwembu ku vonga ri nga gandzelo ra wena, U va u riha ku hlambanya ka wena eka La nge henhlahenhla.


text:
Kambe Xikwembu xi ku eka lowo biha: “Xana-ke hi wena la fanelaka ku hlaya milawu ya mina, U va ni ntwanano wa mina enon'wini wa wena xana?


text:
Hi lexi u xi endleke, kutani mina ndzi miyerile. U ringanise leswaku a ndzi fana na wena. Kambe ndzi ta ku laya sweswi, ndzi ta humesa hinkwaswo emahlweni ka wena.


text:
“Twisisani-ke swilo leswi, n'wina lava rivalaka Xikwembu, Leswaku kumbe ndzi nga handzula, ku nga ri na mulweri.


text:
La humesaka ku vonga ri va gandzelo, wa ndzi dzunisa, Ni loyi a lulamisaka ndlela ya yena, Ndzi ta n'wi kombisa ku hlayiseka ka Xikwembu.”


text:
Oho Xikwembu! Ndzi twele vusiwana hi tintswalo ta wena; Hi musa lowukulu wa wena, hlangula swidyoho swa mina.


text:
Ndzi dyohele wena, wena ntsena; Ndzi endlile leswo biha emahlweni ka wena, Hi laha u nga ta va la lulameke loko u vulavula, Ni loyi a tengeke loko u avanyisa.


text:
Ndzi basise hi hisopa, hi kona ndzi nga ta tenga; Ndzi hlantswe kutani ndzi ta basa ku tlula gamboko.


text:
Oho Xikwembu! Vumba endzeni ka mina mbilu leyo tenga. U tlhela u pfuxa endzeni ka mina moya lowo tiya.


text:
Oho Xikwembu, Xikwembu xa ku hlayiseka ka mina! Ndzi kutsule ka ngati leyi halatiweke, Kutani ririmi ra mina ri ta twarisa ku lulama ka wena.


text:
Magandzelo ya Xikwembu i moya lowu tshovekeke; Oho Xikwembu! A ku soli mbilu leyi tshovekeke, leyi nga enhlomulweni.


text:
Hi kona u nga ta tsakela magandzelo ya ku lulama, Ni tiholokosta, ni timhamba leti u humeseriwaka swirho hinkwaswo swa tona; Hi kona va nga ta humesa tinkunzi ealitarini ya wena.


text:
Hikwalaho Xikwembu xi ta ku heta hi laha ku nga heriki, Xi ta ku khoma, xi ku susa entsongeni wa wena, Xi ku tsuvula emisaveni ya lava hanyaka.


text:
“Hi loyi munhu la nga titekelangiki Xikwembu ku va khokholo ra yena, Loyi a tshembiseke rifuwo ra yena lerikulu, Loyi a titiyisaka hi vumbabva bya yena!”


text:
Kambe mina, ndzi fana ni mutlhwari lowu hlukeke endlwini ya Xikwembu, Ndzi tshemba tintswalo ta Xikwembu hi masiku lama nga heriki.


text:
Ndzi ta ku vonga hi masiku, hikuva u tirhile; Ndzi ta tshemba vito ra wena hikuva ri nene, Emahlweni ka vahlawuriwa va mina.


text:
Xihunguki xi ku embilwini ya xona: “A ku na Xikwembu!” Va borile va hundzuluxe ku biha ka vona manyala; A ku na un'we la endlaka leswinene.


text:
Yehovha u langutisa vana va vanhu a ri ematilweni, Ku vona loko ingi a ri kona la nga ni ku twisisa, La lavaka Xikwembu.


text:
Hinkwavo va hambukile, hinkwavo va tionhile kun'we; A ku na loyi a endlaka leswinene, hambi a ri un'we.


text:
Xana a va na ku twisisa, lava endlaka leswo biha? Lava dyaka tiko ranga kukotisa loko ingi byi ri vuswa, Lava nga khongeliki Xikwembu.


text:
Va ta rhurhumela hi ku chava, Laha ku nga riki na mhaka ya ku chava; Hikuva Xikwembu xi ta hangalasa marhambu ya lava ku rhendzelaka; U ta va khomisa tingana, hikuva Xikwembu xi va cukumetile.


text:
Aa! Ku kutsula ka Israele ku ta pfa rini eSiyoni xana? Siku Xikwembu xi nga ta tlherisa vabohiwa va tiko ra xona, Yakobo u ta khana, Israele u ta tsaka.


text:
Hikuva va tiko rin'wana va ndzi pfukele matimba, Vanhu lava levaka va lava vutomi bya mina; A va vekangi Xikwembu emahlweni ka vona.


text:
Ndzi ta ku humesela magandzelo hi ku rhandza ka mina; Ndzi ta twarisa vito ra wena, Yehovha, hikuva ri nene,


text:
Hikuva ri ndzi tshunxile emahlomulweni ya mina hinkwawo; Kutani mahlo ya mina ma tsaka hi ku vona valala va mina.


text:
Oho Xikwembu! Rhiyela xikhongelo xa mina ndleve, U nga fularheli ku kombela ka mina! Ndzi yingise, u ndzi hlamula.


text:
Hikwalaho ka rito ra nala ni ku xanisa ka lowo biha; Hikuva va ndzi vangela khombo, va ndzi hlongorisa hi ku leva.


text:
Hi laha-ke ndzi nge: “Aa! Ingi loko ndzi ri ni timpapa ta tuva, A ndzi ta haha ndzi ya wisa kun'wana;


text:
U va mita, wee Hosi, hambanyisa tindzimi ta vona! Hikuva ndzi vone ku pfukelana ni ku hlundzukelana emutini.


text:
Nhlekanhi ni vusiku swi tshama swi hiteka emakhokholweni ya wona; Ku homboloka ni ku xaniseka swi tshama exikarhi ka wona.


text:
Hikuva a hi nala la ndzi solaka, a ndzi ta n'wi byarha, A hi loyi a ndzi vengaka la ndzi pfukeleke matimba, A ndzi ta ya tumbela ekule na yena.


text:
Hina lava ngi hi hlamulana hi timhaka leto nandziha, Lava ngi hi ya endlwini ya Xikwembu kun'we ni vunyingi!


text:
Rifu a ri va khome hi xipuku, A va ngirimele exivandleni xa vafi va ha hanya! Hikuva ku homboloka ku le tindlwini ta vona, ni le xikarhi ka vona.


text:
U ta kutsula moya wa mina hi ku rhula enyimpini leyi va yi lwaka na mina; Hikuva va tele lava lwaka na mina.


text:
Xikwembu xi ta yingisa, Xi va hlamula, Xona lexi tshamaka exiluvelweni xa xona hi masiku. Hikuva a ku na ku hundzuka eka vona, A va chavi Xikwembu.


text:
[Lowo biha] u tshambuluta voko, a khoma lava hanyeke hi ku rhula na yena, A onha xinakulobye xa yena.


text:
Nomu wa yena wu tlula phehlwa hi ku nandziha; Kambe ku lwa ku kona embilwini ya yena; Marito ya yena ma tlula mafurha hi ku olova, Kambe i mabanga lama hlomuriweke.


text:
Nyiketa Yehovha timhaka ta wena, u ta ku seketela; A nga ka a nga pfumeli ni siku ni rin'we leswaku la lulameke a tsekatsekisiwa.


text:
Wena Xikwembu u ta va xikisa ekheleni ra ku lova; Vanhu lava va nga va ngati ni va ku xisa, Va nga ka va nga fiki exikarhi ka masiku ya vona; Kambe mina ndzi tshembile wena.


text:
Oho Xikwembu, ndzi twele vusiwana, hikuva vanhu va rhandza ku ndzi mita; Va lwa na mina siku hinkwaro, va ndzi xanisa.


text:
Hi siku hinkwaro valala va mina va lava ku ndzi mita; Hikuva va tele lava lwaka na mina hi ku tikurisa.


text:
Eka Xikwembu, ndzi ta twarisa rito ra xona; Ndzi tshemba Xikwembu, a ndzi chavi nchumu; Xana a nga ndzi endla yini la nga nyama ntsena?


text:
U tsala ku valanga hinkwako ka mina. Hlengeleta mihloti ya mina ekhuwaneni ra wena; A yi tsariwanga ebukwini ya wena xana?


text:
Valala va mina va ta tshinela endzhaku siku ndzi nga ta huwelela; Ndza swi tiva, hikuva Xikwembu xi na mina.


text:
Hikuva u kutsurile moya wa mina eku feni, Ni mikondzo ya nga eku weni, Leswaku ndzi famba emahlweni ka Xikwembu, Eku vonakaleni ka lava hanyaka.


text:
Ndzi twele vusiwana, Xikwembu, ndzi twele vusiwana! Hikuva moya wanga wu chavele eka wena; Ndzi chavele endzhutini wa timpapa ta wena; Ku fika nkarhi lowu makhombo ma nga ta va ma hundzile.


text:
Xi ta ndzi rhumela ku pfuna hi le tilweni, xi ndzi hlayisa, Hambi ku sola loyi a lavaka ku ndzi mita. Xikwembu xi ta rhumela tintswalo ta xona ni vunene bya xona.


text:
Moya wa mina wu le xikarhi ka tinghala; Ndzi etlele exikarhi ka valala lava hlantaka ndzilo, Exikarhi ka vanhu lava meno ya vona ma nga matlhari ni miseve, Lava tindzimi ta vona ma nga mabanga layo kariha.


text:
A va rhiyile ntlhamu ehansi ka mikondzo ya mina, Moya wa mina a wu korhamile; A va cerile rindzi emahlweni ka mina: Ku wele vona eka rona.


text:
Mbilu ya mina yi tiyile, oho Xikwembu! Mbilu ya nga yi tiyile; Ndzi ta yimbelela tinsimu ta ku vonga.


text:
Xana loko mi miyela, mi nga avanyisa hi ku lulama xana? Xana mi avanyisa hi ku lulama n'wina vana va vanhu-ke?


text:
E-e, etimbilwini ta n'wina, mi endla leswo homboloka; Etikweni, mi veka mitirho ya n'wina ya mahlundzu exikalweni.


text:
Va ni vuxungu lebyi fanaka ni bya nyoka, Va fana ni mamba leyi nga yingisiki, leyi tisivaka tindleve,


text:
A va kotise holokompfa leyi nyukaka loko yi famba! A va kotise xiholoti xa wansati lexi nga vonangiki dyambu!


text:
Loko timbita ta n'wina ti nga si twa swigatlu, Leswa rihlaza kumbe leswa ku pfurha swi ta vutliwa hi xihuhuri.


text:
Lowo lulama u ta tsaka hi ku vona ku rihiseriwa; U ta hlantswa milenge ya yena engatini ya lavo biha.


text:
Kutani vanhu va ta ku: “Kunene hakelo yi kona ya la lulameke, Kunene xi kona Xikwembu lexi avanyisaka emisaveni.”


text:
Hikuva languta, va rhiyele moya wa mina mitlhamu; Vanhu va matimba va ndzi etlelela; Ku nga ri hikwalaho ka ku homboloka kumbe ka xidyoho xa mina, oho Yehovha!


text:
Wena Yehovha, Xikwembu xa tinyimpi, Xikwembu xa Israele! Pfuka u laya matiko hinkwawo! U nga tsetseleli na un'we wa timbabva leti.


text:
Waswivo, milomu ya vona yi halata leswo biha, Matlhari ma le milon'wini ya vona. Hikuva va ri: “I mani la hi yingisaka?”


text:
Hikwalaho ka matimba ya vona, ndzi ta languta eka wena; Hikuva Xikwembu i vuchavelo bya mina lebyi tlakukeke.


text:
Xikwembu xanga xi ta ta ndzi hlanganisa hi tintswalo ta xona, Xi ta tsakisa mahlo ya mina eku biweni ka valala va mina.


text:
U nga va dlayi leswaku kumbe tiko ra mina ri swi rivala; U va hangalasa hi matimba ya wena, u va wisela ehansi, Wena Hosi, xitlhangu xa hina!


text:
Loko ku hume rito emilon'wini ya vona, ku hume xidyoho. A va phasiwe eku tikukumuxeni ka vona, Hikwalaho ka tinhlambha ni mavunwa leswi va swi vulaka.


text:
U va heta hi vukari bya wena, u va heta leswaku va nga ha vi kona! A ku tiviwe, ni le makun'wini ya misava, Leswaku Xikwembu xi fuma Yakobo.


text:
Kambe mina ndzi ta yimbelela matimba ya wena; Ndzi ta twarisa tintswalo ta wena wa ha ri mixo; Hikuva u ve khokholo ra mina leri tlakukeke, Ni vuchavelo hi siku ra mahlomulo ya mina.


text:
Matimba ya mina! Ndzi ta ku twarisa, Hikuva Xikwembu i khokholo ra mina leri tlakukeke, Xikwembu lexi ndzi tsetselelaka.


text:
Xikwembu xi vurile eku kwetsimeni ka xona xi ku: “Ndzi ta hlula, Ndzi ta avanyisa Xikeme, ndzi pima nkova wa Sukoti;


text:
Giliyadi i wa mina, Manase i wa mina; Efrayimi i khokholo ra nhloko ya mina, Yuda i nhonga ya mina ya vuhosi;


text:
Mowabu i nkambana lowu ndzi hlambelaka eka wona; Ndzi hoxa ntanghu ya mina ehenhla ka Edomu; Filista, huwelela hi ku tsaka ha mina!”


text:
Xana a hi wena Xikwembu lexi ngi u hi cukumetile, Wena Xikwembu lexi ngi u nga ha humi ni tinyimpi ta hina xana?


text:
Ndzi huwelela eka wena ndzi ri emakun'wini ya misava, eku heleni ka mbilu ya mina; Ndzi fambise eribyeni leri ndzi hlulekaka ku khandziya ka rona!


text:
Ndzi rhandza ku tshama entsongeni wa wena hi laha ku nga heriki. Ndzi ta chavela endzhutini wa timpapa ta wena.


text:
Hikuva wena, Xikwembu, u yingisile ku kombela ka mina, U ndzi nyikile ndzhaka ya lava chavaka vito ra wena.


text:
A yi tshamise emahlweni ka Xikwembu hi laha ku nga heriki! Lerisa tintswalo ni swinene, swi yi langutela!


text:
Hi laha ndzi nga ta dzunisa vito ra wena hi masiku, Ndzi hetisa ku hlambanya ka mina siku rin'wana ni rin'wana.


text:
Kunene hi xona xi nga ribye ra nga ni ku hlayiseka ka mina! I vuchavelo bya nga lebyi tlakukeke, ndzi nga ka ndzi nga tsekatsekisiwi ngopfu.


text:
Xana mi ta wela munhu ku yisa kwihi-ke, Mi hlangana hinkwenu ku n'wi wisela ehansi, Kukotisa khumbi leri voyameke, Kukotisa rirhangu leri va ri susumetelaka ehansi?


text:
Va endla makungu ku n'wi wisa ehansi a ri eku tlakukeni ka yena; Va titsakela hi mavunwa; Va vonga hi milomu ya vona, Kasi va rhuketela etimbilwini ta vona.


text:
Kunene hi xona ribye ranga ni ku hlayiseka ka mina; Vuchavelo byanga lebyi tlakukeke, ndzi nga ka ndzi nga tsekatsekisiwi.


text:
Ku hlayiseka ka mina ni ku kwetsima ka mina ku tshamisa eka Xikwembu; Ribye ra matimba ya mina, ni vuchavelo bya mina swi le ka Xikwembu.


text:
N'wina vanhu, tshembani Xikwembu hi masiku hinkwawo, Halatani timbilu ta n'wina emahlweni ka xona; Xikwembu i vuchavelo bya hina.


text:
Vana va vanhu i swahava ntsena; Vana va vakulukumba i mavunwa ntsena; Loko ngi va vekiwa exikalweni, a va ta vevuka ntsena; Hinkwavo i swahava ntsena.


text:
Mi nga tshuki mi tshemba mahlundzu; Mi nga tikuriseni hi ku vutla; Loko mi andzeriwe hi rifuwo, mi nga vekeni timbilu ta n'wina eka rona.


text:
Ni tintswalo ti na wena, Hosi; Hikuva u tlherisela un'wana ni un'wana hi ku ringana ka mitirho ya yena.


text:
Oho Xikwembu! U Xikwembu xanga, ndza ku lava, Moya wanga wu ni torha ra wena, nyama ya mina yi ku navela hi mahika, Etikweni leri ra ku oma, ra mananga leri nga riki na mati.


text:
Moya wanga wu ta xurha swange i mongo ni mafurha. Kutani nomu wa mina wu ta ku twarisa hi marito ya ku tsaka.


text:
Kambe hosi yi ta titsakela eka Xikwembu; Un'wana ni un'wana la hlambanyaka ha xona u ta tidzunisa, Hikuva nomu wa lava hembaka wu ta siviwa.


text:
Oho Xikwembu, yingisa rito ra mina, loko ndzi rila! Hlayisa vutomi bya mina eka nala loyi ndzi n'wi chavaka!


text:
Va tilunghisa exihundleni ku hoxela munhu la nga riki na nandzu; Kan'we va n'wi hoxela, va nga chavi nchumu;


text:
Va titiyisa emhakeni ya vona leyo biha; Va endla makungu ku fihla mitlhamu, Va ku: “I mani la nga ta swi vona?”


text:
Va anakanya vumbabva, va tilunghisile, makungu ma herile! Mianakanyo ya munhu ni mbilu ya yena swi entile ngopfu.


text:
Vanhu hinkwavo va khomiwa hi ku chava, Va vula mitirho ya Xikwembu, va anakanya leswi xi swi endleke,


text:
Lowo lulama u titsakela eka Yehovha, a chavela eka yena, Kutani hinkwavo lava nga ni timbilu to lulama, va tidzunisa.


text:
Ku katekile loyi u n'wi hlawulaka, loyi u n'wi tshinetaka eka wena! U ta tiakela etihubyeni ta wena. Hi ta xurha hi rifuwo ra yindlu ya wena, Ni ku kwetsima ka tempele ya wena.


text:
U hi hlamula hi mitirho leyi chavisaka ya ku lulama ka wena, Xikwembu xa ku hlayiseka ka hina, Wena la nga ku tshemba ka matlhelo hinkwawo ya misava ni ya lwandle!


text:
Lava akeke emakun'wini ya misava va chava mahlori ya wena; U tsakisa matlhelo ya le vuxeni ni le vupeladyambu.


text:
U endzela misava, u yi cheleta ngopfu, U yi nyika ndzalo leyikulu ngopfu; Xinambyana xa Xikwembu xi tala hi mati; U mirisa mavele loko u lunghisisa misava hi sweswo.


text:
U cheleta vurimo bya yona, u fayetela mabuwu ya yona, U yi olovisa hi timpfula, u katekisa mirombo ya mavele.


text:
Vudyelo byi funengetiwa hi tinyimpfu, Ni mikova yi ambexiwa hi mavele; Swi huwelela hi ku tsaka, swi va swi yimbelela.


text:
Mi ku eka Xikwembu: “Mitirho ya wena yi chavisa swonghasi! Hikwalaho ka vukulu bya matimba ya wena, valala va wena va ku xengetela.


text:
Xi hundzuluxile lwandle, ri va misava leya ku oma; Va perile nambu hi milenge: Ku va laha hi titsakelaka eka xona.


text:
Xi fuma hi matimba ya xona hi laha ku nga heriki; Mahlo ya xona ma langutisa matiko. Lava tiarisaka va nga tshuki va tikurisa.


text:
U khandziyisile vanhu etinhlokweni ta hina; Hi hundzile exikarhi ka ndzilo ni mati. Kambe u hi humesile erivaleni ni le ndzalweni.


text:
Ndzi ta ku humesela tiholokosta ta tinyimpfu leti noneke, Swin'we ni mafurha ya makhuna, Ndzi ta tlhava tinkunzi ni swiphongo.


text:
Tanani, yingisani n'wina hinkwenu lava chavaka Xikwembu, Ndzi ta vula leswi xi swi endleleke moya wa mina.


text:
A ku vongiwe Xikwembu lexi nga cukumetangiki xikhongelo xa mina, Lexi nga ndzi tekelangiki tintswalo ta xona!


text:
Matiko ma ta tsaka, ma tsakisisa, Hikuva u ta avanyisa matiko hi ku lulama, U ta fambisa matiko emisaveni.


text:
Xikwembu a xi pfuke, valala va xona a va hangalake, Ni lava xi vengaka a va tsutsume emahlweni ka xona.


text:
Hi laha musi wu nyumbaka hakona va nyumbisa sweswo, Hi laha mupfu wu nyukaka endzilweni, Lavo biha va ta lovisa sweswo emahlweni ka Xikwembu.


text:
Yimbelelani Xikwembu, dzunisani vito ra xona, Lunghiselani loyi a fambaka exikarhi ka mananga endlela! Yehovha i vito ra yena; tsakani emahlweni ka yena!


text:
Tatana wa swisiwana ni muyimeri wa tinoni, Hi lexi Xikwembu xi nga xona endlwini leyo kwetsima ya xona.


text:
Xikwembu xi akisa endlwini lava tshikiweke; Xi humesa lava bohiweke xi va veka endzalweni; Kambe lava tiarisaka va tshama ematikweni ya ku oma.


text:
Misava ya tsekatseka, na wona matilo ma nyuka emahlweni ka Xikwembu, Sinayi loyi a tsekatseka emahlweni ka Xikwembu, Xikwembu xa Israele.


text:
Oho Xikwembu! U nisile mpfula ya ku kateka ehenhla ka ndzhaka ya wena, Ni loko yi karhele, u yi hile matimba.


text:
Ntlhambi wa wena wu akile etikweni leri; Hi tintswalo ta wena, oho Xikwembu! U ri lunghisele swisiwana.


text:
Loko mi ri karhi mi wisa exikarhi ka matshanga, A mi fana ni tuva leri nga ni timpapa leti namekiweke hi silivhere; Tinsiva ta rona ta hatima kukotisa nsuku.


text:
Siku La nga ni matimba hinkwawo a hangalaseke tihosi etikweni, Misava yi basa [hi marhambu] kukotisa gamboko ehenhla ka Salimoni.


text:
Ntshava ya Xikwembu, yi kona le Baxani, I ntshava ya tinhlohlorhi leto tala, i ntshava ya le Baxani.


text:
Xana n'wina tintshava leta tinhlohlorhi to tala, mi rindzela yini Ntshava leyi Xikwembu xi yi hlawuleke ku va xitshamo xa xona xana? Kunene Yehovha u ta tshama kona hi laha ku nga heriki.


text:
Tigolonyi ta Xikwembu i ya madzana mambirhi ya madzana, I makume ya madzana ni ya madzana; Hosi yi le xikarhi ka wona, i Sinayi ya ku kwetsima.


text:
U tlhandlukele ehenhla, u yise vakhomiwa, U tekile tinyiko exikarhi ka vanhu, Ni le xikarhi ka lava tiarisaka, Leswaku ku va ni vuako bya Yehovha Xikwembu exikarhi ka vona.


text:
Xona Xikwembu, hi xona lexi nga ni matimba ya ku hi ponisa, Hi yena Yehovha, Hosi ya hina, la tivaka ku hi humesa eku feni.


text:
Kunene Xikwembu xi ta faya tinhloko ta valala va xona, Ni ripala leri nga ni misisi ra lava hanyaka eku dyoheni ka vona.


text:
Leswaku u peta nenge wa wena engatini, Ni leswaku ririmi ra timbyana ta wena ri averiwa swa valala.”


text:
Va hlalela ku famba ka wena Xikwembu! Ku famba ka Xikwembu xanga, eka hosi ya mina evukwetsimelweni.


text:
Vayimbeleri va rhanga emahlweni ndzhaku ku famba lava yimbaka hi magubu, Exikarhi ka vanhwanyana lava yimbaka hi mirumba.


text:
Kona ku na Benjamini lontsongo, loyi a va fumaka, Ni tihosi ta Yuda ni vandla ra tona, Ni tihosi ta Zebuloni, ni tihosi ta Neftali.


text:
Xikwembu xa wena xi lerisa leswaku u va ni matimba; Tiyisa Xikwembu, ntirho lowu u hi endleleke wona!


text:
Tshinya xiharhi lexi nga enhlangeni, Ntlhambi wa tinkunzi, kun'we ni marhole ya vamatiko, Va ta khinsama ni xuma xa silivhere. Hangalasa matiko lama rhandzaka ku lwa!


text:
Hi yena la taka ematilweni, ematilweni lama nga riki na makumu! Vonani, u twarisa rito ra yena, rito ra matimba,


text:
Nyikani Xikwembu matimba! Ku kwetsima ka xona ku le henhla ka Israele, matimba ya xona ma le mapapeni.


text:
Wa chaveka, oho Xikwembu! Exikarhi ka vukwetsimelo bya wena. Xikwembu xa Israele, hi xona lexi nyikaka tiko ra xona matimba ni ku fuma. A ku khensiwe Xikwembu!


text:
Ndzi nyupele endzhopeni laha ndzi hlulekaka ku yima; Ndzi nghene ematini ya ku enta, ma ndzi funengetile,


text:
Ndzi hele matimba hi ku huwelela, mikolo ya mina yi omile; Mahlo ya mina ma hela hi ku languta eka Xikwembu xanga.


text:
Va andzile ku tlula misisi ya nhloko ya mina Lava ndzi vengaka ntsena; Va ni matimba lava lavaka ku ndzi dlaya, Lava nga valala va mina, hambi ndzi nga ri na nandzu eka vona; Ndzi fanele ku tlherisa leswi ndzi nga swi yivangiki.


text:
Lava langutaka eka wena, Hosi Yehovha wa tinyimpi, Va nga tshuki va kanakana hikwalaho ka mina! Lava lavaka wena, Xikwembu xa Israele, Va nga tshuki va khomiwa hi tingana hikwalaho ka mina!


text:
Hikuva ku hiseka ka yindlu ya wena ku ndzi dyile, Ni swisandzu swa lava ku sandzaka swi ndzi wele ehenhla.


text:
Kambe mina, ndza ku khongela, oho Yehovha! Hi nkarhi lowunene wa vukulu bya tintswalo ta wena Xikwembu; Ndzi hlamule hi vunene bya ku hlayiseka ka wena.


text:
Ndzi humese endzhopeni, ndzi nga tshuki ndzi nghena eka wona; A ndzi humesiwe emavokweni ya valala va mina, ni le xidziveni!


text:
Ndzi nga tshuki ndzi funengetiwa hi mati lama tsutsumaka, Xidziva xi nga tshuki xi ndzi mita, Khele ri nga tshuki ri pfala nomu wa rona ehenhla ka mina!


text:
Ndzi hlamule, Yehovha, hikuva tintswalo ta wena ti nene. Hundzukela eka mina hi vukulu bya musa wa wena,


text:
U tiva ku soriwa ka mina, ni tingana ta mina, ni ku sandziwa ka mina; Valala hinkwavo va mina va le mahlweni ka wena.


text:
Xisandzu xi handzule mbilu ya mina kambe ndza vabya; Ndzi langutele ku tweriwa vusiwana, kambe a swi kona, Ni lava ndzi miyetaka, kambe a ndzi va voni.


text:
Lava nga enhlomulweni va ta swi vona, va tsaka; N'wina lava lavaka Xikwembu timbilu ta n'wina ti ta hanya.


text:
Vatukulu va malandza ya yena va ta ri endla ndzhaka ya vona. Kutani lava rhandzaka vito ra yena va ta aka kona.


text:
A va khomiwe hi tingana, va rhurhumela, lava lavaka vutomi bya mina! A va tlhelele endzhaku, va sandziwa, lava rhandzaka ku onhaka ka mina!


text:
A va tsake va tsakisisa eka wena, Hinkwavo lava ku lavaka! Lava rhandzaka ku hlayiseka ka wena, A va vule hi masiku, va ku: “Xikwembu a xi kurisiwe!”


text:
Mina, ndzi xisiwana, ndzi le khombyeni; Oho Xikwembu, ndzi hatlisele! U mupfuni wanga ni muntshunxi wanga; Yehovha, u nga hlweri!


text:
Ndzi tshunxe hi ku lulama ka wena, u va u ndzi kutsula; U ndzi rhiyela ndleve, kutani u ndzi ponisa!


text:
U va ribye ra mina laha ndzi akaka kona, Laha ndzi tivaka ku ya kona hi masiku. U lerisile leswaku ndzi ponisiwa; Hikuva u ribye ra mina, ni khokholo ranga.


text:
Ku suka ekhwirini ra manana, ndzi tiseketele eka wena; Hi wena la ndzi humeseke ekhwirini ra manana; Ndzi ta ku tlangela hi masiku.


text:
U nga ndzi cukumeti enkarhini wa ku dyuhala ka mina, U nga ndzi tshiki loko matimba ya mina ma ta hela!


text:
Va ku: “Xikwembu xi n'wi tshikile, N'wi hlongoriseni, mi n'wi khoma; hikuva a ku na loyi a nga ta n'wi ponisa.”


text:
A va khomiwe hi tingana, a va herisiwe lava pfukaka vutomi bya mina; A va sandziwe ni ku soriwa lava lavaka ku ndzi lovisa.


text:
Nomu wa mina wu ta twarisa ku lulama ka wena, Ni ku hlayiseka ka wena hi siku rin'wana ni rin'wana; Hikuva a ndzi tivi mpimo wa swona.


text:
Ndzi ta yima ndzi vula mitirho ya matimba ya Hosi Yehovha, Ndzi ta tsundzuxa ku lulama ka wena ntsena.


text:
Oho Xikwembu! U ndzi dyondzisile ku sungula evuntshweni bya mina, Kutani ku fika sweswi, ndzi tshama ndzi vula swihlamariso swa wena.


text:
U nga ndzi tshiki, oho Xikwembu! Ni le ku dyuhaleni ka mina, Ndzi ta kota ku vula matimba ya wena eka vanhu va sweswi, Ni mitirho ya ntamu wa wena eka hinkwavo lava nga ta ta!


text:
Ku lulama ka wena Xikwembu, ku tlakukile ngopfu, U endle leswikulu, oho Xikwembu! I mani la fanaka na wena!


text:
U hi nghenisile emakhombyeni ya ku tala ni le ku vavisekeni; Kambe u ta tlhela u hi hanyisa, U ta tlhela u hi humesa emakheleni ya misava.


text:
Hikwalaho ndzi ta ku vonga hi gubu, Ndzi ta twarisa ku tshembeka ka wena, Xikwembu xanga, Ndzi va ndzi ku yimbelela hi haripa wena, Mukwetsimi wa Israele.


text:
Milomu ya mina yi ta huwelela hi ku tsaka, loko ndzi ku yimbelela. Na wona moya wa mina lowu u wu kutsuleke.


text:
Ririmi ra mina ri ta vula ku lulama ka wena hi masiku hinkwawo. Hikuva va ta va ni tingana, va tshuka, lava lavaka ku ndzi lovisa.


text:
Yi ta avanyisa timhaka ta swisiwana swa tiko hi ku lulama, Yi ta ponisa vana va mupfumari, Kambe yi ta phyandlasa muxanisi.


text:
Emasikwini ya yona, lowo lulama u ta hluka; Ni ku rhula ku ta andza, n'weti wu ko wu nga ha ri kona.


text:
Yi ta fuma ku sukela elwandle rin'wana ku ya fika eka rin'wana, Ni ku sukela enambyeni, ku ya fika emakun'wini ya misava.


text:
Tihosi ta le Tarxixi ni ta swihlale ti ta tisa ndzuvo, Tihosi ta le Xeba ni ta Seba ti ta humesa tinyiko;


text:
Yi ta kutsula mimoya ya vona eku xanisiweni ni le ku vutleriweni, Ngati ya vona yi ta va ni risima emahlweni ka vona.


text:
Vona va ta hanya, va ta yi nyika nsuku wa Xeba; Va ta yi khongelela hi mikarhi hinkwayo, ni ku yi katekisa hi masiku.


text:
Ku ta va ni ndzalo ya koro la emisaveni ni le tihlohlorini ta tintshava, Mitshetsho ya rona yi ta hlakahla kukotisa mirhi ya Lebanoni; Lava akeke emitini va ta rhumbuka kukotisa byanyi bya misava.


text:
Vito ra yona ri ta tshama hi laha ku nga heriki, Vito ra yona ri ta va kona hi laha dyambu ri nga ta va kona. Vanhu va ta katekisana ha yona, Matiko hinkwawo ma ta yi vula la katekeke.


text:
A ku khensiwe vito ra yena ra ku kwetsima! Misava hinkwayo a yi tatiwe hi ku twala ka yena. Amen! Ina! Amen!


text:
Loko a ndzi ku: “Ndzi ta vulavula tani hi vona,” Waswivo a swi ta va ku xenga rixaka ra vana va wena.


text:
Nyama ya mina, ni mbilu ya mina swi nga hela, Kambe Xikwembu i ribye ra mbilu yanga, I ndzhaka ya mina hi laha ku nga heriki.


text:
Loko ndzi ri mina, ku tshinelela Xikwembu, i rifuwo ra mina. Ndzi vekile vuchavelo bya mina eka Hosi Yehovha, Leswaku ndzi ta amba mitirho ya wena hinkwayo.


text:
Oho Xikwembu, u hi cukumetele makumu ha yini-ke? U karihele ntlhambi lowu u wu risaka hikwalaho ka yini?


text:
Tsundzuka tiko leri u nga titekela rona khale, Leri u nga ri kutsula tani hi rixaka ra ndzhaka ya wena! Tsundzuka ntshava ya Siyoni, leyi u nga titshamela eka yona.


text:
Yisa milenge ya wena etindhawini letiya lama nga marhumbi hi masiku: Nala u herisile hinkwaswo evukwetsimelweni bya wena.


text:
Valala va wena va dzumadzumile etempeleni ya wena; Va vekile swikombiso swa vona swi va swikombiso swa kona.


text:
A va ku etimbilwini ta vona: “A hi swi heriseni hinkwaswo xikan'we.” Va hisile swivandla hinkwaswo swo gandzela kona etikweni.


text:
A ha ha voni swikombiso swa hina, A ka ha ri na muprofeta; Exikarhi ka hina, a ku na la tivaka leswaku ku ta yisa kwihi.


text:
Oho Xikwembu! Muxanisi u ta sandza ku yisa kwihi? Xana nala u ta sola vito ra wena hi masiku ni masiku?


text:
U nga nyiketi eswivandzaneni moya wa gugurhwana wa wena; U nga rivali hi masiku ntlhambi wa wena wa lava xanisekaka!


text:
Anakanya ntwanano wa wena, Hikuva swivandla swa tiko leswi nga etlhelweni, swi tele mabako ya vaxanisi.


text:
Loyi a xanisiwaka a nga tshuki a muka a ri ni tingana; Loyi a hluphekaka, ni loyi a pfumalaka a va tlangele vito ra wena!


text:
Pfuka, oho Xikwembu, lwela mhaka ya wena. Tsundzuka ku sandziwa loku nala a ku sandzaka hakona hi masiku!


text:
U nga rivali ku huwelela ka valala va wena, Ni pongo leri engetelekaka hi masiku ra lava ku pfukelaka!


text:
Ha ku tlangela, oho Xikwembu, ha ku tlangela, Vito ra wena ri le milon'wini ya hina; Hi hlaya swihlamariso swa wena.


text:
Ndzi ku eka lava tidzunisaka: “Mi nga tshuki mi tidzunisa!” Ni ka timbabva: “Mi nga tlakusi tinhloko!”


text:
Hikuva ku ni ndzheko evokweni ra Yehovha, Lowu ku vilaka eka wona, vhinyo leyi teleke leswi pfanganyetiweke. Kutani yena wa chela ha wona; kunene lavo biha hinkwavo va misava, Va ta tswontswa, va nwa, va ko va heta.


text:
Kutani mina, ndzi ta hlaya timhaka teto hi masiku ni masiku, Ndzi ta yimbelela eka Xikwembu xa Yakobo.


text:
Vanhu lava va vurhenha ngopfu va phangiwile, Va tietlelele evurhongweni bya vona; A va tivanga ku tilwela, vanhu hinkwavo lava va tinhenha.


text:
Vulani ku hlambanya ka n'wina eka Yehovha Xikwembu xa n'wina, mi va mi ku hlayisa, Hinkwavo lava n'wi rhendzelaka exikarhi a va tise tinyiko eka Loyi a chavisaka!


text:
Rito ra mina ri tlhandlukela eka Xikwembu, kutani ndzi huwelela; Rito ra mina ri tlhandlukela eka Xikwembu, leswaku xi ta ndzi yingisa.


text:
Hi siku ra nchavo wa mina, ndzi lava Hosi, Mavoko ya mina ma tshambulutiwa ni vusiku, ndzi nga wisi; Moya wa mina wu ala ku chaveleriwa.


text:
Ndzi anakanya risimu ra mina nivusiku. Ndzi vulavula hi mbilu ya mina, Na wona moya wa mina wu anakanya.


text:
Xana Xikwembu xi rivele ku twela vusiwana? Kumbe evukarini bya xona xi pfarile xihlovo xa tintswalo ta xona xana?”


text:
Kutani mina ndzi ri: “Leswi ndzi vavisaka, Hi leswi voko ra La nge henhlahenhla ri nga ha riki rona.”


text:
Oho Xikwembu! Ndlela ya wena ya kwetsima! Xi kwihi Xikwembu lexi nga lexikulu tani hi Xikwembu xana?


text:
Mapapa ma halake mpfula hi maboboma ku pfuma ku twakele exibakabakeni, Na yona miseve ya wena yi haha hi matlhelo hinkwawo.


text:
Ku pfuma ka wena ku twakele exihuhurini, Tihati ti voningile misava, Misava yi tsekatseka, yi rhurhumela.


text:
U tiboxele gondzo exikarhi ka lwandle, Ni ndlela ya wena exikarhi ka mati lamakulu; Kutani mitila ya wena a yi tiviwanga.


text:
Hi nga ka hi nga swi fihleri vana va vona; Hi ta hlayela vatukulu swidzuniso swa Yehovha, Swin'we ni matimba ya yena ni mahlori lawa a nga ma endla.


text:
Yena u yimisile vumbhoni eka Yakobo, U vekile nawu eka Israele, Lowu a nga lerisa vatata wa hina ku wu dyondzisa vana va vona.


text:
Leswaku wu ta tiviwa hi rixaka leri tlhandlamaka, Hi vana lava nga ta velekiwa, Vona va ta kula, kutani va ta byela vana va vona,


text:
Leswaku va veka ku tshemba ka vona eka Xikwembu, Va nga tshuki va rivala mitirho ya Xikwembu, Va ta hlayisa ku lerisa ka xona,


text:
Va nga tshuki va fana ni vatata wa vona, Rixaka ra ku tiarisa, ro dzumadzuma, Rixaka leri nga fambiki hi mbilu yo tiya, Leri moya wa rona, wu nga tshembiki Xikwembu.


text:
Maswivo, xi bile ribye, kutani mati ma humile, Ni milambu yi khulukile; Xana xi nga swi kota ku nyika vuswa, Ni ku lunghisela tiko ra xona nyama xana?”


text:
Hikwalaho, Yehovha, loko a swi twa, a kariha, Kutani ndzilo wu pfurhela Yakobo, Ni vukari byi pfukela Israele,


text:
Kavaloko ku navela ka vona ingi loko ka ha ri kona, Loko swakudya swa ha ri kona emilon'wini ya vona,


text:
A va tsundzuka leswaku Xikwembu a ri ri ribye ra vona, Ni leswaku Xikwembu lexi nge henhlahenhla a a ri mukutsuri wa vona.


text:
Kambe xona hi tintswalo ta xona xi va rivalele ku dyoha, a xi va hetanga. Hakanyingi xi tlhelele evukarini bya xona, A xi pfumelangi vukari hinkwabyo bya xona ku pfuka.


text:
A va ha tshamanga va anakanya voko ra xona, Ni loko ri ri siku leri xi va tshunxeke eka nala ha rona,


text:
Xi va rhumela ndzilo wa vukari bya xona, Byi ri vukari, ni nhlundzuko, ni mahlomulo, Ni vandla ra tintsumi ta makhombo.


text:
Xi ri karhi xi nyika vukari bya xona nkarhi, Kutani a xi alelanga rifu mimoya ya vona, Kambe xi nyika vutomi bya vona swi va swakudya swa ntungu;


text:
Kutani xi va fikisa emindzilekaneni ya xona leyi hlawuriweke, Entshaveni yoleyo leyi tshumbiweke hi voko ra xona ra xinene.


text:
Xi hlongorisa matiko emahlweni ka vona, Xi va avanyisela ku averiwa ka ndzhaka ya vona hi pindza, Kutani xi akisa tinxaka ta Israele emitsongeni ya vona.


text:
Kambe va ringa Xikwembu Lexi nge henhlahenhla, va xi dzumadzumela, Kutani a va hlayisangi ku lerisa ka xona.


text:
Va vanga vukari bya xona hi swivandla leswi tlakukeke swa vona, Ni rilondzo ra xona hi swifaniso swa swikwembu swa vona.


text:
Kutani xi tshika ku kwetsima ka xona ku yisiwa eku bohiweni, Ni ku twala ka xona ku wela emavokweni ya valala.


text:
Hosi yi phaphama tani hi munhu la etleleke, Tanihi nhenha leyi baka huwa, leyi vulavurisiwaka hi vhinyo.


text:
Kutani xi aka vukwetsimelo bya xona tani hi tindhawu leti tlakukeke. Tanihi misava leyi xi nga yi tiyisa hi laha ku nga heriki.


text:
Xi n'wi susa eka tinyimpfu ta matswele, A ta va murisi wa Yakobo, tiko ra xona, Na Israele, ndzhaka ya xona.


text:
Oho Xikwembu, va matiko va nghene endzhakeni ya wena, Va nyamisile tempele ya wena leyi kwetsimaka, Va endle Yerusalema, marhumbi.


text:
Va nyikete tinyanyana ta matilo mitsumbu ya malandza ya wena, Ni swivandzana swa misava tinyama ta varhandziwa va wena.


text:
Va halate ngati ya vona tani hi mati Matlhelo hinkwawo ya Yerusalema, Kutani ku pfumaleka lava va lahlaka.


text:
Hi hundzukile xisandzu eka lava akisaneke na hina, Ku tlanga, ni xihlekiso xa lava nga ematlhelweni.


text:
Halatela vamatiko lava nga ku tiviki vukari bya wena, Ni matiko hinkwawo lama nga khongeriki vito ra wena.


text:
U nga tshuki u anakanya vudyohi bya vatata wa hina! Tintswalo ta wena a ti hi tele hi ku hatlisa! Hikuva hi va makhombo ngopfu.


text:
Oho Xikwembu xa ku hlayiseka ka hina, u hi pfuna, Hikwalaho ka ku kwetsima ka vito ra wena, U hi hlayisa, u hi rivalela vudyoho bya hina, Hikwalaho ka vito ra wena!


text:
Matiko ma vulela yini ma ku: “Xikwembu xa vona xi kwihi?” Ku rihisa ka ngati ya malandza ya wena, leyi halatiweke, A ku vonakale ematikweni emahlweni ya hina.


text:
Ku talelwa ka mbilu ya vakhomiwa a ku fike emahlweni ka wena, U hlayisa lava averiweke ku fa, hi matimba ya voko ra wena!


text:
Hosi, u tlherisela eka ntlhanu na kambirhi exifuveni xa lava akisaneke na hina, Xisandzu lexi va ku sandzeke ha xona!


text:
Kutani hina, tiko ra wena, ntlhambi lowu u wu risaka, Hi ta ku khensa hi laha ku nga heriki, Ni vatukulu va hina, va ta tama va vula ku dzuneka ka wena.


text:
Rhiya ndleve, murisi wa Israele, Wena la fambisaka Yosefa, tani hi ntlhambi, Wena la tshamaka exikarhi ka tikerubu, Humelela eku vonakaleni ka wena!


text:
U hi endlile lava tengiwaka hi lava akisaneke na hina, Kutani valala va hina va hi endlile xisandzu.


text:
Tintshava ti khubumetiwa hi ndzhuti wa yona, Kutani marhavi ya yona ma ve tani hi tikedari ta Xikwembu.


text:
Oho vuya, Xikwembu xa tinyimpi! Languta, u ri etilweni, kutani u vona! U xiya vhinya leyi, u yi hlayisa!


text:
Sirheleta munhu, wu nga ntirho wa voko ra wena ra xinene, Ni n'wana wa munhu loyi u tihlawuleleke yena!


text:
Twarisani tinsimu ta n'wina eka Xikwembu lexi nga matimba ya hina, Mi huwelela hi ku tsaka eka Xikwembu xa Yakobo!


text:
I vumbhoni lebyi tiyisiweke eka Yosefa, Siku xi hlaselaka Egipta; Laha ndzi nga twa ku vulavula loku ngi ndzi nga ku tivi.


text:
U ndzi khongele u ri emapfalweni, kutani ndzi ku ponisa, Ndzi ku hlamule ndzi titumbetile eku pfumeni, Kutani ndzi ku ringa ematini ya Meriba.


text:
Hi mina Yehovha, Xikwembu xa wena, la ku humeseke etikweni ra Egipta! Ahlamisa nomu wa wena, ndzi ta wu tata.


text:
Hi laha ndzi va tshikeke eku tiariseni ka timbilu ta vona, Va landzela switsundzuxo leswi nga swa vona ...


text:
A ndzi ta hatlisa ku tsongahata valala va vona, A ndzi ta hundzula voko ra mina eka vakaneti va vona;


text:
Lava vengaka Yehovha, a va ta titsongahata emahlweni ka yena, Nkarhi wa ku kateka ka vona a wu ta va lowu nga heriki,


text:
Avanyisani lontsongo hi ku lulama ni la nga riki na tatana, Mi lulamisa ta la nga ekhombyeni ni ta xisiwana.


text:
Endla tihosi ta vona, ti va tani hi va Orebe na Zebe, Ni tihosana hinkwato ta vona, tani hi Zeba na Salmuna.


text:
Moya wa mina wu hisekela ni ku navela rikupakupa ra yindlu ya Yehovha, Mbilu ni nyama ya mina swi huwelela eka Xikwembu lexi hanyaka.


text:
Swi tsandza ni xindzingiri xi ni xisaka, Ni mbewulana yi ni yindlu, laha yi vekaka mavondlo ya yona kona. Oho Yehovha wa tinyimpi, tialitari ta wena! Hosi ya mina ni Xikwembu xanga!


text:
Oho Yehovha, Xikwembu xa tinyimpi, yingisa ku khongela ka mina! Rhiya ndleve, oho Xikwembu xa Yakobo!


text:
Hikuva ku tshama siku rin'we endlwini ya wena, Swi tlula khume ra madzana kun'wana. Ndzi rhandza ku tshama erikupakupeni ra yindlu ya Xikwembu xanga, Ku tlula ku tshama emitsongeni ya lavo biha.


text:
Hikuva Yehovha Xikwembu i dyambu ni xitlhangu, Yehovha u nyika tintswalo ni ku kwetsima, A nga aleri nchumu eka lava fambaka eku lulameni.


text:
Ndzi ta yingisa leswi vuriwaka hi Yehovha Xikwembu; Hikuva u vula ku rhula ka tiko ra yena, ni ka vahlawuriwa va yena; Kambe va nga tshuki va ha vuyela eku hungukeni ka vona.


text:
Kunene, ku hlayiseka ka yena ku le kusuhi ni lava n'wi chavaka, Leswaku ku kwetsima ku ta aka etikweni ra hina.


text:
Oho Yehovha rhiya ndleve, u ndzi yingisa! Hikuva ndzi le ku vavisekeni ni le vusiwaneni. Hlayisa moya wa mina, hikuva ndzi mutshembeki wa wena!


text:
A ku na la ringanaka na wena exikarhi ka swikwembu, wee Yehovha, A ku na mitirho leyi fanaka ni ya wena.


text:
Matiko hinkwawo lawa u ma endleke ma ta ta, Ma ta ku khinsamela, wena Yehovha, Ma ta twarisa vito ra wena.


text:
Oho Yehovha, ndzi dyondzise ndlela ya wena! Ndzi ta famba eku tshembekeni ka wena. Byisa mbilu yanga ku chava vito ra wena.


text:
Ndzi ta ku dzunisa hi mbilu hinkwayo ya mina, wee Hosi, Xikwembu xanga! Ndzi ta dzunisa vito ra wena hi masiku.


text:
Oho Xikwembu, vakanganyisi va ndzi pfukele, Vandla ra vanhu lava hlundzukaka va lava vutomi bya mina; Meehleketo ya vona a yi kongomi eka wena.


text:
Kambe wena, Yehovha, u Xikwembu lexi twelaka vusiwana, lexa tintswalo, La hlwelaka ku kariha, la teleke tintswalo ni vunene.


text:
Ndzi langute, u ndzi twela vusiwana; Nyika matimba eka nandza wa wena. U ponisa n'wana wa nandza wa wena wa wansati!


text:
U ndzi endlela xikombiso xa vunene bya wena! Leswaku lava ndzi vengaka va swi vona, va khomiwa hi tingana. Hikuva u ndzi pfunile, Yehovha, u va u ndzi chavelela.


text:
Exikarhi ka lava ndzi tivaka ndzi ta hlaya Egipta na Babilona; Matiko ya Vafilista na Tiri, na Etiyopiya: ma velekiwe kona,


text:
Ni le Siyoni va ta ku: “Un'wana ni un'wana u velekiwe kona,” Muungameri la tlakukeke hi yena la wu tiyisaka.


text:
Ndzi loyi a etleleke exikarhi ka vafi, Tanihi lava dlayiweke, lava etlelaka esirheni, Lava u nga va anakanyiki, Va hambanyisiweke na wena.


text:
U ndzi tshinetile ekule ni vanakulorhi, U ndzi endlile la nyenyetsaka eka vona; Ndzi pfaleriwe laha ku nga humiwiki.


text:
Mahlo ya mina ma hela hi ku vaviseka; Oho Yehovha! Ndza ku khongela hi masiku hinkwawo. Ndzi tshambuluta mavoko ya mina eka wena.


text:
Mpfhuka ndzi nga tswariwa ndzi le vusiwaneni ni le kusuhi ni ku fa. Ndzi tshukisiwa hi michavo ya wena ndzi le ku karhatekeni.


text:
Ndzi ta yimbelela tintswalo ta Yehovha hi masiku; Milomu ya mina yi ta tivisa ku tshembeka ka wena hi laha ku nga heriki.


text:
Hikuva ndzi ku: “Vunene bya wena byi ni masungulo lama nga heriki: U vekile ku tshembeka ka wena le tilweni.”


text:
Ndzi ku: ‘Ndzi ta tiyisa rixaka ra wena hi masiku ni masiku, Ndzi ta tiyisa xiluvelo xa wena hi laha ku nga heriki.’ ”


text:
Matilo ma dzunisa masingita ya wena, oho Yehovha! Ndzi vutshembeki bya wena enhlengeletanweni ya vakwetsimi.


text:
Hikuva i mani, le tilweni, la nga tiringanisaka na Yehovha? Exikarhi ka vana va Xikwembu, i mani la fanaka na Yehovha?


text:
Xikwembu xa chavisa enhlengeletanweni leyikulu ya vakwetsimi, Xi chaviwa hi ku tlurisa hi lava xi rhendzeleke.


text:
Oho Yehovha, Xikwembu xa tinyimpi, i mani la fanaka, na wena hi matimba? Ku tshembeka ka wena ku ku rhendzela hi matlhelo hinkwawo.


text:
U phyandlasile Egipta kukota munhu la feke, U hangalasile valala va wena hi matimba ya voko ra wena,


text:
Ku lulama ni ku avanyisa i masungulo ya xiluvelo xa wena, Tintswalo ni vunene swi le mahlweni ka mombo wa wena.


text:
Ku katekile tiko leri tivaka mpfumawulo wa nanga! Ri famba eku vonakaleni ka mombo wa wena, Yehovha.


text:
Khale u vurile enorhweni eka Muhlawuriwa wa wena U ku: “Ndzi pfunile nhenha, Ndzi wundlile jaha exikarhi ka tiko.


text:
Ku tshembeka ka mina ni vunene bya mina swi ta va na yena, Matimba ya yena ma ta tiyisiwa hi vito ra mina.


text:
Kambe ndzi nga ka ndzi nga n'wi tekeri vunene bya mina, Ndzi nga ka ndzi nga hundzuluxi ku tshembeka ka mina mavunwa.


text:
Ndzi nga ka ndzi nga onhi ntwanano wa mina, Ni ku hundzuluxa rito leri nga huma emilon'wini ya mina.


text:
Rixaka ra yena ri ta va kona hi laha ku nga heriki. Xiluvelo xa yena xi ta va kona emahlweni ka mina tani hi dyambu,


text:
U nyenyile ntwanano lowu u wu endleke ni nandza wa wena, U sandzile harhi ya yena, u yi cukumete hansi,


text:
Oho Yehovha, u ta tifihla ku yisa kwihi? Vukari bya wena byi ta pfurha tani hi ndzilo ku fika kwihi?


text:
U kwihi munhu la hanyaka, a nga tiki vona rifu xana? U kwihi la nga kutsulaka moya wa yena exivandleni xa vafi-ke?


text:
Oho Yehovha, ti kwihi tintswalo ta wena leto sungula, Leti u nga hlambanyela Davhida ha tona hi ku tshembeka ka wena?


text:
Oho Yehovha, anakanya tingana ta malandza ya wena, Ni leswaku ndzi rhwala exifuveni xa mina xisandzu xa matiko layo tala.


text:
Oho Yehovha, anakanya swisolo swa valala va wena! Xisolo lexi va solaka mitila ya muhlawuriwa wa wena ha xona.


text:
Loko tintshava ti nga si tumbuluka, Loko u nga si vumba misava, ni swilo hinkwaswo, Hi mikarhi ni mikarhi, u Xikwembu.


text:
Hikuva khume ra madzana ya malembe emahlweni ka wena, Ma fana ni siku ra tolo, loko ri hundzile, Ni lavelelo ya vusiku.


text:
U vekile emahlweni ka wena swivi swa hina, Ni ku dyoha ka hina loku fihliweke ku le ku vonakaleni ka mombo wa wena.


text:
Masiku hinkwawo ya hina ma hundza hi vukari bya wena; Malembe ya hina ma nyumba kukotisa mpfumawulo.


text:
Masiku ya ku hanyaka hina, ma ringana malembe ya 70, Ni ka lava tiyeke, ma fika ka malembe ya 80; Kutani ku tidzunisa loku va ku kumaka ka wona i ku vaviseka ni gome, Hikuva ha hatla ku hundza, kambe hi tihahela!


text:
I mani la tsundzukaka matimba ya vukari bya wena, Ni ku hlundzuka ka wena hi ku chavisa loku ku fanelaka!


text:
Hi xurhise hi vunene bya wena, wa ha ri mixo, Kutani hi ta tsaka, hi va hi tsakisisa hi masiku hinkwawo ya hina.


text:
U hi tsakisa ku ringana masiku lawa u hi xaniseke ha wona, Ni malembe lawa hi voneke khombo ha wona.


text:
Tintswalo ta Yehovha, Xikwembu xa hina, a ti ve ka hina! Hi tiyisele ntirho wa mavoko ya hina, Ina, tiyisa ntirho wa mavoko ya hina!


text:
La tshamaka exihundleni xa Loyi a nga henhlahenhla, U wisa endzhutini wa La nga ni matimba hinkwawo.


text:
U ta ku funengeta hi tinsiva ta yena. U ta kuma xisirhelo ehansi ka timpapa ta yena; Vunene bya yena, i xitlhangu ni nhlungula.


text:
Hambi vanhu va khume ra madzana va nga wa etsheveni ra wena, Ni dzana ra madzana evokweni ra xinene ra wena, Wena, rifu ri nga ka ri nga ku tshineleri;


text:
Hikuva, wena Yehovha, u xichavelo xa mina! U tihlawulele Muungameri la tlakukeke xi va xichavelo xa wena.


text:
U ta vitana eka mina, kutani ndzi ta n'wi hlamula; Ndzi ta va na yena ekhombyeni, Ndzi n'wi kutsula ni ku n'wi dzunisa;


text:
Hikuva wa ndzi tsakisa hi mitirho ya wena, Yehovha! Ndzi va ndzi huvela hi ku tsaka mitirho ya mavoko ya wena.


text:
Hikuva vona, valala va wena, Yehovha Valala va wena va ta fa. Hinkwavo lava endlaka swo biha va ta hangalasiwa.


text:
Mahlo ya mina ma ta tsakela ku vona valala va mina, Ni tindleve ta mina ku yingisa lava ndzi pfukelaka.


text:
Yehovha wa fuma, u ambele vukulukumba, Matimba i xiambalo xa Yehovha, ni vamba ra yena; Hikwalaho misava yi tiyile, yi nga tsekatseki.


text:
Xiluvelo xa wena xi tiyile ni le mikarhini ya khale; Ana u ri kona emikarhini leyi nga riki na ku sungula.


text:
Oho Yehovha! Milambu yi tlakukile, Milambu yi tlakuse rito ra yona; Milambu yi pfumisa mati ya yona. Yehovha u ni matimba le tilweni ra le henhlahenhla,


text:
Vumbhoni bya wena bya tshembeka ngopfu; Ku kwetsima ku fanele yindlu ya wena, Oho Yehovha! Hi laha ku nga heriki.


text:
Hikuva ku avanyisa ku ta tlhelela eku lulameni, Kutani hinkwavo va timbilu to lulama va ta ku khensa.


text:
U ta vuyisela ka vona ku homboloka ka vona, U ta va herisa hi vudyohi bya vona; Ina, Yehovha, Xikwembu xa hina u ta va herisa.


text:
Tanani, hi yimbelela tinsimu eka Yehovha! Hi huwelela hi ku tsaka eka ribye ra ku hlayiseka ka hina.


text:
Hikuva hi yena Xikwembu xa hina. Kutani hina hi tiko leri risiwaka hi yena. Ntlhambi lowu fambisiwaka hi voko ra yena. Namuntlha loko mi yingisa rito ra yena,


text:
Ndzi phiriwa hi rixaka leri hi mune wa makume ya malembe, Ndzi ku: “I tiko leri mbilu ya rona yi lahlekeke, A va tivi tindlela ta mina,”


text:
Yimbelelani Yehovha, mi dzunisa vito ra yena, Vulani siku rin'wana ni rin'wana ku hlayiseka ka yena!


text:
Nyikani ka Yehovha ku kwetsima loku fanelaka vito ra yena, Tisani magandzelo, mi nghena erikupakupeni ra yena,


text:
Khinsamelani Yehovha hi swilombiso leswi hlawuriweke, Mi rhurhumela emahlweni ka yena n'wina hinkwenu vaaki va misava.


text:
Vulani xikarhi ka matiko, mi ku: “Yehovha wa fuma. Na yona misava yi tiyile, a yi tsekatseki; Yehovha u ta avanyisa matiko hi ku lulama.”


text:
Mitsunga a yi huwelele hi ku tsaka ni hinkwaswo leswi nga ka yona; Mirhi hinkwayo ya swihlahla a yi bongose hi ku tsaka,


text:
Emahlweni ka Yehovha! Hikuva wa ta, Wa ta ku avanyisa misava; U ta avanyisa misava hi ku lulama, Ni matiko hi vunene bya yena.


text:
N'wi khinsameleni, n'wina swikwembu hinkwenu! Siyoni u swi twile, u tsakile, Vanhwanyana va Yuda va le ku tsakeni lokukulu, Hikwalaho ka ku avanyisa ka wena, Yehovha,


text:
Hikuva wena Yehovha u muungameri wa misava hinkwayo, U tlakukile ngopfungopfu ehenhla ka swikwembu hinkwaswo.


text:
N'wina lami rhandzaka Yehovha, vengani leswo biha! U hlayisa mimoya ya vakwetsimi va yena, U va kutsula emavokweni ya lavo biha.


text:
Yimbelelelani Yehovha risimu lerintshwa, Hikuva u endlile swilo leswi hlamarisaka; Voko ra yena ra xinene lero kwetsima ri n'wi pfunile.


text:
U anakanyile tintswalo ta yena, Ni vunene bya yena eka yindlu ya Israele; Makumu hinkwawo ya misava ma vonile ku hlayiseka ka Xikwembu xa hina.


text:
N'wina hinkwenu vaaki va misava, Tlakuselani eka Yehovha huwa ya ku tsaka. Banani huwa ya n'wina, mi yimbelela,


text:
Emahlweni ka Yehovha! Hikuva wa ta ku avanyisa misava; U ta avanyisa misava hi ku lulama, Ni matiko hi vunene bya yena.


text:
A va dzunise matimba ya Hosi leyi rhandzaka ku lulama! Hi wena la tiyisaka ku lulama, La humeseleke Yakobo ku avanyisa ni ku lulama.


text:
Dzunisani Yehovha, Xikwembu xa hina, Mi khinsama emahlweni ka vunavelo bya milenge ya yena, Hikuva u hlawulekile!


text:
Muxe na Aroni exikarhi ka vaprista va yena; Na Samiele, un'wana wa lava khongelaka vito ra yena, Va khongele Yehovha, kutani a va yingisa.


text:
Oho Yehovha, Xikwembu xa hina u va yingisile, U vile eka vona Xikwembu lexi va rivalelaka, Kambe u rihisile ku dyoha ka vona.


text:
Dzunisani Yehovha, Xikwembu xa hina, Mi n'wi khinsamela entshaveni leyo kwetsima ya yena; Hikuva u hlawulekile, Yehovha, Xikwembu xa hina!


text:
Mi pfumela leswaku yena Yehovha i Xikwembu! Hi yena la nga hi endla, a hi hina; Hi tiko ra yena, ni ntlhambi lowu a wu rixaka.


text:
Nghenani etinyangweni ta yena hi mikhenso, Ni le makupakupeni ya yena hi tinsimu; N'wi dzuniseni, mi vonga vito ra yena!


text:
Ndzi ta famba endleleni leyo hlawuleka, U ta ta rini eka mina xana? Ndzi ta famba hi mbilu leyi lulameke endlwini ya mina.


text:
Ndzi nga ka ndzi nga veki leswo biha emahlweni ka mina; Ndza venga mitirho ya vadyohi; Yi nga ka yi nga ndzi namarheli,


text:
Ndzi ta herisa la lumbetaka nakulobye exihundleni; Ndzi nga ka ndzi nga yingiseri wa mahlo lama tlakukeke ni wa mbilu leyi tidzunisaka.


text:
Mahlo ya mina ma languta vatshembeki va tiko, Va ta aka na mina. La fambaka endleleni ya ku tshembeka, u ta va nandza wa mina.


text:
La xisaka a nga ka a nga tshami endlwini ya mina; La vulaka mavunwa a nga ka a nga yimi emahlweni ka mina.


text:
Nimpundzu wun'wana ni wun'wana ndzi ta herisa vadyohi hinkwavo va tiko, Leswaku emutini wa Yehovha ku ta suseteriwa Hinkwavo vatirhi va ku homboloka.


text:
U nga ndzi fihleri mombo wa wena hi siku ra mahlomulo ya mina! Rhiya ndleve ya wena loko ndzi vitana! Hatlisa u ndzi hlamula!


text:
Kambe wena Yehovha, u tshama hi laha ku nga heriki, Ni ku tsundzukiwa ka wena etinxakeni ta tinxaka.


text:
U ta pfuka, u tsetselela Siyoni, Hikuva hi wona nkarhi wa ku n'wi tsetselela; Nkarhi lowu vekiweke, wu fikile.


text:
Hi laha matiko hinkwawo ma nga ta chava vito ra Yehovha, Ni tihosi hinkwato ta misava ti chava ku kwetsima ka wena.


text:
Hikuva Yehovha u languta, a ri exivandleni lexo tlakuka xa vukwetsimelo bya yena, Ematilweni ya le henhla, u languta misava,


text:
Ndzi te: “Oho Xikwembu xanga! U nga ndzi susi, ndza ha ri exikarhi ka masiku ya mina; Malembe ya wena ma tshama ma ri kona etinxakeni ta tinxaka.”


text:
Swi ta hela, kambe wena u ta tama u ri kona; Swi ta dyuhala kukota nguvu; U ta swi hundzuluxa tani hi xifunengelo, kutani swi ta hundzuka.


text:
Moya wanga, khensa Yehovha! Na swona hinkwaswo leswi nga eka mina A swi khense vito ra ku kwetsima ka yena!


text:
Hi yena la ku xurhisaka hi leswo nandziha eku dyuhaleni ka wena, Vuntshwa bya wena byi ko byi pfuxiwa kukotisa gama.


text:
Hikuva hi laha matilo ma tlakukeke ehenhla ka misava, Hi sweswo nsovo wa yena wu kurile ehenhla ka lava n'wi chavaka;


text:
Hi laha tatana a nga ni tintswalo eka vana va yena, Hi sweswo Yehovha u ni tintswalo eka lava n'wi chavaka.


text:
Kambe nsovo wa Yehovha i wa mikarhi hinkwayo eka lava n'wi chavaka, Ni ku lulama ka yena ehenhla ka vana va vana va vona;


text:
Khensani Yehovha, n'wina tintsumi ta yena, Leti tiyeke matimba, leti endlaka swileriso swa yena, Hi ku yingisa mpfumawulo wa rito ra yena!


text:
Khensani Yehovha, n'wina tinyimpi ta yena hinkwato, Leti n'wi tirhelaka hi ku endla leswi a swi rhandzaka!


text:
Khensani Yehovha, n'wina mitirho hinkwayo ya yena, Ematlhelweni ya ku fuma ka yena hinkwawo! Moya wanga, khensa Yehovha!


text:
Moya wanga, khensa Yehovha! Yehovha, Xikwembu xa mina, u nkulukumba ngopfu! U funengele ku kwetsima ni ku saseka!


text:
Wa yimisa timhandze ta tindlu ta yena leti tlakukeke exikarhi ka mati, U endle mapapa golonyi ya yena, U famba a khandziyile etimpapeni ta moya,


text:
U teka mimoya a endla tintsumi ta yena ha yona U tlhela a teka malangavi ya ndzilo a endla malandza ya yena ha wona.


text:
Tinyanyana ta tilo ta tiakela xisaka emabuweni ya yona, Ti twakarisa miloti ya tona emarhavini ya mirhi.


text:
U chelete tintshava, a ri endlwini ya yena leyi tlakukeke, Misava yi xurha mihandzu ya mitirho ya wena.


text:
Ni vhinyo leyi tsakisaka mbilu ya munhu, Ni mafurha lama vangamisaka mombo wa yena, Ni vuswa lebyi tiyisaka mbilu ya munhu.


text:
U endle munyama, kutani byi va vusiku, Kavaloko swivandzana hinkwaswo swa le swihlahleni swi tifambela.


text:
Oho Yehovha! Mitirho ya wena yi tarisile ku yini! U yi endlile hinkwayo hi vutlhari; Misava yi tele rifuwo ra wena.


text:
Hi laha tingalava ti fambaka kona, Na yona Levhiyatani leyi u yi vumbeke Leswaku yi titlangela kona.


text:
Kungakuloko u fihla mombo wa wena swa tsandzeka; Loko u swi tekela ku hefemula, swa hela, Kutani swi tlhelela entshurini.


text:
Ndzi ta yimbelela Yehovha loko ndza ha hanya; Ndzi ta dzunisa Xikwembu xa mina, loko ndza ha ri kona.


text:
Vadyohi a va lovele emisaveni, Lavo biha a va nga ha vi kona! Moya wanga, khensa Yehovha! Dzunisani Yehovha!


text:
Dzunisani Yehovha khongelani vito ra yena! Tivisani exikarhi ka matiko mitirho ya yena leyi tlakukeke!


text:
Tsundzukani mitirho leyo hlamarisa leyi a nga yi endla, Mahlori ya yena ni ku avanyisa loku humaka enon'wini wa yena.


text:
Wa tsundzuka ntwanano wa yena hi laha ku nga heriki, Ni rito leri a ri leriseke etinxakeni ta madzana.


text:
A hundzuluxa timbilu ta vona, leswaku va ta venga tiko ra yena, Va dlumama ku lovisa malandza ya yena.


text:
Kutani a humesa Vaisraele va tekile silivhere ni nsuku, Ku nga ri na munhu la tsekatsekaka etinxakeni ta vona.


text:
Dzunisani Yehovha! Dzunisani Yehovha, hikuva u lulamile, Hikuva tintswalo ta yena hi leti nga heriki.


text:
I mani la tivaka ku vula mitirho leyi tlakukeke ya Yehovha? La nga ta twarisa ku dzuna ka yena hinkwako xana?


text:
Yehovha, ndzi tsundzuke, hikwalaho ka rirhandzu ra wena eka tiko ra wena! U ndzi tela hi ku hlayiseka ka wena,


text:
Leswaku ndzi ta vona ku kateka ka vahlawuriwa va wena, Ndzi va ndzi titsakela hi ku tsaka ka tiko ra wena, Ndzi tidzunisa swin'we ni vadyandzhaka va wena.


text:
Vatata wa hina a va tsundzukanga mahlori ya wena eEgipta, A va anakanyanga ku tala ka mikateko ya wena, Kambe va tiarisa ekusuhi ni lwandle, eLwandle-ro-Tshwuka.


text:
A tshinya Lwandle ro Tshwuka kutani ri oma; A va fambisa exikarhi ka swidziva, kukotisa exikarhi ka mananga.


text:
Xi vurile leswaku xi ta va herisa, Kambe Muxe, muhlawuriwa wa yena, a va lamulela, Leswaku vukari bya xona byi miyela, va nga ti herisiwa.


text:
Va halata ngati leyi nga riki na nandzu, Ngati ya vana va vona ni vanhwanyana va vona, Lava va va tlhaveleke swifaniso swa Kanana, Kutani misava yi nyamisiwa hi ngati leyi halatiweke.


text:
Hakanyingi Yehovha u va kutsurile, Kambe vona va tiarisa hi ku tirhandzela makungu ya vona, Kutani va tilahla hi ku biha ka vona.


text:
Kutani a tsundzuka ntwanano wa yena hikwalaho ka vona, A va tsetselela hikwalaho ka tintswalo ta yena letikulu.


text:
Yehovha, Xikwembu xa hina, hi kutsule! Hi hlengelete exikarhi ka matiko, Leswaku hi ta yimbelela vito ra wena leri kwetsimaka, Hi ta tikurisa hi ku ku dzunisa!


text:
A ku khensiwe Yehovha, Xikwembu xa Israele, Ku suka eku sunguleni, ku yisa laha ku nga heriki! Tiko hinkwaro a ri vule: “Amen!” Dzunisani Yehovha!


text:
Kambe va huwelela eka Yehovha emahlomulweni ya vona, Kutani a va londzovota eku tsandzekeni ka vona,


text:
A va khense Yehovha hikwalaho ka vunene bya yena, Hikwalaho ka swihlamariso leswi a swi endlelaka vana va vanhu!


text:
Hikwalaho ka ku tiarisa ka vona etimhakeni ta Xikwembu, Loko va sandza ku tsundzuxa ka Muungameri wa le henhla,


text:
A va khense Yehovha hikwalaho ka vunene bya yena. Hikwalaho ka swihlamariso leswi a swi endlelaka vana va vanhu,


text:
A swi khense Yehovha hikwalaho ka vunene bya yena, Hikwalaho ka swihlamariso leswi a swi endlelaka vana va vanhu;


text:
Va tlhandlukela ematilweni, va tlhela va xikela exidziveni. Mimoya ya vona a yi nyuka hi ku hluleka;


text:
Va khomiwa hi sululwana, va rhurhumela kukotisa munhu loko a pyopyiwile, Vutlhari hinkwabyo bya vona byi hangalaka.


text:
A va khense Yehovha hikwalaho ka vunene bya yena, Hikwalaho ka swihlamariso leswi a swi endlelaka vana va vanhu;


text:
Kambe a tlakusa mpfumari ekhombyeni ra yena, A endla mindyangu kukotisa loko ngi i mitlhambi ya tinyimpfu.


text:
Oho Xikwembu! Mbilu ya mina yi tiyile! Ndzi ta yimbelela tinsimu, ndzi yimbelela hi haripa Na kona ku kwetsima ka mina ku ta ku dzunisa.


text:
Hikuva tintswalo ta wena ti titlakukile ehenhla ka matilo, Ni ku tshembeka ka wena ku fike emapapeni,


text:
Xikwembu xi vurile eku kwetsimeni ka xona xi ku: “Ndzi ta hlula, Ndzi ta pambula Xikeme, ndzi ta pima nkova wa Sukoti.


text:
Giliyadi i wa mina; Manase i wa mina! Efrayimi, i xiseketelo xa nhloko ya mina; Yuda, ndzi n'wi vekile ku lerisa milawu ya mina.


text:
Mowabu i nkambana lowu ndzi hlambelaka eka wona; Ndzi ta hoxela ntanghu ya mina ehenhla ka Edomu; Ndzi ba huwa ya ku tsaka etikweni ra Vafilista.”


text:
Hikuva nomu wa lowo biha, ni nomu wa muxisi Wu ndzi ahlamele ku lwa na mina, Va vulavula na mina hi ririmi ra vunwa,


text:
La nga lomba eka yena a a dye hinkwaswo leswi a nga na swona, Mihandzu ya ntirho wa yena a yi phangiwe hi vamatiko!


text:
Ku nga vi na munhu la n'wi endlelaka hi tintswalo; Ku nga tshuki ku va na la tsetselelaka swisiwana swa yena!


text:
Ku dyoha ka vatata wa yena a ku vuyele emahlweni ka Yehovha, Ku dyoha ka mana wa yena ku nga hlanguriwi,


text:
Hikuva a nga anakanyanga ku endla hi tintswalo, Kambe u xanisile munhu wa khombo ni mupfumari, Ni wa mahlomulo, u suse vutomi bya yena.


text:
A a tiambexe ndzhukano kukotisa loko ngi yi ri nguvu, A wu n'wi nghenele endzeni kukotisa mati, Kukotisa mafurha emarhambyini ya yena.


text:
A wu ve eka yena kukotisa nguvu ku tifunengeta ha yona, Kukotisa vamba leri munhu a tibohaka ha rona hi masiku!


text:
Kambe, wena Hosi, Yehovha! U ndzi pfuna hikwalaho ka vito ra wena, Hikuva nsovo wa wena wu nene: Ndzi hanyise!


text:
Matsolo ya mina ma rhurhumela hi ku titsona swakudya, Nyama ya mina yi herile emirini wa mina hi ku ondza.


text:
Vona va nga rhukana, wena u katekisa, Va nga tlakuka, kambe va ta khomiwa hi tingana, Kambe nandza wa wena u ta titsakela.


text:
Vakaneti va mina va ta funengetiwa hi tingana, Kutani ku tsohoka ka vona ku ta va funengeta kukotisa nguvu.


text:
Ndzi ta dzunisa Yehovha hi nomu wa mina hi rito leri tlakukeke, Ndzi ta n'wi dzunisa exikarhi ka vunyingi;


text:
Yehovha u te eka hosi ya mina: “Tshamisa evokweni ra mina ra xinene, Ndzi ko ndzi endla lava nga valala eka wena Vunavelo bya mikondzo ya wena.”


text:
Yehovha u ta tshambuluta hi le Siyoni nhonga ya matimba ya wena: “Tlhoma ku fuma ka wena exikarhi ka valala va wena!”


text:
Tiko ra wena ri ta va lera mapfundzu siku u hlengeletaka nyimpi ya wena. Hi ku saseka loku hlawuriweke, lavantshwa va ta huma eka wena, Kukotisa mberha leyi humaka evuxeni.


text:
Yehovha u hlambanyile a nga ka a nga hundzuki, U te: “U muprista hi laha ku nga heriki, Hi mukhuva wa Melkisedeke.”


text:
Yi ta rihisa exikarhi ka matiko: hinkwako ku ta tala mitsumbu. Yi ta faya tinhloko etikweni lerikulu ngopfu,


text:
Dzunisani Yehovha! Ndzi ta dzunisa Yehovha hi mbilu hinkwayo ya mina, Eku hlanganeni ka valulami ni le nhlengeletanweni.


text:
U rhumele tiko ra yena ku tshunxeka; U lerisile ntwanano wa yena hi laha ku nga heriki; Vito ra yena ri hlawulekile, ra chaviseka.


text:
Ku chava Yehovha i ku sungula ka vutlhari; Hinkwavo lava ku hlayisaka va ni ku twisisa lokunene. Ku dzuna ka yena ku tshama hi laha ku nga heriki.


text:
Mbilu ya yena yi tiyile swinene, a nga chavi nchumu, Mahlo ya yena ma ko ma tsakisiwa hi valala va yena.


text:
A avela, a nyika swisiwana; Ku lulama ka yena i ka masiku hinkwawo; Rimhondzo ra yena ri yima hi ku kwetsima.


text:
Lowo biha u vona sweswo, kutani a vilela ha swona, U getsela meno, a omelela, Ku navela ka lavo biha ku endliwa swahava.


text:
Nsati loyi a tshameke endlwini ya yena a ri mhika, A n'wi endla mana wa vana, a titsakela exikarhi ka vona. Dzunisani Yehovha!


text:
N'wina tintshava mi tlulatlulela yini kukotisa tinyimpfu, Na n'wina switsunga mi kotisela yini swinyimpfana?


text:
Oho Yehovha! Ku kwetsima ku nga vi ka hina, Ku nga vi ka hina, kambe a ku ve ka vito ra wena. Hikwalaho ka tintswalo ta wena ni vunene bya wena!


text:
Swi tsandzeka ku khoma hi mavoko ya swona, Hi milenge ya swona a swi fambi, A ku na rito le ri humaka emikolweni ya swona.


text:
Yehovha u hi tsundzukile, u ta katekisa; U ta katekisa yindlu ya Israele, U ta katekisa yindlu ya Aroni,


text:
Kambe hina hi ta vonga Yehovha, Ku sukela sweswi, ni ku yisa hi laha ku nga heriki. Dzunisani Yehovha!


text:
Mapindza ya rifu a ma ndzi tsondzerile, Maxangu ya sirha a ma ndzi khomile, A ndzi kumile ni gome ni ku vaviseka,


text:
Hakunene, Yehovha, ndzi nandza wa wena, Ndzi nandza wa wena, n'wana wa nandza wa wena wa wansati, U tshunxile mapindza ya mina.


text:
Hikuva tintswalo ta yena hi letikulu ka hina. Kutani Yehovha wa tshembeka hi mikarhi ni mikarhi. Dzunisani Yehovha!


text:
Yehovha u na mina, kun'we ni lava ndzi pfunaka, Mina, ndza titsakela loko ndzi languta lava ndzi vengaka.


text:
Ma ndzi rhendzele tani hi tinyoxi, Ma ta timeka kukota ndzilo wa mitwa! Hi vito ra Yehovha, kunene, ndzi ta ma herisa.


text:
Rito ra mihuvo ni ra ku ponisiwa Ri twakala emixaxeni ya lavo lulama: Voko ra xinene ra Yehovha ri tirhe hi matimba!


text:
Yehovha i Xikwembu, u hi voningile. Bohani hi mapindza mhamba ya nkhuvo, Mi yi tisa etimhondzweni ta alitari.


text:
Tihosana ti tshamisa ti kanela makungu ya ku lwa na mina; Nandza wa wena u ehleketa timfanelo ta wena.


text:
Ndzi nyike ku twa swinene, leswaku ndzi ta hlayisa nawu wa wena; Ndzi endla ha wona hi mbilu ya mina hinkwayo!


text:
Tintswalo ta wena a ti te eka mina, oho Yehovha! Ni ku hlayiseka ka wena, hi laha u hi tshembiseke hakona!


text:
Ndzi ta tlakusela ku lerisa ka wena mavoko ya mina, hikuva ndza ku rhandza, Ndzi engeta ndzi anakanya timfanelo ta wena.


text:
Ndzi lavile mombo wa wena hi mbilu hinkwayo ya mina; Ndzi tsetselele hi laha u ndzi tshembiseke hakona!


text:
Vatikurisi va ndzi lumbeta hi vunwa; Kambe mina ndzi hlayisa swileriso swa wena hi mbilu ya mina hinkwayo.


text:
Nawu lowu humeke enon'wini wa wena Eka mina wu tlula khume ra madzana ya mitirho ya nsuku ni silivhere.


text:
Swandla swa wena swi ndzi endlile, ndzi vumbiwe hi swona; Ndzi nyike ku twa, ndzi ta dyondza ku lerisa ka wena!


text:
Yehovha, ndza tiva leswaku ku avanyisa ka wena ku lulamile, Ni leswaku wa tshembeka, hambi u ndzi tsongahatile.


text:
Vatikurisi a va khomiwe hi tingana, hikuva va ndzi xanisa ntsena! Loko ndzi ri mina, ndzi karhi ndzi tsundzuka swileriso swa wena.


text:
Moya wa mina wu hela hi ku navela ku hlayiseka ka wena; Ndzi karhi ndzi langutela ku hlayela ka wena.


text:
Mahlo ya mina ma hela hi ku langutela ku hlayela ka wena, Kutani ndzi ri: “U ta ndzi chavelela rini?”


text:
Vutshembeki bya wena byi tshama eka vatukulu ni vatukulwana; U sungurile misava, kutani yi tama ya ha tiyile.


text:
Ndzi vonile ku hetelela ka swilo hinkwaswo leswi hetisekeke, Kambe ku lerisa ka wena a ku na laha ku kayivelaka kona.


text:
Swileriso swa wena swi ndzi tlharihisa ngopfu ku tlula valala va mina, Hikuva swi na mina hi masiku.


text:
Ndzi ni ku twisisa loku tlulaka ka lava ndzi letelaka hinkwavo, Hikuva ku tsundzuxa ka wena i ku anakanya ka mina.


text:
U ndzi tiyisa hi ku tshembisa ka wena leswaku ndzi hanya; U nga ndzi khomisi tingana eku tshembeni ka mina!


text:
Ndzi kuma na kona, leswaku swiletelo swa wena swi lulamile eka hinkwaswo; Kutani ndzi vengile tindlela ta mavunwa.


text:
Rhendzelekela eka mina, u ndzi twela vusiwana, Hi laha u toloveleke ku endlela lava rhandzaka vito ra wena hakona!


text:
Ndzi ri karhi ndzi ya hi swileriso ni switsundzuxo swa wena, Hikuva mfambo wa mina hinkwawo wu le mahlweni ka wena.


text:
Yehovha, ku huwelela ka mina a ku fike eka wena! Ndzi nyike ku twisisa hi laha u ndzi tshembiseke hakona!


text:
Ndzi ri karhi ndza tsendzeleka ku fana ni nyimpfu leyi lahlekeke: Lava nandza wa wena, hikuva a ndzi rivali ku lerisa ka wena.


text:
Yehovha u ta ku sirhelela eku sukeni ni le ku fikeni ka wena, Ku sungula sweswi, ni ku fika ni makumu.


text:
Vonani! Tanihi mahlo ya malandza lama langutaka voko ra n'wini va wona, Tanihi mahlo ya nandza wa wansati lama langutaka voko ra n'wini wa yena, Mahlo ya hina ma langutisa sweswo eka Yehovha, Xikwembu xa hina, A kondza a hi twela vusiwana.


text:
Moya wa hina wu ponile, Tanihi xindzingiri entlhan'wini wa muphasi: Ntlhamu wu tshovekile, kutani hina hi chupukile.


text:
Lava tshembaka Yehovha Va fana ni ntshava ya Siyoni; yi nga ka yi nga tsekatseki, Yi ta tiya hi laha ku nga heriki!


text:
Yerusalema! Wu rhendzeleriwe hi tintshava, Yehovha, u rhendzerisa sweswo tiko ra yena, Sweswi ni mikarhi loyi nga heriki.


text:
Hikuva vuhosi lebyo biha byi nga ka byi nga fumi ndzhaka ya lavo lulama. Hi leswaku lavo lulama va nga tshuki va nghena eku dyoheni!


text:
Kambe lava tiendlelaka tindlela to homboloka, Yehovha a va fambise swin'we ni lava endlaka swo biha! Ku rhula a ku ve ehenhla ka Israele!


text:
Milomu ya hina a yi nga tshiki ku hleka hi ku tsaka, Ririmi ra hina a ri ba mikulungwana. Kutani a va ku exikarhi ka matiko: Yehovha u va endlele swilo leswikulu!


text:
Va famba va ri karhi va rila loko va hlwanya mbewu, Va vuya va yimbelela tinsimu loko va rhwala tinyandza ta vona.


text:
Loko Yehovha a nga aki yindlu, Lava yi akaka va tikarhatela swahava. Loko Yehovha a nga hanyanyeli muti, Valanguteri a va pfuni nchumu.


text:
A swi mi pfuni nchumu ku vindzuka nimixo Ni ku hlwela ku ya eku etleleni, Ni ku dya vuswa lebyi vavisaka! Murhandziwa wa yena wa nyikiwa leswo tano evurhongweni bya yena.


text:
Ku katekile munhu loyi, nkotloto wa yena wu teleke vona, Va nga ka va nga vi na tingana Loko va ta vulavula ni valala enyangweni ya muti.


text:
Nsati wa wena u fana ni vhinya leyi velekaka ngopfu Endlwini ya wena; Vana va xinuna va wena va kotisa mitlhwari leyintshwa, Loko va rhendzela tafula ra wena.


text:
Yehovha a a ku katekise hi ku kateka loku humaka eSiyoni. Hi leswaku u ta vona ku kateka ka Yerusalema, Hi masiku hinkwawo ya ku hanya ka wena.


text:
Na vona vahundzi va ndlela va nga vuri, va ku: “Ku kateka ka Yehovha a ku ve na n'wina! Ha mi katekisa hi vito ra Yehovha!”


text:
Moya wanga wu navela Hosi, Ku tlurisa leswi valanguteri va navelaka vurhonga, Ina, ku tlurisa leswi va langutelaka vurhonga.


text:
Yehovha! Mbilu ya mina a yi kukumukanga, Ni mahlo ya mina a ma tlakukanga; A ndzi yangi etimhakeni letikulu, leti ndzi tlulaka hi vukulu.


text:
Moya wa mina wu fana ni n'wana la lumuriweke. Israele, tshemba Yehovha, sweswi ni laha ku nga heriki.


text:
Yehovha u endlile nhlambanyo lowunene ka Davhida, A nga ka a nga hundzuki ka yona, u te: “Ndzi ta veka exiluvelweni xa wena n'wana la velekiweke hi wena.


text:
Loko vana va wena va hlayisa ntwanano wa mina Ni swileriso leswi ndzi nga ta va dyondzisa swona, Vana va vona va ta tshamisa exiluvelweni xa wena hi masiku.”


text:
Ndzi ta funengeta valala va yena hi tingana, Kutani harhi ya vuhosi ya yena yi ta kwetsima enhlokweni ya yena.”


text:
Swi fana ni mafurha ya risuna lama cheriwaka enhlokweni, Ma xiririka emalebvini ya Aroni, Ma xiririka ku yisa emakumu ka nguvu ya yena.


text:
Ku fana ni mberha ya Hermoni, Leyi welaka etintshaveni ta Siyoni; Hikuva hi kona Yehovha a leriselaka mikateko. Ni vutomi, hi laha ku nga heriki.


text:
Vonani, tlangelani Yehovha, n'wina hinkwenu malandza ya Yehovha, Lava yimaka nivusiku endlwini ya Yehovha!


text:
Ndzi tiva leswaku Yehovha i nkulukumba, Hosi ya hina yi kulukumba ngopfu ku tlula swikwembu hinkwaswo.


text:
Hinkwaswo leswi Yehovha a swi rhandzaka, u swi endla Ematilweni ni le misaveni, Emalwandle ni le swidziveni hinkwaswo.


text:
Hi yena la tlakusaka mapapa emakumu ka misava, La hatimisaka tilo, a nisaka mpfula, A humesaka mimoya evuhlayiselweni byakwe.


text:
U humesile xikarhi ka wena, eEgipta, swikombiso ni masingita, Ku ba Faro ni malandza ya yena hinkwawo.


text:
Yehovha! Vito ra wena ri tshama hi laha ku nga heriki, Yehovha! Wa tsundzukiwa etinxakeni ta tinxaka.


text:
Hi yena la endleke swihlamariso leswikulu, a ri swakwe, Hikuva tintswalo ta yena hi leti nga heriki!


text:
Hi yena la avanyiseke Lwandle ro Tshwuka hi le xikarhi, Hikuva tintswalo ta yena hi leti nga heriki!


text:
A susumetela Faro ni nyimpi ya yena eLwandle-ro-Tshwuka, Hikuva tintswalo ta yena hi leti nga heriki!


text:
A nyiketa tiko ra vona Hikuva tintswalo ta yena leswaku yi va ndzhaka, Hikuva tintswalo ta yena hi leti nga heriki!


text:
Kambe hi yena la hi tsundzukeke eku tsongahatiweni ka hina, Hikuva tintswalo ta yena hi leti nga heriki!


text:
Wa ha ri yena la nyikaka swivumbiwa hinkwaswo swakudya swa swona, Hikuva tintswalo ta yena hi leti nga heriki!


text:
Lava ngi va hi yisile evukhumbini a va kombela tinsimu eka hina, Vaxanisi va hina va kombeka tinsimu to tsaka, va ku: “Ma nga hi yimbelelela tinsimu ta Siyoni!”


text:
Ririmi ra mina a ri namarhele emalakeni ya mina, Loko ndzi nga ku anakanyi, Yerusalema, Ndzi nga ku endli masungulo ya ku tsaka ka mina!


text:
Yehovha, anakanya vana va Edomu, Hi laha va nga te hi siku ra khombo ra Yerusalema: “Hlanhlani, hlanhlani ku ya fika emasungulweni ya wona!”


text:
Nhwanyana wa Babilona, la nga ta hundzuka rhumbi, Ku katekile la nga ta tlherisela eka wena leswi u hi endleleke swona!


text:
Ndzi ta ku khinsamela endlwini ya wena leyo kwetsima, Ndzi twarisa vito ra wena, hikwalaho ka tintswalo ni ku tshembeka ka wena, Hikuva u engetile ntwalo wa wena hi ku heta leti u nga swi hlaya.


text:
Loko ndzi famba exikarhi ka maxaniseko, wena wa ndzi hanyisa, U tshambuluta voko ra wena ku ndzi sirhelela ka vukari bya valala va mina, Kutani voko ra wena ra xinene ra ndzi ponisa.


text:
Yehovha u ta tirha ematshan'weni ya mina ku yisa eku heteleleni. Yehovha! Tintswalo ta wena hi leti nga heriki, U nga tshiki mitirho ya mavoko ya wena!


text:
Xana ndzi nga ya kwihi, ndzi va kule ni moya wa wena? Kumbe ndzi nga balekela kwihi, ndzi va kule ni mombo wa wena?


text:
Loko ndzi tlhandlukela ematilweni, u kona; Ni loko ndzi ya etlela exivandleni xa vafi, ni kwalaho u kona.


text:
Eka wena, munyama wu nga ka wu nga endli ntima, Vusiku byi xa kukotisa nhlekanhi, Munyama wu nga kota ku vonakala.


text:
Ndza ku khensa hikwalaho ka mahlori ya xivumbeko xa mina. Mitirho ya wena ya hlamarisa, Moya wa mina wa swi tiva swinene ngopfu.


text:
Miri wa mina a wu fihliwanga ka wena, Loko ndzi ri karhi ndzi vumbiwa exihundleni, Ndzi lukeleriwa swirho eku enteni ka misava.


text:
Mahlo ya wena ma vonile ku vumbiwa ka swona, Kutani masiku ya mina ma tsariwile hinkwawo ebukwini ya wena; Ma hlayiwile ma nga si va kona.


text:
Languta loko ndzi famba hi ndlela ya ku homboloka, Kutani u ndzi fambisa endleleni ya vutomi lebyi nga heriki.


text:
Va karihisa tindzimi ta vona ku fana ni ta tinyoka, Vuxungu bya timhiri byi le hansi ka milomu ya vona.


text:
Yehovha, ndzi sirhelele emavokweni ya lavo biha! U ndzi lwela eka vanhu va tihanyi, Lava kanelaka ku wisa milenge ya mina!


text:
Vatikurisi va ndzi fihlele ntlhamu ni tingoti, Va rhiya vurimba ematlhelweni ya ndlela, Va ndzi rhiyile hi marindzi.


text:
Yehovha, u nga nyiki lowo biha leswi a swi navelaka, U nga katekisi makungu ya yena, leswaku a nga tshuki a tikurisa.


text:
Makala lama vavamelaka ma hlahlekele ehenhla ka vona! A va hoxiwe endzilweni ni le makheleni, leswaku va nga tlheli va pfuka!


text:
Munhu wa mavunwa a nga ka a nga tiyi emisaveni; Kutani munhu wa tihanyi u ta kokelwa emakhombyeni, a lahleka.


text:
Yehovha ndzi vitana ka wena, u hatlisa ku ta ndzi pfuna! U yingisa rito ra mina loko ndzi vitana ka wena!


text:
Xikhongelo xa mina a xi tlhandlukele eka wena tani hi mirhi ya risuna, Ni ku tlakuka ka mavoko ya mina a ku fane ni gandzelo ra madyambu!


text:
U nga byiseri mbilu ya mina etimhakeni leto biha, Ndzi nga tshuki ndzi endla leswo biha ni lava endlaka swo homboloka, Ndzi nga tshuki ndzi hlangana na vona emikhubyeni ya vona!


text:
La lulameke! Loko a ndzi ba, ti ta va tintswalo; Loko a ndzi laya, ma ta va mafurha enhlokweni ya mina; Nhloko ya mina a yi nga ma ali; Hikuva ndzi ta va ndzi khongela emaxangwini ya vona.


text:
Marhambu ya hina ma hangalakile enyangweni ya xivandla xa vafi, Kukota misava loko yi rimiwa yi beriwa.


text:
Ina, Yehovha, Hosi! Mahlo ya mina ma langutile ka wena, Ndzi ku tshembile u nga tshiki vutomi bya mina byi lova!


text:
U ndzi hlayisa ndzi nga weri emarindzini lawa va ndzi celelaka wona, Ndzi nga phasiwi hi mitlhamu ya lavo biha!


text:
Loko moya wa mina wu ri ni gome endzeni ka mina, Wena wa yi tiva ndlela ya mina. Va ndzi rhiyile hi ntlhamu endleleni leyi ndzi fambaka ka yona.


text:
Yehovha ndzi rila ka wena, Ndzi ku: “Vuchavelo bya mina hi wena, Ku averiwa ka mina emisaveni ya lava hanyaka.”


text:
Yingisa ku vilela ka mina! Hikuva ndzi ni masangu lamakulu. U ndzi kutsula eka vaxanisi va mina, Hikuva va ndzi tlula hi matimba.


text:
Humesa moya wa mina ekhotsweni Ndzi ta dzunisa vito ra wena! Lava lulameke va ta ta, va ndzi rhendzela, Loko u ta va u ndzi endlele tintswalo.


text:
Yehovha, yingisa xikhongelo xa mina; U rhiya ndleve, u yingisa ku khongela ka mina! Ndzi hlamule hikwalaho ka vutshembeki bya wena, ni ku lulama ka wena.


text:
U nga tengisani na nandza wa wena! Hikuva a ku na munhu eka lava hanyaka, La nga kumiwaka a lulamile emahlweni ka wena.


text:
Nala u xanisa moya wa mina, U kandziyile vutomi bya mina ehansi; U ndzi susumetele emunyameni kukotisa lava feke khale.


text:
Ndzi ehleketa mikarhi ya khale, Ndzi anakanya hinkwaswo leswi u swi endleke, Ndzi tsundzuka hinkwaswo leswi mavoko ya wena ma swi endleke.


text:
Ndzi tlakusa mavoko ya mina eka wena, Moya wanga wu ni torha hikwalaho ka wena, kukota misava leyi omeke.


text:
Yehovha, hatlisa u ndzi hlamula! Moya wa mina wa titivala. U nga tshuki u ndzi fihlela mombo wa wena, Leswaku ndzi nga fani ni vanhu lava xikelaka esirheni.


text:
Ndzi nantswise rito ra tintswalo ta wena wa ha ri mixo! Hikuva ndzi tshembile wena. Ndzi kombise ndlela leyi ndzi fanelaka ku famba ha yona! Hikuva ndzi tlhandlukisela moya wa mina eka wena.


text:
Ndzi letele ku endla leswi rhandziwaka hi wena! Hikuva u Xikwembu xa mina. Moya wa wena lowa vunene a wu ndzi fambise endleleni ya ku lulama!


text:
Yehovha, ndzi hanyise, hikwalaho ka vito ra wena! Hi ku lulama ka wena, humesa moya wa mina ekhombyeni.


text:
Hi tintswalo ta wena, lovisa valala va mina, Herisa hinkwavo lava xanisaka moya wa mina! Hikuva ndzi nandza wa wena.


text:
A ku vongiwe Yehovha, matimba ya mina, La letelaka mavoko ya mina nyimpi, Ni tintiho ta mina ku lwa.


text:
Hi yena tintswalo ta mina ni khokholo ra mina, Khokholo lero tlakuka ra mina ni mulamuleri wa mina, Xitlhangu ni xichavelo xa mina, Yena la ndzi tsongahatelaka tiko ra mina.


text:
Tshambuluta mavoko ya wena, u ndzi kutsula, U ndzi humesa ematini lamakulu, U ndzi ponisa evokweni ra vana va matiko,


text:
Oho Xikwembu! Ndzi rhandza ku ku yimbelelela risimu lerintshwa, Ndzi ta ku dzunisa hi haripa ya khume ra tingoti.


text:
Hi wena la nyikaka tihosi ku hlayiseka, Wena la lamuleleke nandza wa wena, Davhida, etlharini leri dlayaka.


text:
Ndzi kutsule, u ndzi ponisa evokweni ra vana va matiko, Lava, milomu ya vona yi vulavulaka swahava, Lava, voko ra vona ra xinene ri nga voko ra vuxisi.


text:
Vana va hina va xinuna va fana ni swimilana, Va kula evuntshweni bya vona; Vana va hina va vanhwana va fana ni maribye lama vatliweke, Lama vombisaka tindlu ta tihosi.


text:
Tingula ta hina ti tele swakudya swa tinxakaxaka. Tihomu ta hina ti andzile hi makume ya madzana, Ti dya emadyelweni ya hina hi madzana ya madzana.


text:
Ndzi ta ku kurisa, Xikwembu xa mina, Hosi ya nga! Ndzi ta vonga vito ra wena hi mikarhi leyi nga yiki helo.


text:
Rixaka rin'wana a ri byele rixaka leri tlhandlamaka mitirho ya wena, Ri twarisa mitirho ya wena leyi tlakukeke.


text:
Ina, ku fuma ka wena i ku fuma ka mikarhi hinkwayo, Ni vuhosi bya wena byi kona ku yisa etinxakeni leti nga heriki.


text:
Yehovha u le kusuhi ni hinkwavo lava n'wi khongelaka, Ni ka hinkwavo lava n'wi khongelaka hi timbilu.


text:
Nomu wa mina a wu bumabumele Yehovha, Kutani swivumbiwa hinkwaswo a swi vonge vito ra yena leri hlawuriweke, Hi masiku ni masiku lama nga heriki!


text:
Ndzi ta dzunisa Yehovha loko ndza ha hanya, Ndzi ta yimbelela Xikwembu xa mina loko ndza ha ri kona.


text:
Ku hefemula ka vona loko ku hela, va tlhelela entshurini; Kutani hi siku rolero makungu ya vona ma ta hela.


text:
Ku katekile loyi Xikwembu xa Yakobo, xi nga matimba ya yena, Loyi ku tshemba ka yena ku nga ka Yehovha, Xikwembu xa yena.


text:
U endlile matilo ni misava, Elwandle ni hinkwaswo leswi nga ka rona. U hlayisa rito ra ntiyiso hi laha ku nga heriki.


text:
Yehovha u kutsula lava khomiweke; Yehovha u hanyanyisa mahlo ya lavo fa mahlo, U olola lava korhamisiweke. Yehovha u rhandza lavo lulama.


text:
Yehovha u fuma hi laha ku nga heriki; Xikwembu xa wena, Siyoni, xi kona etinxakeni hinkwato! Dzunisani Yehovha!


text:
Dzunisani Yehovha, Hikuva swi lulamile, swi va swi nandziha ku dzunisa Xikwembu xa hina; Ku bumabumeriwa, swa n'wi fanela.


text:
U swi vekile leswaku swi va kona hi laha ku nga yiki helo ni makumu, U swi nyikile milawu, a ku na xin'we lexi yi tlulaka.


text:
Hikuva vito ra yena hi rona ntsena leri tlakukeke; Vuhosi bya yena byi tlakukile ku tlula misava ni matilo.


text:
U tiyisa rimhondzo ra tiko ra yena; U ta dzunisiwa hi hinkwavo lava n'wi rhandzaka, Va nga vana va Israele, tiko leri nga ekusuhi na yena. Dzunisani Yehovha!


text:
Dzunisani Yehovha! Yimbelelelani Yehovha risimu lerintshwa! A a vongiwe enhlengeletanweni ya lava n'wi rhandzaka!


text:
Lava n'wi rhandzaka a va tsake eku kwetsimeni, A va be mikulungwana ya ku tsaka eswilawini swa vona.


text:
Tinsimu ta Xikwembu a ti va emilon'wini ya vona, Ni matlhari lama karihaka matlhelo mambirhi eswandleni swa vona,


text:
Va hetisa ka vona ku avanyisa loku tsariweke! Hi kona ku twala loku hlayiseriweke vahlawuriwa va yena hinkwavo. Dzunisani Yehovha!


text:
Dzunisani Yehovha! Dzunisani Xikwembu evukwetsimelweni bya xona! Xi dzuniseni ematilweni lama endliweke hi matimba ya xona!


text:
Xi dzuniseni hi ngoma ni ku cina! Xi dzuniseni hi mpfumawulo wa timbila leti nga ni tingoti, ni nanga!


text:
Xi dzuniseni hi madzandzana ya mpfumawulo lowu twakalaka! Xi dzuniseni hi tingoma ta mpfumawulo lowu pfumaka!


text:
Ya ku twisisa swivuriso ni marito ya ku enta, Ni timhaka ta lavo tlhariha, ni dyondzo ya vona leyi fihlekeke.


text:
Ku chava Yehovha, i masungulo ya vutivi hinkwabyo; Kambe lavo rivala va tsan'wa vutlhari ni dyondzo.


text:
Loko va ku: “A hi fambeni swin'we! Hi ya etlelela, Hi rhiya lava nga riki na nandzu, hi halata ngati ya vona,


text:
“N'wina, varivali, mi ta rhandza ku rivala ku yisa kwihi? Xana vasandzi va ta tsakela ku sandza, Ni va rihuhu va ta venga vutivi ku yisa kwihi xana?


text:
Hundzukani hi ku tshinya ka mina! Maswivo, ndzi ta mi chelela moya wa mina, Ndzi mi dyondzisa timhaka ta mina.


text:
Kungakuloko ndzi vitana, mi ala ku yingisa, Ndzi kondza ndzi tshambuluta voko ra mina, ku nga ri na munhu la tsundzukaka.


text:
Siku ku chava ku mi humelelaka kukotisa xidzedze, Ni makhombo ma mi tsutsumela kukotisa xihuhuri; Kutani mahlomulo ni mbitsi ya mbilu swi mi wela ehenhla,


text:
Enkarhini wolowo va ta vitana eka mina, kambe ndzi nga ka ndzi nga hlamuli; Va ta ndzi lava, kambe va nga ka va nga ndzi kumi.


text:
Ku ku namurhuta eka wansati wa un'wana, Eka wansati wa dlakuta la kanganyisaka hi ku vulavula ka yena,


text:
Vunene ni ntiyiso swi nga tshuki swi avana na wena; Titsimbe swona enhan'wini ya wena, u swi tsala embilwini ya wena:


text:
Kutani switlati swa wena swi ta tala, Swikhuvuto swa wena swi ta khapakhapa hi vhinyo yo tsokombela.


text:
Hikuva loyi Yehovha a n'wi rhandzaka, wa n'wi tshinya, Kukotisa tata wa munhu a layaka n'wana loyi a n'wi tsakelaka.


text:
Hi kona u nga ta famba u tiyile endleleni ya wena, Kutani nenge wa wena wu nga ka wu nga khunguvanyeki.


text:
Loko u ya eku etleleni, u nga ka u nga chavi, Ni loko u tilatile, vurhongo bya wena byi ta nandziha.


text:
U nga vuri eka warikwenu u ku: “Famba u ta vuya. Mundzuku ndzi ta ku nyika!” Kasi lexi a xi pfumalaka xi kona eka wena.


text:
Tatana a ndzi dyondzisa, a ku eka mina: “Mbilu ya wena a yi hlayise marito ya mina; U yingisa ku lerisa ka mina, u ta hanya.


text:
Hikuva a va yi eku etleleni va nga si endla swo biha; Va nga ka va nga kumi vurhongo loko va nga si wisa munhu.


text:
Ndlela ya lavo lulama yi kotisa ku vonakala, Ku hatima ka kona ku engeteleka ku fikela nhlekanhi lowukulu.


text:
Kambe eku heteleleni, timhaka ta yena ti bava kukota nkaka, Ti tlhava kukotisa tlhari lero kariha ematlhelo mambirhi.


text:
Leswaku rixaka rin'wana ri nga ti xurha hi rifuwo ra wena, Mitirho leyi u yi hlengeleteke yi hundzela etindlwini ta lava nga tiviwiki;


text:
Xana a ndzi yingiselanga ha yini marito ya vadyondzisi va mina? Ni ku rhiya ndleve eka vafundhisi vanga?


text:
Xana swihlovo swa wena swi nga hangalakisa ku yini erivaleni? Ni swinambyana swa wena swi nga khulukela emitsendzeleni xana?


text:
Mhunti leyi rhandzekaka, ntshembe ya ku saseka, Vumbhurhi bya yena a byi ku tsakise hi masiku, Rirhandzu ra yena a ri tate mbilu ya wena hi masiku.


text:
N'wananga, u nga kokisiwa ku yini hi nsati wa mbiri? U nga tikhumbarhetisa ku yini exifuveni xa nghwavavana xana?


text:
N'wananga, endla sweswo, famba u ya tikutsula, Hikuva u le mandleni ya warikwenu; Famba, u khinsama, u tikhongelela eka warikwenu.


text:
Ku ni swilo swa ntlhanu na xin'we leswi vengiwaka hi Yehovha, Ndzi ri ntlhanu na swimbirhi lama nga manyala eka yena:


text:
Loko u famba, yi ta ku fambisa, Ni loko u etlela, yi ta ku rindza; Loko u pfuka evurhongweni yi ta vulavula na wena.


text:
Hikuva hi nsati wa mbiri, munhu u sala ni xipandzwa xa vuswa ntsena, Ni nsati wa munhu a etlelela vutomi bya risima.


text:
Swi endlisa sweswo eka la yaka eka nsati wa warikwavo, Mani na mani la n'wi khumbaka a nga pfumali nandzu.


text:
Kambe siku a khomiwaka u fanela ku riha kantlhanu na kambirhi; A ta humesa xuma hinkwaxo xa yindlu ya yena.


text:
Ndzi vona exikarhi ka swihunguki, Ndzi vonisisa exikarhi ka lavantshwa, jaha rin'wana leri pfumalaka ku twisisa;


text:
Kutani jaha rero ri n'wi landzelela Kukota homu loko yi ya eku tlhaviweni, Ku kotisa xihunguki lexi yaka eku biweni,


text:
Xi ko xi tlhaviwa xivindzi hi nseve, Ku kotisa nyanyana leyi hatlisaka ku wela entlhan'wini, Yi nga tivi leswaku wu ta lovisa vutomi bya yona.


text:
Ku chava Xikwembu i ku venga swo biha; Ndzi venga manyunyu, ni ku tidzunisa, ni ku famba loko biha, Ni nomu wo homboloka.


text:
Mbhandzu wa mina wu tlula nsuku, hambi wu ri nsuku wo saseka. Leswi tshoveriwaka eka mina swi tlula silivhere.


text:
Ni siku a lerisaka lwandle ndzilakana wa rona, Mati ya rona ma nga tluli ribuwu, Ni siku a anakanyaka masungulo ya misava,


text:
Ku katekile munhu la ndzi yingisaka, La langutaka nyangwa ya mina hi masiku, La hanyaka emarimbeni ya nyangwa ya mina.


text:
Dyondzisa la nga ni ku anakanya, u ta engeta a tlhariha, U dyondzisa la lulameke, u ta engetela ku tiva ka yena.


text:
Loko u tlhariha, u ta pfuniwa hi vutlhari bya wena; Kambe loko u ri musandzi, hi wena swaku u nga ta onhakeriwa.


text:
Kasi yeloyi a nga tivi leswaku hilaha va ku fa va nga kona, Ni leswaku lava a va rhambeke va le mikoveni ya xivandla xa vafi.


text:
La hlengeletaka hi xirimo i n'wana wo tlhariha, Kambe la etlelaka loko va tshovela i n'wana la khomisaka tingana.


text:
Vutlhari byi kumiwa enon'wini wa la nga ni ku twisisa, Kambe nhonga yi le nhlaneni wa la nga twisisiki.


text:
Lexi lowo biha a xi chavaka, hi xona lexi nga ta n'wi wela ehenhla: Kambe lavo lulama va nyikiwa ku navela ka vona.


text:
La lulameke a nga ka a nga tsekatseki, ni siku ni rin'we, Loko va ri lavo biha, va nga ka va nga hlweri la emisaveni.


text:
Milomu ya lavo lulama yi tiva leswi tsakisaka, Kambe milomu ya lava nga lulamangiki yi tiva ku homboloka ntsena.


text:
Loko ku humelela ku tikukumuxa, hilaha tingana ti humaka kona, Kambe vutlhari byi le ka lava titsongahataka.


text:
Ku lulama ka loyi a lulameke ku ta n'wi khulelela ndlela, Kasi lowo biha u ta wisiwa hi ku biha ka yena.


text:
Lavo lulama, loko va tsakile, muti wa yimbelela, Kambe siku ku lovaka lavo biha, i huwa ya ku tsaka.


text:
La tinghenisaka emilandzwini ya van'wana u ta gamagameka, Kambe la vengaka ku tiboha hi ku khomana hi voko u le ku rhuleni.


text:
Va timbilu leto homboloka i manyala eka Yehovha; Kambe lava fambaka hi ku lulama, u tsakisiwa hi vona.


text:
Kunene lowo biha a nga ka a nga tshikiwi ku biwa; Kambe ndyangu wa munhu wo lulama wu ta lamuleriwa.


text:
Loyi a alaka ni mavele ya yena u ta rhuketeriwa hi vanhu, Kambe la pfumelaka ku xavisa wona mikateko yi ta va enhlokweni ya yena.


text:
La pfilunganyaka yindlu ya yena, ndzhaka ya yena yi ta va mheho ntsena, Xihunguki xi ta va nandza wa munhu wa mbilu yo tlhariha.


text:
Munhu a nga ka a nga tiyisiwi hi leswo biha; Loko ri ri rimitsu ra lavo lulama, ri nga ka ri nga tsekatsekisiwi.


text:
Wansati lonene i harhi ya vubombi eka nuna wa yena, Kambe la khomisaka tingana u kotisa ku bola emarhambyini ya yena.


text:
Marito ya lavo biha i marindzi ya ku halata ngati, Loko yi ri milomu ya lava lulameke ya va kutsula.


text:
Munhu u ta dzunisiwa hi ku ringanisa vutlhari bya yena, Kambe mbilu ya lowo homboloka yi ta monyiwa.


text:
Hi ta nomu wa yena, munhu u ta xurha vunene, Leswi mavoko ya munhu ma swi tirhaka swi ta tlheriseriwa eka yena.


text:
La tikhomaka nomu u hlayisa moya wa yena, Kambe la tshamaka a ahlamisa nomu wa yena, u ta wela eku loveni.


text:
Mbilu ya lolo yi dyiwa hi ku navela, hambiswiritano, a ri fuwi nchumu Kambe moya wa ngingi wu ta nona.


text:
Rifuwo leri laviweke hi mano a ri nga tiyi, Kambe la hlengeletaka ha switsanana u ta andzeriwa hi rona.


text:
Ku langutela loku hlwelaka ku vavisa timbilu, Kambe ku navela, u vuya u swi kuma, i murhi wa vutomi.


text:
Enon'wini wa xihunguki ku ni nkhavi wa ku ba ku tikukumuxa ka xona, Kambe milomu ya lavo tlhariha ya va hlayisa.


text:
Musandzi u lava vutlhari, kambe a nga byi kumi, Kasi mano ma kumeka hi ku olova hi lava nga ni ku twisisa.


text:
Vutlhari bya la tlhariheke, i ku twisisa ndlela ya yena, Kambe vuhunguki bya xihunguki ku xisa ntsena.


text:
Wa mbilu leyi tidyelelaka u ta phiriwa hi mikhuva ya yena, Kambe la lulameke u ta xurha hi leswi nga embilwini ya yena.


text:
La tlhariheke u ni xichavo, kutani u papalata swo biha, Kambe xihunguki xi honisa ntsena, xi titshemba.


text:
Rifuwo ra lavo tlhariha i harhi ya vuhosi ya vona, Loko byi ri vuhunguki bya xihunguki i vuhunguki ntsena.


text:
La xanisaka xisiwana u sandza muendli wa xona, Kambe la nga ni vunene eka xisiwana, wa n'wi dzunisa.


text:
Munhu u kuma ku tsaka hi ku hlamula ka nomu wa yena, Kutani rito leri humesiwaka hi nkarhi lowu fanekelaka ra nandziha swonghasi!


text:
Eka munhu lonene, ndlela ya vutomi yi tlhandlukela ehenhla, Yi n'wi tingawukisa xivandla xa vafi ehansi.


text:
Yehovha u lerisile swilo hinkwaswo emakungwini ya yena, Na yena lowo biha, u endleriwe siku ra khombo.


text:
Munhu un'wana ni un'wana la tikurisaka hi mbilu, i manyala eka Yehovha; Kunene u ta biwa, a nga ka a nga poni.


text:
Mpimo ni xikalo lexo lulama i swa Yehovha, Hinkwawo maribye ya ku pima lama nga enkwameni, i ntirho wa yena.


text:
I manyala eka tihosi ku endla leswi nga lulamangiki, Hikuva xitshamo xa vuhosi xi tiyisiwa hi ku lulama.


text:
Eku vonakaleni ka mombo wa hosi ku ni vutomi, Rirhandzu ra yena i papa leri nisaka mpfula ya le ndzhaku.


text:
Swikoko ntsena, laha ku nga ni ku rhula, Swi tlula hi ku nandziha yindlu leyi teleke hi tinyama, laha timholovo ti nga kona.


text:
La hlekaka xisiwana u sola la n'wi vumbeke, Ni la tsakelaka makhombo ya van'wana a nga ka a nga poni eku biweni.


text:
Marito yo saseka ya ku tikurisa a ma lulameli xihunguki, Ngopfu marito ya vunwa ma tshuna nkulukumba.


text:
La nga fihla milandzu u lava rirhandzu; La yi pfuxaka u nghenisa ku hambana exikarhi ka lava rhandzanaka.


text:
Ku hlangana ni bere leyi tekeriweke vana va yona, Ku tlula ku hlangana ni xihunguki eku hlanyeni ka xona.


text:
La yimelelaka la nga ni nandzu, ni la kanetaka la nga riki na nandzu, Ha vambirhi i manyala eka Yehovha.


text:
Wa ku anakanya u langutisisa vutlhari emahlweni ka yena, Kambe mahlo ya xihunguki ma rhalarhala emakumu ya misava.


text:
Ku rihisa munhu la pfumalaka nandzu a swi saseki, Hambi ku ri ku ba lavakulu hikwalaho ka ku lulama ka vona.


text:
Swi tsandza ni rihuhu loko ri miyela, ri nga vuriwa la tlhariheke, Ni la putsamaka nomu i munhu wa ku anakanya.


text:
Munhu la tihlawulaka eka van'wana u lava ku titsakisa ntsena, U hlunamela hinkwaswo leswi nga ni mfanelo.


text:
Ku onhaka loko ku nga si humelela, mbilu ya munhu ya tidzunisa, Kambe ku titsongahata ku rhangela xidzumo emahlweni.


text:
Mbilu ya munhu yi n'wi tiyisa evuvabyini bya yena, Kambe mbilu leyi tsaneke, yi nga pfuxiwa hi mani?


text:
Makwavo wa munhu u tlula hi ku nonon'hwa muti wa khokholo, Ku hambana ka vamakwavo ku kotisa timbanti ta yindlu ya vuhosi.


text:
Xisiwana lexi fambaka hi ku lulama ka xona, Xi tlula wa ku homboloka emilon'wini ya yena, xi nga xihunguki.


text:
Ku hiseka loku nga riki na ku tiva, a ku sasekanga, Ni la angwetlisaka mikondzo ya yena u wela exidyohweni.


text:
Vamakwavo va xisiwana va xi venga hinkwavo, Ni tintangha ta xona ti ta hatla ti xi sukela, Loko xi vulavula, va hangalaka, va xi siya.


text:
Ku kariha ka hosi ku fana ni ku dzuma ka nghala, Kambe rirhandzu ra yena ri fana ni mberha ebyanyini.


text:
La hangalasaka xuma xa tata wa yena, a va a hlongola manana, I n'wana lowo biha la khomisaka tingana.


text:
Ku tshika mitengo i ku tidzunisa ka munhu, Kambe xihunguki xin'wana ni xin'wana xi tinyiketa vukari.


text:
Swi tsandza ni wandzisanyana, u tiviwa hi ku endla ka yena Loko mafambele ya yena ma ta saseka ni ku lulama.


text:
N'wi tekeleni nguvu, hikuva u tibohile hi nandzu wa van'wana, N'wi rihiseni hikwalaho ka va le handle.


text:
Maribye mambirhi ya ku pima lama hambaneke i manyala eka Yehovha, Ni xikalo xa ku dyelela a hi xilo lexo lulama.


text:
Milenge ya munhu yi lerisiwa hi Yehovha, Loko swi ri tano i mani munhu la twisisaka tindlela ta yena?


text:
Mbilu ya hosi i xinambyana xa mati evokweni ra Yehovha, U yi fambisa hinkwako laha a rhandzaka kona.


text:
Ku tihlengeletela rifuwo hi ririmi ro hemba, I hunguva leyi hangalakaka ya vanhu lava tsutsumaka eku feni.


text:
Munhu wa ndlela ya ku homboloka u fularhela ku lulama, Kambe mitirho ya munhu wa ku lulama yi sasekile.


text:
Loko ku rihisiwa musandzi, varivali va tlhariha, Loko ku dyondzisiwa la tlhariheke u amukela vutivi.


text:
La tisivaka tindleve leswaku a nga twi mikosi ya swisiwana, U ta rila na yena, kambe a nga ka a nga tsundzukiwi hi munhu.


text:
Ku nyika ka le xihundleni ku rheleta vukari, Ni nyiko leyi nghenisiweke exifuveni yi rheleta ku hlunama lokukulu.


text:
Musandzi i vito ra munhu la tikukumuxaka ni wa manyunyu; U endla hinkwaswo hi ku kariha ni ku tikurisa.


text:
Dyondzisa jaha endleleni leyi a fanelaka ku famba ha yona; Ni loko a dyuhele a nga ka a nga hambuki.


text:
Hikuva swi sasekile loko u swi hlayisa embilwini ya wena, Hinkwaswo swi tshama swi ri emilon'wini ya wena.


text:
Ku ku dyondzisa marito ya ntiyiso ni ku tshembeka, U ta tiva ku hlamula swinene eka lava ku rhumaka?


text:
Xana u tsundzukile munhu la gingiritekaka emitirhweni ya yena-ke? U ta yima emahlweni ka tihosi, A nga ka a nga yimi emahlweni ka vanhu ntsena.


text:
Hikuva hilaha xi anakanyaka embilwini ya xona, Xi tano, xi ta ku eka wena: “Dyana, u nwa!” Kambe mbilu ya xona a yi kona eka wena;


text:
U ta tlhela u hlanta xipandzwa lexi u xi dyeke, Ni marito layo saseka ya wena u ta lahlekeriwa hi wona.


text:
Hikuva xidakwa ni wa makolo va tivangela vusiwana; Ku rhandza vurhongo i ku tifunengeta hi switlakati.


text:
Makhombo i ya mani xana? “Yoo! Mina!” I swa mani? Timholovo i ta mani? Mikosi i ya mani? Vuntswaka i bya mani? I ya mani mahlo yo tshuka?


text:
Hi kona u nga ta ku: “Va ndzi bile â€” a ndzi twanga ku vava; Va ndzi balesile â€” a ndzi twanga nchumu! Ndzi ta pfuka rini? Ndzi ta tlhela ndzi yi lava kambe!”


text:
Loko u ku: “A ndzi va tivanga!” La pimaka timbilu a nga swi voni xana? Loyi a xiyaka moya wa wena a nga swi tivi xana? A nga ka a nga hakeli munhu ha un'we hi ku ringanisa mitirho ya yena xana?


text:
N'wananga, dyana vulombe, hikuva bya nandziha, Ni xihlenga xa byona, xi ta nandziha emalakeni ya wena.


text:
Ku tiva vutlhari ku ta va tano emoyeni wa wena; Loko u byi kuma byi ta va kona hi masiku, Ni ntshembo ya wena yi nga ka yi nga lahleki.


text:
Hikuva la lulameke, hambi a nga wa kantlhanu na kambirhi, u ta pfuka, Kambe vadyohi loko va khunguvanyekile va wela eku biheni.


text:
Kumbe xana loko Yehovha a vona sweswo, swi ta biha emahlweni ya yena, A tingisa vukari bya yena byi n'wi sukela.


text:
Hikuva khombo ra vona ri ta fika kan'wekan'we, I mani la tivaka ku onhaka ka un'wana ni un'wana wa vona?


text:
U nga tshuki u ku: “Leswi a ndzi endleleke swona ndzi ta n'wi endla, Ndzi ta tlherisela eka un'wana ni un'wana hi mitirho ya yena.”


text:
Ndzi vona ku mirile madinda, Ni rikumbakumba ri funengetile hinkwako, Kutani rirhangu ra maribye ri mbundzumukile.


text:
Hikuva swi nga saseka loko va ku eka wena: “Tlhandlukela halenu,” Ku nga ri loko va ku tsongahata emahlweni ka hosi leyi u yi vonaka hi mahlo.


text:
U nga hatlisi ku ya eku tengeni, U nga ti tshuka u nga tivi lexi u nga ta hlamula xona makumu, Loko u kanetiwa hi warikwenu.


text:
Eka tindleve ta munhu loyi a yingisaka, la layaka hi ku twisisa U kotisa senga ra nsuku ni harhi ya nsuku lowunene.


text:
Ntsumi leyi tshembekeke eka lava yi rhumeke Yi kotisa gamboko lero titimela enkarhini wa ku tshovela, Ri titimeta mbilu ya hosi yakwe.


text:
Ku funungula nguvu hi siku ra xirhami, Ni ku chela ntsuvi ehenhla ka nitra (murhi wa ku leva), I ku tlhavela mbilu ya nhlomulo tinsimu ta ku tsaka.


text:
Timhaka to nandziha leti humaka etikweni ra le kule, Ti kota mati ya ku tenga eka munhu la karheleke.


text:
Xihlovo lexi pfindlusiweke ni lexi onhakeke, Xi fana ni munhu wo lulama la tsekatsekaka emahlweni ka mudyohi.


text:
Kukotisa gamboko hi ximumu, ni mpfula enkarhini wa ku tshovela, Na xona xichavo a xi faneri xihunguki.


text:
Hilaha nyanyana yi hahelaka hala ni hala, na tona timbewulana ti wongawonga ntsena, Swi tano ni ku rhukana ka hava, a ku tirhi nchumu.


text:
Hilaha milenge ya xilema yi lengalengaka ntsena, Ku vulavula ka vutlhari ku kota sweswo enon'wini wa xihunguki.


text:
Ku kota mbyana loko yi tlhela yi dya mahlanta ya yona, Xihunguki xi vuyela sweswo evuhungukini bya xona.


text:
Ku vulavula ka muhlevi i swakudya leswi xawulaka, Swi nghena, swi va swi nyupela endzeni ka marhumbu.


text:
Milomu leyo nandziha ni mbilu yo biha, Yi kotisa mabuwu ya silivhere lama namekiweke ehenhla ka mbita ya vumba.


text:
Loko a vulavula hi vunene, u nga kholwi ha yena, Hikuva manyala ya ntlhanu na mambirhi ma le mbilwini ya yena.


text:
Ku kariha ku ni nsele, ku holova i ku tala ka nambu, Loko ma ri mavondzo i mani a nga ta yima emahlweni ka wona?


text:
Timbanga leti endliwaka hi munghana ti kombisa rirhandzu ra yena, Kambe ku ntswontswa ka lava ku vengaka ka kanganyisa.


text:
Munhu la fambafambaka ekule ni le kaya ka yena, U kotisa nyanyana leyi wongelaka ekule ni xisaka xa yona.


text:
Mafurha, ni leswi nun'hwelaka ku nandziha, swi tsakisa mbilu; Hi sweswo, ku lerisa loku humaka embilwini ya nakulobye, ka nandziha.


text:
U nga fularheli nakuloni, hambi a ri munghana wa tata wa wena; U nga ngheni endlwini ya makwenu siku a nga ekhombyeni; Loyi u akeke kun'we na wena u tlula makwenu la nga ekule.


text:
Munhu wa ku anakanya u vona khombo ra ha ta, a tisivelela; Murivali, yena, u hundza emahlweni, a rihiseriwa.


text:
Ku kota nghohe leyi voniwaka ematini, yi fana ni n'wini wa yona, Mbilu ya munhu yi fana ni mbilu ya munhukulobye.


text:
Hambi u kandza xihunguki entshurini, U kandza hi musi u pfanga ni mavele lama siriwaka, Vuhunguki bya xona byi nga ka byi nga n'wi sukeli.


text:
Ntswamba wa timbuti swi ta va swakudya swa wena ni swa yindlu ya wena, Ni swa malandza ya wena ya xisati.


text:
Loko tiko ri ngheniwile hi ku onhaka, tihosi ti tele, Kambe ku fuma ku tiyisiwa hi wanuna wa ku twisisa ni wa vutivi.


text:
La hlayisaka milawu i n'wana wa ku twisisa, Kambe la tolovelanaka ni swipombolo, u khomisa tata wa yena tingana.


text:
La andzisaka rifuwo ra yena hi bindzu leri tlulaka mpimo U hlengeletela munhu la nga ta tsetselela swisiwana.


text:
La hambukisaka lavo lulama endleleni yo biha, U ta wela erindzini leri a ri celeke; Vona vo lulama va ta dya ndzhaka yo kateka.


text:
Siku lavo lulama va hlulaka, ku twala lokukulu ku kona; Kambe lavo biha loko va tlakuka, vanhu va tumbela.


text:
La fihlaka swidyoho swa yena, a nga ka a nga kateki, Kambe la swi vulaka, a tshika, u ta kuma tintswalo.


text:
Mufumi la kalaka miehleketo i muxanisi lonkulu, Kambe la vengaka ku dya vanhu u ta engeteleriwa masiku ya yena.


text:
La fambaka eku lulameni u ta hlayiseka; Kambe wa ku homboloka, wa tindlela timbirhi, u ta wa xikan'we.


text:
Munhu la tshembekaka u fuwile mikateko, Kambe la navelaka ku fuwa hi ku hatlisa, a nga ka a nga pfumali nandzu.


text:
Munhu wa tihlo lero biha, u tsutsumela rifuwo, Kasi a nga tivi leswaku ndlala yi ta n'wi wela ehenhla.


text:
La pfunaka vapfumari a nga ka a nga pfumali, Loko a ri loyi a tipfalaka mahlo, u ta talela hi ku rhukaniwa.


text:
Munhu la fanelaka hi ku tshinyiwa, kutani a nonon'hwisa nhamu, U ta tshoveka kan'wekan'we, a ku nga vi na murhi wo n'wi tshungula.


text:
Munhu wo tlhariha la tengaka ni wa rihuhu, A nga ka a nga voni ku tsaka, hambi a kariha, hambi a hleka.


text:
Lava nga ni ndlala ya ngati, va venga vanhu lava hetisekeke, Kambe lavo lulama va sirhelela ku hanya ka vona.


text:
Xisiwana ni muxanisi va hlangana eka xilo xin'we; I Yehovha la voningelaka mahlo ya vona havambirhi.


text:
Nhonga ni ku tshinyiwa swi nyika munhu vutlhari; Kambe wandzisanyana la tifumaka, u khomisa mana wa yena tingana.


text:
Siku lavo biha va talaka, na kona ku homboloka ka tala; Kambe lavo lulama va ta hlalela ku wa ka vona.


text:
Ku tikukumuxa ka munhu ka n'wi tsongahata, Kambe wa mbilu yo titsongahata u ta fikela eku vonakaleni.


text:
Xihunguki i manyala eka lavo lulama, Kutani la lulameke endleleni ya yena, i manyala eka munhu wo homboloka.


text:
I mani la tlhandlukeleke etilweni a tlhela a xikela kona? I mani la fumbarheleke mheho hi swandla swa yena? La hlengeleteke mati hinkwawo engubyeni ya yena, i mani xana? I mani loyi a tumbuluxeke matlhelo hinkwawo ya misava? Vito ra yena i mani? I mani vito ra n'wana wa yena loko u n'wi tiva?


text:
Tshineta ekule na mina ku kanganyisa ni marito ya mavunwa. U nga ndzi hi vusiwana, hambi ku ri ku fuwa; Ndzi wundle hi swakudya leswi ndzi ringanaka.


text:
Kumbexana loko ndzi xurhile ndzi nga ku landzula, Ndzi ku: “Yehovha i mani?” Kumbe xana, loko ndzi ri xisiwana, ndzi yiva, Ndzi tlanga hi vito ra Xikwembu xa mina.


text:
Rixaka ri kona ra meno laya kotaka mafumu, Ra tinhlaya leti fanaka ni mikwana, Ku dya va nhlomulo emisaveni, Ni ku heta vapfumari exikarhi ka vanhu.


text:
Nyulu wu ni vana va xisati vambirhi, va nge: “Nyika! Nyika!” Swilo swinharhu swi kona leswi nga xurhiki, Ndzi nga ku swa mune leswi nga vuriki ni siku ni rin'we: “Swi ringanile!”


text:
I xivandla xa vafi, i khwiri leri nga tswariki, Ni misava leyi nga xurhiki mati, Ni ndzilo lowu nga vuriki ni siku ni rin'we: “Swi ringene.”


text:
Tihlo ra munhu leri solaka tatana, Leri sandzaka ku yingisa manana, Mawukuwuku ya le nambyeni ma ta ri boxa, Mavondlo ya gama ma ta ri dya.


text:
Ntila wa gama empfhukeni wa le tilweni, Ni ntila wa nyoka ebakweni ra ribye, Ni ntila wa byatso exikarhi ka lwandle, Ni ntila wa wanuna eka wanhwana.


text:
Mikhuva ya wansati wa mbiri yi tano na yona: Wa dya, a tihlangula nomu, A ku: “A ndzi endlanga swo biha!”


text:
Misava yi rhurhumerisiwa hi swilo leswinharhu, Ndzi nga ku swa mune swi kona leswi yi nga ka yi nga swi rhwali;


text:
Ni wansati la nyenyiweke loko a tshuka a tekiwa, Ni nandzanyana wa wansati loko a dya ndzhaka ya nkosikazi ya yena.


text:
I hanci leyi lunghiseriweke nyimpi kumbe xiphongo; Hambi yi ri hosi leyi munhu a nga faneriki ku yi kaneta.


text:
Hikuva ku kama ntswamba swi humesa phehlwa, Ku kama tinhompfu swi humesa mongolo, Ku hlohlotela vukari swi humesa timholovo.


text:
“Swi lo yini, n'wananga? Swi lo yini, n'wana wa khwiri ra mina? Oho! Ndzi to yini, n'wana wa khwiri ra mina?


text:
A hi tihosi, wena Lemuwele, A hi tihosi leti lulameleke ku nwa vhinyo, Hambi ti ri tihosana, eku navela byalwa lebyi pyopyisaka;


text:
A nga chavi gamboko hikwalaho ka va yindlu ya yena. Hikuva va yindlu ya yena hinkwavo va funengele tinguvu ta crimson.


text:
Ku saseka ka kanganyisa, vumbhurhi i vusinge! Wansati la chavaka Yehovha hi yena la nga ta dzunisiwa.


text:
Vunene hi byihi lebyi munhu a nga na byona entirhweni hinkwawo wa yena lowu a tikarhataka ha wona ehansi ka dyambu xana?


text:
Rixaka rin'wana ra hundza, kutani ku humelela rin'wana, kambe misava yi tshama hilaha ku nga heriki.


text:
Dyambu ra tsuvuka, kutani ri ya eku peleni hi ku hatlisa, ri ya endhawini ya rona laha ri nga tsuvuka kona.


text:
Moya wona, wu hungela edzongeni, kutani wu tlhela wu rhendzelekela tlhelo ra n'walungu, wu hungela hinkwako hi ku rhendzeleka, kutani wu tlhelela kambe eku rhendzelekeni ka wona.


text:
Milambu hinkwayo yi khulukela elwandle, hambiswiritano lwandle a ri tali; laha milambu yi humaka kona, hilaha yi tlhelelaka kona eku khulukeni ka yona.


text:
Swilo hinkwaswo swa karhateka ku tlula hilaha munhu a nga vulaka hakona: tihlo a ri kolwi hi ku vona, kumbe ndleve a yi tali hi ku yingisa.


text:
Lexi ngi xi ri kona, hi lexi nga ta va kona; lexi nga endliwa, hi lexi nga ta endliwa; a ku na lexintshwa ehansi ka dyambu.


text:
Xana xilo xi kona lexi nga vuriwaka leswaku: “Languta lexi, i xintshwa”? A xi ri kona ni khale, emahlweni ka hina.


text:
Lexi ngi xi ri kona khale, a xi tsundzukiwi, hambi xi ri lexi nga ta ta endzhaku; lava nga ta ta endzhaku, va nga ka va nga xi tsundzuki.


text:
Ndzi nyiketile mbilu ya mina ku lava ni ku lavisisa hi vutlhari swilo hinkwaswo leswi endliwaka ehansi ka tilo; i ntirho lowu vavisaka lowu Xikwembu xi wu nyikeke vana va vanhu leswaku va karhateka ha wona.


text:
Ndzi vonile mitirho hinkwayo leyi endliwaka ehansi ka dyambu, kutani, vonani, hinkwaswo i vuhava, ni ku karhateka ka moya.


text:
Ndzi va ndzi ku embilwini ya mina: “Languta, ndzi kulele eku tlhariheni, ndzi yile emahlweni ku tlula munhu wihi na wihi loyi ngi a ri kona emahlweni ka mina eYerusalema, kutani mbilu yanga yi kumile vutlhari ni ku tiva lokukulu.”


text:
Kambe, kuteloko ndzi nyiketile mbilu ya mina ku tiva vutlhari, ni ku tiva vuphukuphuku ni vuhunguki, ndzi vonile leswaku na swona i ku landza mheho.


text:
Hikuva laha ku nga ni vutlhari lebyo tala, nhlomulo lowukulu wu kona, kutani la tiengetelaka ku tiva, u tiengetela, na kona, ku vaviseka.


text:
Ndzi va ndzi ku embilwini ya mina: Tana, ndzi ku korwisa hi ku tsaka, u ta nantswa ku tsaka; kambe vonani, na swona i vuhava.


text:
Kutani ndzi anakanya embilwini ya mina ku nyiketa nyama ya mina evhinyeni, mbilu ya mina yi ri karhi yi ri ni ku tlhariha; yi namarhela vuphukuphuku, ndzi ko ndzi vona leswi lulamelaka vana va vanhu ku swi endla ehansi ka matilo, emasikwini ya ku hanya ka vona.


text:
ndzi tiendlela masimu ni mitanga ya mirhi, ndzi byala kona mirhi leyi vekaka mihandzu ya tinxakaxaka.


text:
Ndzi xava malandza ya vavanuna ni ya vavasati ehandle ka lava velekiweke endlwini ya mina; kambe ndzi fuwa mitlhambi leyikulu ya tihomu ni tinyimpfu, ku tlula hinkwavo lava ngi va ri kona eYerusalema, emahlweni ka mina.


text:
Ndzi tihlengeletela silivhere ni nsuku, ni xuma xa tihosi ni xa matiko; ndzi tilavela swiyimbeleri swa vavanuna ni swa vavasati, ndzi titsakela hi mukhuva wa vana va vanhu, va nga vasati lavo tala.


text:
Ndzi va munhu lonkulu, la fuweke ku tlula mani na mani la ngi a ri kona eYerusalema eku sunguleni, kambe, na byona vutlhari bya mina byi yima na mina.


text:
Hinkwaswo leswi ngi swi naveriwa hi mahlo ya mina, a ndzi ma tsonanga swona; a ndzi alelanga mbilu ya mina ku tsaka kwihi na kwihi mbilu ya mina yi tsakela ntirho hinkwawo wa mina, kutani hi swona leswi ndzi nga swi fuwa entirhweni hinkwawo wa mina.


text:
Kambe kuteloko ndzi langutisisa mitirho hinkwayo leyi mavoko ya mina ma yi endleke, ndzi hlaya ku karhateka loku ndzi tikarhateke hakona loko ndzi yi tirha, kutani ndzi vona leswaku hinkwaswo i vuhava ni ku landza mheho, a ri kona bindzu ehansi ka dyambu.


text:
Kutani ndzi fularhela sweswo ku lava vutlhari, ni vuhunguki, ni vuphukuphuku; hikuva munhu la landzelaka hosi a nga endla yini, loko swi nga ri leswi va swi endleke?


text:
Kutani ndzi vonile leswaku vutlhari byi sasekile ku tlula vuphukuphuku, kukotisa loko ku vonakala ku sasekile ku tlula munyama.


text:
Mahlo ya munhu lowo tlhariha ma le nhlokweni ya yena, kasi xihunguki xi famba emunyameni hambiswiritano ndzi tsundzukile leswaku va humeleriwa havambirhi hi khombo leri fananaka.


text:
Kutani ndzi va ndzi ku embilwini ya mina: “Khombo leri humeleleke xihunguki, na mina, ri ta ndzi humelela; loko swi ri tano, swi ndzi pfuna yini ku n'wi tlula hi ku tlhariha-ke?” Ndzi va ndzi ku embilwini ya mina: “Leswi, na swona, i vuhava.”


text:
Swi tano, lowo tlhariha ni xihunguki, havambirhi va nga ka va nga tsundzukiwi hilaha ku nga heriki, hikuva emikarhini leyi nga ta ta, hinkwaswo swi ta rivariwa ngopfu; lowo tlhariha wa fa kukotisa xihunguki.


text:
Kutani ndzi venga vutomi, hi ku karhatiwa hi mitirho hinkwayo leyi endliwaka ehansi ka dyambu; kunene hinkwaswo i vuhava, ni ku landza mheho.


text:
Ina ndzi va ndzi venga ni mitirho hinkwayo leyi ndzi tikarhataka ha yona ehansi ka dyambu, hikuva hi leyi ndzi faneleke ku yi siyela munhu loyi a nga ta ndzi tlhandlama.


text:
Kambexana u tiviwa hi mani leswaku u ta va mutlharihi, kumbe xihunguki xana? Kasi hi yena la nga ta va n'wini wa mitirho hinkwayo ya mina, leyi ndzi tikarhataka ha yona, leyi ndzi yi endleke hi vutlhari ehansi ka dyambu. Swoleswo, na swona, i vuhava.


text:
Kutani ndzi tshika mbilu ya mina yi phirwa hi ntirho hinkwawo lowu ndzi tikarhateke ha wona ehansi ka dyambu.


text:
Hikuva munhu a nga va kona loyi ntirho wa yena wu endliweke hi vutlhari, ni ku tiva, ni bindzu, kasi u ta wu siyela munhu un'wana la nga ka a nga tikarhatelanga wona. Sweswo na swona, i vuhava, i khombo lerikulu.


text:
Loko swi ri tano, munhu u kuma yini hi ku karhateka hinkwako ka yena, ni ku chivirika ka mbilu ya yena loku a tikarhataka hakona ehansi ka dyambu?


text:
Hikuva masiku hinkwawo ya yena, hi lama nga ni mahlomulo, kutani ntirho hinkwawo wa yena hi lowu nga ni tingana; hambi byi ri vusiku, mbilu ya yena a yi kumi ku wisa. Leswi, na swona, i vuhava.


text:
A ku na lexo saseka eka munhu lexi tlulaka ku dya ni ku nwa, ni ku lavela moya wa yena ku titsakela hi ku tirha ka yena. Na swona leswi, ndzi swi vonile leswaku swi huma evokweni ra Xikwembu.


text:
Hikuva Xikwembu xi nyika munhu lonene emahlweni ka xona, vutlhari, ni ku tiva, ni ku tsaka, kasi eka mudyohi xi n'wi nyika ntirho lowo tika, ku hlengeleta ni ku vunganyetela leswaku swi ta nyika la nga lonene emahlweni ka Xikwembu. Sweswo, na swona, i vuhava ni ku vaviseka ka moya.


text:
Xilo xin'wana ni xin'wana xi ni nkarhi wa xona, kutani nkarhi wu kona wa hinkwaswo leswi endliwaka ehansi ka tilo.


text:
Nkarhi wu kona wa ku velekiwa wu kona nkarhi wa ku fa, nkarhi wu kona wa ku simeka, wu kona nkarhi wa ku tsuvula leswi simekiweke.


text:
Nkarhi wu kona wa ku dlaya, wu kona nkarhi wa ku horisa; nkarhi wu kona wa ku hlanhla, wu kona nkarhi wa ku aka.


text:
Nkarhi wu kona wa ku rila, wu kona nkarhi wa ku hleka, nkarhi wu kona wa ku kolola, wu kona nkarhi wa ku cina.


text:
Nkarhi wu kona wa ku hoxa maribye wu kona nkarhi wa ku rholela maribye, nkarhi wu kona wa ku ntswontswa, wu kona nkarhi wa ku tshika ku ntswontswana.


text:
nkarhi wu kona wa ku handzula, wu kona nkarhi wa ku rhunga; nkarhi wu kona wa ku hlayisa, wu kona nkarhi wa ku cukumeta; nkarhi wu kona wa ku miyela, wu kona nkarhi wa ku vulavula;


text:
nkarhi wu kona wa ku rhandza, wu kona nkarhi wa ku venga; nkarhi wu kona wa nyimpi, wu kona nkarhi wa ku rhula.


text:
Xi endlile hinkwaswo swi sasekile hi nkarhi wa swona, xi vekile ku anakanya ka vutomi lebyi nga heriki etimbilwini ta vona; hambiswiritano, a ku na munhu la twisisaka mitirho leyi endliweke hi Xikwembu eku sunguleni ka yona ku yisa eku heteleleni.


text:
Hikwalaho ndza swi tiva leswaku a ku na vunene eka vona, loko ku nga ri ku titsakela ni ku tiendlela vunene eku hanyeni ka vona.


text:
Ni leswaku loko munhu a dya, a nwa, a tsakela ntirho hinkwawo wa ku tikarhata ka yena, na swona i ku nyika ka Xikwembu.


text:
Ndza swi tiva leswaku hinkwaswo leswi endliweke hi Xikwembu swi tshama hilaha ku nga heriki; a ku na xilo lexi nga engeteriwaka kona ni lexi nga susiwaka kona; kutani Xikwembu xi endla sweswo leswaku nchavo wu va kona emahlweni ka xona.


text:
Lexi humelelaka sweswi, a xi ri kona ni khale, kutani lexi nga ta humelela a xi ri kona khale, na xona; Xikwembu xi humesa ni leswi ngi swi hundzile.


text:
Ndzi engeta kambe ndzi vona ehansi ka dyambu leswaku ku homboloka a ku ri kona endhawini ya ku avanyisa ni ku homboloka a ku ri kona endhawini ya ku lulama.


text:
Ndzi ku embilwini ya mina: Xikwembu xi ta avanyisela la lulameke ni lowo biha, hikuva hinkwaswo leswi endliwaka, ni mitirho hinkwayo swi vekeriwe nkarhi wa kona.


text:
Ndzi tlhela kambe ndzi ku embilwini ya mina: Timhaka ti tano hikwalaho ka vana va vanhu, Xikwembu xi ta va ringa, va ta tiva va ri vona leswaku va fana ni swiharhi.


text:
Hikuva khombo leri humelelaka vana va vanhu, ri humelela ni swiharhi havambirhi va humeleriwa hi khombo rin'we. Mukhuva lowu munhu a faka ha wona, na xona xiharhi xi fisa sweswo; moya wa hinkwaswo i wun'we, a ku na laha munhu a tlulanaka ni xiharhi, hikuva hinkwaswo i vuhava.


text:
Hinkwaswo swi ya exivandleni xin'we. Hinkwaswo swi huma entshurini, kutani hinkwaswo swi tlhelela entshurini.


text:
I mani la tivaka leswaku moya wa vana va vanhu wu tlhandlukela ehenhla. Kumbe loko moya wa xiharhi wu ngirimela ehansi emisaveni xana?


text:
Loko swi ri tano, ndzi vonile leswaku a ku na vunene lebyi tlulaka leswaku munhu a tsakela mitirho ya yena, hikuva hi kona ku averiwa ka yena. Hikuva a nga tlherisiwa hi mani ku ta tsakela leswi nga ta sala endzhaku ka yena?


text:
Ndzi engeta kambe ndzi tsundzuka maxangu hinkwawo lama humelelaka ehansi ka dyambu, ndzi vona mihloti ya lava xanisiwaka, kambe ku nga ri na loyi a va miyetaka. Tlhelo ra vaxanisi va vona, ndzi vona ku nonon'hwa, kambe ku nga ri na mumiyeti wa vona.


text:
Kutani ndzi ku: “La katekeke ngopfu ku tlula hinkwavo, hi loyi a nga siki vaka kona, la nga siki vonaka ku endla ku biha loku endliwaka ehansi ka dyambu.”


text:
Kambe ndzi tsundzukile ntirho hinkwawo ni ntirho wihi ni wihi lowu nga ni vutlhari, kutani ndzi vonile leswaku munhu un'wana u ni mona eka un'wana. Na swona i swahava ni ku landza mheho.


text:
Xandla xi ri xin'we lexi teleke hi ku wisa, xi sasekile ku tlula swandla swimbirhi leswi teleke hi ku karhala ni ku landza mheho.


text:
I munhu la tshameke a ri swakwe, a nga riki na wa vumbirhi, la pfumalaka n'wana kumbe makwavo; hambiswiritano, ntirho wa yena a wu na makumu, na wona mahlo ya yena a ma xurhi rifuwo. Xana ndzi tikarhatela mani, ndzi tsona moya wa mina ku kateka hikwalaho ka mani? Xolexo, na xona, i vuhava, i mhaka leyi nga humeseriki nchumu.


text:
Hambi va wa, un'wana u ta pfuxa nakulobye; kasi la nga swakwe u ni khombo, loko a wa, a nga na wa vumbirhi la n'wi pfuxaka.


text:
Na swona, loko vambirhi va etlela kun'we va kufumela, kambe la nga swakwe a nga kufumerisa ku yini xana?


text:
Hambi un'wana a nga ta pfukela la nga swakwe matimba, loko va ri vambirhi va nga n'wi hlula; na rona ringhole ra miluko minharhu a ri hatlisi ku tsemeka.


text:
N'wana la tlhariheke wa xisiwana u tlula hosi leyi dyuhaleke ya xiphukuphuku, leyi nga riki na ku tsundzuxiwa.


text:
Ndzi vonile hinkwavo lava hanyaka ehansi ka dyambu loko va landzela n'wana la fanelaka ku tlhandlama hosi evuhosini.


text:
A ku nga ri na ku hela ka vanhu valavo, hambi ku ri eka hinkwavo lava a va ri emahlweni ka vona. Hambiswiritano, lava nga ta ta endzhaku, va nga ka va nga n'wi tsakeri. Swoleswo, na swona, i vuhava ni ku landza mheho.


text:
Xiyisisa milenge ya wena, loko u nghena endlwini ya Xikwembu, u tshinelela ku yingisa timhaka, ku nga ri ku humesa gandzelo ra swiphukuphuku hikuva a swi tivi leswaku swi endla swo biha.


text:
U nga tshuki u hatlisisa nomu wa wena, mbilu ya wena yi nga tshuki yi hatlisa ku vulavula mhaka emahlweni ka Xikwembu, hikuva Xikwembu xi le matilweni kasi wena u la emisaveni; loko swi ri tano, marito ya wena ma nga tshuki ma tala.


text:
Hikuva kukotisa loko norho wu huma evunyingini bya timhaka, nomu wa xihunguki wu tiviwa hi vunyingi bya marito.


text:
Loko u tibohile eka Xikwembu hi ku hlambanya u nga hlweri ku hetisa, hikuva a xi tsakisiwi hi swihunguki. Hetisa ku hlambanya loku u ku hlambanyeke.


text:
Lexi lulameke i ku ka u nga hlambanyi, ku ri ni ku hlambanya loko u nga hetisi ku hlambanya ka wena.


text:
U nga tshuki u tshiketa nomu wa wena wu yisa nyama ya wena exidyohweni, u nga tshuki u vula emahlweni ka ntsumi [ya Xikwembu] leswaku u hoxile ntsena. Hikuva Xikwembu a xi ta karihela yini rito ra wena, a xi ta onhela yini ntirho wa mavoko ya wena-ke?


text:
Hikuva kukotisa loko milorho leyo tala swi ri swahava, swi tano ni ka marito layo tala. Loko swi ri tano, chava Xikwembu.


text:
Loko u nga vona etikweni rin'wana xisiwana xi xanisiwa, ni ku lulama ni ku avanyisa loko swi hombolokisiwa, u nga tshuki u hlamala ha swona, hikuva la tlakukeke ehenhla ka un'wana la tlakukeke u kona la langutelaka, ni Muungameri u kona la nga ehenhla ka vona.


text:
La rhandzaka mali, a nga ka a nga kolwi hi mali; la rhandzaka ku hanya hi ndzalo, na yena, a nga ka a nga kolwi ha yona. Na swona i vuhava.


text:
Loko xuma xi andza, na vona lava xi dyaka va andza, loko swi ri tano, n'wini wa xona u fuwa yini ha xona loko ku nga ri ku xi languta hi mahlo ntsena?


text:
Vurhongo bya munhu la tirhaka bya nandziha, hambi a dya ngopfu, hambi a dya switsanana; kambe ku xurha ka mufuwi a ku n'wi nyiki vurhongo.


text:
Ku ni khombo lero biha leri ndzi ri voneke ehansi ka dyambu: i rifuwo leri hlayiseriweke n'wini wa rona, kambe ra n'wi vavisa.


text:
Rifuwo rero ri onhiwa hi khombo rin'wana; kakuloko a velekile n'wana ku nga ha sali nchumu evokweni ra yena.


text:
Ku kotisa loko a humile ekhwirini ra mana wa yena a nga ri na nchumu, u ta titlhelela a ri ntsena, a tifambela kukotisa loko a tile, kambe, eku karhatekeni ka yena, u ta ya a nga tamelanga nchumu, lexi a nga fambaka ha xona a xi fumbarhele hi voko.


text:
Sweswo na swona i khombo leri vavisaka: hilaha a nga ta hakona, a tifambela sweswo, kasi a fuwa yini hi ku tikarhata ka yena hi swahava?


text:
Kutani u dya hi masiku hinkwawo vuswa bya yena emunyameni, a ri ni tingana letikulu, a karihile hi ku vaviseka ka yena.


text:
Lexi ndzi xi voneke hi lexi: hi lexinene ni lexo saseka ku dya ni ku nwa, ni ku titsakela hi ku karhateka hinkwako loku munhu a tikarhataka hakona ehansi ka dyambu, hi masiku hinkwawo ya vutomi bya yena lawa Xikwembu xi n'wi nyikeke wona, hikuva hi kona ku averiwa ka yena.


text:
Kunene loko Xikwembu xi nyikile munhu un'wana rifuwo ni xuma, xi n'wi nyikile ni mfanelo ya ku swi dya ni ku titekela swona, ni ku tsakela ku karhateka ka yena, sweswo i ku nyika ka Xikwembu.


text:
Hikuva a nga ka a nga anakanyi ngopfu masiku ya ku hanya ka yena, hikuva Xikwembu xi n'wi hlamula hi ku n'wi tsakisa mbilu.


text:
Hi leswaku loko Xikwembu xi nyikile munhu rifuwo, ni xuma, ni ku twala, ku fikela loko a nga ha pfumali nchumu eku hanyeni ka yena, hambi xi ri xilo xin'we xa hinkwaswo leswi a swi navelaka, Xikwembu a xi n'wi nyiki nkarhi wa ku dya swona, i un'wana la swi dyaka. Swoleswo i vuhava ni khombo leri vavisaka.


text:
Hambiloko munhu a nga veleka vana va dzana, a hanya malembe layo tala, ni loko masiku ya malembe ya yena ma andzisiwa, loko moya wa yena wu nga xurhi vunene, a va a pfumala ni sirha: ndzi ri, swi tsandza ni la velekiweke wu nga si va nkarhi, u n'wi tlula hi ku kateka.


text:
u ta va la nga vonangiki dyambu ni ku ri tiva a nga ri tivi. Yena u ni ku wisa ku tlula munhu yeloyi.


text:
Hambiloko a hanyile malembe ya khume ra madzana lama hlayiwaka kambirhi, kambe a nga voni ku kateka, andziri hinkwaswo a swi fambi endhawini yi ri yin'we xana?


text:
Xana lowo tlhariha u tlula xihunguki ha yini? Kumbe xisiwana lexi tivaka ku tifambela emahlweni ka lava hanyaka, xi fuwa yini?


text:
Lexi voniwaka hi mahlo xi sasekile, ku ri ni lexi anakanyiwaka hi mbilu. Xolexo, na xona, i vuhava, ni ku landza mheho.


text:
Lexi nga kona xi thyiwile vito; loko a ri munhu, ku tiviwa lexi a nga xona ni leswaku a nga ka a nga tengisani na la n'wi tlulaka hi matimba.


text:
Langutani, ku ni swilo leswo tala leswi andzisaka swahava; loko swi ri tano, munhu a nga fuwa yini ha swona?


text:
Hikuva i mani la tivaka leswi nga saseka eka munhu evutomini bya yena, hi masiku ya ku hanya ka yena ka swahava lama hundzaka kukota ndzhuti? Kumbe i mani la byelaka munhu leswi nga ta va kona ehansi ka dyambu, loko a nga ha ri kona?


text:
Ku twakala lokunene ku sasekile ku tlula mafurha ya risuna, ni siku ra ku fa ri tlula siku ra ku velekiwa.


text:
Swi sasekile ku ya endlwini ya swirilo, ku tlula ku ya endlwini ya mikhuvo; hikuva kona hilaha ku helaka munhu wihi ni wihi, kutani munhu la hanyaka u ehleketa hakona.


text:
Tingana ti sasekile ku tlula mafenya, hikuva hambi munhu a onye mombo, mbilu ya yena yi nga va yi basile.


text:
Mbilu ya lavo tlhariha yi le ndlwini ya swirilo kasi mbilu ya swihunguki yi rhandza yindlu yo tsaka.


text:
Swi sasekile loko munhu a yingisela ku holovela ka lavo tlhariha ku ri ni ku yingisela risimu ra swihunguki.


text:
Hikuva kukotisa ku pfuma ka mitwa leyi tshiveriweke ehansi ka mbita, swi tano ni ku hleka ka swihunguki. Swoleswo na swona i vuhava.


text:
Makumu ya mhaka ma tlula masungulo ya yona. Mbilu yo leha yi sasekile ku tlula mbilu leyi tikurisaka.


text:
U nga tshuki u hatlisa ku kariha embilwini ya wena, hikuva vukari byi salela exifuveni xa xihunguki.


text:
U nga tshuki u ku: “Hikwalaho ka yini masiku ya khale a ma sasekile ku tlula masiku ya namuntlha xana?” Hikuva loko u vutisa mhaka leyi, a hi ku vutisa hi vutlhari.


text:
Hikuva munhu u le ndzhutini wa vutlhari, kukotisa loko a ri endzhutini wa mali; na kona ku tiva ku sasekile hikuva vutlhari byi hanyisa lava nga na byona.


text:
Hi siku ra ku kateka, tsaka, kambe hi siku ra khombo anakanya. Xikwembu lexi endleke un'wana ni un'wana leswaku munhu a nga tshuki a tiva nchumu wa leswi nga ta n'wi humelela endzhaku.


text:
Leswi hinkwaswo ndzi swi vonile hi siku ra mina ra vuhava. Ku ni munhu wa ku lulama la lovaka eku lulameni ka yena, kasi ku ni munhu wa ku homboloka la andzisaka masiku ya yena eku hombolokeni ka yena.


text:
U nga tshuki u tiendla la lulameke ku tlurisisa, na swona, u nga tshuki u tiveka la tlhariheke ku tlurisa, hikuva a u ta tilovisela yini xana?


text:
U nga tshuki u tiendla lowo biha ku tlurisisa, kambe u nga tshuki u tiendla xihunguki, hikuva a u ta fela yini wu nga si va nkarhi wa wena xana?


text:
Swi sasekile loko u tamela lexi, na rona voko ra wena ri nga tshuki ri fularhela lexiya, hikuva la chavaka Xikwembu u huma emakhombyeni hinkwawo.


text:
Loko swi ri tano, u nga hlayisi marito hinkwawo lama vulavuriwaka, u nga ti tshuka u yingisa nandza wa wena loko a ku hleva.


text:
Hinkwaswo ndzi swi ringetile hi vutlhari ndzi ku: “Ndzi ta va la tlhariheke!” Kambe swa ha ri ekule na mina.


text:
Kutani ndzi pfumelelana ni mbilu ya mina ku lava ni ku tiva, ni ku lavisisa vutlhari ni ku tivisisa leswaku ku homboloka i vuhunguki, ni vuphukuphuku i rihuhu.


text:
Kutani ndzi kuma leswaku wansati loyi mbilu ya yena yi fanaka ni rikoka, ni mitlhamu, loyi mavoko ya yena swi nga swiboho, u bava ku tlula rifu. La lulameke emahlweni ka Xikwembu, u ta n'wi chupukela, kambe mudyohi u ta phasiwa hi yena.


text:
Languta lexi ndzi xi kumeke, ku vula Muvuri, loko ndzi ri karhi ndzi ehleketa mhaka yin'wana ni yin'wana leswaku ndzi kuma xiga xa yona.


text:
Ni sweswi mbilu ya mina ya ha xi lava, kambe a yi si xi kuma; exikarhi ka khume ra madzana ya vanhu ndzi kumile wanuna un'we, kambe exikarhi ka vavasati hinkwavo, wansati a ndzi n'wi kumanga.


text:
Languta ntsena lexi ndzi xi kumeke: Hi leswaku Xikwembu xi endlile vanhu lava lulameke, kambe vona va lavile mikhuva yo tala.


text:
La fanaka ni lowo tlhariha i mani xana? I mani la tivaka ku hlamusela mhaka xana? Vutlhari bya munhu byi sasekisa mombo wa yena, byi hundzula ku onya ka mombo wa yena.


text:
U nga tshuki u hatlisa ku suka emahlweni ka yona, u nga tiyiseri emhakeni leyo biha, hikuva yi endla hinkwaswo leswi yi swi tsakelaka.


text:
“La hlayisaka nawu, a nga tivi mhaka yo biha, ni mbilu ya lowo tlhariha yi tiva mikarhi ni timfanelo.


text:
Hikuva hinkwaswo leswi u rhandzaka ku swi endla nkarhi wu kona wa swona, ni mfanelo yi kona ya swona. Hikuva khombo ra munhu ri kulukumba ehenhla ka yena.


text:
A nga tivi niswitsanana leswi nga ta n'wi humelela, hikuva la nga ta n'wi byela leswi nga ta tumbuluka i mani xana?


text:
“Munhu a nga na matimba ya ku arisa moya leswaku a wu sivela, na swona a nga na ku lerisa siku ra rifu, a nga na ku chupuka efun'wini rero, ni ku biha ku nga ka ku nga lweri lava ku endlaka.”


text:
Ndzi swi vonile hinkwaswo swoleswo loko ndzi ri karhi ndzi anakanya mitirho hinkwayo leyi endliwaka ehansi ka dyambu, ni laha vanhu va fumaka ehenhla ka van'wana ku va endla swo biha.


text:
Ndzi vona lavo homboloka loko va lahliwa kasi lava endlaka swinene va tshikiwa va ya ekule ni tindhawu leti kwetsimaka, va rivariwa hi va le kaya. Swoleswo, na swona, i swahava.


text:
Kutani, hikuva ku avanyisa loku avanyisaka mitirho hinkwayo leyo homboloka ku nga hatlisi ku humelela, hikwalaho-ke timbilu ta vana va vanhu ti teleke ku navela ku endla swo biha.


text:
Kambe, hambi mudyohi a nga endla swo biha eka dzana, a andzeriwa masiku, hambiswiritano, ndza swi tiva leswaku lava chavaka Xikwembu va ta endleriwa leswinene, na vona, lava chavaka emahlweni ka mombo wa xona.


text:
Lowo biha a nga ka a nga endleriwi leswinene, kambe a nga ka a nga andzeriwi hi masiku. U ta fana ni ndzhuti, hikuva a nga chavanga emahlweni ka mombo va Xikwembu.


text:
Swahava swin'wana leswi nga emisaveni hi leswi: ku na lavo lulama lava humeleriwaka hi hakelo leyi lulameleke mitirho ya lavo homboloka, kutani lavo homboloka va kona lava humeleriwaka hi hakelo leyi lulameleke mitirho ya lavo lulama. Ndzi vurile leswaku swoleswo na swona i swahava.


text:
Ndzi dzunisa ku tsaka, ndzi ku: “A ku na lexi sasekeke eka munhu ehansi ka dyambu, loko ku nga ri ku dya, ni ku nwa, ni ku titsakela; hi lexi a xi siyeriweke, eku tikarhateni ka yena hi masiku hinkwawo ya ku hanya ka yena, lawa Xikwembu xi n'wi nyikeke wona ehansi ka dyambu.”


text:
Kuteloko ndzi pfumelele mbilu ya mina ku tiva vutlhari, ndzi va ndzi languta mitirho leyi endliwaka emisaveni, hilaha vanhu van'wana va nga nyikiki mahlo ya vona vurhongo ninhlekanhi, hambi byi ri vusiku;


text:
kutani ndzi vona mitirho hinkwayo ya Xikwembu, ni leswaku munhu a nga hluleka ku twisisa ntirho, hambi wu ri wun'we lowu endliwaka ehansi ka dyambu, hikuva hambi munhu a nga swi lavisisa leswaku a swi kuma, a nga ka a nga swi kumi; swi tsandza ni lowo tlhariha; a nga ku, wa swi tiva, kambe a nga ka a nga swi kumi.


text:
Kunene hinkwaswo leswi, ndzi swi xiyisisile, kutani ndzi swi vona eku vonakaleni leswaku lavo lulama ni lavo tlhariha va le vokweni ra Xikwembu kun'we ni mitirho ya vona; vanhu va nga ka va nga swi tivi leswaku va rhandziwa kumbe va vengiwa; hinkwaswo swi le mahlweni ka vona.


text:
Hinkwavo va humeleriwa hi leswi fananaka: khombo ri ri rin'we ri tumbulukela la lulameke ni lowo biha, lonene, la tengeke, ni wa thyaka, la gandzelaka, ni la nga gandzeriki. Lonene u kotisa mudyohi, la rhuketelaka u fana ni la chavaka ku rhuketela.


text:
Ku biha loku ku le henhla ka hinkwaswo leswi endliwaka ehansi ka dyambu, hikuva khombo ri ri rin'we ri humelela hinkwavo; timbilu ta vana va vanhu ti tele hi ku biha timbilu ta vona ti tele vuhunguki eku hanyeni ka vona, endzhaku ka sweswo va tiyela eka vafi. Hikuva i mani la hlawuriweke?


text:
Loko va ri lava hanyaka, ku tshemba ku kona eka vona, hikuva mbyana leyi hanyaka yi tlula nghala leyi feke.


text:
Hikuva lava hanyaka va swi tiva leswaku va ta fa, kambe vafi a va tivi nchumu, kambe va nga ka va nga ha vi na hakelo emisaveni, hikuva ku tsundzuxiwa ka vona ku rivariwile.


text:
Rirhandzu ra vona, ni ku venga ka vona, ni mona wa vona swi lahlekile a va ha ri na ku averiwa eka hinkwaswo leswi endliwaka ehansi ka dyambu ni siku ni rin'we.


text:
Famba, u ya dya swakudya swa wena hi ku tsaka, u nwa vhinyo ya wena hi mbilu leyi titsakelaka hikuva Xikwembu xi tsakisiwile hi mitirho ya wena.


text:
Tinguvu ta wena ti va leti baseke hi masiku, ni mafurha ma nga tshuki ma pfumaleka enhlokweni ya wena.


text:
Hanya swinene ni nsati lo u n'wi rhandzaka hi masiku hinkwawo ya wena ya swahava hikuva hi kona ku averiwa ka wena evutomini ni le ku karhaleni hinkwako ka wena loku u tikarhataka ha kona ehansi ka dyambu.


text:
Hinkwaswo leswi voko ra wena ri nga swi kumaka ku tirha, swi tirhe hi matimba ya wena hikuva exivandleni xa vafi laha u yaka kona, a ka ha ri na ntirho, hambi makungu, ni ku tiva, hambi vutlhari.


text:
Ndzi tlherile kambe ndzi vona ehansi ka dyambu leswaku eku siyisaneni, switsutsumi a swi siyi van'wana hi masiku kumbe tinhenha a ti hluri hi masiku ni swakudya a hi swa lavo tlhariha hi masiku, ni rifuwo a hi ra lava nga ni ku twisisa hi masiku, ni ku fundziwa a hi ka tintlhari hi masiku, hikuva nkarhi ni khombo, i swa hinkwavo.


text:
Hikuva munhu a nga tivi nkarhi wa yena, kukota tinhlampfi leti phasiwaka hi rikoka, ni tinyanyana leti phasiwaka hi mitlhamu; vana va vanhu va phasisiwa sweswo na vona, hi nkarhi wa khombo, loko ri va wela hi xipuku.


text:
A ku ri ni mutinyana lowu nga riki na vanhu vo tala, wu pfukeriwa hi hosi leyikulu, yi wu sivelela, yi wu rhendzela hi mixaxa leyikulu.


text:
A ku ri ni munhu kona wa xisiwana la tlhariheke, hi yena la poniseke muti hi vutlhari bya yena; hambiswiritano, munhu yeloyi wa xisiwana a nga anakanyiwanga hi munhu.


text:
Kutani ndzi ku: “Vutlhari byi sasekile ku tlula matimba, hambiloko vutlhari bya xisiwana byi sandziwa, ni loko marito ya xona ma nga yingisiwi.”


text:
Marito ya lavo tlhariha ma yingisiwa eku rhuleni, ku tlula ku huwelela ka hosi leyi fumaka swihunguki.


text:
Tinhongana leti feke ti nun'hwisa ni ku borisa mafurha ya mutoti; swi tano ni vuphukuphuku lebyitsongo byi tlula vutlhari ni xidzumo.


text:
Mbilu ya lowo tlhariha yi le vokweni ra yena ra xinene, kambe mbilu ya xihunguki yi le ka lera ximatsi.


text:
Swi tsandza ni loko xiphukuphuku xi famba hi ndlela, xi pfumala vutlhari, kutani xi vula munhu un'wana ni un'wana leswaku i xiphukuphuku.


text:
Loko mbilu ya mufumi vi ku karihela, u nga tshuki u fularhela vutshamo bya wena, hikuva ku rhula ku sivela swidyoho leswikulu.


text:
Ndzi vonile malandza lama khandziyaka tihanci, ni tihosana leti fambaka hi milenge kukotisa malandza.


text:
Loko nsimbhi yi bvinyekile, kutani yi nga lotiwi hi la tirhaka ha yona, u ta fanela ku endla hi matimba; loko byi ri vutlhari, byona byi nga pfuxela munhu ku ya emahlweni.


text:
Marito lama humaka enon'wini wa lowo tlhariha ma tsakisa, kambe milomu ya xihunguki yi ta xi lovisa.


text:
Masungulo ya marito ya nomu wa yena i vuhunguki, ni makumu ya ku vulavula ka yena i vuhlanyi lebyi onhaka.


text:
Kambe xiphukuphuku xi andzisa marito. Munhu a nga ka a nga vuli leswi nga ta tumbuluka endzhaku ka yena. I mani la nga ta va endzhaku ka yena ku n'wi byela?


text:
U ni khombo wena tiko leri hosi ya wena xi nga xihlangi, leri tihosana ta rona ti dyaka wa ha ri mixo!


text:
Ku katekile wena tiko leri hosi ya wena a nga n'wana wa vanhu lavakulu, leri tihosana ta rona ti dyaka hi nkarhi lowu fanelaka leswaku ti va ni matimba, ku nga ri ku pyopyiwa.


text:
Yindlu yi wa hi ku akiwa hi mavoko lama lolohaka, kambe yindlu yi pfuta hi ku fuleriwa hi mavoko layo loloha.


text:
U nga rhuketeli hosi emiehleketweni ya wena, u nga rhuketeli munhu endlwini ya wena ya ku etlela; hikuva tinyanyana ta le henhla ti nga tshuka ti rhwala leswi vuriweke, kutani ti haha ti ya vula marito ya wena.


text:
Cukumeta vuswa bya wena ehenhla ka mati, hikuva endzhaku ka masiku layo tala u ta tlhela u byi kuma.


text:
Byi nyike ka vanhu va ntlhanu na vambirhi, kumbe ka va ntlhanu na vanharhu; hikuva a ku tivi khombo leri nga ta humelela emisaveni.


text:
Loko mapapa ma tele mpfula, ma yi halatela emisaveni; kutani hambi murhi wu wela etlhelo ra le dzongeni kumbe en'walungwini, laha wu welaka kona hilaha wu tshamaka kona.


text:
Kukotisa loko u nga tivi ndlela ya moya, hambi ku ri hilaha marhambu ma vumbiwaka hakona ekhwirini ra wansati la tikeke, a ku tivi mitirho ya Xikwembu lexi endlaka hinkwaswo.


text:
Byala mbewu ya wena ka ha ri mixo; mavoko ya wena u nga tshuki u ma nyiketa nkarhi nimadyambu hikuva a ku tivi leswaku ku ta mila yihi, kumbe leyi, kumbe liya, kumbe loko ti ta mila ha timbirhi.


text:
Hambi munhu a nga hanya malembe layo tala, u fanele ku tsaka ha wona, kambe, na swona, u fanele ku anakanya masiku ya munyama, hikuva ma ta va lamanyingi. Hinkwaswo leswi nga ta humelela i swahava.


text:
Jaha, tsakela vuntshwa bya wena, mbilu ya wena yi ku tsakisa hi masiku ya vuntshwa bya wena, u famba hi ku rhandza ka mbilu ya wena, ni ku languta ka mahlo ya wena;


text:
kambe tiva leswaku Xikwembu xi ta ku avanyisa eka sweswo hinkwaswo. Susa tingana embilwini ya wena, u yisa ku biha ekule ni nyama ya wena; hikuva vuntshwa ni vurhonga i swahava!


text:
Anakanya Muvumbi wa wena hi masiku ya vuntshwa bya wena, ku nga si ta masiku ya khombo, ku nga si fika ni malembe lawa u nga ta vula ha wona, u ku: “A ndza ha tsakisiwi ha wona,”


text:
ku nga si nyama dyambu, ni ku vonakala, ni n'weti, ni tinyeleti, ni mapapa ma nga si landzela mpfula;


text:
ku nga si fika siku leri valanguteri va yindlu va nga ta rhurhumela, ni vavanuna va tinhenha va nga ta korhama, ni lava silaka va nga ta yima, hikuva ntsengo wa vona wu hungutekile, ni lava langutaka hi mafasitere va nga ta nyamisiwa;


text:
ni timbanti timbirhi ti nga ta pfariwa etsendzeleni; siku mpfumawulo wa ku sila wu nga ta hunguteka; siku ku nga ta pfukiwa hi ku rila ka tinyanyana; siku ku nga ta karhala swiyimbeleri hinkwaswo;


text:
siku vanhu va nga ta chava ku ya eswivandleni leswi tlakukeke, ku nga ta chaviwa etindleleni; siku murhi wa alimondi wu nga ta baleka, ni mherha yi nga ta tika, ni munhu a nga ta phirwa hi swakudya; siku munhu a nga ta tiyela endlwini ya yena ya makumu, ni varili va nga ta rhendzeleka emitsendzeleni.


text:
Ringhole ra silivhere ri nga si tshunxiwa, ni ximbitana xa nsuku xi nga si fayeka, ni khuwana ri nga si fayeka exihlobyeni lexi pfelelaka, ni sondzo ri nga si fayiwa ekheleni;


text:
ni ntshuri wu nga si tlhelela emisaveni laha wu humeke kona, ni moya wu nga si tlhelela eka Xikwembu lexi nyikeke wona.


text:
Mudyondzisi a va a tlharihile; a engeta kambe a dyondzisa tiko ku tlhariha, kutani a vutisisa, a lavisisa a lunghisa marito layo tala ya vutlhari.


text:
Mudyondzisi u chivirike ku kuma swihlambanyiso leswi tsakisaka, kutani leswi tsariweke hi ku lulama, i marito ya ntiyiso.


text:
Marito ya lavo tlhariha, ma fana ni tinsungunhu, loko ma hlengeletiwa ma fana ni timhingu leti gongondzeriweke. Va nyikiwile hi Murisi a ri un'we.


text:
Oho! N'wananga, wa nga tsundzuxiwa hi vona, hikuva a ku na ku hela eku endleni ka tibuku leto tala, kutani ku dyondza ngopfu ku karhata nyama.


text:
A hi yingiseni makumu ya timhaka hinkwato: Chava Xikwembu, u hlayisa milawu ya xona, hikuva hi yona mfanelo hinkwayo ya munhu;


text:
hikuva Xikwembu xa ha ta yisa mitirho hinkwayo eku avanyiseni ni leswi fihliweke hinkwaswo, hambi swi ri leswo biha, hambi swi ri leswo saseka.


text:
A a ndzi ntswontswe hi ku ntswontswa ka nomu wa yena! Hikuva rirhandzu ra wena ri nandziha ku tlula vhinyo.


text:
Maakha ya wena ya ni risuna leri nun'hwelaka; Vito ra wena ri fana ni mafurha lama chuluriweke; Hikwalaho vanhwanyana va ku rhandza.


text:
Ndzi koke, hi ta ku landzela hi le ndzhaku! Hosi a yi ndzi tise etindlwini ta yona; Hi ta tsaka, hi tsakela wena, Hi ta dzunisa rirhandzu ra wena leri tlulaka vhinyo; Va ku rhandza hakona, lava ku rhandzaka.


text:
Ndzi wa ntima, kambe ndzi sasekile, n'wina, vanhwanyana va Yerusalema, Ndzi fana ni matende ya le Kedari, ni tinguvu ta mitsonga ya Solomoni.


text:
Mi nga ndzi languti, hikuva ndzi wa ntima, Hikuva dyambu ri ndzi hisile; Vana va manana, va ndzi kariherile; Va ndzi endla muhlayisi wa vhinya; Kambe vhinya leyi nga ya mina hi xiviri a ndzi yi rindzanga.


text:
Ndzi byele, wena la rhandziwaka hi moya wa mina, Laha u riselaka kona, laha u vundziselaka mitlhambi ya wena ninhlekanhi; Hikuva ndzi nga fana ha yini ni wansati la hambukelaka Emitlhambini ya vanakuloni xana?


text:
Loko u nga swi tivi, wena la sasekeke exikarhi ka vavasati, Famba u landzelela mitila ya mitlhambi, U risa swimbutana swa wena emahlweni ka mitsonga ya varisi.


text:
Marhama ya wena ma sasekile exikarhi ka tinxaxa ta swingwavila, Ni nhamu ya wena hi mikarara ya vuhlalu.


text:
Kakuloko hosi ya ha tshamise etafuleni ra yona, Narda ya mina yi ri karhi yi humesa ku nun'hwela ka yona.


text:
Kukotisa murhi wa maapula exikarhi ka mirhi ya xihlahla, Swi tano ni murhandziwa wa mina exikarhi ka majaha. Ndzi naverile ku tshamisa ehansi ka ndzhuti wa yena Mbhandzu wa yena wu nandziha emalakeni ya mina.


